<header data-type="book">
<h1>御藥院方</h1>
<dl class="元資料">
<div><dt>作者</dt><dd>許國禎</dd></div>
<div><dt>朝代</dt><dd>元</dd></div>
<div><dt>年份</dt><dd><data value="1267">公元1267年</data></dd></div>
<div><dt>底本</dt><dd>《癸巳新刊御藥院方》（<a href="https://ctext.org/library.pl?if=gb&res=2820">北京大學圖書館掃描本</a>）</dd></div>
</dl>
</header>

<h1>御藥院方序</h1>
<p>聖朝以三代相生養之道，域民於仁壽。唯血氣之屬，不能無病。又立醫師，掌醫之政令，如周制而加詳焉。醫之術固，大概已效之方，為前人所寶藏者，尤為難得。太醫提點榮祿許公，暨二三僚友，取御藥院壬寅所刊方書板，正其訛，補其缺，求其遺亡而附益之。將宏肆流傳，俾人人如在良醫左右。余嘉其用心從而敘述之。自仲景《傷寒論》論證處方之後，後世以方為書者，無慮數百家，至御藥院號稱大備。蓋褒集諸家之善，而增損持擇。雖湯液齊和，昭然無纖芥畸件！殆與《黃帝內外經》、《扁鵲八十一難》相表裡，其功用豈淺淺哉！　云起太山，膚寸而合，不崇朝而遍雨乎天下。格物君子，請以是觀之。</p>
<p><u>至元丁卯八月九日，翰林直學士河東高鳴序。</u></p>

<h1>卷一</h1>

<h2>治風藥門</h2>

<h3>換骨丹</h3>
<p>療血滯而不流，衛氣遏而不通。風寒濕氣相搏筋血之間，內舍偏虛，發為不遂之病。氣感八風，血凝五痹，筋攣骨痛，癱瘓偏枯，一切風證並皆治之。服之神妙，難以言宣。</p>
<p>槐角子炙（黃熟）　桑白皮（去粗皮，炙）　川芎　蒼朮（去皮）　白芷　蔓荊子（去萼）　人參　威靈仙　何首烏　防風（以上各二兩）　苦參　五味子　香附子（各一兩）　麝香（半兩，另研）　麻黃（一十斤）　硃砂（末）　上將麻黃去皮根，不去節，用河水三石三斗三升（小鬥七升是也），熬六斗濾去麻黃，澄清再熬至二升半，入其餘藥末。每一兩三錢作一十丸，硃砂為衣。每服一丸，用酒一盞浸，至晚溶化開，臨臥服之。</p>

<h3>活命金丹</h3>
<p>治中風不語，半身不遂，肢節頑痹，痰涎上潮，咽嗌不利，飲食不下，牙關緊噤及解一切藥毒、酒毒，發熱腹脹，大小便不利，胸膈痞滿，上實下虛，氣閉面赤，汗後餘熱不退，勞病諸藥不治，無問老幼、男子、婦人，俱得服食。</p>
<p>貫眾　甘草　板藍根　乾薑（各一兩）　龍腦（研，三錢）　麝香（研，三分）　牛黃（研，半兩）　生犀　珠子末（各半兩）　川大黃（一兩半）　辰砂（四分，一半入藥，一半為末）　青黛（三錢）　薄荷（半兩）　桂（三兩）　甜消（一兩）　</p>
<p>上件藥搗羅為末，與研藥一處攪勻，煉蜜同水浸，𩚫餅為劑每兩作十丸，另以硃砂為衣，就濕真金箔四十箔為衣，臘月修合，瓷器收貯，多年不壞。如療風毒，茶清化下。解藥毒，新冷水化下。汗後餘熱勞病及小兒驚熱，薄荷湯化下。以上並量病大小，加減用之，大有效。</p>

<h3>大辰砂丸</h3>
<p>清頭目，化痰涎，利咽膈，手足麻木，肢節疼痛，鼻塞聲重，頭昏目眩，項背拘急，皮膚瘙癢，卒生癮疹，冒觸風寒，並服之。</p>
<p>天麻（去苗，一兩）　防風（去蘆頭，二兩）　細辛（去苗葉、土，半兩）　薄荷葉（半兩）　川芎（一兩）　甘草（炙一兩）　吳白芷（一兩）　硃砂（一兩，為末）</p>
<p>上件七味為細末，煉蜜丸如彈子大，硃砂為衣。每服一丸，細嚼，食後生薑湯下，茶清亦得。</p>

<h3>生朱丹</h3>
<p>治諸風痰甚。頭痛目眩，旋暈欲倒，肺氣鬱滯，胸膈不利，嘔噦噁心，恍惚健忘，頸項強直，偏正頭痛，面目浮腫，筋脈拘急，涕唾稠黏，咽喉不利，常服清神爽志。</p>
<p>白附子（炮製，去皮臍，半斤）　石膏（燒通紅放冷，半斤）　龍腦（一字）　硃砂（一兩二錢半，為衣）　</p>
<p>上件三味為細末，燒粟米飯為丸，如小豆大，硃砂為衣。每服三十丸，食後茶酒任下。</p>

<h3>獨活續命湯</h3>
<p>治卒暴中風不省人事，漸覺半身不遂，口眼喎斜，手足戰掉，語言謇澀，肢體麻痹，神情昏亂，頭目眩重，痰涎並多，筋脈拘攣不能屈伸，骨節煩疼不得轉側，及治諸風，服之皆驗。若治腳氣緩弱，久服得瘥。久病風人，每遇天色陰晦，節候變更，宜先服之，以防喑啞。</p>
<p>麻黃（去節根，一兩）　人參（去蘆頭，一兩）　黃芩（一兩）　芍藥（一兩）　芎藭（一兩）　甘草（銼溫，一兩）　防己（半兩）　杏仁（去皮，炒黃細切，一兩）　桂（一兩）　防風（去蘆頭，一兩半）　附子（炮去皮臍，細切，三兩）　白花蛇肉（三錢）　獨活（三錢）　乾蠍（三錢）　</p>
<p>上件為粗末，每服三錢匕，水一盞半，入生薑五片，煎取一盞，去滓，稍熱食前服。</p>

<h3>芎術湯</h3>
<p>清神爽志，祛風消蘊。治頭目昏痛，止鼻塞聲重。</p>
<p>川芎（二兩半）　白朮（二兩七錢半）　</p>
<p>上二味為粗末。每服三錢，水一盞，入生薑五片，煎至七分，去滓，稍熱服，或細末白湯點亦得。</p>

<h3>通頂散</h3>
<p>治風痰旋暈。頭目大痛及偏正不定發作，神志昏憒；或冒風寒，鼻塞聲重。</p>
<p>藜蘆（去苗土，半兩）　躑躅花（去土，一錢）　藿香葉（去土，二錢）　</p>
<p>上為細末，每用紙捻蘸藥鼻內搐，不拘時。</p>

<h3>木瓜虎骨丸</h3>
<p>治風寒濕合而成痹，腳重不仁，疼痛少力，足下癮痛不能踏地，腰膝筋攣不能屈伸，及項背拘急、手臂無力、耳內蟬鳴、頭眩目運，及諸證腳氣行步艱難，並宜服之。</p>
<p>木瓜　騏驎竭（研）　沒藥（各一兩，研）　乳香（研，半兩）　虎脛骨（塗酒炙，一兩）　木香　自然銅（醋淬七遍）　楓香脂　敗龜（蘸炙，去裙襴）　骨碎補（去毛）　甜瓜子　桂　當歸（切，焙，各一兩）　地龍（去土，二兩）　安息香（一兩，重湯酒熬入藥）　</p>
<p>上件一十五味，除研藥外為細末，拌勻，酒麵糊為丸，如桐子大。每服三十丸，空心煎木爪湯下，溫酒亦得，漸加至五十丸。</p>

<h3>上清白附子丸</h3>
<p>治諸風痰甚，頭痛目眩，旋暈欲倒。嘔噦噁心，恍惚不寧，神思昏憒，肢體倦疼，頸項強硬，手足麻痹。常服除風化痰，清利頭目。</p>
<p>白附子（炮）　半夏（湯洗七次）　川芎　天南星（炮）　白殭蠶（炒）　菊花　陳皮（去白）　旋覆花　天麻（各一兩）　全蠍（炒，半兩）　</p>
<p>上件十味為細末，生薑汁浸，𩚫餅為丸，如梧桐子大。每服三十丸，食後生薑湯下。</p>

<h3>石膏丸</h3>
<p>治諸風痰涎，頭痛目眩，旋欲暈倒，心忪悸動，恍惚不寧，神思昏憒，肢體倦疼，頸項強硬，手足麻痹。常服除偏正頭疼。</p>
<p>石膏（另研）　白附子（炮）　半夏（湯洗七次）　川芎　天南星（炮）　白殭蠶（炒去絲）　菊花（揀淨）　陳皮（去白）　旋覆花　天麻（以上各一兩）　全蠍（炒，半兩）</p>
<p>上件一十一味為細末，生薑汁浸，𩚫餅為丸，如梧桐子大。每服五十丸，漸加一百丸，食後生薑湯下。忌黏滑生硬等物。</p>

<h3>四物附子湯</h3>
<p>治風濕相搏骨節煩疼，四肢拘急不得屈伸，近之則痛，自汗而短氣，惡風不欲去衣，或頭面手足時時浮腫。</p>
<p>附子（炮，去皮臍，一分）　桂（八分）　白朮（六分）　甘草（炙四分）　</p>
<p>上四味㕮咀，每服稱半兩，水一大盞，生薑五片，煎至八分，去滓溫服，不拘時。</p>

<h3>麒麟竭散</h3>
<p>治寒濕搏於經絡，疼痛不可忍。</p>
<p>血竭　南乳香　沒藥　水蛭（杵碎炒令煙盡）　麝香　白芍藥　當歸（各秤一分）　虎脛骨（塗酥炙黃一錢六分）　</p>
<p>上件藥八味，每味各為細末，各抄一錢和勻。每服三錢，溫酒調下，食前服之，痛立止，痛甚者不過二服。</p>

<h3>蛇蠍續命湯</h3>
<p>治卒中急風，牙關緊急，精神昏憒，口眼喎斜，不省人事，痰涎不利，喉中作聲。</p>
<p>白花蛇（酒浸，去皮骨焙）　全蠍（炒）　獨活（去土）　天麻　附子（炒，去皮臍）　人參　防風肉桂（去粗皮）　白朮　藁本　白附子（炮）　赤箭　川芎　細辛（去葉）　白殭蠶（去土灰，炒）　甘草（炒）　半夏（湯浸細切）　白茯苓（去皮）　麻黃（去節，水煮三沸，去沫，細切）　以上各一兩</p>
<p>上件為粗末。每服五錢，水一盞，入生薑五片，煎至七分，去滓，稍熱服，不拘時候。</p>

<h3>不換金丹</h3>
<p>荊芥穗　白殭蠶（炒）　天麻　甘草（炙各一兩）　羌活（去蘆）　川芎　白附子（生用）　川烏頭（生用）　細辛（去葉）　蠍稍（去毒炒）　藿香葉（各半兩）　薄荷（三兩）　防風（一兩）　</p>
<p>上為細末，煉蜜和丸如彈子大。每服一丸，細嚼茶酒任下。如口喎向左，即右腮上塗之便正。</p>

<h3>乳香消風散</h3>
<p>治諸風眩，偏正頭疼，項背拘急，肢體煩疼，肌肉蠕瘛，巨陽風虛，耳作蟬鳴，目澀多睡，鼻塞聲重，清涕不止。</p>
<p>乳香（研）　細辛（去葉。各一分）　川芎（半兩）　吳白芷（好者二兩）　熟白天南星（一兩，搗為細末，以生薑一兩去皮細切，與天南星一處搗為泥，焙乾，如此制三次訖，焙乾，杵碎，炒令微黃為度）　</p>
<p>上為細末，每服一錢，或加二錢，擦生薑，熱茶點服。消風並服出汗。</p>

<h3>生犀丸</h3>
<p>主心虛喜忘，煩悸，風涎不利，聰明耳目。治諸風顫掉及治三十六種風。益精神，壯心氣，或多健忘，寢寐之驚心，常似憂，或忪，或動，往往欲倒狀，類暗風，四肢顫掉，多生怯怕，每起煩躁，悲涕愁煎，並皆屬心臟氣虧，宜服此以鎮心神。</p>
<p>生犀（鎊一兩）　天麻（炙黃，半兩）　敗龜（酥炙，半兩）　牛黃（研一分）　茯神（去皮，一分）　遠志（去心，一分）　人參（去蘆頭，一分）　肉桂（去粗皮，一分）　龍齒（酥炙黃，一分）　硃砂（另研，一分）　麝香（另研，半兩）　龍腦（研，一分）　石菖蒲（銼，半兩）　金箔（五十片）　銀箔（五十片）　羚羊角屑（半兩）　</p>
<p>上件搗研極細，煉蜜為丸，如梧桐子大。食後臨臥，溫水化下二丸，或加四丸至七丸。</p>

<h3>龍麝紫芝煎</h3>
<p>善療一切諸風，半身不遂，口眼喎斜，頭旋耳鳴，鼻塞咽乾，四肢麻木疼痛，痰毒下注，腰膝沉重，筋攣骨冷，皮膚瘙癢，昏迷困倦，飲食進退，行步少力。</p>
<p>何首烏　天麻（去苗）　吳白芷　防風（去苗）　羌活（去苗）　甘草（炙）　黑附子（炮）　甘松　胡椒　良薑　零陵香　藿香葉　肉桂　川薑（炮）　白檀（半兩）　麻黃（去節。各一兩）　龍腦（二分半）　麝香（二分半）　</p>
<p>上為細末，炒米粉四兩黃色，糯米粥汁入白蜜二兩和就，作鋌子一寸半長。每服一鋌，細嚼茶酒下。如病重，每服三鋌子，日三服。</p>

<h3>透空丸</h3>
<p>治男子婦人一切諸風，頑麻疼痛，上攻頭目，下注腰腳，手背顫動。</p>
<p>香附子　藁本　藿香葉　地龍（去土）　川芎　白殭蠶（炒）　乾薑（炮）　甘草（炙）　乾蠍　天麻（去苗）　天南星（生薑制。各一兩）　白芷（各七分）　神麯（碎炒）　茴香（炒）　麥糵（淨炒，各二兩半）　胡椒（一兩）　川烏頭（炮裂，一兩二分）　</p>
<p>上一十七味杵為細末，每藥末三兩，白麵六兩，水和就，丸小彈子大，相連排放自空，夏月新瓦上發。每服一丸，細嚼，茶酒任下，食前。</p>

<h3>虎骨丸</h3>
<p>治經絡凝澀，骨節疼痛，筋脈攣急，遇陰寒愈痛。</p>
<p>南乳香（另研，一兩）　沒藥（另研，一兩）　赤芍藥（一兩）　血竭（另研，二分半）　熟乾地黃（一兩）　當歸（一兩）　虎脛骨（酥炙黃，一兩）　</p>
<p>上杵為末，用木瓜一枚，切破去子，入乳香末在內，以麻縷纏定，勿令透氣，好酒二升，煮至酒盡，取木瓜去皮，研如泥，更入熟蜜少許，杵和為丸，如梧桐子大。每服三十丸至五十丸，病在上食後服，病在下食前服，用溫酒送下。</p>

<h3>換骨丹</h3>
<p>治中風癱瘓久不愈，四肢嚲曳不遂，服諸藥不效者。</p>
<p>麝香（研，半分）　桂（去粗皮，一兩半）　麻黃（去根節，一十斤，河水七斗，煮減半，去滓澄清，再煎如餳，瓷器收貯）　硃砂（二兩，細研，為衣）　甘松（去土）　川烏頭（生，去皮臍）　白芥子（炒）　藿香　草烏頭（生，去皮臍）　海桐皮（炒）　何首烏　羌活　龍腦（研）　骨碎補（去毛，炒）　牛膝（酒浸）　威靈仙（去土）　桑白皮（炒）　槐角　木鱉子仁（炒）　自然銅（醋淬七返，研細）　青皮（去白）　陳皮（去白。以上各一兩）　白芷　防風　甜瓜子（炒）　萆薢（炒）　五靈脂　川芎　甘草（鹽炙）　苦參　白膠香（以上各半兩）　</p>
<p>上為細末，用煎麻黃膏子，入少熟蜜，搜和成劑，丸如彈子大，以硃砂為衣。每服一丸，食後捶碎，茶酒任下。或用生薑自然汁，更入酒半盞化開服，可更進酒一二盞投之。日二服。至三日於當病處微有汗為效，至十日外大效，無不愈者。但藥性稍熱，病寒者多效。</p>

<h3>清神散</h3>
<p>治當風眩暈，面目瞤動，神志不清，鼻塞聲重。</p>
<p>王瓜（細碎，炒令黑色，一兩）　川芎（一兩）　香附子（二兩，炒）　防風　薄荷葉　白芷　荊芥穗　羌活　細辛（去葉）　甘草（炙，以上各一兩）　</p>
<p>上件搗羅為細末。每服一大錢，食後茶清點服，或溫水亦得。</p>

<h3>金砂丹</h3>
<p>治中風涎潮，失音不語，面赤，脈大數急，迷悶，口眼喎斜。但系風熱之疾，半身嚲曳，或傷寒剛痙瘛瘲方。</p>
<p>白花蛇　烏蛇（各酒浸，去皮骨取肉）　蠍梢（炒）　白殭蠶（炒）　犀角屑　玳瑁屑　天麻　人參　白茯神　甘草（炙，各一兩）　龍腦（研，一分）　麝香（研，一分）　硃砂（研，五兩）　牛黃（研，一分）　雄黃（研，一分）　真珠（研，一分）　天竺黃（研，一分）　金箔　銀箔（各二百三十片）　鐵粉（研，一分）　</p>
<p>上件為細末，真石腦油和丸，每兩作十丸，瓷盒內收。每服取一丸，人參湯化下，或竹葉湯、新汲水亦得。如中風不語，涎潮上管。又治剛痙、柔痙、婦人產後角弓，只一服愈。</p>

<h3>防風通聖散</h3>
<p>治一切風熱鬱結，氣血蘊滯，筋脈拘攣，倦手足麻痹，肢體焦痿，頭痛昏眩，腰脊強痛，耳鳴鼻塞，口苦舌乾，咽嗌不利，胸膈痞塞，咳嗽喘滿，涕唾稠黏，腸胃燥澀，便溺淋閉，或腸胃蘊熱鬱結，水液不能浸潤於周身而為小便出多者；或濕熱內甚而有溏泄者，或表之正氣與邪熱並甚於里，陽極似陰而寒顫煩渴者，或熱甚變為瘧疾，久不已者；或風熱走注，疼痛頑麻者。或腎水陰虛，心太陽甚熱，暴甚而中風；或暴喑不語及暗風癇病，或破傷中風，時發時搐，並小兒熱甚驚風；或斑疹未出不快者；或熱劇黑陷將欲死者；或風熱瘡疥久不愈者，並解酒熱毒及調理傷寒發汗不解、頭項肢體疼痛宜服之。</p>
<p>防風（二錢半）　川芎（半兩）　石膏（一兩）　滑石（三兩）　當歸（一兩）　赤芍藥（半兩）　甘草（炒，二錢半）　大黃（半兩）　荊芥穗（二錢半）　薄荷葉（一兩）　麻黃（半兩，去根不去節）　白朮（半兩）　山梔子（三錢）　連翹（半兩）　黃芩（半兩）　桔梗（半兩）　牛膝（半兩，酒浸）　人參（半兩）　半夏（半兩，生薑制）　</p>
<p>上件藥同為粗末。每服四錢，水一盞，入生薑三片，煎至六分，去滓溫服，不計時候，日進三服。病甚者五七錢至十餘錢。極甚，須可下者，多服二三十錢，得利後卻。常服三五錢，以意加減。病愈後，更宜常服三二錢，別無所損，使病不能再作。</p>

<h3>百全丸</h3>
<p>流行經絡，開發鬱滯。</p>
<p>何首烏（雌雄各半，六兩）　天南星（二兩半，用生薑二兩半，制）　白附子（微炮，一兩半）　黃丹（炒，二兩，入面內打糊）　</p>
<p>上除前項黃丹外為細末，入前項黃丹二兩，用白麵二兩半，用醋同調為糊，和有色為度，丸如梧桐子大。每服六七十丸，食後生薑湯下，溫酒亦得。</p>

<h3>闢風丹</h3>
<p>治諸風疾無問新久者。半身不遂，口眼喎斜，語言謇澀，精神昏憒，痰涎並多，咽嗌不利，及風虛頭痛目眩，旋暈欲倒，或心忪健忘，恍惚不寧，手足麻痹，顫掉無力，筋脈拘急，骨節煩疼，行步艱難，並宜服之。</p>
<p>獨活（洗去土，焙乾）　防風（去蘆頭）　吳白芷　桂　藁本（去土）　麻黃（去節，微炒）　白芍藥（去皮）　天麻（以上各一兩）　川烏頭（炮製，去皮捶碎，炒黃，半兩）　藿香葉（去土，半兩）　川芎（七錢）　羌活（去苗，三錢）　甘草（銼炒，半兩）　白花蛇（酒浸，去皮骨，半兩）　白殭蠶（炒黃，三錢）　全蠍（去毒，炒黃色，半兩）　硃砂（為衣，二兩）　白附子（炮製，搗碎，炒微黃，四錢）　天南星（牛膽釀，炒黃，四錢）　遠志（湯浸，去心，焙，三錢）　</p>
<p>上件搗羅為細末，煉蜜和丸，每兩作十丸，硃砂為衣。每服一丸，細嚼或化服，用生薑湯送下，麝香湯亦得。如破傷風，豆淋酒下。急風癇病，人參湯下。不拘時候。此藥功效不可具述。</p>

<h3>靈犀丹</h3>
<p>治一切諸風，言語謇澀，心神昏憒。</p>
<p>犀角屑　天麻　防風　川羌活　木香　吳白芷　甘菊　白殭蠶（炒）　天南星（牛膽制）　甘草地骨皮　山藥　薄荷葉　川芎　蔓荊子　麻黃（去根節）　當歸　桂（去粗皮。各一兩）　乾蠍梢（半兩）　麝香（另研，二錢）　白花蛇（酒浸，去皮骨，焙乾，二兩）　</p>
<p>上為細末，煉蜜和丸，每兩作八丸，硃砂二兩半為衣，每服一丸，不拘時候，細嚼人參湯化下，或茶酒亦得。</p>

<h3>犀角搜風丸</h3>
<p>治風下痰，解結順氣。</p>
<p>牽牛頭末（四兩）　乾生薑（半兩）　車前子（一兩）　白茯苓（去皮，一兩）　生犀屑（一兩半）　青皮（去白，三兩）　陳皮（去白，二兩）　枳實（麩炒，去穰，二兩）　木通（一兩）　木香（半兩）　</p>
<p>上為細末，湯浸𩚫餅為丸，如梧桐子大。每服三十丸至五七十丸，食後溫生薑湯下。</p>

<h3>神應丹</h3>
<p>治諸癇</p>
<p>辰砂（不以多少）　</p>
<p>上細研，水飛過，候乾，用豬心血和之得所，以𩚫餅劑裹蒸熟為度，取出就熱便丸，如梧桐子大。每服一粒，食後臨臥，溫人參湯下，不十服取效如神。</p>

<h3>旋覆花丸</h3>
<p>治諸風痰實，頭目昏眩，旋暈欲倒，嘔噦噁心，恍惚不寧，神志昏憒，肢體倦怠，頸項強硬，手足麻痹。常服除風化痰，清利頭目及偏正頭痛，並宜服之。</p>
<p>旋覆花（二兩）　防風（去蘆頭）　吳白芷　甘菊花　天麻　天南星（炮）　白附子（炮）　半夏（湯洗）　陳皮（去白）　芎藭　蠍梢（去毒，炒）　殭蠶（炒去絲）　石膏（研。以上各一兩）　</p>
<p>上件搗羅為細末，生薑汁煮麵糊和丸，如梧桐子大。每服三四十丸，溫生薑湯下，或茶清亦得，食後服。</p>

<h3>獨活丸</h3>
<p>治風氣上攻頭目疼痛，昏眩不快，利膈化痰。</p>
<p>獨活　川芎　甘菊花（各一兩）　乾蠍（一分，炒）　防風（一兩）　半夏（湯洗去滑，作餅子，炙，二兩）　</p>
<p>上件五味同為末，以半夏末用生薑自然汁二大盞，煮如膏，和為丸如豌豆大。每服七丸至十丸，荊芥薄荷湯下。</p>

<h3>如聖散</h3>
<p>治時氣纏喉風漸入，咽塞水穀不下，牙關緊急，不省人事。</p>
<p>雄黃（細研）　白礬（飛過）　藜蘆（厚去皮用心，並生用）　豬牙皂角（去皮，炙黃）　</p>
<p>上件各等分，搗羅細末。每用一豆大，各鼻內搐，立效。</p>

<h3>茵芋酒</h3>
<p>治風寒濕痹，皮肉不仁，骨髓疼痛不可忍者。宜服茵芋酒。</p>
<p>茵芋　萆薢　蜀椒（出汗）　狗脊（去毛）　桂（去粗皮）　附子（炮各一兩）　牛膝（去苗酒浸）　石斛（去根）　生薑（各一兩半）　</p>
<p>上件九味㕮咀，以生絹袋貯，以酒一斗，浸經三兩宿。每服一盞或二盞。酒服至半，再旋添新酒，覺藥味淡再合。</p>

<h3>青金丹</h3>
<p>治中風不省，痰涎鬱滯在咽嗌間，如拽鋸聲。連服三兩丸，或吐或利後，精神出立省。</p>
<p>膩粉　粉霜　水銀（錫結沙子各一分）　半夏（湯洗過，生薑汁浸，為末，三分）　續隨子（去皮，研，一百二十斤）　滑石（為末，三錢）　青黛（二錢）　腦子　麝香（各一錢）　</p>
<p>上件各為末，同研令勻，水丸如榛子大。每服三兩丸，煎蔥白湯下，或薄荷湯化下。</p>

<h3>七寶膏</h3>
<p>治中風涎潮不下，精神昏憒，不省人事。</p>
<p>丹砂　牛黃　粉霜　腦子　水銀　麝香（各一分）　金箔（二十箔）　</p>
<p>上件同研水銀星盡，棗肉為丸，如雞頭大。每服二三丸，薄荷湯磨下。</p>

<h3>分涎丸</h3>
<p>治中風忽然倒，作痰涎鬱塞，不省人事。</p>
<p>水銀（錫結沙子）　粉霜　乾蠍（為末各半兩）　膩粉（二錢）　腦子　麝香　天竺黃　硃砂（各一錢）　天南星（生用，為末，一兩）　</p>
<p>上件同研令勻，石腦油丸，如雞頭大。每服三五丸，薄荷湯化下。一歲小兒服半丸至一丸。</p>

<h3>分涎散</h3>
<p>治中風涎潮作聲不得出，口噤，手足搐搦。</p>
<p>藿香葉　乾蠍　白附子（各一兩）　丹砂　膩粉　粉霜（各二兩）　天南星（炮一兩，以上藿、蠍、附、天四味同為末。）　</p>
<p>上件同研勻細。每服一錢匕至二錢，薄荷湯或茶清調下，未吐利再服。</p>

<h3>銀粉丸</h3>
<p>治中風痰涎不得下，精神昏塞，不省人事。</p>
<p>水銀（二兩，錫結沙子，另研）　天南星（四兩，牛乳拌勻濕，炒）　突中煤　牛黃。（另研。各半兩）　白附子（生薑汁拌勻，炒取二兩）　蠍梢　麝香（另研。各一兩）　</p>
<p>上件除另研外為細末，後同研令勻，煉蜜和丸，如彈子大。每服半丸，薄荷湯化下。如大便不利，薄荷湯調膩粉半錢匕下。小兒服，量虛實服，如大豆大一二丸。</p>

<h3>龍腦安神丸</h3>
<p>治男子、婦人、小兒五積癲癇。無問遠年日近，發作無時，服諸藥不效，但服此藥無不痊愈。</p>
<p>茯神（去粗皮，取末）　人參（去蘆頭）　麥門冬（去心）　烏犀（取末）　硃砂（各二兩）　真地骨皮　甘草（取末）　桑白皮（取末。各一兩）　馬牙硝（另研，一錢）　龍腦（另研）　牛黃（另研）麝香（另研。各三錢）　金箔（三十五箔）　</p>
<p>上一十三味為細末，煉蜜丸如彈子大，金箔為衣。如有風癇病多歲，冬月用溫水化下，夏月涼水化下，不拘時候。多歲病服，如二三年病，日進三服。小兒一丸分作二服。又治男子婦人虛勞發熱，喘嗽，新汲水一盞化開服，其喘滿痰嗽立止。又治男子婦人語澀舌強，日進三服，食後溫涼水化下。</p>

<h3>牛黃鐵粉丹</h3>
<p>治中風痰甚，精神昏憒，語言謇澀，手足不遂，諸藥不效，服之神驗。</p>
<p>牛黃　膩粉　硃砂（研）　麝香（研）　生犀末　腦子（研）　鉛白霜　雄黃（以上各一分）　天南星（牛膽制）　鐵粉　川甜硝　人參（以上各半兩）　金箔　銀箔（各十片大者）　</p>
<p>上件一十四味研細，煉蜜和丸，如雞頭大。每服二丸，以薄荷湯化下。</p>

<h3>靈砂丹</h3>
<p>治風熱鬱結，氣血蘊滯，頭目昏眩，鼻塞清涕，口苦舌乾，咽嗌不利，胸膈痞悶，咳嗽痰實，腸胃燥澀，小便赤黃，或腎水陰虛，心火熾甚及偏正頭疼，發落齒痛，遍身麻木，疥癬瘡瘍，一切風熱並皆治之。</p>
<p>天麻　獨活　羌活　細辛　石膏　防風　連翹　薄荷葉（各二兩）　川芎　山梔子（去皮）　芍藥　荊芥穗　當歸　黃芩　大黃（生用）　全蠍（微炒）　菊花　人參　白朮（以上各半兩）　硃砂（為衣）　寒水石（生用）　桔梗（各二兩）　滑石（四兩）　縮砂仁（一分）　甘草（三兩生用）　</p>
<p>上件同為細末，煉蜜為丸，每兩作一十丸，硃砂為衣。每服一丸，細嚼茶清下，食後。</p>

<h3>加減薄荷煎丸</h3>
<p>治頭目昏眩，口舌生瘡，痰涎壅塞，咽喉腫痛，除風熱消瘡疹。</p>
<p>薄荷葉（八兩）　川芎（一兩）　桔梗（二兩）　防風（一兩）　甘草（半兩）　縮砂仁（半兩）　腦子（半兩）　白豆蔻仁（一兩）　</p>
<p>上件為細末，煉蜜和，每兩分作二十丸。每服一丸，噙化服。</p>

<h3>四蒸木瓜丸</h3>
<p>治肝腎脾三經氣虛，為風寒暑濕相搏，流注經絡，竭日曠歲治療不痊，六氣更變，作情不寧，必至發動，或腫，或頑痹，腳膝疼痛不能自持，增寒壯熱。</p>
<p>威靈仙　苦葶藶　黃耆　續斷　蒼朮　橘皮　烏藥　茯神木（各半兩）　</p>
<p>上八味為細末，大木瓜四個，去頂穰，填藥在內，卻用頂盡蓋定，酒灑蒸熟，研為膏，丸如梧桐子大。每服五十丸，空心溫酒下，鹽湯下。世傳木瓜丸甚多，此方最有神效，當敬之。</p>

<h3>大木香丸</h3>
<p>治偏風，半身不遂，語言謇澀，麻痹不仁，風毒注腫，痰潮涎出，精神昏憒。</p>
<p>木香（一兩一分）　天麻　桔梗　防風　天南星（薑製）　半夏曲　黃耆　白芷　白蘚皮　海桐皮　羌活　川芎　當歸　茯苓（去皮）　麻黃（去根節）　白殭蠶（炒）　虎脛骨（酥炙，以上一十六味各一兩）　白花蛇（酒浸，取肉）　烏蛇（酒浸，取肉）　犀角（鎊）　羚羊角（鎊）　人參　阿膠（炒）　蟬殼　沒藥　桂心（以上各六分）　乾薑（炮）　白附子（炮）　全蠍（微炒）　麝香（另研，以上四味各四錢）　牛黃（另研）　腦子（另研。各二錢）　</p>
<p>上為細末，煉蜜和丸，如彈子大，硃砂為衣。每服一丸，生薑湯下，食前服。</p>

<h3>清膈湯</h3>
<p>治風熱化痰，利咽膈，清頭目，消瘡疹。</p>
<p>甘草（銼，炒赤色）　瓜蔞根　桔梗（炒黃色）　紫蘇葉（各二兩）　雞蘇葉（去土三兩）　荊芥穗（四兩）　黍黏子（六兩，揀淨，炒，杵）　</p>
<p>上為細末，每服一大錢，食後或臨睡白湯點服。</p>

<h3>增損防風通聖散</h3>
<p>治鼻塞不利，肺氣不和。</p>
<p>黍黏子　桔梗　桑白皮　紫茸菀（以上各半兩）　荊芥穗（三兩）　甘草（二兩。以上各生用）　</p>
<p>上為粗末，防風通聖散各一半，拌和勻。每服八錢，水一盞半，入生薑五片，同煎至七分去滓，溫服，食後。加腦子白豆蔻薄荷煎丸</p>
<p>薄荷葉（八兩）　川芎（一兩半）　桔梗（二兩半）　甘草（二兩）　防風（一兩半）　縮砂仁（二錢半）　加腦子（半兩）　加白豆蔻仁（一兩）　</p>
<p>上為細末，煉蜜和丸，每兩作二十丸。每服一丸，噙化服之。</p>

<h3>天麻丸</h3>
<p>治肺臟風熱，鼻塞不通。常服涼膈明目。治頭昏腦悶。</p>
<p>龍腦薄荷（一兩）　荊芥穗（去子）　天麻　甘草（炙。各二兩半）　川芎　羌活　白芷　馬牙硝玄參（各一兩半）　川烏頭（二分半，炮製，去皮臍）　</p>
<p>上件為細末，煉蜜和丸，如雞頭大。每服一丸至二丸，細嚼茶清下，食後。</p>

<h3>芎枳丸</h3>
<p>治心肺積熱，去風鬱痰實，清利頭目，令氣不止甚盛。</p>
<p>川芎（用淘米泔浸一宿，刷淨沙土，焙乾秤）　枳殼（用淘米泔浸三日三夜，去穰再浸一宿，切作片子，麩炒微黃色）　</p>
<p>以上二味各四兩，併為細末，煉蜜放冷和丸，如梧桐子大。每服一百丸，食後臨臥溫水送下，日進二服。</p>

<h3>薄荷煎</h3>
<p>治頭目昏眩，口舌生瘡，痰涎壅塞，咽喉腫痛，除風熱，消瘡疹。</p>
<p>薄荷（一斤，取頭末二兩）　川芎（半兩，取末二錢）　腦子（半錢，研）　甘草（半兩，取末二分半）　縮砂仁（半兩，取末二分）　</p>
<p>上將上項藥拌和令勻，於藥末內稱出半兩為衣，用白沙生蜜五兩半和成劑，用明淨水於器盒內盛，上面放藥，晝夜不歇，每兩裁作二十塊。每服三塊，細嚼噙化亦得。</p>

<h3>祛涎丸</h3>
<p>治風痰上攻，頭目昏痛，旋暈欲倒，嘔噦噁心，恍惚健忘，神思昏憒，肢體煩痛，頸項拘急，頭面腫癢，手足難舉，或時麻痹。</p>
<p>天南星（四兩）　半夏（九兩半）　白附子（二兩六錢）　川烏頭（七分半）　</p>
<p>以上四味並生為細末，用生絹袋盛，以井花水揉洗澄濾，有滓再更研，入袋擺洗盡，瓷盆中日曬夜露，每至曉澄去宿水，另換井花水，攪勻曬。春五日，夏三日，秋七日，冬十日，去水曬乾，如玉片方入後諸藥。</p>
<p>劍脊烏梢蛇（酒浸一宿，去皮骨，焙乾，秤一兩）　川芎（二兩）　白花蛇（酒浸，去皮骨，焙乾，秤一兩）　天麻（二兩）　全蠍（一兩，去毒，微炒）　白殭蠶（一兩，炒，去絲嘴）　</p>
<p>上件同為細末，生薑自然汁煮麵糊和丸，如梧桐子大。以飛研細硃砂一兩、麝香末二錢為衣，風乾，密器中盛之，每服三十丸，食後煎生薑薄荷湯下。</p>

<h3>至靈散</h3>
<p>治偏頭痛。</p>
<p>雄黃（研）　細辛（去苗葉，為末。各等分）　</p>
<p>上二味再同研。每服一字，左邊頭疼搐入右鼻內，右邊頭疼搐入左鼻。</p>

<h3>二聖散</h3>
<p>治風頭痛，上焦壅滯，心膈煩熱及治偏頭痛。</p>
<p>硝石　細辛（去苗葉華陰者。各一分）　</p>
<p>上二味搗研為細散。每用半字，發時搐入不痛邊鼻內，如未已，方搐痛邊鼻內，或用紙捻子蘸藥紝鼻中。</p>

<h3>石膏散</h3>
<p>治風壅頭痛，眉骨痛。</p>
<p>石膏（研）　芎藭　旋覆花（各一兩）　白附子（炮）　細辛（去苗葉）　甘草（炙。各一分）　</p>
<p>上六味搗羅為散。每服半錢匕，臘茶調下，不拘時候。</p>

<h3>芎藭散</h3>
<p>治頭目昏眩，肢體煩倦。</p>
<p>芎藭　菊花　荊芥穗　石膏（研細）　甘草（各等分）　</p>
<p>上五味各生用，搗研為細散，每服一錢匕，熱湯調下。</p>

<h3>神聖散</h3>
<p>治偏頭疼不可忍。</p>
<p>乾蠍（去土。炒）　藿香葉　麻黃（去根節）　細辛（去苗葉）　</p>
<p>上四味搗羅為細散，每服一錢匕，用薄荷葉酒調下。</p>

<h3>上清散</h3>
<p>治頭痛、眉骨痛、眼痛。</p>
<p>川芎　鬱金　芍藥　荊芥穗　薄荷葉　芒硝（以上各半兩）　乳香　沒藥（各一錢）　腦子（半錢）　</p>
<p>上為細末，每用一字鼻內搐。</p>

<h3>王瓜散</h3>
<p>專治偏正頭痛。</p>
<p>荊芥穗（一兩半）　木香　川芎　天麻　麻黃（去節）　防風（去蘆頭）　細辛（去苗）　甘草（炙）　王瓜（燈心炒黃色。以上各半兩）　</p>
<p>上同為細末，每服二三錢，熱茶清調下，食後。</p>

<h3>沒藥丸</h3>
<p>治中風手足不隨。</p>
<p>沒藥　乳香　丁香　木香　地龍（去土）　生犀（鎊）　人參（去蘆頭）　羚羊角（鎊）　硃砂（水飛）　龍腦　麝香（各二錢半）　天麻（一兩）　川烏頭（炮裂，半兩）　白花蛇（酒浸取肉，二錢半）　</p>
<p>上件為細末，令勻，煉蜜為丸，每一兩作十丸，金箔為衣，每服一丸，空心食前，細嚼，溫酒或溫水送下。</p>

<h3>摩挲丸</h3>
<p>治中風擲緩，半身不遂，口眼喎斜，言語謇澀，精神昏塞，步履艱難；或肌肉偏枯，手足嚲曳；或筋脈拘攣，不得屈伸及氣痹之疾，諸風身體疼痛。</p>
<p>天麻（一斤，洗，去苗）　天台烏藥　自然銅（燒赤醋淬）　薰陸香（用滴乳者，另研）　辰砂（細研，水飛）　麝香（另研）　生龍腦（另研）　烏犀（鎊屑，另為細末）　雄黃（飛研，各四兩）　地榆（去苗）　黑參（揀潤者洗，焙乾）　丁香　川烏頭（炮裂，去臍皮尖）　木香（各八兩）　真珠末（研細，二兩）　</p>
<p>上件一十五味為末，研勻，煉蜜和丸，如楮實大。每服一丸，溫酒化下，不拘時候。服訖避風處衣被蓋復令汗出。患重者服一月痊安，輕者半月瘥，初患者五七服可安。</p>

<h3>輕骨丹</h3>
<p>治中風，手足緩弱，肢節不伸，筋脈攣急，癱瘓偏風，半身不遂，口眼喎斜，語言謇澀，肌肉不生，一切諸風並皆治之。常服此藥，壯筋骨補虛，駐顏色，強骨生力，益真氣，除骨骨髓間風邪。</p>
<p>獨活（去土）　牛膝（酒浸）　菟絲子（酒浸）　蓯蓉（酒浸）　萆薢（蜜炒）　金毛狗脊（去毛）　川心巴戟（鹽炒）　骨碎補（去毛）　破故紙（炒）　葫蘆芭（炒）　大附子（炮去皮臍）　熟地黃　當歸（去土）　天麻　防風（去蘆頭）　羌活（去土）　白芥子（炒）　川芎　五味子（炒）　川烏頭（炮去皮臍）　木香（以上各一兩）　木鱉子（半兩）　甜瓜子（半兩，炒）　地龍（半兩，去土）　全蠍（一兩，炒）　乳香（半兩，另研）　沒藥（半兩，另研）　續斷（一兩）　</p>
<p>以上二十八味，上為細末，酒煮麵糊為丸，如梧桐子大。每服三十丸至四十丸，食前溫酒下。</p>

<h3>浸酒</h3>
<p>治諸頭目、腰腳、筋骨風，益血添氣力。</p>
<p>虎脛骨（八兩，炙令黃，捶碎如棋子）　丹參　天麻（各一大兩）　桂　牛膝　菝葜　人參（各一大兩）　烏豆（二升，炒令得所）　羚羊角　杜仲　芎藭（各六分）　薏苡仁（八分）　南椒（半兩，擇去閉口）　</p>
<p>上一十三味切銼，吹去末，生絹袋寬盛，沉於三斗酒中浸令沒，密封經七日開。空腹量性飲，恆令微有酒氣，取一盞添一盞，藥味薄則換。</p>

<h3>龍腦清膈湯</h3>
<p>治風熱，化痰利咽膈，清頭目，消瘡疹。</p>
<p>黍黏子（六兩，揀淨炒，秤）　荊芥穗（四兩）　雞蘇葉（一兩半，去土）　甘草（銼，炒赤色）　瓜蔞根　桔梗（炒黃色）　紫蘇子（炒。各二兩）　龍腦（二錢）　</p>
<p>上為細末。每服一二錢，食後或臨睡白湯點服。</p>

<h3>虛風丸</h3>
<p>治一切虛風，頭痛眩暈，旋暈欲倒，嘔吐痰涎，牙關緊急，手足無力，麻木不仁，不省人事。</p>
<p>天蓼木　吳白芷　白蘚皮　白茯苓（去黑皮）　川芎　獨活（去蘆頭）　防風（去蘆頭）　天南星（酒浸，切作片子，酒煮）　天麻（酒煮）　烏蛇（酒浸，去皮骨）　全蠍（微炒）　人參（去蘆頭）　麻黃（去根節，炒）　甘草（銼，炒）　白朮　細辛（去苗葉土）　川烏頭（炮裂，去皮臍）　白殭蠶（去絲，微炒。以上各半兩）　天雄（炮裂，去皮臍）　黑附子（炮裂，去皮臍。各三錢七分半）　馬牙硝（另研）　雄黃（飛研）　硃砂（飛研，各二錢半）　龍腦　麝香（各半錢）　</p>
<p>上件二十五味為細末，煉蜜為丸，每兩作一十丸。每服一丸，溫酒化下，或荊芥湯亦得，食後臨臥服。</p>

<h3>芎藭天麻丸</h3>
<p>清利頭目，消風化痰，寬胃利膈。心忪煩悶，旋暈欲倒，頸項緊急，肩背拘倦，神昏多睡，肢體煩痛，皮膚瘙癢，偏正頭痛，鼻塞聲重，面目浮腫，並宜服之。</p>
<p>芎藭（二兩）　天麻（半兩）　</p>
<p>上二味為細末，煉蜜為丸。每一兩半作二十丸。每服一丸，食後細嚼，茶酒任下。</p>

<h3>透關丸</h3>
<p>治中急風，營衛痹滯，頭目昏暈，額角偏痛，手足無力，舉動戰掉，語言謇澀，心神不寧。</p>
<p>麻黃（去根節，二兩）　麝香（研）　天麻（各半兩）　乳香（研）　沒藥（研）　地榆　黑參　甜瓜子　川烏頭（生，去皮臍。以上各一兩）　</p>
<p>上件九味同為末，以酒一升，慢火熬為膏，更量入煉蜜，同和為丸，如梧桐子大。每服三十丸，溫荊芥湯下，不計時候。</p>

<h3>八仙丹</h3>
<p>治大癩病。</p>
<p>白附子　天麻　升麻　丹參　威靈仙　細辛　赤箭（各一兩）　蜈蚣（一對，酥炙，去頭足）　</p>
<p>上件八味同為細末，每用一兩八錢藥末，用胡麻子淘淨一升，重五兩，炒令香熟，入藥末同搗極細，煉蜜為丸，分作十丸。每日食後米飲嚼下一丸，日進三服。服之十日或一月至兩月，筋骨疼痛是其驗也。比至有驗，且忌出入行動。</p>

<h3>太白丸</h3>
<p>治諸風頭旋，額角偏痛，肢體拘倦，痰盛氣壅，鼻塞聲重，咽膈不利，清爽神志，解利四時邪氣。</p>
<p>天麻　芎藭（各一兩半）　附子（炮去皮臍）　細辛（去苗葉，各二兩）　天南星（二兩）　白附子（五兩）　半夏（一十五兩，洗煮焙乾）　蠍梢（一兩，炒）　寒水石（燒熟，五十兩）　白殭蠶（炒，三兩）　人參（半兩）　阿膠（三分，炙令熟燥）　</p>
<p>上件一十二味同搗羅為末，水麵糊為丸，如梧桐子大。每服三十丸，生薑湯下，不拘時候。</p>

<h3>太白丹</h3>
<p>治諸風頭目旋暈，偏正頭痛，肢體拘倦，痰盛氣壅，鼻塞聲重，咽膈不利，清爽神志，解利四時邪氣。</p>
<p>天南星（二十兩，炮）　細辛（去土）　附子（炮去皮臍，各二兩）　芎藭　天麻（各二兩半）　半夏（一十五兩，湯浸，洗去滑，切作片子，焙乾）　白附子（五兩，炮）　蠍梢（一兩，炒）　青皮（去白）　木香（各三兩）　寒水石（燒一十兩，一半為衣）　白殭蠶（去絲，炒，三兩）</p>
<p>上為細末，生薑汁、麵糊和丸，如梧桐子大，用寒水石為衣。每服三十丸，生薑湯下，不拘時候。</p>

<h3>太一散</h3>
<p>治陽明經虛，風邪客入，令人口眼喎斜，麻木不仁，及驚風癇窒，手足搐搦，不省人事。</p>
<p>獨活（去蘆頭，一兩半）　續斷　杜仲（炒，去絲）　肉桂（去皮）　牛膝（酒浸一宿）　黑附子（炮，去皮臍）　白茯苓（去黑皮）　人參（去蘆頭）　防風（去蘆頭）　白芍藥　當歸（去蘆頭，以上各一兩）　川芎　熟乾地黃　秦艽（去蘆頭、土）　甘草（銼，炒。各一兩半）　細辛（去苗、葉、土、頭、節，一兩）　</p>
<p>上件一十六味為粗末。每服三錢，水一大盞，煎至七分，去滓溫服，不計時候。</p>

<h3>芎黃湯</h3>
<p>治偏正頭痛，外傷風，鼻塞嚴重，清涕多嚏者。</p>
<p>荊芥穗（三錢）　全蠍（五個，炒）　大川烏頭（兩個，炮去皮臍，切碎，炒黃色）　川芎（半兩）　細辛（去苗葉，一錢半）　雄黃（研，水飛一錢）　</p>
<p>上件六味各修制畢，碾羅為細末，每服半錢，茶少許，白湯點服，不拘時候。</p>

<h3>旋覆花湯</h3>
<p>治風熱則面生赤痱子，腦昏目疼，鼻塞嚴重，面上遊風，狀如蟲行。</p>
<p>旋覆花（去土）　人參（去蘆頭）　赤茯苓（去皮）　黃芩（去皮）　柴胡（去蘆）　枳實（麩炒）　赤芍藥（去皮）　甘草（以上各二兩）　</p>
<p>上為散。每服二錢，水一大盞，入生薑五片，同煎至七分，去滓，食後服，日進三服。忌豬肉、粗麵等。</p>

<h3>人參附子湯</h3>
<p>治風濕體疼痛欲折，肉如錐刀所刺。</p>
<p>人參（去蘆頭）　黑附子（炮去皮臍）　乾薑（炮製）　芍藥　茯苓（去皮）　甘草（炙）　桂心（各一錢半）　白朮（二錢）　</p>
<p>上件八味為細末，每服二錢，水一盞同煎至七分，去滓溫服，不計時候。</p>

<h3>龍香散</h3>
<p>治偏正頭痛不可忍，並宜服之。</p>
<p>地龍（去土微炒，為末）　乳香（各半兩）　</p>
<p>上二味為細末。每用一錢，摻在紙上作紙捻子，燈上燒令煙出，鼻內聞煙氣。</p>

<h3>獨活寄生湯</h3>
<p>治腎氣虛弱，冷臥濕地，腰背拘急，筋攣骨痛，或當風取涼過度，風邪流入腳膝為偏枯冷痹，緩弱疼痛，或腰痛牽引腳重，行步艱難。</p>
<p>獨活（三兩）　寄生　杜仲　牛膝　細辛　秦艽　茯苓　桂心　防風　芎藭　人參　甘草　當歸　芍藥　地黃（干。以上各二兩）　</p>
<p>上為粗末。每服五錢，水一大盞，入生薑五片，煎至七分，去滓稍熱服，食前。</p>

<h3>蠍梢半夏丸</h3>
<p>治風壅痰實，咳嗽鼻塞，頭目昏痛，手足麻木，頸項強急，筋脈不利。常祛風化痰，清爽頭目。</p>
<p>蠍梢（去刺炒）　白殭蠶（生薑汁炒。各半兩）　天南星（炮）　半夏（湯洗七返，用生薑製作曲）　明天麻（去蘆頭）　川獨活（去蘆頭、土）　白花蛇（酒浸取肉）　川芎（去土）　南青皮（去白）　紫蘇葉　揀木香　防風（去蘆頭。各半兩）　</p>
<p>上件一十二味修制訖，同為細末，用生薑自然汁打麵糊為丸，如梧桐子大，別用硃砂為衣。每服三十丸至五十丸，食後生薑湯送下。</p>

<h3>通關散</h3>
<p>治風熱上攻頭目，筋脈拘急，痰涎壅滯，肢節煩疼。</p>
<p>羌活　獨活　防風　天麻　山梔子　大黃　甘草（各一兩）　滑石（二兩）　</p>
<p>上件為粗末，每服三錢，水一盞、生薑五片，煎至七分，去滓溫服，食後。</p>

<h3>胡麻丸</h3>
<p>治大風。</p>
<p>天麻　白附子（炮）　人參　細辛　川芎　定風草　藭賊　穿山甲（黃土炒黃色）　丹參　升麻玄參　何首烏（酒浸）　紫參　蔓荊子　威靈仙　防風（以上各一兩）　全蜈蚣（一對）　</p>
<p>上為細末。每用二兩，用胡麻一斤，炒香為末，拌勻入蜜和丸，都分為九十丸。每服一丸，細嚼，溫漿水下，日進三服，不拘時候。淡白粥服一百二十日，再不，再發次服。</p>

<h3>川芎石膏湯</h3>
<p>治一切風熱上攻，頭目昏眩，或痛或悶，或風痰喘嗽，或目疾時發，或生翳膜，或鼻塞口瘡煩躁多渴，或便溺淋閉，或瘡癬皴揭，並宜服之。清利頭目，宣通氣血，並一切風熱，或中風偏枯，撨解中外諸邪所傷及調理汗病下之前後，並汗後餘熱勞復傳染等疾。</p>
<p>石膏　防風　連翹　薄荷葉（各一兩）　川芎　山梔子　荊芥穗　當歸（切，焙）　芍藥（生）　大黃　菊花　人參　白朮（各半兩）　甘草（三兩）　滑石（四兩）　寒水石　黃芩　桔梗（各二兩）　縮砂仁（二分）　</p>
<p>上為粗末，每服三四錢，水一盞煎至六分，濾汁溫服，日進二三服，食後。忌薑、醋、發熱諸物。或為極細末，溫水調下二三錢。</p>

<h3>威靈仙</h3>
<p>味鹹，溫，無毒。主諸風，宣通五臟，去腹內冷滯，心膈痰水久積，癥瘕痃癖氣塊，膀胱宿膿惡水，腰膝冷疼及療折傷。一名能消，久服無瘟疫瘧。出商州上洛山及華山並平澤。不聞水聲者良。生先於眾草，莖方數葉相對，花淺紫根，生稠密，歲久益繁。冬月丙丁戌己日採，忌茗。</p>
<p>《圖經》云：商州有人重病，足不履地數十年。良醫殫技莫能療。所親置之道旁，以求醫者。一新羅僧見之告曰：此疾一藥可活，但不知此土有否？因為之入山求索，果得，乃威靈仙也。使服之數日能步履。崔元亮《海上方》著其法云：採得陰乾月餘，搗篩，溫清酒和二錢匕，空心服之。如人本性殺藥，可加及六七分匕，利過兩行則減之，病除乃停服。其性甚善，不觸諸藥，但惡茶及麵湯，以甘草、梔子代飲可也。</p>
<p>崔氏《海上集》有云：威靈仙一味，洗焙為末，以好酒和令微濕，入竹筒內，牢塞口，九蒸九曝，如干添酒重灑之。以白蜜和為丸，如梧桐子大。每服二十丸至三十丸，至五十丸，溫酒下。</p>

<h3>甘菊花荊芥湯</h3>
<p>治風痰頭痛，咽膈壅悶。</p>
<p>甘菊花　防風　旋覆花　川芎（各半兩）　皂角（酥炙，去皮子）　石膏（碎。各一兩）　枳殼（麩炒，去穰）　甘草（炙）　荊芥穗（各七錢半）　</p>
<p>上九味搗羅為粗末，每服三分，水一盞，入生薑三片，同煎至六分，去滓，食後熱服。</p>

<h3>羌活丸</h3>
<p>治風氣不調，頭目昏眩，痰涎壅滯，遍身拘急及風邪寒壅，頭痛項強，鼻塞聲重，肢節煩疼，天陰風雨先覺不安。</p>
<p>羌活（去蘆頭）　甘菊　麻黃（去根節）　川芎　防風（去蘆頭）　石膏（細研，為末）　前胡（去蘆頭）　黃芩　細辛（去苗）　甘草（銼，爁）　枳殼（去白）　白茯苓（去皮）　蔓荊子（去白皮。以上各一兩）　硃砂（飛研，一兩半，為衣）　</p>
<p>上為細末，水麵糊為丸，如梧桐子大。每服四十丸，生薑湯下，不拘時。</p>

<h3>皂角丸</h3>
<p>治風氣攻注，頭面腫癢，遍身拘急，痰涎壅塞，胸膈煩悶，頭眼目眩，鼻塞口乾，皮膚瘙癢，腰腳重痛，大便風秘，小便赤澀及咳嗽喘滿，痰唾稠濁，語澀涎多，手足麻痹，暗風癇病，偏正頭痛，夾腦風。婦人血風攻注，遍身疼痛，心忪煩躁，癮疹瘙癢，並宜服之。</p>
<p>半夏（湯洗七次）　白礬（枯過）　威靈仙（洗）　知母　貝母（去心，炒黃）　青橘皮　甘菊花（各一兩）　牽牛子（爁二兩）　槐角（爁）　薄荷葉　皂角（各五兩，將皂角捶碎，以水一十八兩六分擦汁，用蜜一斤同熬成膏為用）　</p>
<p>上為末，以皂角膏子搜和為丸，如梧桐子大。每服二十丸，食後生薑湯下。如治痰實咳嗽，用蛤粉齏汁湯下。手足麻痹，用生薑薄荷湯下。語澀涎盛，用荊芥湯下。偏正頭疼、夾腦風，用薄荷湯下。</p>

<h3>大通聖白花蛇散</h3>
<p>大治諸風，無問新久，手足嚲曳，腰腳緩弱，行步不正，精神昏冒，口面喎斜，語言謇澀，痰涎壅盛，或筋脈攣急，肌肉頑痹，皮膚瘙癢，骨節煩痛，或痛無常處，遊走不定，及風氣上攻，面浮耳鳴，頭痛目眩，下注腰腳，腰疼腿重，腫癢生瘡，並宜服之。</p>
<p>天麻（去苗）　赤箭　防風（去苗）　厚朴（生薑汁製）　藁本（去土）　海桐皮　萆薢　木香　肉桂（去皮）　杜仲（銼，炒）　乾山藥　當歸（去苗）　甘草（炙，銼）　威靈仙　白附子（炮）　菊花（去土枝梗）　蔓荊子（去白皮）　羌活（去蘆頭）　郁李仁（去皮，別研）　虎骨（醋炙）　白芷　乾蠍（炒）　牛膝（去苗）　白花蛇（酒浸，去皮骨用肉。以上各一兩）　</p>
<p>上為散。每服一錢至二錢，溫酒調下，荊芥湯亦得，空心服之。常服祛逐風氣，通行營衛，久病風人，尤宜常服。輕可中風不過二十服，平復如故。</p>

<h3>芎辛湯</h3>
<p>治膈痰風厥，頭目昏痛，鼻塞聲重，肩背拘急。</p>
<p>芎藭（半兩）　細辛（去苗土，一錢）　甘草（炙，一錢半）　</p>
<p>上三味為粗末，每服二錢，水一盞煎至七分，去滓，食後溫服。</p>

<h3>虎骨木瓜丸</h3>
<p>治飲酒過度，寒濕停駐，經絡不和，傷敗氣血，走注筋骨，疼痛晝靜夜甚。或霧所傷，亦致筋骨走注，並婦人血風疼痛，並皆治之。</p>
<p>虎骨（酥炙）　南乳香（研）　沒藥（各一兩）　木瓜　天麻　蓯蓉　牛膝（上項四味各二兩，用好酒浸十日，取出焙乾為用）　</p>
<p>上為細末，將元浸酒作糊和丸，如梧桐子大。每服三十丸至五十丸，溫酒送下，空心食前，日進二三服。</p>

<h3>菊花散</h3>
<p>治風冷邪氣入於腦，停滯鼻間，氣不得宣散，結聚不通，故使鼻塞也。</p>
<p>甘菊花　防風　前胡（各一兩）　細辛　桂心（各半兩）　甘草（炙，二錢半）　</p>
<p>上件為細末。每服二錢，入乳香少許，煎荊芥湯調下，食後。</p>

<h3>木香保命丹</h3>
<p>治男子婦人體虛，腠開中風，牙齒噤、口眼喎斜，手足偏枯，四肢拘攣、屈伸不得、麻痹不仁、驚癇等病，遍身瘙癢疼痛，頭目昏暗，風入腹內拘急切痛，體如蟲行，心神恍惚，傷風瘴疫，偏正頭疼，風病，諸般冷氣，兼療男子、婦人脾胃氣虛，或傷冷物心腹大痛，臟腑不調。婦人產前產後中風病，壯熱體重，頭疼旋暈欲倒，氣閉血澀，月事不行。此藥引血調養營衛，升降陰陽，補益五臟。好飲之人酒煎一服，即發風動氣之物不能為患。或中酒痰，作昏倦力乏，飲食減少，一服見效。常服細嚼，溫酒、茶清任下，不計時候。如中風加薄荷湯化下，如不能咽者灌之，藥下立效。若早晨一服，除諸風，永不患傷寒時氣壯熱。壯元陽，理筋骨腿膝之患，化風痰快滯氣，溫脾胃進飲食。小兒急慢驚風，薄荷湯下一皂子大。如人才覺痰涎蓄滯，手足急麻，體腳緩弱乃是中風之兆，急服此藥，無不立愈之者。</p>
<p>木香　白附子（生用）　官桂　杜仲（去粗皮，炒，去絲）　厚朴（去皮，生薑汁炒乾）　藁本（去須土）　獨活　羌活（生用，去蘆頭）　海桐皮（生）　白芷　甘菊花（去土）　牛膝（去苗，酒浸一日，焙乾）　白花蛇（酒浸三日，去皮骨，焙乾秤）　全蠍（炒）　威靈仙（水浸，去土）　天麻（另搗取末，去土）　當歸（去蘆頭，水浸去土，干秤）　蔓荊子（生，去皮）　虎骨（酒浸焦黃，去油，或酥炙，或用粗心）　天南星（漿水煮五七遍）　大防風（去蘆頭，干秤）　山藥（生用）　甘草（酥炙微黃）　赤箭（生用。以上二十四味各一兩）　麝香（三錢真者，另研）　硃砂（上好者一兩半）　</p>
<p>上件為細末，其藥分作十分，將麝香一分拌勻，煉蜜和丸，如彈子大。每服一丸，細嚼酒下，不計時候。</p>

<h3>烏蛇丸</h3>
<p>療諸風疾，無問久新，半身不遂，手足麻木，精神不爽，咽嗌不利，及風虛頭痛，目眩欲倒，心忪健忘，恍惚不寧，心氣不得下通，脾氣滯而不散，筋脈拘急，骨節煩疼，並皆治之。</p>
<p>獨活（去蘆頭）　防風（去蘆頭）　吳白芷　人參（去蘆頭）　桂心　藁本（去土）　麻黃（去根節）芍藥　天麻（去蘆頭。各一兩）　川烏頭（去皮臍，搗碎，炒黃色）　藿香葉（去土）　烏蛇（酒浸，去皮骨）　全蠍（微炒，去毒）　甘草（炙黃）　生犀（鎊。各半兩）　川芎（七錢）　羌活（去蘆頭）　白殭蠶（微炒）　遠志（去心）　牛黃（研）　天南星（牛膽制，微炒。各三錢）　白附子（四錢，炮裂）　龍腦（研）　硃砂（為衣。各二錢）　</p>
<p>上件為細末，入研藥令勻，煉蜜為丸，每一兩作一十丸，以硃砂為衣。每服一丸，煎荊芥湯化下，或加至二丸，茶酒亦得化下。重身婦人不宜服之。</p>

<h1>卷二</h1>

<h2>治傷寒門</h2>

<h3>桂苓丸</h3>
<p>治冒暑大渴，飲水過多伏冷，心腹脹滿，見食欲嘔，頭眩，小便赤少，大便滑瀉。</p>
<p>桂　赤茯苓（去皮。各五兩）</p>
<p>上二味為細末，煉蜜為丸，每兩作一十丸。每服一丸，細嚼白湯送下，冷水化服亦得。</p>

<h3>敗毒散</h3>
<p>治傷寒時氣，頭痛項強，壯熱惡寒，身體煩痛及寒壅咳嗽，鼻塞聲重，風痰頭痛，嘔噦寒熱，並皆治之。</p>
<p>人參（洗，去蘆頭）　茯苓（銼，去皮）　甘草（爁）　前胡（去苗，洗秤）　芎藭　羌活（去苗，洗）　獨活（去苗）　桔梗　柴胡（去苗）　枳殼（麩炒，去穰，秤。各三十兩）　</p>
<p>上為細末。每服二分，水一盞，入生薑、薄荷各少許，同煎至七分，去滓溫服，不拘時候。</p>

<h3>小柴胡湯</h3>
<p>治傷寒溫熱病，身熱惡風，頸項強急，胸滿脅痛，嘔噦煩溫，寒熱往來，身面皆黃，小便不利，大便秘硬，或過經來解，或潮熱不除及瘥後勞復，發熱頭痛。婦人傷風，頭痛煩熱，經血適斷，寒熱如瘧，發作有時，及產後傷風，頭痛煩熱，此藥並皆治之。</p>
<p>柴胡（去蘆頭，秤半斤）　半夏（湯洗七次，焙乾。秤二兩半）　黃芩　人參（去蘆頭，秤）　甘草（炙。各三兩）　</p>
<p>上五味同為粗末。每服三大錢，以水一盞半，入生薑五片、棗一個擘破，同煎至七分濾去滓，稍熱服，不計時候。小兒分作二服，更量大小加減。</p>

<h3>五積散</h3>
<p>調中順氣，除風冷，化痰飲。治脾宿冷腹脅脹痛，胸膈停痰，嘔噦噁心。或外感風寒，內傷生冷，心腹痞悶，頭目暗痛，肩背拘急，肢體怠惰，寒熱往來，飲食不進。及婦人血氣不調，心腹撮痛，經候不調，或閉不通，並宜服之。</p>
<p>蒼朮（洗淨去皮，二十四兩）　桔梗（去蘆頭，十一兩）　枳殼（去穰，麩炒）　陳橘皮（去白）　麻黃（去根節，以上各六兩）　芍藥　白芷　當歸（去蘆頭，洗）　甘草（銼）　桂（去粗皮）　半夏（湯洗七次）　茯苓（去皮）　川芎（以上各三兩）　厚朴（去粗皮）　乾薑（以上各四兩）　</p>
<p>上除桂、枳殼二味另為粗末外，一十三味同為粗末，慢火炒令色轉，攤冷，次入桂、枳殼末，令勻。每服三分，水一盞半，入生薑三片，煎至一中盞，去滓，稍熱服。如冷氣奔沖，心脅腹脹滿刺痛，反胃嘔吐，泄利清穀，及痃癖癥瘕，膀胱小腸氣痛，即入煨生薑三片、鹽少許同煎。如傷寒時疫，頭痛體疼，惡風發熱，項背強痛，入蔥白三寸、豉七粒同煎。若偏覺惡寒，或身不甚熱，肢體拘急，或手足厥冷，即入炒茱萸七粒，鹽少許同煎。如寒熱不調，咳嗽喘滿，入棗煎服。婦人難產，入醋一合同煎服之。並不拘時候。</p>

<h3>升麻葛根湯</h3>
<p>治大人小兒時氣溫疫，頭痛發熱，肢體煩疼，及瘡疹已發未發疑貳之間，並宜服之。</p>
<p>升麻　葛根（銼）　甘草（炙，銼）　芍藥（各十兩）　</p>
<p>上同為粗末。每服三錢，用水一盞半，煎取一中盞去滓，稍熱服，不計時候，日進二三服，以病氣去身清涼為度。小兒量力服之。</p>

<h3>金沸草散</h3>
<p>治風化痰，除頭目昏痛，頸項強急，往來寒熱，肢體煩疼，胸膈滿悶，痰涎不利，咳嗽喘滿，涕唾稠黏，及治時行寒疫，壯熱惡風。</p>
<p>荊芥穗（四兩）　旋覆花（去梗）　前胡（去蘆頭）　麻黃（去根節。各二兩）　甘草（炙炒）　赤芍藥　半夏（洗七次，用生薑汁浸，各一兩）　</p>
<p>上件同為粗末。每服二錢，水一盞半，入生薑三片，棗一個，同煎至八分，去滓溫服，不拘時候。有寒邪則汗出，如風盛則解利。</p>

<h3>朮附湯</h3>
<p>治風濕相搏，身體疼煩不能轉側，不嘔不渴，大便堅硬，小便自利及風虛頭目眩重甚者，不知食味。</p>
<p>附子（炮去皮臍，細切，一兩半）　白朮（四兩）　甘草（二兩，銼，炒）</p>
<p>上搗白朮、甘草為粗未，入附子令勻。每服三錢，水一盞半，入生薑五片、棗一個擘破，同煎至一盞，去滓溫服，食前。此藥暖肌，補中助陽氣，止自汗。</p>

<h3>防己黃耆湯</h3>
<p>治風濕相搏客在皮膚，一身盡重，四肢少力，關節煩疼，時自汗出，灑淅惡風，不欲去衣。及治風水客搏腳膝浮腫，上輕下重，不能屈伸。</p>
<p>防己（四兩）　黃耆（五兩）　甘草（二兩，炙）　白朮（三兩）　</p>
<p>上同為粗末。每服三錢，水一盞半，入生薑三片、棗一個，同煎至一盞，去滓稍熱服。不計時候，服訖蓋覆溫臥，汗出瘥。</p>

<h3>水胡蘆丸</h3>
<p>生津液，止煩渴，利咽嗌。</p>
<p>人參　乾葛　紫蘇葉（各二錢）　烏梅肉　木瓜　甘草（炙。各一錢）　</p>
<p>上為細末，煉蜜和丸，每兩作三十丸。每用一丸，綿裹，噙化咽津，不計時候。或新水化服亦得。</p>

<h3>梅蘇丸</h3>
<p>止渴生津液。</p>
<p>烏梅肉　白梅肉　乾木瓜　紫蘇葉（各一兩半）　甘草（半兩，炙）　白檀（二錢）　麝香（研，一錢）　</p>
<p>上為末，入麝香勻，入乳糖淨八兩、蜜一兩，同煉和為劑，每兩作二十丸。每服一丸，細嚼咽津，不拘時候。或新水化服亦得。</p>

<h3>沉香飲子</h3>
<p>治飲冷過多，短氣喘促，心胸妨悶，全不思食。</p>
<p>沉香（半兩）　紫蘇葉（二兩）　白茯苓（一兩，去皮）　人參（一兩，去蘆頭）　</p>
<p>上四味㕮咀。每服五錢，水一盞半，煎至一盞，去滓，時時服。</p>

<h3>神解丸</h3>
<p>治內外所傷，骨節疼痛，壯熱憎寒，頭疼，身體拘急。</p>
<p>硃砂（研）　硇砂（研）　黃蠟（各等分）　</p>
<p>上熔蠟和成劑，旋丸如綠豆大。每服一丸，冷水送下，如人行一二里地，以熱蔥、醋粥投，汗出解。</p>

<h3>六一散</h3>
<p>治身熱嘔吐，瀉泄腸澼下痢赤白。治癃閉淋痛，利小便，偏主腸胃中積聚寒熱，益精氣，通九竅六腑，津液去留，結消蓄水，止渴利中，除煩熱心躁。治腹脹痛，補益五臟，大養脾腎之氣。理內傷陰痿，安魂定魄。補五勞七傷，一切虛損。主癇痙，驚悸健忘，止煩滿短氣，臟傷咳嗽。療飲食不下，肌肉疼痛，治口瘡牙齒疳蝕，明耳目，壯筋骨，通血脈，和氣血，消水穀，保真元。解百藥酒食邪毒。耐勞役飢渴，寒熱闢中，外諸邪所傷。久服強志輕身，駐顏延壽。及解中暑，傷寒疫癘，飢飽勞損，憂愁思慮，恚怒驚恐，傳染，並汗後遺熱勞復諸疾。並解兩感傷寒，能令偏身結滯宣通氣和而愈。及婦人下乳、催生，併產後損液，血衰陰虛熱甚，一切熱證並宜服之，兼不患妨發吹乳，或已覺吹乳乳癤，頓服即愈，乃神驗之仙藥也。唯有婦人不得服，恐滑胎也。</p>
<p>滑石（六兩，膩好者）　甘草（一兩，微炒）　</p>
<p>上為極細末。每服三錢，蜜少許，溫水調下，或無蜜亦得，無時，日三服。或欲冷飲者，新水調下亦得。解利發汗，煎蔥白豆豉湯調下四錢，並三四服，以效為度。此藥是寒涼解散熱鬱，設病甚不解，多服無害，但有益耳。</p>

<h3>生薑附子湯</h3>
<p>治痰冷澼氣，胸滿短氣，嘔沫頭痛，飲食不消化，亦主卒風。</p>
<p>附子（炮製，去皮臍，細切）</p>
<p>每服三錢，水二大盞，入生薑一十片，煎至一盞，去滓溫服，空心食前。</p>

<h3>四君子湯</h3>
<p>治煩熱躁渴。</p>
<p>白茯苓（去皮）　人參（去蘆頭）　甘草（微炙）　白朮（各等分）　</p>
<p>上㕮咀，每服三錢，水一盞煎至七分，去滓放溫服，不計時候。</p>

<h3>白朮散</h3>
<p>治諸病煩渴，津液內耗，不問陰陽，服之止渴生津液。</p>
<p>白朮　人參（去蘆頭）　茯苓（去皮）　甘草（炙）　藿香葉　木香（各一兩）　乾葛（二兩）　</p>
<p>上為粗末。每服三錢，水一大盞，煎至七分，去滓溫服，不計時候。</p>

<h3>福壽二味散</h3>
<p>乾薑（生用）　石決明（各等分）　</p>
<p>上為細末，每用藥一錢，用男兒津唾於左手心內調稀稠得所，不犯婦人手。</p>

<h3>桂漿</h3>
<p>生蜜（三斤）　熟水（一斗）　赤茯苓（去皮，為末，三兩）　大麥糵末（半兩）　細曲末（半斤）　桂（去粗皮，為細末，三兩）　杏仁（湯浸去皮，一百個，生研如泥）</p>
<p>上用前項藥，蜜、杏泥並水一處攪勻了，和水共量得三大紅盔，入於瓷罐子內，或瓷瓶內，以油子封口，上用數重紙蓋，泥固濟，入冰窨內三日方熟，綿濾去滓，水浸飲之。</p>

<h3>化水丹</h3>
<p>消化水飲</p>
<p>牡蠣（二兩，燒）　甘草（炒，二兩）　蛤粉（六兩）　川烏頭（四隻秤一兩九錢，炮去皮臍，得淨一兩四錢六分）　</p>
<p>上為細末，醋浸𩚫餅為丸，如梧桐子大。每服十五丸，不拘時候，溫水下。</p>

<h3>屠蘇</h3>
<p>大辟瘟疫氣，令人不染溫病，及治傷寒。</p>
<p>大黃　小椒（去子）　桂（去粗皮）　桔梗（各一兩半）　白朮（一兩八錢）　虎杖（一兩一錢）　川烏頭（生，去皮臍，六錢）　</p>
<p>上件七味修制畢，銼細，一處和勻，用絳袋子內盛，於十二月晦日日中懸井中沉至泥，正月朔日平明取出袋子，放在酒中，同煎數沸，面向東戶飲之，屠蘇之飲，先從小飲至大，自意飲之。一人飲一家無病，一家飲一里無病，飲屠蘇三日後，其滓還置井中，能仍歲飲，可世無病，當家內外井中，皆悉注大藥，闢瘟疫氣。</p>

<h3>白虎湯</h3>
<p>治傷寒大汗出後，表證已解，心胸大煩，渴欲飲水及吐。或下後七八日邪毒不解，熱結在裡，表裡俱熱，時時惡風，大渴，舌上乾燥而煩，欲飲水數升者宜服之。又治夏月中暑，毒汗出，惡寒身熱而渴。</p>
<p>石膏（洗，二十五斤）　知母（一百五十兩）　甘草（爁，七十五兩）　</p>
<p>上為末。每服三錢，水一盞半，入糯米三十餘粒，煎至一盞，濾去滓，溫服。小兒量力少少與之。或加人參少許同煎亦得。食後服。此藥立夏後立秋前可服，春時及立秋後並亡血，虛家並不可服。</p>

<h3>桂苓甘露散</h3>
<p>治飲水不消，嘔吐瀉利。流濕潤燥，宣通氣液，水腫、腹脹泄瀉不能止者。兼治霍亂吐瀉，下利赤白，止煩渴解暑毒，大有奇功。兼利小水。</p>
<p>白茯苓（去皮）　白朮　豬苓（去皮）　寒水石（另研細）　甘草（炙）　澤瀉（各一兩）　滑石（另研，二兩）　桂（去粗皮，半兩）</p>
<p>上件為細末，或煎或水調三二錢，任意，或入蜜少許亦得。</p>

<h3>荔枝膏</h3>
<p>烏梅（八兩）　桂（一十兩）　乳糖（二十六兩）　生薑（五兩，取汁）　麝香（半錢）　熟蜜（一十四兩）　</p>
<p>上用水一斗五升，熬至一半濾去滓，下乳糖再熬，候糖熔化開，入薑汁再熬，濾去滓，俟少時入麝香，用如常法服。</p>

<h3>牛黃七寶丹</h3>
<p>治傷寒時疫，熱毒暑病，心胸痞塞。或發黃發斑，狂躁迷悶，及久經取轉不較蘊毒滯積，潮熱。</p>
<p>牛黃（研）　龍腦（研）　麝香（另研，各半錢）　硃砂（研，二錢半）　白麵（半兩）　寒水石（燒通赤，二兩半）　輕粉（研，半兩）　</p>
<p>上件同研勻，滴水和作二十丸。每服一丸，澄清水化下。小兒化半丸。不拘時候。</p>

<h3>桂沉漿</h3>
<p>紫蘇葉　烏梅肉（各一兩）　沉香（三錢）　乳糖（六兩）　</p>
<p>上件四味，用水三碗熬至二碗，濾去滓，入桂漿一升半，合和作漿飲之。滲濕逐飲，順氣止渴。</p>

<h3>桂苓白朮丸</h3>
<p>消痰逆，止咳嗽，散痞滿壅塞，開堅結痛悶，進飲食，調和臟腑。無問寒濕熱，嘔吐瀉痢，皆能開發，以令遍身流濕潤燥，氣液宣平而愈。並解酒毒，兼療肺痿勞嗽，水腫腹脹，泄瀉不能止者。服之利止為度，後以隨證調之。</p>
<p>乾生薑　楝桂（各一分）　茯苓（去皮）　半夏（各一兩）　白朮　澤瀉　紅皮（湯浸，片去穰。各半兩）　</p>
<p>上為細末，麵糊為丸，小豆大。每服二三十丸，生薑湯下，日進三服。病在膈上，食後；在下，食前；在中，即不計時候。或一法，更加黃連（半兩），黃柏（二兩），水丸取效愈妙。</p>

<h3>桂苓甘露散</h3>
<p>消飲止渴，去煩生津，通利小便。</p>
<p>桂（去粗皮）　茯苓（去皮）　白朮（各半兩）　甘草（炒）　澤瀉　寒水石　石膏（各一兩）　滑石（二兩）　</p>
<p>上件為極細末，欲冷飲者新水調下，不拘時候，或只以沸湯亦得。</p>

<h3>橙皮丸</h3>
<p>調中順氣，生津止渴。</p>
<p>沉香　白朮（各半兩）　木瓜（乾者，去皮）　烏梅肉（各一兩）　橙皮（去白，焙乾，五錢）　白茯苓（去皮）　糖霜（各二兩）　乾生薑（二錢半）　</p>
<p>上件搗羅為細末，用甘草膏子和成劑，每兩作二十五丸，欲作渴水，用水化開，寒熱溫涼任意飲之，欲噙化亦得。</p>

<h3>小柴胡加桂湯</h3>
<p>治瘧疾先寒後熱，兼治支結。</p>
<p>柴胡（八兩）　人參　甘草（炙）　半夏（洗七次。切）　黃芩　桂（去粗皮。各三兩）</p>
<p>上銼如麻豆，每服抄五錢匕，水一盞半，生薑七片，棗二個，煎至八分去滓，取六分清汁溫服，日三夜二。若渴者，去半夏加人參、栝蔞根，同煎服之。</p>

<h3>交解飲子</h3>
<p>治瘧疾，闢瘴氣神效。</p>
<p>肉豆蔻　草豆蔻（各二個，各一個用水和白麵裹，煨赤色，去面，各一個生用）　厚朴（方二寸，一半用生薑汁塗炙熟，一半生用）　甘草大者（二寸，一半炙熟，一半生用）　生薑（二塊如棗，各一塊用濕紙裹煨熟，一塊生用）　</p>
<p>上件生熟各破，銼碎同勻。每服分一半，用水一碗，煎至一大盞，去滓溫服，空心。</p>

<h3>七棗散</h3>
<p>治脾寒瘧疾。</p>
<p>川烏頭大者一個（炮良久，移一處再炮，凡七次炮滿，去皮臍）　</p>
<p>上為細末，都作一服。用大棗七個、生薑十片、蔥白七寸，水一碗，同煎至一盞，疾發前先食棗，次溫服，只一服瘥。雖然烏頭性熱，以七處炮熟，散其熱性，服之必效。</p>

<h3>柴胡栝蔞根湯</h3>
<p>治瘧疾往來寒熱，煩渴引飲。</p>
<p>柴胡（去苗，一兩三分）　黃芩（去黑心）　人參（去蘆頭）　甘草（炙，銼，各三分）　栝蔞根（銼，二兩）　</p>
<p>上五味。搗篩為粗末。每服五錢，水一盞半，生薑五片、棗二枚，同煎至一盞，去滓，不計時候，細細服。七珍散　治瘧後及傷寒、中暑後，宜服。此調胃養氣，進食。此方溫平不熱，服之十日外，飲食倍常。</p>
<p>人參（去蘆頭）　白朮　黃耆　山芋　白茯苓（去皮）　粟米（微炒）　甘草（炙。以上各半兩）　</p>
<p>上搗羅為細末。每服二錢，水一盞，生薑二片，棗一個，同煎至七分，去滓，食前溫服。</p>

<h3>草果飲子</h3>
<p>治寒熱往來，煩渴頭痛，或但寒但熱方。</p>
<p>草果子仁（四枚）　人參（去蘆頭，半錢）　半夏（一十三枚，中樣者，沸湯浸洗七次）　甘草（炙，半錢）　大棗（三枚）　烏梅（三枚，去核）　生薑（三寸一塊）　</p>
<p>上件㕮咀，用水一大碗，同煎至一盞去滓，五更時溫服。</p>

<h3>瓜蒂散</h3>
<p>治太陽經頭痛寒熱方。</p>
<p>瓜蒂（十枚）　穿山甲鱗（一片。瓦上焙焦）　</p>
<p>上為細末，每用一剜耳許，右鼻內搐，大有神效。</p>

<h3>治瘧方</h3>
<p>如合時，具冠帶向神堂前旋看，咒曰：弟子不為自身，為五姓瘧病。</p>
<p>白殭蠶（一個直者，切作七段，用綿裹定，捻為丸，用硃砂為衣）　</p>
<p>上只作一服，日未出面向東，用左手插寅文，用桃柳枝煎湯送下。</p>

<h3>香蘇散</h3>
<p>治四時瘟疫傷寒。</p>
<p>香附子（四兩，慢火炒香，去毛秤）　陳橘皮（二兩，不去白）　甘草（一兩，炙）　香蘇葉（四兩）　</p>
<p>上為粗末，每服三錢，水一盞，煎至七分，去滓熱服，不拘時候，日進三服。</p>

<h3>竹葉石膏湯</h3>
<p>傷寒解後，虛羸少氣，氣逆欲吐。</p>
<p>淡竹葉（半把，秤重六錢）　石膏（四兩，杵碎）　人參　甘草（各半兩）　麥門冬（一兩半）　半夏（二分半，洗）　</p>
<p>上銼如麻豆大，每服抄五錢匕，水一盞半，入粳米百餘粒，煮取八分，米熟湯成，去滓溫服。</p>

<h3>五苓散</h3>
<p>治傷寒溫熱病表裡未解，頭痛發熱，口燥咽乾，煩渴飲水，或水入即吐，或小便不利及汗出表解煩渴不止者，宜服之。又治霍亂吐利，躁渴引飲。</p>
<p>澤瀉（銼，二十五兩）　豬苓（去皮，一十五兩）　桂（去粗皮，一十兩）　茯苓（去皮，二十五兩）　白朮（去蘆頭，一十五兩）　</p>
<p>上為細末。每服二錢，熱湯調服，不計時候。服訖多飲熱湯，有汗出即愈。又治瘀熱在裡，身發黃疸，濃煎茵陳湯調下，食前服之。疸病發渴及中暑引飲，亦可用水調服。</p>

<h3>大順散</h3>
<p>治冒暑伏熱，引飲過多，脾胃受濕，水穀不分，清濁相干，陰陽氣逆，霍亂嘔吐，臟腑不調。</p>
<p>甘草（銼長一寸許，三十斤）　乾薑　杏仁（去皮尖）　桂（去粗皮。各四斤）　</p>
<p>上先將甘草用白沙炒及八分黃熟，次入乾薑同炒，令姜裂，次入杏仁又同炒，候杏仁不作聲為度，用篩隔淨後，入桂一處搗羅為散。每服二錢，水一中盞煎至七分，去滓溫服。如煩躁即冷服，不計時候，以沸湯點服亦得。</p>

<h3>香薷丸</h3>
<p>治大人小兒傷暑伏熱，躁渴瞀悶，頭目昏眩，胸膈煩滿，嘔噦噁心，口苦舌乾，肢體倦怠，不思飲食。或發霍亂吐利，轉筋，並宜服之。</p>
<p>香薷（去土）　紫蘇（莖葉並用，去粗梗）　乾木瓜（各一兩）　丁香　白茯神（去水）　藿香葉（去土）　甘草（銼炙）　檀香（銼，以上各半兩）　</p>
<p>上為細末，煉蜜和丸。每兩作三十丸，每服一丸至二丸，細嚼溫湯下，或新汲水化下亦得，小兒服半丸，不計時候。</p>

<h3>薑朮湯</h3>
<p>溫和中外，退除寒濕。治陽虛里寒，外挾風冷，頭痛惡風，戰慄多汗，風濕相搏，身體疼痛，腰背強直，轉側不能。又療食寒飲冷，內傷脾胃，嘔逆吐痰，不思飲食。</p>
<p>川薑（炮）　白朮（炒）　茯苓（各一兩）　附子（炮去皮臍）　甘草（炙各半兩）　</p>
<p>上為粗末。每服三錢，水一盞半，煎至八分，去滓溫熱服，不計時候。</p>

<h3>豬苓湯</h3>
<p>治脈浮，煩渴不利，小便不分。</p>
<p>豬苓　澤瀉　滑石　赤茯苓　阿膠（各等分）　</p>
<p>上為粗末。每服五錢，水一盞半，煎至八分，去滓溫服，不拘時。</p>

<h3>丹砂丸</h3>
<p>治痎寒溫癉，更作證候，悉皆治之。</p>
<p>丹砂（研一分）　常山（搗末，三分）　</p>
<p>上件二味，研勻，煉蜜為丸，如梧桐子大。先一日一更時服三丸，溫米飲送下。更作日平旦時服三丸，溫米飲送下。</p>

<h3>茯苓桂枝白朮甘草湯</h3>
<p>治心下逆滿，氣上衝胸，時發煩渴。</p>
<p>白茯苓（去皮，四兩）　甘草（炮）　白朮（各二兩）　官桂（去粗皮，三兩）　</p>
<p>上㕮咀，每服五分，水一大盞煎至七錢，去滓溫服，不拘時候。</p>

<h3>增損白朮散</h3>
<p>生津止渴，順氣下痰。</p>
<p>白朮　葛根　茯苓（去皮）　藿香葉　人參　木香（各一兩）　陳皮（二兩）　乾生薑（一錢）　</p>
<p>上為粗末。每服五錢，水一大盞半煎至七分，去滓溫服，不計時候，或涼服亦得。</p>

<h3>百解丸</h3>
<p>解內外傷頭痛，壯熱增寒，腹脹喘粗。</p>
<p>辰砂（研，半兩）　硇砂（研，一分）　巴豆（去皮心膜，出油一錢）　黃蠟（半兩）　</p>
<p>上除黃蠟外同研令勻，入前黃蠟，溶開和成劑，丸如綠豆大。每服二丸，新水送下，後少時，用熱粥投之，汗出立愈。</p>

<h1>卷三</h1>

<h2>治一切氣門上</h2>

<h3>平胃散</h3>
<p>治脾胃不和，不思飲食，心腹脅肋脹滿刺痛，口苦無味，胸滿短氣，嘔噦噁心，噫氣吞酸，面色萎黃，肌體瘦弱，怠墮嗜臥，體重節痛，常多自利。或發霍亂及五噎八痞，膈氣反胃，並宜服之。</p>
<p>厚朴（去粗皮，薑汁炒，二斤二兩）　蒼朮（去粗皮，米汁浸一宿，五斤）　陳皮（去白，三斤二兩）　甘草（銼，炒，二十兩）　人參　茯苓（各二十兩）　</p>
<p>上為細末。每服二錢，以水一盞，入生薑二片、干棗一個，同煎至七分，去薑、棗，稍熱服，空心食前。入鹽一捻，沸湯點服亦得。常服調氣暖胃，化宿食，消痰飲，闢風寒冷濕四時非節之氣。或以棗肉為丸，小豆大。每服五十丸，溫生薑湯送下，空心食前服。</p>

<h3>思食丸</h3>
<p>生津，大進飲食。</p>
<p>烏梅肉　大麥糵　神麯（碎炒，各一兩）　乾木瓜　桂（去粗皮）　茯苓（去皮）　人參（去蘆頭，各半兩）　乾生薑（二錢）　甘草（炙，三錢）　</p>
<p>上為細末，煉蜜和丸，每兩作一十丸。每服一丸，細嚼白湯下，不以時候，日進三服。或作小丸如桐子大，每服一丸亦可。</p>

<h3>木香三稜丸</h3>
<p>治胸膈痞悶，心腹脹滿，脅肋疼痛。寬中順氣，化痰消食。</p>
<p>木香（一兩）　三稜（炮，二兩）　蓬莪朮（炮，二兩）　大麥糵（炒，四兩）　神麯（炒，二兩）　白朮（四兩）　陳皮（去白，二兩）　乾薑（炮，二兩）　黑牽牛（微炒，六兩）　一方用牽牛頭末，取六兩。</p>
<p>上為細末，生薑汁麵糊和丸，如梧桐子大。每服三五十丸，食後生薑湯下。</p>

<h3>助氣丸</h3>
<p>治諸膈氣，三焦痞塞，升降陰陽，蠲去寒濕，胸膈滿悶，背膂引痛，心腹膨脹，諸虛動氣久而不散，蘊結成積，痃癖氣塊，飲食不下，嘔吐痰逆，噫氣吞酸，氣短煩悶，並皆治之，常服去停飲，和脾胃，進飲食，寬中順氣，消積滯。</p>
<p>京三稜（炮）　蓬莪朮（炮，各二斤）　白朮　青皮（去白）　陳皮（去白，各十五兩）　檳榔　枳殼（去穰，麩炒）　木香（各十兩）　</p>
<p>上件八味同為末，水煮麵糊為丸，如梧桐子大。每服五十丸，溫熟水下，不拘時候。</p>

<h3>玄胡丸</h3>
<p>解化傷滯，內消飲食。治吐利腹脹，心腹刺痛，癥瘕結氣，蟲煩不安，調順三焦，安和脾胃。</p>
<p>玄胡　當歸　青皮（去白）　雄黃（飛）　蓬莪朮（紙煨）　檳榔　木香（各四兩）　荊三稜（六兩）　</p>
<p>上為細末。入雄黃勻，水麵糊為丸，如梧桐子大。每服三十丸，生薑湯下，不拘時候。</p>

<h3>木瓜湯</h3>
<p>調氣利膈，消痰止嗽，治胸膈煩悶，口乾多渴。治腳氣。</p>
<p>木瓜（一斤，切作片，去皮子）　鹽（白好者）　甘草　生薑（切作片，各四兩）　</p>
<p>上一處拌勻，瓷盒器內淹一宿，焙乾，搗羅為細末。每服一分，沸湯點服，不拘時候。</p>

<h3>思食調中丸</h3>
<p>治脾胃久弱，三焦不調，胸膈痞悶，肢體倦怠，嘔逆噁心，飲食進退，氣道不勻。</p>
<p>神麯（炒）　麥糵（炒）　半夏（曲）　陳皮（去白）　烏藥（各一兩）　檳榔　人參（各三分）　木香　沉香（各半兩）　白朮（一兩半）　</p>
<p>上為細末，蜜調白麵糊為丸，如梧桐子大。每服三十丸，食前溫米飲下。</p>

<h3>治中湯</h3>
<p>治脾胃傷冷物，胸膈不快，腹病氣不和。</p>
<p>青皮（去白）　陳皮（去白）　甘草（炙）　人參（去蘆頭）　白朮　乾薑（炮，各等分）　</p>
<p>上為粗末，每服三分，水一盞，同煎至七分，去滓溫服，食前。</p>

<h3>沉香降氣丸</h3>
<p>治胸膈痞悶，氣不升降，飲食減少，肢體怠墮，嘔噦噁心，臍腹疼痛，常服和脾胃，進飲食，利胸膈。</p>
<p>沉香（一兩半）　香附子（去毛，五兩）　蓬莪朮（銼，炒）　木香（各二兩）　甘草（輕炒，七兩）豆粉（輕炒，九兩）　薑黃（洗淨，焙，八兩半）　</p>
<p>上為細末，水浸蒸餅為丸，如櫻桃大，卻以本末為衣。每服三二丸至五丸，細嚼生薑湯下，溫水亦可，不以時候。</p>

<h3>三脘痞氣丸</h3>
<p>治三焦痞滯，氣不升降，水飲停積，不得流行，脅下虛滿或時刺痛，並宜服之。</p>
<p>木香　白豆蔻（去皮）　青皮（去白）　陳皮（去白）　荊三稜（炮，各一兩）　大腹子（三分）　半夏（湯洗七次，二兩）　縮砂仁　檳榔　沉香（各半兩）　</p>
<p>上為細末，水麵糊和丸，如梧桐子大。每服三十丸，漸加至五六十丸，陳皮湯下，食後。</p>

<h3>丁香和胃丸</h3>
<p>治脾胃不和，中脘氣痞，胸膈停痰，嘔吐噁心，脅肋刺痛，飲食無味，肢體倦怠。常服溫中和胃，止嘔進食。</p>
<p>丁香　木香　沉香（各半兩）　藿香葉　白茯苓（去皮）　白豆蔻仁　陳皮（去白）　白朮　人參（以上各一兩）　半夏（薑製，三兩）　</p>
<p>上件同為細末，生薑汁麵糊和丸，如梧桐子大。每服三十丸至五十丸，煎生薑湯下，不拘時候。</p>

<h3>養胃進食丸</h3>
<p>治脾胃虛弱，心腹脹滿，面色萎黃，肌肉消瘦，怠墮嗜臥，全不思食。常服滋養脾胃，進美飲食，消痰導氣，去風寒暑濕冷邪氣。</p>
<p>人參（去蘆頭）　甘草（銼，各一兩）　白朮　白茯苓（去皮，各二兩）　厚朴（三兩，去粗皮，生薑制炒）　陳皮（去白，一兩半）　神麯（炒，二兩半）　大麥糵（炒黃，一兩半）　蒼朮（五兩，去粗皮，泔浸）　</p>
<p>上為細末，水麵糊和丸，如梧桐子大。每服三十丸至五十丸，食前用溫生薑湯下，或粥湯下亦得。</p>

<h3>調胃散</h3>
<p>療陰陽氣不和，三焦痞格，五勞七傷，山嵐瘴氣，八般瘧疾，四時傷寒，頭目肢節疼痛，心腹脹滿，嘔吐噁心，痰涎咳嗽，手足虛腫，五種膈氣噎塞，寒熱水瀉諸痢，婦人胎前產後蓐勞，脾胃不和，飲食減少，並皆主之。</p>
<p>藿香　甘草（炙）　陳皮（去白）　半夏曲（每一兩用生薑三兩半）　厚朴（每一兩用姜一兩拌制）　</p>
<p>上五味各二兩，同為細末。每服二分，水一盞，入生薑二片，同煎至七分，和滓溫服，不拘時候。</p>

<h3>白豆蔻散</h3>
<p>治脾胃氣弱，不進飲食。</p>
<p>白豆蔻仁　厚朴（薑製）　白朮　沉香　陳皮（去白）　甘草（炙，各等分）　</p>
<p>上為細末。每服二錢，水一盞，入鹽少許，同煎至七分，和滓熱服，食前。</p>

<h3>杜翰林枳實丸</h3>
<p>疏導老人及虛家風氣痰實，腹肋有妨，諸飲癖積。</p>
<p>枳實（麩炒）　赤茯苓　人參　檳榔（各一兩）　白朮（半兩）　黑牽牛（八兩）　</p>
<p>上為細末，稀麵糊為丸，如梧桐子大。每服食後以橘皮湯下十五丸至二十丸，漸加。如要不動時，臨臥熟水下五丸至十丸。別一方，加木香半兩。</p>

<h3>逍遙丸</h3>
<p>治膈實氣痞，痰實喘促。</p>
<p>半夏（湯洗七次，焙，三兩）　枳實（麩炒）　檳榔　赤茯苓（去皮，各一兩）　</p>
<p>上為細末，生薑汁麵糊為丸，如豌豆大。每服二三十丸，食後溫生薑湯下。</p>

<h3>通膈丸</h3>
<p>治胸中氣痞不通，水飲停滯。</p>
<p>檳榔（三兩）　枳實（四兩，麩炒）</p>
<p>上為細末，煉蜜為丸，如梧桐子大。每服三十丸至五十丸，生薑湯下，溫水亦得，食後。</p>

<h3>赤茯苓丸</h3>
<p>治痰飲氣痞。</p>
<p>赤茯苓（去皮）　檳榔　枳實（麩炒，去穰）　白朮　半夏曲（各等分）　</p>
<p>上為細末，生薑汁麵糊為丸，如梧桐子大。每服五十丸，溫生薑湯下。或風眩頭痛，則荊芥湯下，食後。</p>

<h3>香橘湯</h3>
<p>療一切氣不快之病，服藥不下者。</p>
<p>白朮　枳實（生用）　香附子（大者去須）　陳皮（去白，各四兩）　甘草（炙三兩）　</p>
<p>上為細末。每服二錢，入鹽少許，沸湯點，或用生薑、棗煎尤妙。如傷風，用蔥白二寸、生薑五片、棗二枚、水一盞煎至七分，溫服，不拘時候。</p>

<h3>陳橘皮湯</h3>
<p>治胸痹連心，氣閉，喉中塞不通。</p>
<p>陳橘皮（去白）　桂（去粗皮，各二錢半）　赤茯苓（去黑皮）　枳殼（麩炒，去穰）　栝蔞實（去皮，各半兩）　甘草（炙，一兩）　</p>
<p>上為粗末，每服五錢匕，水二盞煎取一盞，去滓，空心溫熱服，日午、臨臥各一服。</p>

<h3>調胃丸</h3>
<p>療陰陽氣不和，三焦痞膈，五勞七傷，山嵐瘴氣，八般瘧疾，心腹脹滿，嘔吐噁心，痰涎咳嗽，手足虛腫，五種膈氣，噎塞寒熱，水瀉諸痢，脾胃不和，飲食減少，並皆治之。</p>
<p>藿香　陳皮（去白）　甘草（炙）　半夏曲　厚朴（薑製，各二兩）　</p>
<p>上為細末，生薑麵糊和丸，如梧桐子大。每服五十丸，食前生薑湯下。</p>

<h3>木香調中丸</h3>
<p>治因飲食不調，腸胃致傷，心腹疼痛，兩脅脹悶，臟腑泄瀉，米穀不化，腹中雷鳴，不思飲食。或下膿血，或便赤水，並宜服之。</p>
<p>木香　青皮（去白）　陳皮（去白）　檳榔　肉豆蔻（麵裹，煨熟去）　京三稜（炮，銼）　訶子皮　草豆蔻仁（各一兩）　</p>
<p>上件為細末，水麵糊和丸，如梧桐子大。每服六十丸，食前熱米飲送下。</p>

<h3>枳實理中丸</h3>
<p>治中脘痞滯，氣不宣通，積寒停飲，食入不化。</p>
<p>人參　乾薑（炮）　枳實（麩炒）　白朮　甘草（炙）　白茯苓（去皮，各一兩）　</p>
<p>上為細末，煉蜜和丸，每兩分作四丸，每服一丸，水一盞同煎至八分，去滓熱服，不計時候。</p>

<h3>來復丹</h3>
<p>破痞開結，分正陰陽。治中滿不受攻擊，下虛不任峻補，並宜服。</p>
<p>硫黃（細研，甘草水灑令潤）　硝石（細研，用厚朴水灑令潤）　</p>
<p>上二味相和，拌令勻，同淹少時，於文武火上炒，令二味氤氳相結取出。</p>
<p>五靈脂　玄精石　青皮（去白）　陳皮（去白，各一兩）　</p>
<p>上為細末，生薑汁麵糊和丸，如梧桐子大。每服三十丸，食前生薑湯下。</p>

<h3>理氣丸</h3>
<p>治胸中噎塞，氣澀不通，酒食所傷，常服消導滯氣。</p>
<p>枳殼（麩炒，去穰）　蓬莪朮（各半兩）　半夏（洗七次）　薑黃　甘松（去土，各二錢）　陳皮（去白）　大麥糵（炒，各七錢半）　</p>
<p>上為細末，水麵糊和丸，如梧桐子大。每服五十丸，煎陳皮湯下，食後。</p>

<h3>沉香餅子</h3>
<p>治食飲停積，胸膈痞滿，腹脅疼痛，嘔吐不止。</p>
<p>京三稜　蓬莪朮　青皮　陳皮　紅豆　訶子（煨）　縮砂仁　半夏　芫花（醋炒）　乾薑　檳榔薑黃　巴豆（和皮）　益智（去皮為粗末，慢火炒令褐紫色）　桂（去皮）　木香　藿香葉　沉香　硇砂（另研細。以上各等分）　</p>
<p>上件一十九味同為細末，打白麵糊和丸，如小豆大，捏作餅子。每服七餅子至十餅子，更量虛實加減，溫生薑湯下，食後服。</p>

<h3>木香順氣丸</h3>
<p>治停飲遲化，中氣不和。</p>
<p>京三稜（炮）　石三稜　雞爪三稜　檳榔　木香　陳橘皮（去白）　半夏（生薑制）　人參（去蘆頭）　白茯苓（去皮）　蘿蔔子（微炒，以上各一兩）　白豆蔻仁　縮砂仁（各半兩）　黑牽牛（微炒，頭末五兩）　</p>
<p>上件為細末，生薑汁麵糊和丸，如梧桐子大。每服四十丸，加至五十丸，食後溫生薑湯下。</p>

<h3>順氣寬中丸</h3>
<p>治陰陽不和，三焦痞膈，氣行澀滯，中滿不快，咽噎悶，恚氣奔急，肢體煩倦，可欲飲食，常服宣通氣血。</p>
<p>枳實（麵炒）　檳榔　京三稜（煨）　蓬莪朮（煨）　大麥糵（炒）　人參（去蘆頭）　桑白皮（去粗皮，銼，炒。各一兩）　甘草（炙，七錢）　</p>
<p>上件同為細末。每服二分，入鹽末少許，生薑二片，沸湯點服，不拘時候。</p>

<h3>小沉香丸</h3>
<p>和中順氣，嗜食消痰。又治飲酒後乾嘔痰涎，氣噎痞悶，宜服之。</p>
<p>沉香（六錢）　香附子（去毛，炮，一兩八錢）　甘草（炙，一兩四錢）　舶上丁香皮（二兩四錢）　縮砂仁（四錢）　益智仁（微炒，一兩二錢）　甘松（去土，三兩六錢）　蓬莪朮（煨，四錢）　</p>
<p>上為細末，湯浸𩚫餅為丸，如梧桐子大。每服三十丸至四十丸，食後溫生薑湯下，或嚼破更妙。</p>

<h3>分氣丸</h3>
<p>治胸膈氣痞，痰實不化，宜服之。</p>
<p>木香　青皮（去白）　陳皮（去白）　白豆蔻仁　縮砂仁　京三稜（炮切）　蓬莪朮（炮切）　蓽澄茄　蘿蔔子　枳實（麩炒各一兩）　黑牽牛（炒二兩）　</p>
<p>上件一十一味為細末，麵糊為丸，如梧桐子大。每服五十丸，生薑湯送下，食後。</p>

<h3>神保丸</h3>
<p>治心膈痛、腹痛、血痛、腎氣脅下痛，大便不通，氣噎，宿食，不消並皆治之。</p>
<p>木香　胡椒（二錢半）　巴豆（十個，去皮心膜，研）　乾蠍（七枚）　</p>
<p>上件四味為末，湯浸𩚫餅，丸如麻子大，硃砂為衣，用二錢。每服三丸。心膈痛，柿蒂燈心湯下。腹痛，柿蒂煨姜煎湯下。血痛，炒姜醋湯下。腎氣脅下痛，茴香酒下。大便不通，蜜湯調檳榔下。氣噎木香湯下。宿食不消，茶酒漿飲任下。</p>

<h3>和中益氣丸</h3>
<p>治脾胃不和，氣不升降，嘔吐減食，口苦吞酸，胸滿短氣，肢體怠墮，面色萎黃，中焦虛痞，不任攻擊，臟氣久寒，不受峻補。又療心胸幅幅如滿，五飲停滯不散。常服和中益氣，進美飲食。或大便不通，尤宜服之。</p>
<p>木香　丁香（各半兩）　肉豆蔻　茴香（微炒香）　京三稜（炮銼）　桂（去粗皮）　白豆蔻仁　人參（去蘆頭，各一兩）　縮砂仁（二兩）　青皮（去白）　陳皮（去白，各四兩）</p>
<p>上為細末，白麵糊為丸，如梧桐子大。每服六十丸至七十丸，食後溫生薑湯送下。</p>

<h3>小橘皮丸</h3>
<p>調中順氣，寬膈進食，治心腹痞悶，腹脅脹滿，飲食遲化，嘔噦噁心，口苦無味，肢體煩倦，傳導不調，或秘或泄。</p>
<p>橘皮（去白，半斤）　木香　縮砂仁　檳榔（各二兩）　青皮（去白，四兩）　半夏（六兩，湯洗七次）</p>
<p>上為細末，生薑汁麵糊和丸，如梧桐子大。每服六七十丸，食後溫生薑湯送下。</p>

<h3>導滯丸</h3>
<p>治心腹痞滿，脅肋刺痛，嘔吐痰水，不思飲食。常服和中順氣，消穀嗜食，逐飲滲濕。</p>
<p>黑牽牛（微炒，取頭末四兩）　檳榔（半兩）　青皮（去白，二兩）　木香（二錢半）　胡椒（半兩）　三稜（一兩半）　丁香皮（一兩）　</p>
<p>上為細末，入牽牛頭末令勻，薄麵糊為丸，如小豆大。每服三十丸至五十丸，食後生薑湯下。</p>

<h3>三和丸</h3>
<p>治三焦不和，氣不升降，心胸痞悶，脅肋疼痛，因傷冷物傳化失常。</p>
<p>枳實　檳榔　半夏（湯洗，各二兩）　木香　青皮（去白）　陳皮（去穰）　赤茯苓（去皮）　丁香皮　蘿蔔子（炒）　白朮（各一兩半）　京三稜（四兩）　蓬莪朮（三兩）　白豆蔻仁　沉香桂（去粗皮）　藿香（各一兩）　黑牽牛（一斤，微炒，搗細，頭末取半斤）　</p>
<p>上為細末，酒麵糊為丸，如梧桐子大。每服三十丸至五十丸，食後生薑湯下。</p>

<h3>調中丸</h3>
<p>治脾胃不和，內挾濕燠，煩躁發渴，不思飲食，頭目昏眩，小便不清，胸膈悶痞，脅肋䐜脹。</p>
<p>赤茯苓（去皮）　白朮　陳皮（去穰）　桔梗　豬苓（去皮）　澤瀉　黃芩　大黃　桂（去粗皮，各一兩）　枳殼（麩炒，去穰）　葛根　木通（各一兩半）　半夏（湯洗）　滑石（各二兩）　黑牽牛（生用，六兩）　</p>
<p>上為細末，水煮薄麵糊為丸，如梧桐子大。每服三五十丸，不拘時候，溫水送下。</p>

<h3>枳殼丸</h3>
<p>治中焦氣澀，胸膈痞悶，食飲遲化，四肢困倦，嘔噦噁心，常服升降滯氣，消食化宿，祛痰逐飲，進美飲食。每服五十丸，溫生薑湯送下，食後。</p>
<p>京三稜（炮）　蓬莪朮（炮，各二兩二錢）　白朮　青皮（去白）　陳皮（去白）　白茯苓（去皮，各一兩半）　檳榔　木香　枳殼（麩炒，去穰）　半夏（湯洗七次，各一兩）　黑牽牛（三兩炒）　</p>
<p>上件為細末，水麵糊為丸，如梧桐子大。</p>

<h3>橘皮枳殼湯</h3>
<p>治胸膈氣痞，短氣噎悶，不得升降。</p>
<p>枳殼（麩炒，去穰）　半夏（不制，各二兩）　陳皮（不去白，三兩）　人參（一兩）　</p>
<p>上各銼碎，每藥一兩，用泉水一升，生薑片子十餘片，同煎至八分一盞，去滓稍溫服，如大便澀，入白蜜少許，食後大劑。如上喘，用東流河水更妙。此是半夏湯。古語：上四味用泉水五大升，入白沙蜜四兩調勻，用杓揚藥水二百四十遍，煮取一大升，去滓，分作三服，一日當服盡，食後服之。</p>

<h3>氣寶丸</h3>
<p>治一切滯氣，腹中積聚，心胸痞滿，脹悶喘急及風邪久滯，痰涎咳嗽，酒食有傷，脾胃滯氣，膀胱寒氣攻注體背，腰脊痛重，不可俯仰。大行順一切滯氣，為氣藥之寶，因名氣寶。舶上茴香（揀淨，銀石器內用紙隔炒香，二兩）　陳皮（湯去白，焙，一兩）　大檳榔（一兩）　木香（一分，四味同研，羅為末）　黑牽牛（四兩，揀淨，用吳茱萸二兩，慢火同炒茱萸焦，只取牽牛子，一向杵取末，二兩）　</p>
<p>上件藥末同共拌勻，煉蜜和劑為丸，如梧桐子大。每服十丸至十五丸，米飲或木香湯下。有痰即用檳榔末半分，水半盞，煎數沸，放溫下藥。欲微疏利，加至三十丸至四十丸，看虛實，稍空腹服之。</p>

<h3>法制生薑散</h3>
<p>治飲酒過多，或生冷停滯，嘔逆噁心，不欲飲食。</p>
<p>生薑（十兩，切作片，用青鹽摻過，再白麵拌浥，焙乾用之）　桂（去粗皮）　青皮（去白）　陳皮（去穰）　半夏（生薑制）　白朮（各一兩）　丁香　木香　蓽澄茄（各二兩半）　縮砂仁　白豆蔻仁　白茯苓（各一兩半）　甘草（炙）　葛根（各半兩）　</p>
<p>上件為細末。每服一二分，不拘時候，溫酒調下。</p>

<h3>丁皮丸</h3>
<p>行滯氣。利胸膈，進飲食。</p>
<p>丁香皮　陳橘皮（去白）　京三稜（煨，切）　檳榔（各一兩）　青木香（一分）　麝香（另研，二兩）　蓬莪朮（煨切，半兩）</p>
<p>上件搗羅為粗末，微炒再搗為細末，水煮麵糊和丸，如綠豆大。每服七丸至十丸，不計時候，溫生薑湯送下。胸膈滿悶，用橘皮湯嚼破十丸，下七丸，或加至六十丸至八十丸。如胸中滿悶，用橘皮湯嚼破二十丸，下五十丸，不計時候。</p>

<h3>荊蓬煎丸</h3>
<p>破痰癖，消症塊及冷熱積聚，胃膈疾悶。通利三焦，升降陰陽，順一切氣，消化宿谷。</p>
<p>荊三稜（二兩，銼，酒浸，冬三日，夏一日）　蓬莪朮（二兩，銼，醋浸，冬三日，夏一日。二味用去皮巴豆二十片，同於銀石器內，上文武火炒令乾黃色為度，揀去巴豆不用）　木香　枳殼（麩炒，去穰）　青皮（湯浸，去白）　川茴香（微炒）　檳榔（銼，以上各一兩）　</p>
<p>上件藥七味修制畢，搗羅為細末，水煮麵糊和丸，如豌豆大。每服三十丸，溫生薑湯下，食後。</p>

<h3>商殼丸</h3>
<p>治胸膈痞滯，氣不宣暢，破痰逐飲。</p>
<p>商枳殼（麩炒，去穰，二兩）　大皂角（去皮子，酥炙黃色，二兩）　青皮（去白）　半夏（洗七返）　檳榔　木香（各半兩）　</p>
<p>上件搗羅為細末，生薑汁作薄麵糊和丸，如豌豆大。每服四五十丸，食後溫生薑湯送下。逐氣丸　治脾胃停飲，攻注腹脅，痞滯疼痛，或停痰飲留漬胸膈，痞悶不快。或咳或喘，並水氣流注四肢浮腫及大腹滿。</p>
<p>沉香（二錢）　破故紙（微炒）　檳榔（各半兩）　郁李仁（二十五枚）　黑牽牛（四兩，一半生一半熟用）　大皂角一十鋌（水浸，捶授，盡濾去滓，慢火熬成膏，臨膏將欲成，更下生蜜一匙，熬如稀餳相似是膏也）　</p>
<p>上將前五味為細末，用皂角膏和丸，如梧桐子大。每服十五丸至二十丸，生薑湯下，食後。如欲溏利，臨時觀虛實加減服之。若治腫滿及腹脹，用蔥白湯送下。</p>

<h3>木香塌氣丸</h3>
<p>治胸膈氣痞，痰實不化。</p>
<p>木香　青皮　陳皮　白豆蔻仁　縮砂仁　京三稜（炮）　蓬莪朮（炮）　蓽澄茄　蘿蔔子　枳實（麩炒，以上各一兩）　威靈仙（去土，三兩）　</p>
<p>上為細末，水麵糊為丸，如梧桐子大。每服五十丸，食後生薑湯送下。</p>

<h3>沉香散</h3>
<p>治氣澀不通利，飲食不得息者。</p>
<p>沉香　木通　白牽牛（微炒）　青皮（去白）　枳殼（麩炒，去穰各一兩）　</p>
<p>上為粗末，每服五錢，水一盞半，入生薑五片，同煎至七分去滓，稍熱服，食後。</p>

<h3>七氣湯</h3>
<p>治虛冷上氣，及寒氣、熱氣、怒氣、恚氣、喜氣、憂氣、愁氣內結，積聚堅牢，如杯心腹，絞痛不能飲食，時發時止，此藥主之。</p>
<p>半夏（湯洗七次，切作片子，焙乾，五兩）　人參（去蘆頭，一兩）　桂（去粗皮，一兩）　甘草（炙，銼，一兩）　</p>
<p>上為粗末，入半夏令勻，每服三錢，以水一大盞，入生薑三片，煎至七分，去滓稍熱服，食前。</p>

<h3>木香三稜丸</h3>
<p>治脾胃氣弱，則所食之物不能腐熟，又與新谷相兼，宿滯腹內，噫氣生熟，腹脹膨悶，脅肋刺痛。此藥寬利胸膈，消化宿食。</p>
<p>木香　桂（去粗皮）　青皮（去白）　陳皮（去白，各半兩）　京三稜（煨）　術（煨，各三分）　大麥糵（炒）　檳榔（各一兩）　</p>
<p>上為細末，麵糊和丸，如梧桐子大。每服三五十丸，食後生薑湯下。</p>

<h3>雞舌香丸</h3>
<p>治傷冷腹脹，痞悶疼痛，嘔逆痰水。</p>
<p>黑牽牛（炒，取頭末四兩）　京三稜（炮，一兩半）　丁皮　檳榔　木香（各一兩）　青皮（二兩）　胡椒（半兩）　</p>
<p>上為細末，水煮麵糊為丸，如梧桐子大。每服三十丸，食後生薑湯下。</p>

<h3>小分氣丸</h3>
<p>消滯氣，利胸膈，止心疼，化酒食。治毒腹脅脹滿。</p>
<p>京三稜（醋浸一宿，切作片，焙乾用）　牽牛（微炒）　大戟（各三兩，細銼，炒）　芫花（以醋炒）　甘遂（各二兩，捶碎，炒黃色）　官桂（去皮，一兩）　</p>
<p>上同杵為末，以醋煮麵糊為丸，如綠豆大。每服十丸，煎陳橘皮湯下，不嚼破。如大瘕腹脹膨滿氣滯，如惡行動，漸加丸數。日進三服，以微利為度。</p>

<h3>感應丸</h3>
<p>治久積滯氣，胸膈痞悶，噫氣吞酸，嘔逆噁心，脅肋脹滿，心腹痞痛，水穀不消，便利膿血，痃癖氣塊，發作有時，內傷脾胃，停飲不散，飲食無味，並皆治之。</p>
<p>木香（去蘆頭）　揀丁香（各一兩半）　肉豆蔻（二十）　乾薑（一兩，炮製）　巴豆（七十個，去皮膜心，研細，出盡油如粉）　百草霜（細研，二兩）　杏仁（揀肥者，去雙仁，一百四十個，去尖，湯洗一宿，去皮，研極爛如膏）　</p>
<p>上七味除巴豆粉、百草霜、杏仁三味外，四味搗為末，與前三味同拌研令細，用好蠟匱和，先將蠟六兩溶化作汁，以一重綿濾去滓，更以好酒一升於銀石器內煮蠟，溶滾數沸傾出，候冷，其蠟自浮於上，取蠟稱用。凡春夏修合，用清油一兩，於銚內熬令沫散香熟，次下酒煮蠟四兩，同化作汁，就鍋內乘熟拌和，如前項藥末。秋冬合，清油一兩，同煎煮熬作汁，和匱藥末以劑，分作小錠子，以油單子裹之。每服旋丸如綠豆大，五七丸，食後溫水下。量臟腑虛實加減服之，每兩作五錠。</p>

<h3>蓬莪朮丹</h3>
<p>治久患癖瘕積聚，心腹疰悶，飲食減少，四肢困倦，欲成勞瘵。</p>
<p>蓬莪朮　京三稜　木香　白芍藥　鱉甲（各半兩）　白朮　人參（各一兩）　當歸（二錢半）　</p>
<p>上件同為細末，用浸𩚫餅為丸，如豌豆大。每服三十丸，食後溫粥飲下。常服調和營衛，美進飲食，消積聚，長肌肉。</p>

<h3>降氣檳榔丸</h3>
<p>調順三焦，升降陰陽，美進飲食，潤腸去燥。</p>
<p>檳榔（二兩）　杏仁（一兩，湯浸去皮尖，麩炒）　</p>
<p>上為細末，煉蜜丸如梧桐子大。每服五十丸，食後溫生薑湯送下。</p>

<h3>集香丸</h3>
<p>消積磨塊，去痰療癖。治一切積滯，不拘老弱虛損者，得皆服餌。</p>
<p>附子（二個，各重五錢半以上者，須得正坐好者，炮裂，去皮臍，剜作甕兒）　硇砂（半兩，水化開盞子內，焙乾）　木香（七錢半）　蓽茇（直者一兩）　破故紙（一兩，炒）</p>
<p>上將飛過硇砂末分在附子甕內，卻用剜出附子末蓋口，用和成白麵裹約半指厚，慢火內燒勻黃色，去面為末，卻將元裹附子面再為細末，醋調糊為丸，如綠豆大。每服十五丸至二十丸，食後生薑湯下。</p>

<h3>木香三稜丸</h3>
<p>治宿食不消，心腹痞悶，噫氣吞酸，破痰癖，消積塊，順氣進食。</p>
<p>木香（半兩）　丁香（一分）　京三稜（酒浸一宿）　蓬莪朮（醋浸一宿）　枳殼（去穰）　青皮（去白，銼）　川楝子（銼）　茴香（各一兩）　巴豆（二十個，去皮，同前六味炒黃色，不用巴豆）　硃砂（半兩，研）　</p>
<p>上件八味，同為細末，醋煮麵糊為丸，如綠豆大，硃砂為衣。每服十五丸至二十丸，生薑湯下，食後。</p>

<h3>木香分氣丸</h3>
<p>善治脾胃不和，心腹脹滿，兩脅膨脹，胸膈注悶，痰嗽喘息，醋心乾嘔，咽喉不利，飲食不化，並皆治之，大有效。</p>
<p>木香　檳榔　青皮（湯浸，去白）　陳皮（湯浸，去白穰）　薑黃　玄胡　京三稜（濕紙裹，炮香為度，捶碎）　蓬莪朮（炮製）　乾生薑　當歸（切，炒）　白朮　赤茯苓（去皮）　肉豆蔻（以上各等分）　</p>
<p>上件一十三味為細末，白麵糊為丸，如小豆大。每服三四十丸，食後生薑湯送下，日進三服。忌馬齒、生茄子，秋冬加丁香為妙。</p>

<h3>酒症丸</h3>
<p>善療男子婦人一切酒食所傷，日久成積，心腹脹滿，不思飲食，四肢無力，時發寒熱，涎痰咳嗽，兩脅刺痛及肚裡疼。每服兩丸，食後細嚼，燒生薑溫酒送下。傷食後溫水下，心氣痛醋湯下，若取轉，使物隱破兩丸，臨臥冷水送下。量虛實加減丸數。常服，食後一丸，用茶酒任下。有孕婦人不可服。</p>
<p>寒食麵（半斤）　神麯（三兩）　雄黃（二錢）　巴豆（五十個，去皮心膜，不去油）　上同為細末，滴水為丸，如梧桐子大。窨干，用穀糠同藥丸一處，炒令糠焦為度。每服二三丸，茶酒任下，不拘時候。</p>

<h3>檳榔枳殼丸</h3>
<p>寬中利膈，行滯氣，消飲食。治胸膈噎塞，腹脅脹滿，心下痞痛，大小便大利及一切氣滯不勻。</p>
<p>檳榔　木香（各四錢）　丁香皮　厚朴（薑製）　青皮　陳皮　當歸　玄胡　枳殼　京三稜　蓬莪朮　雷丸（以上各半兩）　蘿蔔子（一兩炒）　牽牛（二兩）　</p>
<p>上為細末，醋麵糊和丸，如梧桐子大。每服五六十丸，食後生薑湯下。</p>

<h3>人參湯</h3>
<p>治諸氣咽塞，憂結不散。</p>
<p>人參　赤茯苓（去黑皮）　白朮　桂（去粗皮）　京三稜（炮銼）　甘草（炙銼）　枳殼（去穰，麩炒）　訶黎勒皮（炒）　陳橘皮（湯浸，去白皮焙）　檳榔（銼，各一兩）　木香　草豆蔻（去皮，各半兩）　</p>
<p>上一十二味粗搗篩。每服五錢，水一盞煎至七分，去滓溫服食後。</p>

<h3>通膈散</h3>
<p>治胸中氣痞不通，水飲停滯。</p>
<p>檳榔（二兩）　枳實（麩炒，四兩）　</p>
<p>上為細末。每服二錢，食後濃煎生薑湯調下。</p>

<h3>寬膈丸</h3>
<p>療氣不升降，胸膈痞結。</p>
<p>木香　京三稜（煨）　青橘皮（去白，各半兩）　半夏（二兩，湯洗七次）　大腹子（二錢半）　</p>
<p>上為細末，生薑汁麵糊為丸，如梧桐子大。每服七十丸，食後生薑湯下。</p>

<h3>法制陳皮</h3>
<p>消食化氣，寬中利膈，每服不以多少，細嚼咽津，無時。</p>
<p>陳皮（半斤，去穰淨，四兩，切作條子）　茴香（二兩）　青鹽（四兩）　甘草（二兩炙）　乾生薑（半兩）　烏梅肉（半兩）　白檀（二錢半）　</p>
<p>上件除陳皮外併為細末，用水一大碗，藥末三兩，同陳皮一處慢火煮，候陳皮極軟，控干，少時另用干藥末拌勻，焙乾。</p>

<h3>育氣湯</h3>
<p>通流百脈，調暢脾元，補中脘，益氣海，思進飲食，大益臟虛疼痛，祛陰寒，止腸鳴。</p>
<p>白朮　丁香　人參　木香　白茯苓　藿香　縮砂仁　肉豆蔻　蓽澄茄　甘草（炙，各半兩）乾山藥（一兩）　陳皮（去白）　青皮（去白，各一分）</p>
<p>上為細末。每服一二錢，木瓜湯點服，空心，鹽湯點亦得。</p>

<h3>溫中降氣丸</h3>
<p>治脾胃不和，不思飲食，心腹滿悶，腹脅刺痛，嘔吐痰水，噫醋吞酸，飲食遲化，或逆氣上衝，或中滿虛痞，胸膈不利。常服消痞快氣，進美飲食。</p>
<p>京三稜（煨）　蓬莪朮　青皮（去白）　陳皮（去穰）　乾薑（炮）　良薑（銼）　吳茱萸（湯洗）　木香（以上各一兩）　</p>
<p>上為細末，水煎麵糊和丸，如梧桐子大。每服六七十丸，食後生薑湯送下。</p>

<h3>寬中丸</h3>
<p>治氣不升降，痰涎鬱塞，飲食不化。</p>
<p>檳榔（麵裹煨熟）　木香（二兩）　半夏（二兩半，薑製）　陳橘皮　青橘皮（各半兩）　京三稜（七錢半）　牽牛（四兩，微炒，取頭末二兩）　</p>
<p>上件為細末，水煮麵糊為丸，如梧桐子大。每服五十丸，食後生薑湯下。</p>

<h3>調中丸</h3>
<p>剖判清濁，升降水土，流濕潤燥，消飲除痰。</p>
<p>赤茯苓　白朮　桔梗（銼碎）　澤瀉　陳皮（去白）　乾葛（各一兩）　滑石　枳殼（麩炒，去穰）　半夏（湯洗七次，焙。各一兩半）　豬苓（去皮）　黃芩　木通（各二分）　黑牽牛（一兩半）　乾生薑（三錢）　</p>
<p>上為細末，白麵糊和丸，如梧桐子大。每服五十丸，生薑湯送下，食後服。</p>

<h3>均氣散</h3>
<p>治三焦澀滯，氣不宣通。</p>
<p>木香　桔梗（銼，炒）　廣朮　木通（各半兩）　枳殼（麩炒，去穰）　青皮（去白。各一錢半）　京三稜（炮，銼）　甘草（炙，各一兩）　</p>
<p>上為細末。每服三錢，水一盞，生薑三片，同煎至七分，去滓，食前溫服。</p>

<h3>十全丸</h3>
<p>治心腹痞悶，脅肋脹滿，食少多傷。</p>
<p>檳榔　枳殼（麩炒，去穰）　青皮　陳皮（去白）　京三稜　術（炮）　縮砂仁（各二兩）　丁香（一兩）　木香（一兩）　香附子（炒，四兩）　</p>
<p>上為細末，麵糊和丸，如梧桐子大。每服五十丸，溫粥飲送下，空心食前服。</p>

<h3>無礙丸</h3>
<p>治脾胃受濕，橫流四肢，手足皆腫。</p>
<p>連皮大腹子（一兩）　京三稜（二兩，濕紙裹，火煨熟銼）　蓬莪朮（二兩，炮，銼，）　檳榔（半兩）　木香（一兩）　</p>
<p>上為細末，炒麥糵麵糊和丸，如梧桐子大。每服五十丸，溫生薑湯下，食後。</p>

<h3>克效聖餅子</h3>
<p>治積痰停飲留滯不散，胃中噎悶，胸肋刺痛，噫醋吞酸，不嗜飲食及宿有沉積，攻衝膈脘痞悶，並宜服之。</p>
<p>安息香（研）　南乳香（研）　丁香　木香　川薑（炮裂）　石三稜（銼。各半兩）　高良薑　京三稜（炮，銼）　蓬莪朮（炮，銼）　粉霜（研，各一兩）　乾漆（一兩，杵，碎炒令煙盡）　硇砂（半兩，水飛）　</p>
<p>上件藥一十二味，除研藥外搗羅為細末，和勻，用石腦油溫就和丸，如綠豆大，捻作餅子，每服五餅至七餅，食後溫熟水送下。</p>

<h3>沉香大腹皮散</h3>
<p>治腳氣腫滿，沉重疼痛，筋脈不利。此證皆由濕氣鬱滯經絡所致，服之宣通經絡，使上下無礙，血氣和平，腿腳輕利為效。</p>
<p>連皮大腹子（三兩）　沉香（銼）　檳榔（銼）　桑白皮（銼微炒）　烏藥（銼）　荊芥穗　陳皮（洗，去穰，焙乾秤）　茴香（炒）　白茯苓（去皮）　木通（銼）　紫蘇子（微炒）　紫蘇葉　甘草（炒。各一兩）　乾木瓜（二兩半，去穰）　枳殼（麩炒，去穰，秤一兩半）　</p>
<p>上件一十五味為粗末。每服五錢，水一盞，生薑五片，蘿蔔五大片，同煎至七分，去滓溫服，食前，日進二服。十日之後，一日進一服，病愈即止。如無蘿蔔，用蘿蔔子一分，微炒搗碎，同煎代之。如覺大便乾燥，即服加減神功丸。</p>

<h3>木香檳榔丸</h3>
<p>疏導三焦，寬利胸膈，破痰逐飲，快氣消食，通潤大腸。</p>
<p>木香　檳榔　枳殼（麩炒）　杏仁（去皮尖，麩炒）　青皮（去白。各一兩）　半夏曲　皂角（去皮，酥炙）　郁李仁（去皮。各二兩）</p>
<p>上為細末，別用皂角四兩，用漿水一碗，搓揉熬膏，更入熟蜜少許和丸，如梧桐子大。每服五十丸，食後溫生薑湯下。</p>

<h3>木香枳實丸</h3>
<p>治濕飲停積，胸膈痞悶，消痰快氣，宿食遲化。</p>
<p>木香　枳實（麩炒）　乾生薑（各一兩）　白朮　澤瀉　縮砂仁　檳榔　青皮（去白）　赤茯苓（去皮）　半夏（湯洗七次。各三兩）　</p>
<p>上為細末，水煮麵糊為丸，梧桐子大。每服七八十丸，溫生薑湯下。</p>

<h3>鐵甕申先生交感丹</h3>
<p>俞居易侍郎傳世人中年精耗。神農常言：百事心灰，蓋緣心血少而火不能下降於腎，腎氣備而水不能上升至心，中焦隔絕，營衛不和。所苦者，上則心多驚悸；中則寒痞，飲食減少；下則虛冷遺泄，甚至於陰痿不興，臟氣滑泄。愚醫徒知峻補下田，非獨失真，不能生水滋心而建偽，立見衰悴夭折之由當自此始。悲夫！所以處此方，廣濟迷惑，然不可忽此藥品，志心服之半年，屏去一切暖藥，又不可恃此而馳嗜欲，然後力習秘固泝流之術，其神效不可殫述。質之天地，切勿妄傳。居易之祖通奉，遺訓云：予年五十一歲，過鐵甕先生授此秘術，酷志行持，服食一年大補，平日所服暖藥一切屏盡，而飲食嗜好不減壯歲，此藥力之功大矣。今年八十五，享天然之壽，瞑目無憾，獨此藥傳之，理當普示群生，同登道果，藥後有湯，與牙藥同用之。</p>
<p>茯神（四兩）　香附子（一斤，去毛，用新水浸一夕，炒令黃色）</p>
<p>上為末，煉蜜和丸，如彈子大。每服侵晨一丸，以後降氣湯嚼下。</p>

<h3>降氣湯</h3>
<p>茯神（二兩）　香附子（半斤，炒浸如前）　甘草（一兩半，炙黃）　</p>
<p>上為細末，每服一分，沸湯點服下。</p>
<p>牙藥香附子（五兩）　</p>
<p>上以生薑三兩，研和滓汁，浸香附子三錢，炒焦黑存性，為末，以青鹽二錢拌勻，揩牙。</p>

<h3>順氣丸</h3>
<p>治風濕毒氣攻疰腿膝，或腫或疼，降氣消食。</p>
<p>木香　青皮（去白）　檳榔（各一兩）　黑牽牛（炒，取頭末三兩半）　郁李仁（湯浸去皮，另研半兩）　麻子仁（一兩半，去皮另研）</p>
<p>上六味除麻子仁、郁李仁外為細末，入麻子仁、郁李仁末，同研勻細，煉蜜和丸，如梧桐子大。每服三十丸，加至五十丸，溫麻仁湯下，或用生薑湯下亦得。</p>

<h3>和中丸</h3>
<p>治脾胃怯弱，陰陽不和，三焦氣澀，心腹痞悶，嘔逆痰甚，頭目不清，困倦少力，飲食減少，肌體瘦瘁，肢節煩疼。常服和中順氣，升降陰陽，消痰止嘔，長肌退困，美進飲食。</p>
<p>藿香葉　人參　陳皮（各一兩）　丁香（半兩）　木香（半兩）　白朮（二兩）　白茯苓（去皮，二兩）　半夏（二兩，湯洗，生薑汁浸）　巴豆（二錢半，與陳皮同炒焦，不用巴豆）　</p>
<p>上件為細末，水煮麵糊和丸，如梧桐子大。每服五十丸，煎生薑湯下，食前。</p>

<h3>大蓽澄茄丸</h3>
<p>和脾胃，美進飲食，治腹胸虛滿，消積滯，化痰飲。</p>
<p>蓽澄茄（一兩）　青皮（去白）　陳皮（去白）　廣朮（煨）　川丁皮　厚朴（去粗皮，薑製，各二兩）　赤茯苓（去皮，四兩）　麥糵（三兩炒）　半夏（湯洗七次，二兩）　</p>
<p>右為細末，生薑汁麵糊為丸，如梧桐子大。每服六七十丸，不拘時候，溫生薑湯下。</p>

<h1>卷四</h1>

<h2>治一切氣門下</h2>

<h3>十膈氣散</h3>
<p>專治十般膈氣，治冷膈、風膈、氣膈、痰膈、熱膈、憂膈、悲膈、水膈、食膈、喜膈，皆是病源也。並因憂驚冷熱不調。又乖將攝。更於喜怒無時，貪嗜飲食，因而不化，滯積在胸中，上喘痰嗽，歲忽漸深，心胸噎塞，漸致瘦羸，久若不除，必成惡疾。</p>
<p>人參（去蘆頭）　白茯苓（去粗皮）　官桂（去粗皮）　枳殼（麩炒，去穰）　甘草（銼炙）　神麯（炒令黃）　麥糵（炒黃）　訶黎勒皮（煨，去核）　吳白朮　陳橘皮（去白）　乾生薑（炮）　京三稜（煨，銼）　蓬莪朮（煨，銼。以上各一兩）　厚朴（去粗皮，用生薑汁塗炙）　檳榔（煨，銼）　木香（以上各半兩）　</p>
<p>上件一十六味，搗羅為細末，每服一錢，入鹽一字，白湯點服亦得。如脾胃不和，腹脹，心胸滿悶，用水一盞、生薑七片、棗兩枚、鹽少許，同煎至八分，和滓熱服，空心食前。</p>

<h3>抑心氣湯</h3>
<p>治心氣實熱，火氣炎勝，銷爍金精，肺受心邪，因而生疾。若人患肺，先審心虛實，若心氣盛實，其脈洪大；或肺脈微，得心脈，即先服此抑心氣湯。</p>
<p>黃芩（去黑心）　赤茯苓（去黑皮）　黑參　麥門冬（去心焙）　甘草（炙，銼）　牡丹皮　升麻　桔梗（去蘆頭）　犀角屑　貝母（去心。以上各一兩）　沉香　木香（各一錢）　</p>
<p>上件一十二味。粗搗篩。每服三錢匕，用水一盞，煎至七分，去滓，食後溫服。</p>

<h3>綾錦養脾丸</h3>
<p>大補脾胃，極進飲食，調順三焦，保養營衛。每服一丸，沸湯磨化下，空心食前。</p>
<p>木香　丁香　沉香　紅豆　大椒　官桂（去粗皮）　附子（炮裂，去皮臍以上各一錢一字）　肉豆蔻　白豆蔻（去皮）　蓽澄茄　川薑（炮裂）　蓽茇　甘草（銼，炙黃）　人參（去蘆頭）　白茯苓（去皮）　白朮　陳皮（去白）　神麯（打碎微炒）　麥糵（炒黃）　縮砂仁　訶子肉（以上一十四味各二錢半）　良薑（銼，炒）　厚朴（去粗皮，生薑制）　破故紙（微炒，以上三味各六錢一字）　</p>
<p>上件二十四味，為細末，煉蜜和丸，每兩作六丸。此藥雖有三五味辛熱藥，煉蜜合和成約四兩半藥，並煉淨熟蜜約四兩半，計丸兩分，作五十四丸，每一丸重一錢六分有餘。若服此藥一料，大補脾胃，極進飲食，調順三焦，保養營衛。</p>

<h3>枳實理中丸</h3>
<p>治胸痹，心下痞，留氣結胸，胸滿，脅下逆氣搶心。</p>
<p>人參（去蘆頭）　乾薑（炮）　甘草（炙）　白朮　枳實（麩炒）　茯苓（去皮各一兩）　附子（炮，去皮臍，半兩）</p>
<p>上為細末，煉蜜為丸，每一兩作四丸。每服一丸，水一大盞，煎至六分，和滓溫服，不拘時候。</p>

<h3>玄明粉</h3>
<p>朴硝煎過，打澄濾了，似此五七遍，晚於星月下露地至明，自然結作青白成塊消也。用定瓷罐兒按實，於炭火內從慢至緊，罐子內自然成汁，煎沸直候不響，再加項火一煅，便取去火，於淨地上倒合下，用盆合蓋，去火毒，至晚取出，碾為細末。每二斤入甘草生熟二兩，為末，一處攪勻，臨臥斟量用之。或一錢、二錢、用桃花煎湯，或蔥白湯調下。如調少，用一口湯，次用湯再送。治膈上氣澀滯，五臟秘澀邪熱。朴硝本性寒，燒過性溫，無毒，出在《證類本草》石部。前臣常自服及與他人服之，皆得效驗，氣快通利。忌諸般魚及藕等。</p>

<h3>厚朴橘皮丸</h3>
<p>治傷冷溏下，腹滿䐜脹，其狀如覆栲栳，喘鳴奔急，鼻張口呿，厥氣，上下不得分泄，又不任瀉下藥，此方應效方。</p>
<p>厚朴（去粗皮，用生薑制，三兩）　枳殼（麩炒，去穰）　乾薑（火炮裂）　良薑（銼，各一兩二錢）　青皮（去白）　陳皮（去白）　五靈脂　乾蠍（去皮）　桂（去皮。以上各八錢）　肉豆蔻　草豆蔻　川烏頭（炮裂，去皮臍。各四個）　大附子（炮去皮臍）　檳榔（各三個）　縮砂仁　益智仁　川椒（去目，出汗）　胡椒　丁香　木香　吳茱萸（湯洗七次，焙乾，炒。以上各四錢）　木通（銼，三錢）　</p>
<p>上為細末，麵糊和丸，如梧桐子大。每服三十丸至四十丸，煎生薑、橘皮湯下，食前服。</p>

<h3>代赭石湯</h3>
<p>治逆氣上衝，奔遍息道，滯塞不通。</p>
<p>代赭石（打碎，三兩）　陳皮　桃仁（炒）　桂　吳茱萸（鹽炒，各半兩）　</p>
<p>上各銼碎，每服秤二兩，水三大盞，生薑三分切，同煎至一盞，其下去滓，食前溫服，一日一服。</p>

<h3>吳茱萸丸</h3>
<p>治其氣自腹中起，上築於咽喉，逆氣連屬而不能出，或至數十聲，上下得喘息。</p>
<p>此由寒傷胃脘，腎氣先虛，逆氣上乘於胃；與氣相侔不止者，宜服吳茱萸丸。</p>
<p>橘皮（洗，一兩）　吳茱萸（醋炒）　附子（炮裂，去皮臍。各一兩）　</p>
<p>上為細末，白麵糊為丸，如梧桐子大。每服七十丸至八十丸，溫生薑湯下，食前。</p>

<h3>沉香導氣丸</h3>
<p>消食順氣，止逆，升降陰陽。</p>
<p>沉香　木香　丁香　白豆蔻仁　白檀　縮砂仁（各一錢）　藿香葉（去土）　香附子（去毛，各一兩）　麝香（一錢，另研）　</p>
<p>上為細末，甘草膏子和丸，如雞頭大。每服三五丸，細嚼白湯下，加至十丸更妙，每日不計服數，每兩作四十丸。</p>

<h3>厭氣散</h3>
<p>治氣上及短氣、少氣、吃悶。</p>
<p>人參（去蘆頭）　白茯苓（去皮）　藿香（去土）　陳皮（去白）　木香　甘草（炙）　附子（炮）　枳殼（麩炒。各等分）　</p>
<p>上件為細末，每服三錢，水一大盞，紫蘇、木瓜、生薑各少許，入銀、石器內煎至七分，再入重湯內煎五七沸，去滓，不拘時候，時時服之。</p>

<h3>交泰丸</h3>
<p>溫中降氣，進美飲食。</p>
<p>沉香（半兩）　木香（一兩）　青皮（去白）　陳皮（去白）　京三稜（煨）　蓬莪朮（煨）　枳殼（麩炒，去穰，以上各二兩）　神麯（炒）　大麥糵（炒）　檳榔（以上各一兩）　麝香（二錢半）　阿魏（半兩，細研，白麵一錢和作餅子，炙令香熟，用水和）　</p>
<p>上件為細末，水煮麵糊為丸，梧桐子大。每服四五十丸，食後生薑湯送下。</p>

<h3>蓽澄茄丸</h3>
<p>寬中順氣，消積滯，化痰飲及水穀不化。療心腹滿悶，大便閉澀。</p>
<p>京三稜（銼碎，二兩）　陳皮（去白，一兩半）　蓬莪朮（銼碎，三兩）　枳實（生，一兩）　檳榔（一兩）　黑牽牛（微炒，五兩）　</p>
<p>上為細末，水麵糊和丸，如梧桐子大。每服五六十丸，煎淡生薑湯送下，食後。虛實加減。</p>

<h3>橐龠丸</h3>
<p>治胸膈不利，痞悶結胸，產後吐逆，陰陽不調，男子氣痛及諸嘔吐，升降陰陽，服之立愈。</p>
<p>硫黃（一兩）　水銀（一兩，二味同研，結成砂子）　木香　當歸　肉桂（去粗皮）　藿香葉（以上各半兩）　大黃（濕紙裹，連灰火內煨熟，去紙一兩）　</p>
<p>上件為細末，煉蜜為丸，如彈子大。每兩作十丸。每服一丸，生薑米飲化下。兼治傷轉，令元氣虛損，及中暑毒者宜服。</p>

<h3>橙皮丸</h3>
<p>傷寒方同。調順中氣，生津止渴。</p>
<p>沉香　白朮（各半兩）　木瓜（去皮）　烏梅肉（各一兩）　白茯苓（去皮）　糖霜（各二兩）　橙皮（去白，五錢）　乾生薑（二錢半）　</p>
<p>上件為細末，用甘草膏子和成劑，每兩作二十五丸。欲作渴水，用水化開，寒熱溫涼任意飲之。如欲含化亦可。</p>

<h3>紫沉通氣湯</h3>
<p>治三焦氣澀，不能宣通水液，腹脅痞悶，大便或難。</p>
<p>紫蘇葉　枳殼（麩炒）　陳皮（去白）　檳榔　赤茯苓　甘草（微炒，以上各一兩）　沉香　木香麥門冬（去心）　五味子　桑白皮　黃耆　乾生薑　薄荷葉　荊芥穗　枳實（麩炒。以上各半兩）　</p>
<p>上為粗末，每服稱半兩，用水一盞半煎至八分，去滓溫服，食稍空服。</p>

<h3>威靈仙丸</h3>
<p>治三焦氣滯，大便秘難。疏風順氣，化痰消穀。</p>
<p>威靈仙（洗淨，焙乾，四兩）　大黃（二兩，銼，炒）　檳榔　木香　陳皮　枳殼（去白，麩炒。各一兩）　</p>
<p>上為細末，煉蜜和丸，如梧桐子大。每服三十丸，溫水送下，食後稍空服。以意斟量加減丸數，氣順為度。藥中雖有威靈仙，非單服，不忌茶。</p>

<h3>降氣湯</h3>
<p>治氣不宣暢，心胸疰悶，腹脅脹滿，胸痹心腹痛，不可坐臥，喘粗悶亂，不思飲食。</p>
<p>石菖蒲　青皮（去白）　陳皮（去白）　大黃　木通（銼）　赤茯苓（去皮）　川芎　人參（以上各一兩）　川薑（炮）　甘草（炙。各半兩）　</p>
<p>上件為粗末，每服五錢，水二盞，入生薑五片，同煎至七分，去滓溫服，不拘時候。</p>

<h3>沉香丸</h3>
<p>治胸中氣痞煩悶，飲食不下。或心下苦滿，噫氣吞酸，時聞食臭，大小便澀。此由思慮、寒熱動其氣，結於胸膈間。</p>
<p>丁香　木香　茴香　沉香（銼。各二分）　青皮（一兩）　肉豆蔻（二兩）　麝香（一錢）　吳茱萸（一分，醋炒）　檳榔（二兩，用牽牛二兩，醋浸令軟，同炒，令香熟，去牽牛不用）　</p>
<p>上件為細末，煉蜜和丸，如梧桐子大。每服三十丸至四十丸，食後生薑湯下。</p>

<h3>通氣湯</h3>
<p>主胸滿氣噎。</p>
<p>半夏（湯洗，八錢）　生薑（六錢，味數上不寫）　大棗（三枚，味數上不寫）　吳茱萸（炒黃，十錢）　</p>
<p>上㕮咀每服五錢，水一大盞，生薑一十片，大棗一枚，煎至五分，去滓溫服，不拘時候。</p>

<h3>奔氣湯</h3>
<p>（系《局方》第六內抄錄到，內有王太判吏改治法）　</p>
<p>治大氣上奔胸膈間，諸病發時，迫滿短氣不得臥，劇者腹中濕冷，濕氣腸鳴，相逐成結氣。</p>
<p>半夏（洗）　吳茱萸（炒）　桂（各五錢）　人參　甘草（炙。各三錢）　</p>
<p>上㕮咀，每服抄六錢，水二盞，入生薑十片，煎至六分，去滓溫服，不拘時候。</p>

<h3>減甘草白豆蔻散</h3>
<p>治脾胃虛寒，氣痞胸膈，不思飲食。</p>
<p>白豆蔻仁　厚朴（生薑制）　白朮　沉香　陳皮（各等分）　</p>
<p>上件各㕮咀，每服稱一兩，水二大盞，入生薑十片，同煎至七分，去滓稍熱服，不拘時候。</p>

<h3>當歸湯</h3>
<p>療冷氣脅下往來，胸膈引痛，脅背悶。</p>
<p>當歸　芍藥　桂　吳茱萸（湯洗，炒）　人參　大黃　甘草（炙。各二兩）　茯苓（去皮）　枳實（麩炒。各一兩）　乾薑（炮，三兩）　</p>
<p>上件為粗末，每服五錢，水一盞半，煎至一半去滓溫服。其痛立止。</p>

<h3>順氣枳殼丸</h3>
<p>宣通一切凝滯，消化宿食，清利頭目，消磨積蘊痃癖等疾。形身瘦弱，不禁宣瀉，並宜服之。</p>
<p>枳殼（麩炒，去白，三兩）　益智仁　玄胡　雷丸　白豆蔻仁　木香　當歸（去蘆頭，銼，炒）　白朮　半夏（湯洗七次，切，焙乾。以上各二兩）　縮砂仁（四兩）　青皮（用湯浸，去白，一兩）　牽牛（二十兩，微炒，取頭末，十兩）　京三稜（四兩，煨熟，銼碎）　蓬莪朮（四兩，煨熟，銼碎）　</p>
<p>上件為細末，用生薑半斤自然汁，同水打麵糊為丸，如梧桐子大。每服三十丸至四十丸，諸飲皆下，不拘時候。如覺內傷，每服可用七八十丸至一百丸，有益無損。男子、婦人、老幼皆得服之，有孕婦人不可服。久服令人肥壯，美進飲食。並治腿腳沉重，不任攻擊者，服一月之後，覺身輕為驗。</p>

<h3>沉香和中丸</h3>
<p>治痰飲氣痞，嘔吐涎沫。粥藥難停。</p>
<p>沉香　丁香　木香　肉豆蔻（麩裹煨熟）　半夏（湯洗七次，生薑制）　人參　吳茱萸（湯洗，焙乾）　白茯苓（去皮，以上各半兩）　水銀　硫黃（各半兩，二味研結砂子）上件為細末，生薑汁煮麵糊為丸，小豆大。每服三四十丸，生薑湯下，食空時服。</p>

<h3>調中沉香湯</h3>
<p>調中順氣，除邪養正。治心腹暴痛，胸膈痞滿，短氣煩悶，痰逆噁心，食飲少味，肢體多倦。常服飲食增進，臟腑和平，肌膚充悅，顏色光潤。</p>
<p>沉香（銼細，二兩）　白豆蔻仁　木香（各一兩）　甘草（炙黃，一分）　生龍腦（一錢）　麝香（另研，半錢）　</p>
<p>上為細末，入研藥勻。每服一錢，入生薑、鹽各少許，沸湯點服，酒食後服之大妙。</p>

<h3>備急丸</h3>
<p>療心腹卒暴百病，中惡客忤，心腹脹滿，卒痛如錐刀刺，氣急口噤。</p>
<p>巴豆（二兩，去皮，出油）　大黃（二兩）　乾薑（二兩，炮）　</p>
<p>上件為細末，煉蜜為丸，如梧桐子大。每服三丸，不拘時候，溫水送下。</p>

<h3>寬中理氣丸</h3>
<p>順理諸氣，寬利胸膈，調和脾胃，消化痞滯，除心腹脹滿，腹脅刺痛，嘔噦痰水，噫聞食臭，全不思食。常服順氣寬膈，消留飲停痰，導引諸氣，升降陰陽，美進飲食。木香（半兩）　青皮（去白，一兩，炒）　陳皮（去白，一兩，炒）　檳榔（半兩，濕紙煨熟）　白豆蔻仁　蘿蔔子　蓽澄茄　乾薑（炮）　葫蘆芭　杜丁皮（各半兩）　黑牽牛（一兩，炒黑色）　厚朴（一兩，去粗皮，生薑半兩，制細，炒黑色）　</p>
<p>上件為細末，白麵糊為丸，如綠豆大。每服二十丸。生薑湯送下，食後。</p>

<h3>快活丸</h3>
<p>治上膈停痰，中脘氣痞不下，飲食不入，或時嘔吐，食不消化，心腹脹滿，大便不通。</p>
<p>良薑　乾薑（炮。各四兩）　吳茱萸（炒）　木香（各一兩）　枳實（不去白）　陳皮（不去白。各二兩）　</p>
<p>上為細末，酒煮神麯，麵糊為丸，如梧桐子大。每服十五丸至二十丸，生薑、陳皮湯下，不拘時候。</p>

<h3>小麝香丸</h3>
<p>治鬼疰飛屍百病，風寒客搏經絡，走疰疼痛久不愈者。並一切惡氣邪毒並皆治之。</p>
<p>麝香（三分）　雄黃（研）　當歸（炒）　丹砂（研。各四分）　乾薑（炮）　桂　芍藥（各五分）　莽草（炙）　犀角屑　梔子仁（各三分）　巴豆（五十枚，去皮膜油，七錢八分）　附子（炮，去皮臍）　烏頭（炮裂，去皮臍，各五枚，一枚准半兩）　蜈蚣（一條，炙，去頭足）　</p>
<p>上件一十四味，加細辛五分，蜜和合，搗千杵，丸如小豆大。每服三丸，日三服，可至五丸，溫水下。一切屍疰痛悉皆主之。</p>

<h3>木香餅子</h3>
<p>疏氣消食，利胸膈，化痰涎，止宿酒痰逆，嘔噦噁心。</p>
<p>木香　薑黃（洗，焙）　香白芷　香附子（炒，去須秤）　甘松（去土）　芎藭　縮砂仁　桂（去粗皮。各一兩）　甘草（炙，秤半兩）　</p>
<p>上件為細末，水和捏作餅子。每服十數餅子，細嚼，溫生薑湯下，不拘時候。</p>

<h3>木沉煎丸</h3>
<p>治一切陰冷氣攻痓四肢，百脈刺痛，及留飲痃癖積聚，心腹堅脹㽲痛。</p>
<p>木香（二兩）　沉香　陳皮（用湯浸，去白，焙乾秤）　當歸（洗，焙乾）　檳榔（各一兩）　肉桂（去粗皮）　胡椒（各半兩）　芫花（二兩半，搗末，以醋五升，慢火熬為膏）　</p>
<p>上件為細末，以芫花膏和丸，如梧桐子大。每服七丸至十丸，食後臨臥溫酒送下。</p>

<h3>木香三稜湯</h3>
<p>和脾胃，進飲食，消化生冷物。治心腹刺痛，霍亂吐瀉，胸膈膨脹。</p>
<p>木香（一兩）　京三稜（二兩，炮，銼）　陳皮（湯浸去白，秤四兩）　甘草（炙，秤三兩）　益智仁（四兩）　神麯（炒，秤一兩）　蓬莪朮（六兩，炮，銼）</p>
<p>上搗為細散。每服一錢，入鹽，沸湯點服，空心食前。</p>

<h3>大七香丸</h3>
<p>治脾胃不和，三焦痞滯，氣不宣通，腹脅脹滿，胸膈噎塞，食飲遲化，氣刺氣疰，中酒吐酒。常服消穀進食。</p>
<p>丁香（三兩三錢）　縮砂仁　甘草（炙）　陳皮（去白）　肉桂（去粗皮）　藿香（各二兩半）　香附子（炒，一兩八錢二分）　甘松（去土，六錢四分）　烏藥（六錢）　大麥糵（炒，一兩）　</p>
<p>上為細末，煉蜜和丸，每兩作八丸。每服一丸，不拘時候，細嚼，溫酒或鹽湯、生薑湯下。或作小丸，如梧桐子大。每服四五十丸，亦得服。</p>

<h3>檳榔丸</h3>
<p>（太和五年五月十七日，御直馮玄童傳奉聖旨，降到檳榔丸方一道，便交合者）　</p>
<p>治氣不宣通，飲食遲化，胸膈痞悶，噫氣吞酸，頭目重悶，脅肋刺痛，嘔逆噁心，並可服之。</p>
<p>丁香　木香（各二錢半）　檳榔　舶上丁香皮　青皮（去白）　陳皮（去白）　縮砂仁　桂（去粗皮。各半兩）　肉豆蔻（一錢）　烏梅（全用，二兩）　巴豆（不去皮，另搗，一兩）　硇砂（另研，三錢）　</p>
<p>上為細末，醋麵糊放冷和丸，如大綠豆大。不得見日併火，只風中朗干。每服三五丸，食後生薑湯放冷下，更量臟腑虛實加減。</p>

<h3>紫沉丸</h3>
<p>治宿食不化，痰飲留滯，心腹脹滿，脅肋疰刺，胸膈痞滿，噎塞不通，嘔噦吞酸，噫氣生熱，並宜服之。</p>
<p>丁香（一兩）　青皮（去白）　陳皮（去白）　荊三稜（銼，炒）　蓬莪朮（銼，炒）　縮砂仁　桂（去粗皮。以上各半兩）　硇砂（飛研，一錢）　木香（三錢）　烏梅（和核令碎，去子，四兩）　巴豆（三十個，去皮心出油，另研）　</p>
<p>上為細末，將巴豆、硇砂和合極勻，麵糊和丸，如綠豆大。每服十五丸至二十丸，食後溫生薑湯下。</p>

<h3>百杯丸</h3>
<p>治酒不散，胸膈滯悶，嘔吐酸水，心腹疼痛並服之</p>
<p>沉香（半兩，細銼）　丁香（六錢）　縮砂仁（一兩半）　白豆蔻仁（二兩）　紅豆　乾葛　陳皮（去白）　甘草（炙。各半兩）　乾生薑（一兩）　</p>
<p>上為細末，煉蜜和成劑，每兩作二十丸。每服一丸，細嚼，生薑湯下，不拘時候。</p>

<h3>麝香平氣丸</h3>
<p>治五臟不調，三焦不和，心腹痞悶，脅肋脹滿，痰逆噁心，吞酸噫食，腹脅疼痛，肢體倦怠。又治陰陽不和，寒冷之氣留滯於內，氣積於中，食即噎悶，胸膈不快，心腹引痛，停飲不散，並皆治之。常服和脾胃，進飲食，闢除邪氣。</p>
<p>麝香（另研）　木香　沉香　丁香　肉豆蔻　丹砂（另研。各半兩）　檳榔（煨，銼）　桂（去粗皮）　厚朴（去粗皮，塗生薑汁炙。各一兩）　乳香（生薑汁內煮軟，俱冷，另研如膏，一兩）　半夏（湯洗七次，切，焙乾，為末，生薑汁和作餅子，燒化，另搗為末，一兩）　</p>
<p>上件除另搗研外併為細末，次入丹砂、麝香再研勻，將乳香、半夏末入生薑汁煮作薄糊，和前藥硬軟得所，丸如梧桐子大。每服三十丸至四五十丸，食後溫米飲下。</p>

<h3>藿香和中丸</h3>
<p>治痰食不消，胸膈痞悶，頭目昏痛，嘔吐酸水。或心腹滿痛，怠惰嗜臥，痃癖氣塊。</p>
<p>藿香葉（一兩）　丁香（半兩）　人參（一兩半）　白朮（二兩）　白茯苓（去皮）　半夏（生薑製作曲，秤各二兩）　陳皮（一兩，不去白）　巴豆（去皮，秤二錢半，與陳皮同炒，令巴豆黑色，揀去巴豆不用，只用陳皮）　</p>
<p>上件為細末，麵糊為丸，如綠豆大。每服三四十丸，食後生薑湯下。</p>

<h3>蓬莪朮丸</h3>
<p>治九種心痛，胸膈滯氣及腹脅㽲刺疼痛不可忍者，並宜服之。</p>
<p>五靈脂　木香　當歸（去蘆頭）　良薑（銼，微炒）　蓬莪朮（炮，以上各等分）　</p>
<p>上為細末，用蜜、麵糊為丸，如梧桐子大。每服三五十丸，熱酒下，不拘時候。</p>

<h3>妙應丸</h3>
<p>治九種心痛，積年瘕聚，久症癖塊，或大或小，因傷寒疼痛發無時；或心下堅結，上衝胸痞；或氣攻兩脅，嘔逆苦水，或喉痹煩悶，吐出蛔蟲。</p>
<p>京三稜（炮，銼如豆）　青皮（去白，銼如豆）　石三稜（銼如豆）　雞爪三稜（銼如豆）　厚朴（生薑制，銼如豆，以上五味同用好醋浸三日，取出焙乾。各一兩）　檳榔　肉豆蔻　白豆蔻（各一兩）　木香（六錢）　巴豆霜（半兩）　硇砂（一兩，飛，另研）　乾漆（六錢，炒出煙）　</p>
<p>上除巴豆霜、硇砂外同為細末，後入硇砂、巴豆霜同研極細，用元浸藥醋打糊為丸，如梧桐子大。每服二丸或三丸，食後溫醋湯下。</p>

<h3>沉香溫胃丸</h3>
<p>治脾胃虛弱，三焦痞塞，中脘氣滯，胸膈滿悶，宿寒留飲，停積不消，心腹刺痛，脅肋膨脹，嘔吐痰逆，噫氣吞酸，腸鳴泄利，水穀不化，肢體倦怠，不思飲食。常服可益脾胃，大進飲食。溫中消痞，寬膈順氣。</p>
<p>沉香（銼）　陳皮（去白）　青皮（去白）　人參（去蘆頭）　大麥糵（炒）　乾薑（炮）　神麯（炒）　白茯苓（去皮）　桂（去粗皮）　甘草（炙。以上各一兩）　揀丁香　木香　白豆蔻仁　高良薑（銼）　丁香皮（切）　蓽茇　縮砂仁　紅豆（以上各半兩）　白朮（銼，炒，二兩）　大椒（二錢半）　</p>
<p>上二十味各修制畢為細末，煉蜜和丸。每兩作一十丸。每服一丸，細嚼，生薑湯下，食前。</p>

<h3>木香消穀丸</h3>
<p>治脾胃俱虛，不能消化水穀，胸膈痞悶，腹脅時脹，連年累月，食減嗜臥，口苦無味，虛羸少氣。又治胸中有寒，飲食不下，反胃翻心，霍亂嘔吐，及病後新虛，不勝穀氣，或因病氣衰，食不復常，並宜服之。</p>
<p>青皮（洗淨，焙乾）　陳皮（洗淨，焙乾。各四兩）　桂（去粗皮，二兩）　乾薑（炮，二兩）　牽牛（八兩，四兩生用，四兩熟用）　木香（半兩）　</p>
<p>上為細末，水煮麵糊為丸，如小豆大。每服十五丸，加至二十丸，米飲下，日進二服，不拘時候。</p>

<h3>阿魏丸</h3>
<p>治男子、婦人一切氣攻刺疼痛，呼吸不得，滑泄。</p>
<p>阿魏（一兩半）　當歸（細切，醋炒）　桂（去粗皮）　陳皮（湯浸，去白醋炒）　吳白芷　附子（炮，去皮臍）　吳茱萸（醋炒）　川芎（銼，醋炒）　肉豆蔻　硃砂（另研細末。以上各半兩）　白芨　木香　延胡索（銼碎，醋炒以上各七錢半）　乾薑（炮）　蓬莪朮（各一兩）　</p>
<p>上件除阿魏、硃砂外同杵為細末，以頭醋半升浸阿魏經宿，用生絹袋取汁，煮糊為丸，如梧桐子大，以硃砂為衣。每服五丸，溫酒下，橘皮湯亦得，婦人醋湯下，不拘時候。</p>

<h3>厚朴丸</h3>
<p>寬中利膈，行導滯氣，消化飲食。治胸膈噎塞，腹脅脹滿，心下堅痞，腸中水聲，嘔噦痰逆，不思飲食。</p>
<p>厚朴（薑製）　百草霜（各二兩）　乾薑（炮）　京三稜（炮）　蓬莪朮（炮）　半夏　檳榔（以上各一兩）　甘松（半兩）　陳皮（去白）　青皮（去白。各五兩）　黑牽牛（炒，八兩）　黑附子（不炮，去皮臍）　</p>
<p>上件一十二味為細末，麵糊為丸，如豌豆大。每服二十丸，生薑湯下，食後。</p>

<h3>豆蔻湯</h3>
<p>治胸膈痞滿，嘔噦噁心，腹脅刺痛，短氣噎悶，噫氣吞酸，不思飲食，一切氣痰並皆治之。常服溫中和氣，進美飲食。</p>
<p>草豆蔻仁（七錢，炒）　杜茴香（炒）　大鹽（炒）　乾生薑　甘草（炒。以上各一兩）　上件為細末，每服一錢，沸湯點服，不計時候。</p>

<h3>人參藿香散</h3>
<p>治霍亂定嘔逆，止心腹刺痛，進飲食，化痰益氣。</p>
<p>藿香葉　厚朴（薑汁製。各二兩）　人參　白茯苓（去皮）　乾薑（炮）　青皮（去白）　枇杷葉（去毛，炙）　半夏（生薑制。以上各一兩）　甘草（炙，七錢半）　丁香（半兩）　草豆蔻（六個，去皮）　</p>
<p>上件為末。每服三錢，水一盞，生薑三片，同煎至七分，去滓熱服，不拘時候。</p>

<h3>養氣湯</h3>
<p>治冷氣上攻，心腹脅肋脹滿刺痛，口苦無味，噫氣吞酸，痰逆嘔吐，胸膈痞悶，不思飲食，或發霍亂。又治五膈、五噎、一切氣疾，並皆治之。</p>
<p>乾薑（炮）　甘草（炙。各二兩）　白檀香（銼）　丁香（各一兩半）　丁皮（一兩）　胡椒（二錢）　鹽（二兩半）　人參（二錢）　白芷（一錢）　</p>
<p>上件一處碾微碎，用慢火爁令香熟，乘熱入瓷器中密覆，候冷碾羅為細末，入器中密盛，勿令泄氣。每服一錢，沸湯點服，不拘時候。常服溫暖脾胃，進美飲食。</p>

<h3>塌氣散</h3>
<p>順氣寬中，升降利膈。治中脘痞滯，心腹堅脹，脅下緊硬，喘滿短氣，噫息不通，嘔吐痰水，大便不調。</p>
<p>茴香（炒）　枳殼（麩炒，去白）　茯苓　人參　乾薑（各一兩）　陳皮（去白）　青皮（去白。各二兩）　甘草（炙）　蒼朮　良薑（各半兩）　丁香（一錢半）　</p>
<p>上件為粗末，每服三錢，水一盞，入生薑五片，煎至七分，去滓稍熱服，不拘時候。</p>

<h3>萬病無憂散</h3>
<p>消積快氣，散飲逐濕。</p>
<p>黃耆　白朮　木通　桑白皮（銼，微炒）　木香　陳皮（去白）　胡椒（以上各一兩，同㕮咀，為末）　牽牛（半斤，用手微炒，另取頭末四兩）　</p>
<p>上抄黃耆等七味十錢匕，另抄牽牛頭末十錢匕，同和勻。每服五六錢，用生薑湯大半盞調藥服訖，更用生薑湯半盞送下，空心五更時服。如覺疏利下青綠水濕，或稠黏之物，是其驗也。如不欲作散服，只滴水和丸，如梧桐子大，亦名無憂丸。每服五十丸，溫生薑湯送下，不拘時候。</p>

<h3>丁香生胃散</h3>
<p>治中焦不和，氣滯不下，嘔逆噁心，飲食進退，肢體困倦，當服。美進飲食，止嘔逆消痰。</p>
<p>丁香　藿香葉　肉桂（去粗皮）　薑黃　甘草（炙，各等分）　</p>
<p>上件為細末。每服三錢，水一盞，入生薑二片，煎至七分，去滓溫服，食前。</p>

<h3>藿香厚朴湯</h3>
<p>治脾胃氣虛弱，嘔吐，不下食。</p>
<p>厚朴（去粗皮，用生薑二兩切片，棗十枚擘破，同煮半日，取出去薑棗，銼，焙）　半夏（漿水浸宿，切，湯洗七次，入粟米一合同炒黃，去米）　藿香葉　甘草（生，銼）　人參　白茯苓（去黑皮。各一兩）　陳橘皮（湯浸，去白，一兩）　</p>
<p>上七味粗搗篩。每服三錢，水一盞，入生薑三片、大棗二枚擘破，同煎至七分，去滓溫服，不拘時候。</p>

<h3>平胃丸</h3>
<p>治脾胃氣虛弱，嘔吐，不下食，進食消痰。</p>
<p>半夏曲（焙）　沉香（各一兩）　肉豆蔻（去皮）　檳榔（銼，各二個）　青橘皮（湯浸，去白，焙）　木香丁香（各半兩）　麝香（半錢，另研）　</p>
<p>上件為細末，棗肉與糯米粥和丸，如梧桐子大。丹砂為衣，陰乾。每服三五丸，生薑湯嚼下。</p>

<h3>木香煮散</h3>
<p>治脾元氣不和，不思飲食，心胸痞悶，口淡無味。調順中焦，兼解傷寒。</p>
<p>木香　人參　白朮（各二分）　陳皮（一兩，去白）　乾薑（半兩，炮）　白茯苓（去皮，一分）　官桂（去皮，半兩）　檳榔（好者一個）　草豆蔻（二個）　半夏（一分，麩炒）　甘草（半兩，炮）　訶子皮（五個，煨去核）　枳實（麩炒，去白，半兩）　厚朴（一分去皮，入生薑一分，同杵，炒，令乾）　</p>
<p>上件一十四味銼為末。每服以水一盞，藥末一錢匕，煎至七分，不拘時候，去滓熱服。</p>

<h3>內應散</h3>
<p>治胃氣虛弱，臟腑不止乾嘔，不思飲食。</p>
<p>青皮（去白）　陳皮（去白）　甘草（各一兩）　乾薑（二錢）　</p>
<p>上為細末。每服三錢，水一盞，干棗五個，去核，同煎至七分，去滓，稍熱空心服。</p>

<h3>沉香蓽澄茄丸</h3>
<p>治下經不足，內挾積冷，臍腹弦急，痛引腰背，面色萎黃，手足厥冷，脅肋虛滿，精神困倦，臟腑自利，小便滑數，如盲腸、小腸一切氣疾，服之有效。</p>
<p>沉香　蓽澄茄　木香　葫蘆芭（炒）　破故紙（炒）　官桂（去粗皮）　巴戟（去心）　舶上茴香（炒）　川楝子（炮，捶碎去核用肉。以上各一兩）　附子（炮裂，去皮臍）　桃仁（去皮尖，麩炒，各二兩）　川烏頭（去皮，半兩）　</p>
<p>上為細末。酒煮麵糊為丸，如梧桐子大。每服三四十丸，溫酒下，鹽湯亦得，空心食前服。</p>

<h3>引氣丸</h3>
<p>治痰氣不下，心虛生熱、神氣怯浮、恍惚多驚者。</p>
<p>磁石（二兩，水飛）　人參（去蘆頭）　半夏（生薑制）　生地黃　麥門冬（去心）　青皮（去白，以上各一兩）　</p>
<p>上為細末。麵糊為丸，如梧桐子大。硃砂為衣。每服五十丸，溫米飲送下，空心食前。</p>

<h3>沉香升氣散</h3>
<p>治一切氣不升降，脅肋刺痛，胸膈痞塞。</p>
<p>沉香　檳榔（各二兩半）　人參（半兩）　白朮（一兩）　烏藥（一兩）　訶子（半兩）　麥糵（炒）　神麯（炒）　香附子（炒）　紫蘇葉（各一兩）　紅皮（去白）　薑黃（各四兩）　京三稜　蓬莪朮（煨）　益智（各二兩）　大腹皮（半兩炒，銼）　甘草（四兩，炒）　厚朴（一兩，去粗皮，生薑制）　</p>
<p>上件一十八味為細末。每服二錢，食前沸湯點服。</p>

<h3>加減思食丸</h3>
<p>治脾胃俱虛，不能消化水穀，胸膈痞悶，腹脅時脹，連年累月，致減嗜臥，口苦無味，虛羸少氣；又治胸中有寒，飲食不下，反胃翻心，霍亂嘔吐；及病後新虛，不勝穀氣。或因病氣衰，食不復常，並宜服之。</p>
<p>神麯（二兩，炒黃）　大麥糵（二兩炒黃）　烏梅（四兩）　乾木瓜（半兩，切）　白茯苓（去皮）　揀甘草（細銼，炒，各二錢半）　</p>
<p>上為細末。煉蜜和丸，如櫻桃大。每服一丸，細嚼白湯下，不拘時候。如渴時噙化一丸，生津液進飲食。</p>

<h3>煨姜丸</h3>
<p>治脾胃虛冷，飲食不消，嘔噦氣逆，心胸疰悶，腹脹心痛，積滯寒飲，膈氣酒病，噁心虛煩，不入粥食。</p>
<p>木香　附子（炮，去皮臍）　硇砂（好明者）　桂（去粗皮。各一兩）　沉香　丁香　陳皮（去白）　舶上茴香　蓽澄茄　青皮（去白。以上各半兩）　（如更加）　檳榔　雞舌香（並各等分，用系母丁香）　</p>
<p>上為細末。好酒煮稀麵糊為丸，如小彈子大，每一兩作十六丸。每服一丸，生薑一塊切作兩處，各剜取成坑子，安藥在內，以濕紙裹，於慢火內煨，令紙焦為度。取出和姜細嚼，溫酒或鹽湯下，空心食前。</p>

<h3>藿香安胃散</h3>
<p>治嘔吐不止。</p>
<p>藿香葉（一兩）　半夏（二兩，湯洗七次，焙乾）　陳皮（二兩，去白）　厚朴（二兩，去粗皮，生薑汁製）　蒼朮（三兩，米泔浸宿，焙乾）　甘草（二兩，炙）　</p>
<p>上為粗末，每服五錢，水一盞，入生薑五片，棗二枚，同煎要七分，去滓溫服，食前，日進三服。</p>

<h3>豆蔻木香丸</h3>
<p>宣通一切滯氣，消化宿食痰飲，清利頭目，消磨積蘊疼癖等疾，形體瘦弱，不禁宣瀉，並宜服之。</p>
<p>商枳殼（一兩半，麩炒，去穰）　益智　玄胡　雷丸　京三稜（炮赤，搗碎）　蓬莪朮（炮熟，捶碎，各一兩）　白豆蔻仁（半兩）　縮砂仁（七錢半）　青皮（一兩，去白）　當歸（七錢半，去蘆頭）　木香　胡椒（各半兩）　白朮　陳皮（去白，各一兩）　牽牛（八兩，微炒，取頭末二兩四錢）　半夏（一兩，湯洗七遍，生薑汁製）　</p>
<p>上件為細末，生薑汁、麵糊為丸，如梧桐子大。每服三四十丸，食後生薑湯下，諸痰飲皆下，如覺內傷，可用七八十丸，有益無損。令人肥壯，老幼都得服之，一月以後，但覺身輕為驗，</p>

<h3>枇杷葉散</h3>
<p>治脾胃氣虛，嘔逆吐食。</p>
<p>枇杷葉（去毛）　陳皮（去白。各等分）　</p>
<p>上為粗末。每服五錢，水一盞半，生薑半分擘碎，同煎至一盞，去滓溫服，不拘時候，日進三服。</p>

<h3>大腹湯</h3>
<p>治諸膈氣，冷熱不調，喜怒無度，胸中咽塞，不思飲食。或憂思過甚，不足之氣蘊積心臆，日漸消瘦。</p>
<p>大腹皮（切）　檳榔（銼）　木通（銼）　青橘皮（湯浸去白，焙）　防己　紫蘇莖葉　甘草（炙，銼）桑根白皮　枳殼（去白，麩炒。以上各一兩）　草豆蔻（去皮）　丁香皮（銼）　大黃（銼，炒，以上各半兩）　木香（一分）　</p>
<p>上件粗搗篩，每服三錢匕，水一盞，生薑二片，大棗一枚擘破，同煎至七分，去滓溫服，日三夜一。</p>

<h3>檳榔湯</h3>
<p>治諸膈氣，心胸煩結，噎塞不通，飲食日減。</p>
<p>檳榔（銼）　訶黎勒皮（炒）　蓽澄茄　赤茯苓（去黑皮）　人參　青皮（用湯浸，去白，焙）　甘草（炙，銼）　沉香（銼）　麥糵（炒）　厚朴（去粗皮，生薑汁塗炙）　京三稜（炮，銼）　白朮（以上各等分）　</p>
<p>上件粗搗篩，每服三錢匕，水一盞，生薑二片，大棗二枚擘破，同煎至七分，去滓溫服，日三夜一。</p>

<h3>豆蔻散</h3>
<p>治五種膈氣。</p>
<p>肉豆蔻（去皮，三個）　木香　人參　厚朴（去粗皮，薑汁炙）　赤茯苓（去黑皮）　桂（去粗皮，各半兩）　甘草（炙，銼，一兩）　檳榔（二枚，銼）　青橘皮（湯浸，去白，焙一兩）　訶黎勒皮（炮，去核）　</p>
<p>上件搗為散。每服二錢匕，如茶點服。若入生薑、棗同煎亦佳。並治氣，補勞通血脈，益脾胃。</p>

<h3>通膈散</h3>
<p>治五種膈氣</p>
<p>枳殼（麩炒，去白）　桂（去粗皮）　甘草（炙，銼）　陳曲（炒）　訶黎勒皮　白朮　赤茯苓（去黑皮）　陳皮（用湯浸，去白，焙）　人參　乾薑（炮）　京三稜（炒，銼）　草豆蔻（去皮）　檳榔（半生半熟）　五味子（炒）　厚朴（去粗皮，薑汁炙）　半夏（湯洗了，同生姜同搗如泥，卻惟在新瓦上，用文武火煅，令黃色）　木香　郁李仁（湯浸，去皮，麩炒黃。以上各一兩）　</p>
<p>上件一十八味，搗羅為散。每服二錢匕，入鹽少許，如茶點服，不拘時候。</p>

<h3>流氣飲子</h3>
<p>治男子婦人五臟不調，三焦氣壅，心胸痞滿，噎塞不通，腹脅膨脹，嘔吐不食。</p>
<p>又治上氣喘急，咳嗽涎盛，面目虛浮，四肢腫痛，大便秘澀，小便不通；及治憂思太過，致陰陽之氣鬱結不散，壅滯成痰；又治傷寒才覺得，疾便服此藥，升降陰陽，汗出立愈；又治腳氣，腫滿疼痛，喘急腹脹，大便不通；及氣攻肩背，脅肋走注疼痛，並皆治之。</p>
<p>紫蘇葉　青皮　當歸（洗，焙）　芍藥　烏藥　茯苓　桔梗　半夏（湯洗）　川芎　黃耆　枳實（麩炒）　防風（以上各半兩）　甘草（炙）　陳皮（去白各三分）　木香（一分）　連皮大腹子（銼，薑汁浸一宿，焙一兩，皮子各半計一兩）　</p>
<p>上㕮咀，如麻豆。每服秤半兩，水一大盞，生薑三片，棗一枚擘破，同煎至七分，去滓熱服，不拘時候。如心脾，入菖蒲五片同煎。婦人血氣病，入艾同煎。傷寒頭痛，發熱咳嗽，入連須蔥白三寸同煎。五膈氣病，入陳皮少許同煎。心中怔忪，入麥門冬數粒同煎。臟腑利，入粳米一撮同煎。並不拘時候，或粗搗篩亦可。</p>

<h3>木香檳榔丸</h3>
<p>治一切氣滯，心腹滿悶，脅肋膨脹，大小便結滯不快利者，並宜服之。</p>
<p>木香　檳榔　青皮（去白）　陳皮（去穰）　廣朮（燒煨，切）　黃連　商枳殼（麩炒，去穰。以上各一兩）　黃柏皮（去粗皮）　香附子（揀，炒）　大黃（銼披，以上各三兩）　黑牽牛（生半斤）　</p>
<p>上為細末，滴水和丸，如豌豆大。每服三十丸或五十丸，加至微利為度，食後生薑湯送下。</p>

<h3>沉香降氣散</h3>
<p>治三焦痞滯，氣不宣暢，心腹疼痛，嘔吐痰沫，脅肋膨脹，噫氣不通，噦逆醋臭，胃中虛冷，腸鳴絞痛，宿食不消，除反胃吐食不止，及五膈、五噎，心胸滿悶，全不思食，宜服之。</p>
<p>沉香　木香　丁香　藿香葉　人參（去蘆頭）　甘草（炮）　白朮（以上各一兩）　白檀（二兩）　肉豆蔻　縮砂仁　桂花　檳榔　陳橘皮（去白）　青皮（去白）　白豆蔻　白茯苓（去皮，各半兩）　川薑（炮）　枳實（炒，各二兩）　</p>
<p>上為細末。每服二錢，入鹽少許，水一大盞，同煎至七分，和滓溫服，不拘時候，日進三服。</p>

<h3>茯苓丸</h3>
<p>治中焦氣澀，胸膈痞悶，飲食遲化，四肢困倦，嘔逆噁心，常服升降陰陽，消化滯氣，祛痰逐飲，美進飲食。</p>
<p>京三稜（六兩半）　蓬莪朮（六兩半）　青皮（去白）　陳皮（去白）　白朮（各三兩）　檳榔（二兩半）　木香（一兩半）　枳殼（麩炒，去穰，二兩）　白茯苓（去皮，一兩）　半夏（湯洗七次去滑，一兩半）　牽牛（頭末四兩）　</p>
<p>上為細末。生薑汁麵糊為丸，不以多少，食後生薑湯下。</p>

<h3>大枳殼丸</h3>
<p>治一切酒食所傷，胸膈痞悶，脅肋脹滿，心腹疼痛，飲食不消，痰逆嘔吐，噫醋吞酸，飲食遲化，並宜服之。</p>
<p>枳殼（麩炒，去穰）　茯苓（去皮）　白朮　厚朴（去粗皮，生薑制）　半夏（湯洗，七次）　人參（去蘆頭）　木香　青橘皮　陳橘皮（二味，各湯浸，去穰，焙乾秤）　京三稜　蓬莪朮　（二味，煨香熟）　檳榔　神麯（炒黃）　麥糵（微炒，以上各一兩）　乾生薑（半兩）　牽牛（揀淨，微炒）　大黃（錦紋者，各二兩）　</p>
<p>上為細末。生薑汁麵糊和丸，如梧桐子大。每服一百丸，飲食後生薑湯下。</p>

<h3>百鍾丸</h3>
<p>調順三焦，理諸痞氣，去脹滿積聚酒癖癥瘕。又治積聚腹滿。</p>
<p>青皮（去白）　陳皮（去白）　神麯（炒）　京三稜　蓬莪朮（炮）　麥糵（炒）　蘿蔔子（炒。以上各二兩）　枳實（麩炒，四兩）　雷丸　益智仁（各一兩）　牽牛（炒，三兩）　</p>
<p>上為細末。水麵糊為丸，如梧桐子大。每服五十丸，食後煎生薑陳皮湯送下。</p>

<h3>五膈丸</h3>
<p>治留飲停積不消，胸膈痞氣，去塵垢。</p>
<p>大黃　牽牛　木香（各一兩）　陳皮（二兩，去白皮，焙乾）　</p>
<p>上為細末。煉蜜為丸，如梧桐子大。每服四五十丸，冷水下。</p>

<h3>沉香聖餅子</h3>
<p>治一切冷氣上攻心腹，脅肋脹滿刺痛，胸膈噎悶，痰逆噁心，噫氣吞酸，不思飲食，胃中虛冷，嘔吐不止。及治五膈、五噎，宿食宿飲不散，並宜服之。</p>
<p>沉香　檀香（各一錢）　丁香（二錢）　木香（三錢）　桂花　縮砂仁　檳榔（各半兩）　吳白芷（一兩半）　甘松（七錢半，水洗淨）　京三稜（炮）　蓬莪朮（炮。各一兩）　揀甘草（四兩，用糖纏，焙乾）　</p>
<p>上為細末。用酥油餅和丸，如梧桐子大，捻作餅子。每服五七餅至十餅，細嚼白湯送下，不拘時候。</p>

<h3>磁州張七郎家橙香餅子</h3>
<p>溫脾益胃，降氣寬中，生津液，止煩渴，消逐痰飲，大治中酒不散。細嚼一二餅子，用酒送下，或杯中沉，可增酒味，以津化自逼人香。詩云：洞庭香不變，江佐味猶新，津化杯沉處，風流更可人。</p>
<p>木香　橘皮紅　白檀　甘松（各半兩）　白豆蔻仁　橙皮（各一兩）　蓽澄茄　沉香（各三錢）　薑黃（四兩）　龍腦（一錢）　</p>
<p>上件為細末。用甘草膏子和作餅子。每服二三餅子，細嚼白湯送下。</p>

<h3>化鐵丹</h3>
<p>治遠年近日沉積及內傷冷物，心腹疼痛。</p>
<p>烏梅（八個，不去核）　巴豆（一十六個，不去皮油）　胡椒（四十八個）　青皮（不去白）　陳皮（不去白。各半兩）　</p>
<p>上為細末。醋麵糊和丸，如綠豆大。每服五七丸，食後溫生薑水下。又增加蓽澄茄（半兩）、丁香（二錢半），服之更快。</p>

<h3>賺氣散</h3>
<p>治心胸痞悶，腹脅虛脹，飲食減少，氣不宣通。</p>
<p>京三稜（五兩）　白朮（三兩）　木香（半兩）　蓬莪朮（五兩，煨熟）　枳殼（去白，一兩，麩炒）　</p>
<p>上同為細末。每服二錢，生薑三片，水一盞煎至六分，食前溫服。</p>

<h3>導氣枳實丸</h3>
<p>理順三焦，和調脾胃，去脹滿及痞噎不通。</p>
<p>枳實（麩炒，四兩）　京三稜　蓬莪朮（煨）　青皮（去白）　陳皮（去白）　神麯（炒）　麥糵（炒。以上各一兩）　沉香　檳榔（各半兩）　</p>
<p>上件同為細末，水煮麵糊為丸，如梧桐子大。每服五十丸至六十丸，食後生薑湯下。</p>

<h3>茴香枳殼丸</h3>
<p>治中滿下虛，腹脅脹滿，氣不宣通。</p>
<p>枳殼（去白，麩炒）　茴香（微炒香，各等分）　</p>
<p>上為細末。酒麵糊為丸，如梧桐子大。每服七八十丸，空心食前，溫酒送下或米飲湯送下亦得。</p>

<h3>白朮妙功丸</h3>
<p>治腎氣久虛，上攻下注，臍腹久冷，腰背麻痛及膀胱疝氣，痃癖氣悶，小腸作聲，時時下墜。</p>
<p>白朮　蓬莪朮　澤瀉　當歸（去蘆頭）　厚朴（去粗皮，生薑制）　破故紙（炒。以上各半兩）　延胡索（二錢）　川苦楝　檳榔（各三錢）　木香（二錢）　半夏（一兩，生薑汁製）　</p>
<p>上件同為細末，水煮麵糊為丸，如豆大。每服七十丸，食前溫水下。</p>

<h3>沉蘇飲子</h3>
<p>治胸膈塞滯，氣不宣通，津液缺少。</p>
<p>沉香（二錢半）　紫蘇葉（半兩）　乾木瓜（二兩）　人參（半兩）　赤茯苓（一兩）　生粟黃（二兩）　甘草（二錢半，炒黃色）　白檀香（二錢半）　肉桂（一兩，去粗皮）　</p>
<p>上為細末。每服一錢，水一大盞，煎至三沸，和滓涼服。</p>

<h1>卷五</h1>

<h2>治痰飲門</h2>

<h3>導飲丸</h3>
<p>治風痰氣澀，膈脘痞滿，停飲不消，頭目昏眩，手足麻痹，聲重鼻塞，神困多睡，志意不清。常服去痰涎，進飲食。</p>
<p>京三稜（炮）　蓬莪朮（炒。各三兩二錢）　青皮（去白）　陳皮（去白）　白朮（各一兩半）　檳榔枳殼（麩炒，去穰）　木香（各一兩）　白茯苓（去皮，半兩改作一兩半）　半夏（三錢改作一兩）　</p>
<p>上為細末。水麵糊為丸，如梧桐子大。每服五十丸，食後生薑湯下，漸加至一百丸。忌豬肉、蕎麵等物。</p>

<h3>半夏利膈丸</h3>
<p>治風痰鬱甚，頭疼目眩，咽膈不利，涕唾稠黏，胸中煩滿，酒癖停飲，嘔逆噁心，脅下急痛，腹中水聲，神思昏憒，心忪面熱，止嗽化痢。</p>
<p>白朮　人參　白茯苓（去皮）　白礬（生）　滑石　貝母（各一兩）　天南星（生用，一兩半）　白附子（生二兩）　半夏（湯洗，三兩）　</p>
<p>上為細末，水麵糊為丸，如梧桐子大。每服三十丸，食後生薑湯送下。</p>

<h3>紫蘇半夏湯</h3>
<p>治喘嗽痰涎，寒熱往來。</p>
<p>紫蘇葉　半夏（湯洗七次）　紫菀茸　五味子　陳皮（各半兩）　杏仁（去皮尖，麩炒黃色，一兩）　桑白皮（炙，一兩半）　</p>
<p>上為粗末。每服三錢，水一盞半，入生薑七片，煎至一盞去滓，取六分清汁熱服，日進三服，食後臨臥。</p>

<h3>大半夏湯</h3>
<p>治痰飲及脾胃不和。</p>
<p>半夏　白茯苓（去皮）　陳皮（各二錢半）　</p>
<p>上㕮咀，都用水二盞半，入生薑二錢半，細切，同煎至一盞，濾去滓，臨睡溫呷。</p>

<h3>小半夏湯</h3>
<p>治諸嘔噦，心下堅痞，膈間有痰水，眩悸。</p>
<p>半夏（五兩，湯洗七次）　白茯苓（去皮，用三兩）　</p>
<p>上㕮咀，每服稱半兩，水三盞煎至一盞，稱生薑四錢，取自然汁投藥中，更煎一兩沸，熱吃，不拘時候。</p>

<h3>賺氣散</h3>
<p>治新久喘嗽不已。</p>
<p>甘草（炒）　桔梗（各一兩）　人參（一兩半）　烏梅肉（三錢）　杏仁（湯浸，去皮尖，麩炒，一兩）　御米殼（一兩半，鹽豉一兩，沸湯浸一時許，浸御米殼一宿，再用蜜水拌勻，炒）　</p>
<p>上為細末。每服二錢，水一盞同煎至七分，去滓稍熱服，不拘時候。</p>

<h3>青龍散</h3>
<p>治咳嗽上氣不得臥。</p>
<p>人參（去蘆頭）　陳皮（去白）　五味子　紫蘇葉（各一兩）　</p>
<p>上為粗末，每服三錢，水一盞，生薑三片，煎至七分，去滓溫服，不計時候。</p>

<h3>參蘇半夏湯</h3>
<p>治咳嗽痰涎，咽膈不利，喘滿，氣不宣通。</p>
<p>人參　桂（去粗皮）　甘草（炙）　木香（各一兩）　五味子　桑白皮（炒）　陳皮（去白）　白朮　紫蘇葉　半夏（生薑制。各二兩）　</p>
<p>上為粗末。每服五錢，水一大盞半，入生薑一十片，同煎至八分，去滓溫服，食後。</p>

<h3>前胡散</h3>
<p>治濕飲停留，肢體時痛，痰氣膈於上焦，心下痞悶，不欲飲食，頭目昏眩。</p>
<p>前胡　人參　赤茯苓（去皮）　紫蘇（各七錢半）　陳皮（去白）　半夏曲　甘草（炙）　枳殼（麩炒，去穰）　木香（以上各半兩）　</p>
<p>上為粗末。每服三錢，水一盞半，入生薑七片，煎至一盞去滓，取七分熱服，日進三服。</p>

<h3>寧氣湯</h3>
<p>治肺氣不利，咳嗽聲重，咽嗌乾燥，痰唾稠黏，少得睡眠。</p>
<p>御米殼（二兩半，蜜水淹一宿，炒黃）　甘草（炙）　杏仁（去皮尖麩炒）　紫菀（去土）　桔梗（各七錢半）　五味子　甜葶藶（隔紙炒）　人參　半夏（生薑制）　桑白皮（銼，炒）　紫蘇葉　陳橘皮（去穰。各一兩）　</p>
<p>上為粗末。每服五錢，水一大盞，入生薑七片，煎至六分，去滓，稍熱服，食後。</p>

<h3>寧神丸</h3>
<p>止一切咳嗽。</p>
<p>白茯苓（去皮）　五味子（炒）　乾山藥　杏仁（去皮尖，麩炒，另搗）　阿膠（炒珠子）　熟乾地黃（以上各一兩）　柏子仁（另搗）　麥門冬（去心）　杜仲（炒絲斷）　百部　肉桂（去粗皮）　川芎　當歸（去蘆頭）　細辛（去苗）　人參（去蘆頭）　甘草（炙，銼）　貝母（去心。以上各半兩）　</p>
<p>上為細末。煉蜜和丸，每兩作二十丸。每服一丸，含化咽津，不拘時候。常令咽喉中藥氣不歇益佳。</p>

<h3>玉仙散</h3>
<p>治一切咳嗽。</p>
<p>白礬（枯，一錢）　烏梅（去核，四個）　杏仁（去皮尖，麩炒，四十個）　佛耳草　款冬花　知母　貝母（去心。各一錢半）　甘草（炙，三錢）　</p>
<p>上為細末。每服半錢，乾摻舌上咽津，無時服。</p>

<h3>消痰丸</h3>
<p>（貞祐元年閏九月初四日，文童利氣丸改消痰丸）　</p>
<p>治風勝痰實，喘滿咳嗽，風氣上攻。</p>
<p>黑牽牛（四兩，半生半炒）　槐角子　青皮（去白。各半兩）　半夏（湯洗七次，焙乾，一兩）　皂角（不蚛肥者，去皮子，塗酥炙黃，二兩）　</p>
<p>上為細末，生薑、麵糊和丸，如小豆大。每服十五丸至二十丸，食後服，生薑湯下。</p>

<h3>祛風丸</h3>
<p>清膈化痰，降氣消穀，宣通蘊滯，調順三焦。</p>
<p>車前子　赤茯苓（去皮）　木香　檳榔（各一兩）　枳殼（麩炒，去穰）　青皮（去白）　陳皮（去穰）半夏（湯洗。各二兩）　乾生薑（半兩）　大黃（三兩）　黑牽牛（生六兩）　皂角（燒存性，一兩）　</p>
<p>上為細末。燒飯為丸，如梧桐子大。每服五十丸至七十丸，食後生薑湯下。</p>

<h3>滌痰丸</h3>
<p>治三焦氣澀，痰飲不利，胸膈痞滿，咳唾稠濁，面目熱赤，肢體倦怠，不思飲食。常服升降滯氣，清膈化痰。</p>
<p>木香　檳榔　青皮（去白）　陳皮（去白）　京三稜（煨，銼碎）　枳殼（麩炒，去穰）　大黃（濕紙裹煨，令香熟）　半夏（湯洗七次。以上各一兩）　黑牽牛（微炒，二兩）　</p>
<p>上件為細末，白麵糊為丸，如梧桐子大。每服四五十丸，食後生薑湯下。</p>

<h3>蠟煎散</h3>
<p>順肺氣，利咽膈，止咳嗽，化痰涎。</p>
<p>款冬花　紫菀（洗去土，焙乾）　甘草（炙。各三分）　五味子（炒，半兩）　桑白皮（炒）　桔梗　杏仁（湯浸，去皮尖，麩炒）　紫蘇葉（各一兩）　</p>
<p>上為粗末，每服四錢，水一大盞，入黃蠟少許，同煎至七分，去滓溫服，食後臨睡。</p>

<h3>人參補肺散</h3>
<p>補五勞七傷咳嗽，氣所不接，痰涎稠黏，骨蒸潮熱，除一切風痰熱證。</p>
<p>人參　柴胡　當歸　芍藥　桑白皮　知母　白朮　川芎　黃耆　紫菀（各二錢半）　白茯苓（去皮）　黃芩　山梔子仁　連翹（各半兩）　甘草　桔梗（各一兩）　石膏　滑石　寒水石　荊芥穗　地骨皮（各二錢半）　大黃（半兩）　薄荷（半兩。以上並生用）　</p>
<p>上為粗末。每服三四錢，水一盞，生薑三片，煎至七分，去滓溫服，漸加至五七錢，無時，日進三四服。泄者去大黃。</p>

<h3>貝母湯</h3>
<p>治暴發咳嗽，多日不愈</p>
<p>貝母（去心）　桑白皮（銼）　五味子　甘草（炙，銼，各半兩）　款冬花（二兩）　知母（一分）　杏仁（去皮尖，麩炒，三分）　</p>
<p>上粗搗篩。每服四錢，水一大盞，入生薑五片，煎至六分，去滓溫服，食後。</p>

<h3>開結枳實丸</h3>
<p>宣導凝滯，消化痰飲，升降滯氣，通行三焦，滋榮心肺，溉灌腎肝，補助脾元，養胃轉行血脈，去風結惡氣，流暢大小腸。專主中痞痰逆，噁心嘔噦，膈實酒酲不解，宿物停積，兩脅膨悶，咽嗌不利，上氣咳嗽等。</p>
<p>枳實（麩炒）　白朮　半夏（湯洗）　天南星（炮）　白礬（枯）　苦葶藶（隔紙炒）　大黃（各半兩）　木香（二錢）　黑牽牛（頭末，二兩）　大皂角（去皮子，酥炙，一兩）　青皮（去白，半兩）　或加旋覆花（一兩）　</p>
<p>上同為末。入牽牛頭末令勻，生薑汁煮麵糊為丸，如梧桐子大。如單腹脹，上喘涎多，四肢腫滿，生薑湯下三四十丸，食後，以微利為度。婦人乾血氣，膈實腫滿，或產後有傷，面目浮腫，小便不利，生薑蔥白湯下。酒疸病，溫酒下。</p>

<h3>神應丹</h3>
<p>治諸遠年喘嗽。</p>
<p>麻黃（一十斤，走水洗淨，去土搗爛，用河水四擔浸一宿，炒鍋熬至一擔，去滓）　貝母（炒，去心）　桑白皮（去土）　紫蘇子　款冬花（去枝梗）　桔梗　知母（各二兩）　栝蔞（大者一個）　皂角（二挺，去皮弦子）　</p>
<p>以上八味搗爛，入前麻黃汁內，熬至一半去滓，澄取清汁，再熬成稠膏。</p>
<p>白茯苓（二兩，去皮）　紫菀（洗去土）　天麻　人參（去蘆頭）　</p>
<p>以上三味各一兩，為細末。</p>
<p>阿膠（杵碎，炒，為末，秤一兩，入藥拌勻）　</p>
<p>上以藥末搜和前膏，杵熟為丸，如小彈子大。每服一丸，溫齏汁化開，臨臥時飲之，便去枕仰臥，不計久坐，如不得睡，乃藥之效也。此藥治嗽較慢，如治喘不以新久如神。如服此藥三服之後，似見利一般。</p>

<h3>紫菀丸</h3>
<p>治遠年近日咳嗽，痰涎不利。</p>
<p>紫菀（去土）　款冬花（去梗）　白前（各二錢半）　人參（半兩）　甜葶藶（炒）　烏梅肉（各半兩）御米殼（一兩半，去蒂，蜜水拌勻，炒黃熟）　</p>
<p>上件為細末。煉蜜為丸，如梧桐子大。每服四五十丸，食後生薑湯送下。</p>

<h3>潤肺丸</h3>
<p>治肺氣不調，咳嗽聲重，日久不止，痰涕結搏，咽嗌不利，心神煩躁，頭目昏重，精神不爽，心忪煩悸，喉中呀呷，逐氣有聲，一切痰實並皆治之。</p>
<p>硃砂（水飛）　五靈脂（微炒。各二兩）　苦葶藶（隔紙炒）　杏仁（去皮尖。麩炒）　半夏曲（各一兩）　</p>
<p>上為細末。生薑汁麵糊為丸，如梧桐子大。每服四十丸，食後生薑湯送下。</p>

<h3>藿香散</h3>
<p>溫脾胃，化痰飲，消宿食，止嘔吐。治胸膈痞滿，腹脅脹痛，短氣噎悶，咳嘔痰水，噫醋吞酸，嘔噦噁心。</p>
<p>藿香葉　半夏（切作四片，生薑汁浸一宿，粟米炒黃）　厚朴（去粗皮，薑製）　甘草（炙，各一兩）　陳橘皮（去白，半兩）　</p>
<p>上為散。每服二錢，水一盞，入生薑三片，棗一枚去核，同煎至七分，去滓，稍熱服，不計時候，日進二三服。</p>

<h3>利膈丸</h3>
<p>治風勝痰實，喘滿咳嗽，風氣上攻。</p>
<p>牽牛（四兩，生）　半夏（二兩）　皂角（去皮子，酥炙，二兩）　青皮（去白）　槐角（炒）　木香（各一兩）　</p>
<p>上件為細末。生薑、麵糊和丸，如梧桐子大，每服五十丸，食後生薑湯下。</p>

<h3>大人參半夏丸</h3>
<p>化痰墜涎，止嗽定喘。或風痰、酒痰、茶痰、食痰，一切痰逆嘔吐，痰厥頭痛；或風氣偏正頭疼；或風壅頭目昏眩；或耳鳴鼻塞，咽膈不利，心腹痞悶，筋脈拘倦，肢體麻痹疼痛。常服宣通氣血，清利頭目，調和臟腑，消進飲食。</p>
<p>人參　茯苓　薄荷（羅淨）　天南星（各半兩）　寒水石（生用）　白礬（生用）　乾生薑　半夏（各一兩）　細蛤粉（二兩）　藿香葉（羅淨，二錢）　</p>
<p>上為細末，麵糊為丸，如小豆大。每服三十丸，食後生薑湯下，日進三服，溫水、冷水下亦得。</p>
<p>一方加黃連（半兩）　黃柏（半兩）　水丸取效。如治酒病，調和脾胃尤宜服之。</p>

<h3>團參散</h3>
<p>治肺氣不利，咳嗽上喘。</p>
<p>紫團參　款冬花　紫菀茸（以上各等分）　</p>
<p>上為細末。每服二錢，水一盞、烏梅一枚，同煎至七分，去滓溫服，食後。</p>

<h3>蛤蚧膏</h3>
<p>治遠年近日咳嗽，上氣喘滿，如神。</p>
<p>麻黃（一斤，去根節）　紫菀茸　艾葉（炮）　槐角（炒）　陳皮　枇杷葉（去毛）　桑白皮　甜葶藶　款冬花　薄荷葉　杏仁（去皮尖）　佛耳草　五味子　貝母　紫蘇葉　皂角（去皮子，各半兩）　</p>
<p>上件搗羅為粗末，用河水三斗，於鍋內慢火熬至一斗半，搓揉勻，濾去滓，極細，再用生絹袋濾過，以文武火再熬成膏，然後下後藥二味，蛤蚧一對，用雌雄各半，米泔刷洗二十遍，酥炙黃色，潞參一兩半，用為細末，與膏子和勻，丸如彈子大。每服一粒，任意湯磨下，食後臨臥服。</p>

<h3>小枳殼丸</h3>
<p>治脾胃不和，宿寒留飲，心腹痞悶，脅肋刺痛，嘔逆痰水，不思飲食。</p>
<p>枳殼（炒，去穰，四兩）　半夏（湯洗，去滑）　白朮（各三兩）　赤茯苓（去皮）　乾薑（炒。各一兩）　</p>
<p>上為細末。麵糊為丸，如梧桐子大。每服三十丸，食後生薑湯送下。</p>

<h3>十珍餅子</h3>
<p>治大人小兒嘔吐痰涎，粥藥難停，無問久新必愈。</p>
<p>丁香　沉香　桂（去皮）　藿香　肉豆蔻　吳茱萸（洗，焙乾）　木香（各半兩）　半夏（湯洗七次，幹一兩，用生薑汁製）　舶上硫黃　水銀（各七錢。研細結沙子）　</p>
<p>上件十一味搗羅為細末，同和勻，煉蜜和丸，如小豆大，捏作餅子。每服十餅子，生薑湯下，或化服亦得。量病加減，不拘時候服。</p>

<h3>大半夏丸</h3>
<p>消痰順氣，治咳嗽。</p>
<p>半夏（六兩）　桑白皮　生甘草（各一兩）　皂角（捶碎）　生薑（銼碎。各八兩）　</p>
<p>上五味漿水五升同煮，令汁盡，取出半夏焙乾為末。後用：</p>
<p>郁李仁（湯浸，去皮，另研。各二兩）　</p>
<p>上四味與前半夏末拌勻，取生薑自然汁打白麵糊為丸，如梧桐子大。每服三十丸，食後生薑湯下。</p>

<h3>白雪丸</h3>
<p>治痰實，胸膈嘈逆及頭目昏眩困倦，頭目脹痛。</p>
<p>天南星（炮）　白附子（生）　半夏（炒，各二兩）　滑石（研）　石膏（研）　龍腦　麝香（各二錢半）　</p>
<p>上稀麵糊為丸，極稀為妙，如綠豆大。每服三十丸。姜臘茶或薄荷茶下。每遇頭目昏困，精神懵冒，胸中痰逆，憒憒如中酒，則服此藥，良久間如搴去重裘，豁然清爽，頓覺夷暢，食後服為佳。</p>

<h3>木香半夏丸</h3>
<p>治痰涎上壅，噁心，胸膈不利。常服消痰飲。</p>
<p>木香（七錢半）　半夏（一兩，湯洗七次，切片焙乾）　陳皮（去白，半兩）　白茯苓（半兩）　乾生薑（半兩）　草豆蔻仁（半兩）　白附子（半兩）　人參（半兩）　</p>
<p>上件為細末。用麵糊和丸，如梧桐子大。每服二三十丸，不拘時候，煎生薑湯下。</p>

<h3>小半夏丸</h3>
<p>治留飲不散，膈脘不利，宿食不消，嘔逆噁心。</p>
<p>半夏（二兩）　木香　沉香　青皮（去白，各半兩）　檳榔（一枚，麵裹煨熟）　</p>
<p>上為細末，以生薑汁浸𩚫餅為丸，如梧桐子大。每服三十丸，生薑湯下，不拘時候。</p>

<h3>止𠸺丸</h3>
<p>治停寒積飲，嘔吐痰水。無問冷熱不可食者，服之必愈。</p>
<p>沉香　丁香　木香　吳茱萸（瀑洗，焙乾）　半夏（湯洗七遍，生薑汁製，各半兩）　水銀　硫黃（各一兩，二味研，令砂子星盡為度）　</p>
<p>上件為細末。以生薑糊就和丸，如綠豆大。每服二三十丸，生薑湯下，不拘時候。</p>

<h3>沉香湯</h3>
<p>治肺氣虛弱，咳嗽痰涎不已。</p>
<p>阿膠（炙燥）　沉香（各半兩）　人參（去蘆頭）　桑白皮（焙。各一兩）　</p>
<p>上件同為粗末。每服三錢，水一盞，同煎至七分，去滓溫服，食後，日進三服。</p>

<h3>玉芝徐老丸</h3>
<p>除風壅消痰，利咽膈，美飲食。</p>
<p>天南星（半兩）　半夏（一兩）　細蛤粉（二兩）　白礬（一兩）　牽牛（四兩）　大黃（一兩）　乾薑（半兩）　黃柏（一兩半）　</p>
<p>上為細末。水丸如小豆大。每服一二十丸，溫水下，食後，日三服。常服化痰消食，順氣調血，令人徐老。或已衰老，或一切風氣，或下後結愈宜服之。或除腸垢積物者，可漸加至三五十丸，以意消息。或滑泄，忌牽牛、大黃，並孕婦。此外更忌天南星、半夏，皆不可服。</p>

<h3>製半夏法</h3>
<p>齊半夏二斤，河水洗七遍，白礬二斤為末，用醋漿水三碗，同入瓷甕中浸，用退皮濕柳棒折二錢粗，長二尺一根，日攪一十遍，候四十日嘗試，如不戟喉方成。取出用布袋盛，沉至井底十日，取出曬乾。每服一兩粒，生薑湯嚼下，或細細嚼服亦得。</p>

<h3>辰砂利膈丸</h3>
<p>治胸膈痞滿，痰飲氣滯，上焦窒塞，肺氣不利，咳嗽喘滿，嘔吐痰涎，咽嗌不利，風熱相搏，頭目昏痛，精神困倦，並皆治之。</p>
<p>天南星（炮）　白茯苓　乾生薑　生犀（各二兩）　半夏（半斤）　白礬（三兩，一半生一半枯）　乾山藥（三兩）　皂角（一斤，去皮子弦，水三升，熬膏子）　</p>
<p>上件為細末。以皂角膏子和丸，如梧桐子大，硃砂為衣。每服六十丸至七十丸，食後生薑湯下。</p>

<h3>半夏利膈丸</h3>
<p>（崇慶元年八月初六日，改作檳榔利膈丸。）　治風上攻，痰實喘滿，咳嗽。</p>
<p>黑牽牛（四兩，一半生一半炒）　皂角（不蚛肥者，去皮子，酥塗炙，二兩）　槐角子（半兩）　齊州半夏（湯浸洗七次，切，焙乾，一兩）　青橘皮（湯浸，去穰，秤二兩）　檳榔（一兩，麵裹煨熟，銼）　</p>
<p>上六味為細末。生薑自然汁打麵糊為丸，如梧桐子大。每服二十丸，生薑湯下，食後。如要疏風痰，加至四五十丸。</p>

<h3>平肺散</h3>
<p>治久咳嗽神功。</p>
<p>御米殼（四兩，銼碎，蜜水和，炒黃）　烏梅肉（一兩半）　訶子皮（一兩）　人參（一兩）　貝母（去心）　百合（各半兩）　</p>
<p>上件為末。每服三錢，水一盞，煎至七分，食後，臨臥熱服。</p>

<h3>導飲丸</h3>
<p>京三稜（炮）　蓬莪朮（各六兩半）　白朮　青皮（去白）　陳皮（去白。各三兩）　檳榔（二兩半）　木香（一兩半）　枳殼（麩炒，去穰，二兩）　茯苓（去粗皮，一兩）　半夏（湯洗七次，去滑，一兩半）　一方加神麯三兩，炒；麥糵三兩，炒。</p>
<p>上為細末。生薑汁煮麵糊為丸，不以多少，食後生薑湯下，或茶清下。</p>

<h3>柴胡飲子</h3>
<p>治痰熱頭疼，利膈除煩悶，手足煩熱，營衛不調，肢節倦怠，身體疼痛，嗜臥少力，飲食無味。兼治五飲，消痰癖。</p>
<p>柴胡（八兩）　半夏（湯洗）　白朮（各二兩）　人參　甘草（炙）　黃芩　麥門冬（去心。各三兩）　</p>
<p>上銼如麻豆大。每服秤五錢，水一盞半，入生薑五片，棗一枚，同煎至八分，去滓溫服，不拘時候。</p>

<h3>藿香散</h3>
<p>治諸瘧，胸中痞悶，痰逆嘔噦，並宜服之。</p>
<p>厚朴（去皮）　半夏（洗）　生薑（去皮。各一兩，三味同搗爛，焙乾）　藿香　甘草（炙）　草豆蔻仁　橘皮（洗。各一兩）　</p>
<p>上搗羅為粗末。每服三錢，水一盞，生薑五片，棗二枚，同煎至七分，去滓溫服，食前。</p>

<h3>安眠散</h3>
<p>治上喘咳嗽，久而不愈。</p>
<p>款冬花　烏梅肉　佛耳草　麥門冬（去心，各二錢半）　陳皮（去白，半兩）　甘草（炙，三錢半）　御米殼（七錢半，酥炒）　</p>
<p>上為細末。每服三錢，水一盞，入黃蠟如棗核許，同煎至八分去滓，大溫，臨臥服。</p>

<h3>半夏丸</h3>
<p>治痰嗽，膈上不利。</p>
<p>栝蔞（肥者二個）　半夏（四十九枚，湯洗七次，捶碎，培干為末）　</p>
<p>上件栝蔞取子殼焙乾，與半夏一處為細末，次用栝蔞穰同熟水熬成膏，和前藥末為丸，如梧桐子大。每服三十丸，生薑湯下，食後。</p>

<h3>人參丸</h3>
<p>治肺氣上攻，鼻塞不通。</p>
<p>人參　防風　細辛　黃耆　木通　沙參　甘菊花（各半兩）　</p>
<p>上為細末，煉蜜和丸，如梧桐子大。每服五十丸，食後溫水下。</p>

<h3>潤肺丸</h3>
<p>治肺氣不利，咳嗽痰實，咽嗌乾燥。</p>
<p>鵝梨（二個，去皮及子）　瓜蔞（二個，去皮）　麻黃（二兩，去節）　皂角（三鋌，去皮弦並子，捶碎用，以上四味一處，用河水一升半，浸少時，銀石器內熬成膏為用）　天南星　半夏（各一兩半）　生薑（三兩，同半夏、天南星作曲，炒乾）　枯白礬（一兩半）　寒水石（二兩，燒）　</p>
<p>上件同為細末。用前膏為丸，如梧桐子大。每服五七十丸，溫生薑湯送下。</p>

<h3>鍾乳補肺湯</h3>
<p>治肺氣不足，咳嗽上氣，胸滿上迫，咽喉閉塞，短氣喘乏，寒從背起，口中如含冰雪，語言不出，並皆治之。</p>
<p>紫菀（去土）　五味子　白石英（捶碎）　款冬花　桂（去粗皮）　人參（各半兩）　鐘乳石（捶碎）　麥門冬（去心）　桑白皮（各七錢半）　</p>
<p>上為粗散，每服四錢，水一大盞，生薑三片，棗二個，粳米三十粒，煎至八分，去滓溫服，食後。</p>

<h3>紫團參丸</h3>
<p>治肺氣有餘，咳嗽喘急，胸脅痞痛，短氣噎悶，下焦不利，腿膝微腫。</p>
<p>潞州人參（二錢半）　蛤蚧（一對，酥炒黃）　白牽牛（三兩，微炒）　苦葶藶（一兩，微炒）　甜葶藶（微炒）　木香（各半兩）　</p>
<p>上件六味搗羅為細末，用熟棗肉和丸，如梧桐子大。每服四十丸，煎人參桑白皮湯下，食後。</p>

<h3>蘆筒散</h3>
<p>治年深日近咳嗽。</p>
<p>鐘乳石（半錢）　白礬（枯，二錢）　人參（去蘆頭）　佛耳草（各三錢）　甘草（炙）　官桂（去粗皮，各二錢）　</p>
<p>上六味為細末。每服半錢，夜臥抄在手內，竹筒子吸咽，後用茶清送下，頻用。治年深日近者三五日見效。</p>

<h3>款冬花散</h3>
<p>治年深日近咳嗽。</p>
<p>款冬花（不以多少）　</p>
<p>上於室密中如香焚之煙起，以筆管吸其煙則咽之；或坐臥處如香焚之，不吸亦妙。重病數日見效，輕者便效。</p>

<h3>清肺丸</h3>
<p>治心肺伏熱，咳嗽煩悶，時有痰涎，喉中介介，咽嗌不利，氣不宣暢，並宜服之。</p>
<p>木香　青黛（研）　蛤粉（研）　前胡　人參（去蘆頭）　黃連（各半兩）　桔梗（微炒）　枳殼（麩炒，去穰）　薄荷葉　半夏（湯洗七次）　天南星（生，各一兩）　大黃（生）　牽牛（微炒。各二兩）　</p>
<p>上件搗羅為細末，滴水和丸，如梧桐子大。每服五十丸，生薑湯下，食後。</p>

<h3>天南星丸</h3>
<p>治痰實結搏，咽嗌不利，咳嗽久不愈。</p>
<p>天南星　白礬　寒水石　半夏　白附子　乾薑（各二兩，生用）　</p>
<p>上件為細末。水麵糊和丸，如梧桐子大。每服五六十丸，食後生薑湯下。</p>

<h3>款冬花散</h3>
<p>治咳嗽痰涎不利。</p>
<p>款冬花　紫菀（去苗土。各一兩）　</p>
<p>上為粗末。每服四錢，水一大盞，生薑五片，同煎至六分，去滓溫服，食後。</p>

<h3>噙化止嗽丸</h3>
<p>治肺氣不和咳嗽。常服潤養心肺。及治大人小兒一切咳嗽，服之大效。</p>
<p>款冬花（炒）　杏仁（去皮尖，麩炒）　貝母（去心，炮，各一兩）　吳白芷　甘草（炙，各一兩半）　</p>
<p>上件搗羅為細末，煉蜜和丸，每兩作一十五丸，每服一丸至二丸，時時噙化，不拘時候。</p>

<h3>神功散</h3>
<p>治久咳嗽。</p>
<p>雄黃（飛，半兩）　款冬花　甘草（炙）　肉桂（去粗皮。各一兩）　</p>
<p>上為細末，入雄黃勻。每用半錢吸入咽喉中，不拘時候。</p>

<h3>百部散</h3>
<p>治咳嗽無問新久冷熱，並宜服之。</p>
<p>款冬花　百部（各一兩）　知母　貝母（各半兩，去心炒）</p>
<p>上為細末。每服三四錢，用暖齏汁調下，食後。</p>

<h3>八味款冬花散</h3>
<p>治肺寒熱不調，涎嗽不已。</p>
<p>款冬花（洗焙）　紫菀茸　五味子　甘草（炙，各七錢半）　桑白皮（炒）　麻黃（去節）　杏仁（湯洗，去皮尖，麩炒）　紫蘇葉（各二兩）　</p>
<p>上為粗末。每服五錢，水一盞半，入黃蠟皂子大，煎至一盞去滓，食後熱服。</p>

<h3>紫參丸</h3>
<p>治遠年日近咳嗽，諸藥不效者，服之必愈。</p>
<p>紫參　甘草（炙）　桔梗（各二兩）　五味子　阿膠（炒作珠子。各半兩）　桂（去粗皮）　烏梅肉杏仁（湯浸，去皮尖，麩炒。各二錢半）　</p>
<p>上件搗羅為細末，煉蜜為丸，每兩作一十五丸。每服一丸，新綿裹定，湯濕過，噙化咽津，不計時候。</p>

<h3>開結枳實丸</h3>
<p>宣導凝滯，消化痰飲，升降滯氣。</p>
<p>枳實（麩炒）　白朮　半夏（湯洗）　天南星（炮）　枯白礬　苦葶藶（隔紙炒）　大黃（生，半兩）　木香（二錢）　黑牽牛（頭末，二兩）　旋覆花（一兩）　青皮（去白，半兩）　大皂角（一兩，去皮子，酥炙）　</p>
<p>上同為細末，入牽牛頭末令勻，生薑汁煮麵糊為丸，如梧桐子大。每服四五十丸，食後生薑湯送下。如常服消食快氣，下痰利膈。</p>

<h3>消痰咳嗽丸</h3>
<p>消痰快氣，除咳嗽，利咽膈。</p>
<p>白朮　牽牛（炒）　檳榔　白芷　厚朴（制。各二兩）　半夏（五兩。洗）　陳皮（四兩，去白）　乾生薑（一兩半）　人參　木香　青皮（各一兩）　赤茯苓　枳殼（麩炒，去穰。各三兩）　</p>
<p>上為細末，麵糊為丸，如梧桐子大。每服五七十丸，食後生薑湯下。</p>

<h3>法制溫半夏</h3>
<p>齊半夏（二斤，用河水洗七返後用）　白礬（一斤，為末）　好酒一瓶　川升麻　丁皮　縮砂仁草豆蔻仁　甘草（以上五味各四兩）　</p>
<p>上將藥五味為末，同半夏、白礬、酒入在瓷甕中，密封四五日後，取出一粒嘗試，不戟喉是藥成。如未成，再浸十日，更試中後即止，取出曬半乾，用麩同炒，火慢為度，後黃色，堪用。每服一粒，細嚼生薑湯下，不計時候。</p>

<h3>梅青丸</h3>
<p>平肺氣，止咳嗽，利咽膈，化痰涎。</p>
<p>青黛（二錢半）　半夏（四兩，湯洗七遍）　硝石（三兩）　桔梗　天南星（生）　蛤粉（各一兩）　白礬（半兩，生）　</p>
<p>上件搗羅為末，水浸𩚫餅為丸，如豌豆大。每服五六十丸，食後，溫生薑湯下。</p>

<h3>玉塵散</h3>
<p>治大人小兒痰實咳嗽，氣促喘滿，咽膈不利。</p>
<p>天南星（去皮）　半夏（各用湯浸洗七次，切作片，焙）　桔梗　桑白皮（自採土下者。各等分）</p>
<p>上為粗末。每服三大錢，水一盞半，生薑如錢大七片，煎至八分，去滓溫服，不計時候。</p>

<h3>安眠散</h3>
<p>調肺止嗽，消痰順氣，如咳嗽不得息者，服之必得安寧。</p>
<p>佛耳草　知母　貝母　款冬花　桔梗　陳皮（湯浸，去白）　白茯苓（去皮，各一兩）　漢防己　豬牙皂角（去皮，酥炙。各二兩半，以上各二錢半）　</p>
<p>上件九味，搗羅為細末。每服三錢，水一大盞，入黃蠟、烏梅各少許，同煎至五分，去烏梅，和滓溫服。</p>

<h3>異功丸</h3>
<p>升降陰陽，逐痰飲。治咳嗽喘逆，痰實昏眩，和氣止渴。</p>
<p>半夏　大腹子　人參　赤茯苓（各一兩）　甘草（炙，半兩）　生薑（五兩）　白朮　紫蘇葉（半兩）　加烏梅肉（半兩）　</p>
<p>上生薑外並搗為粗末，將生薑和皮銼碎，與藥末同和，杵勻和丸，雞黃大。每服一丸，捶破，入紫蘇連莖五葉、烏梅肉一個，水一大盞半，同煎至一盞，去滓溫服。</p>

<h3>法制白半夏</h3>
<p>治觸冒感寒，咳嗽，消飲化痰。</p>
<p>上用上好半夏，湯洗一遍，去臍，輕焙乾，再洗，如此七遍。用濃米泔浸一日夜，取出控干，每半夏一兩，用白礬一兩半，研細，溫水化浸半夏，上留水兩指許，頻攪。冬月於暖處頓放，浸五日夜，取出輕焙乾，用鉛白霜一錢，溫水化，又浸一日夜，通七日，盡取出，再用漿水於慢火內煮，勿令滾，候漿水極熟，取出放干，於銀石或瓷器內收貯。每服一兩粒，細嚼，溫生薑湯送下，食後。</p>

<h3>法制紅半夏</h3>
<p>治風熱，止咳嗽，清頭目，利咽膈，消痰降氣。</p>
<p>上只依造白半夏法造成，未乾時，每半夏一兩，用龍腦半錢，研極細，展在半夏上。又用水飛硃砂於半夏上，再為衣。先鋪長燈草一重，約厚一指，單排半夏在燈草上，又用燈草蓋，約厚一指，以煮豆焙之，候乾取出，於器內收貯。每服一兩粒，細嚼，食後溫水或冷水送下。</p>

<h3>化痰鐵刷丸</h3>
<p>治男子婦人風痰、酒痰、茶痰、食痰、氣痰，一切痰逆嘔吐，痰厥頭痛，頭目昏眩，肺痿哈膿，聲如拽鋸，並皆治之。常服此藥，化痰墮痰，止嗽定喘。</p>
<p>白附子（炮）　南星（炮）　半夏（湯洗）　白礬（生用，各半兩）　寒水石（一兩，燒）　乾生薑（七錢半）　硇砂　輕粉（各一錢）　皂角（一兩，去皮子）　</p>
<p>上件搗羅為細末，水麵糊和丸，如梧桐子大。每服二三十丸，食後生薑湯下。</p>

<h3>瀉肺湯</h3>
<p>治肺氣有餘，氣逆上甚。</p>
<p>防己　陳皮（湯浸，去皮）　桔梗（去蘆頭）　赤茯苓（各一兩）　杏仁（湯浸，去皮尖，生用半兩）　苦葶藶（二錢半）　</p>
<p>上㕮咀，每服十錢匕，水一盞半，同煎至六分，去滓溫服，食後，日進二服或三服。</p>

<h3>消飲白朮丸</h3>
<p>治痰癖及飲酒停痰，積聚不利，嘔吐，目視䀮䀮。</p>
<p>半夏（二兩）　白朮（三兩）　乾薑（炒三兩）　枳殼（麩炒，四兩）　</p>
<p>上為細末。煉蜜為丸，如梧桐子大。每服三十丸，溫米飲下。</p>

<h3>白金散</h3>
<p>清利肺，能下痰止煩渴。</p>
<p>桑白皮（炒）　紫蘇葉（去梗）　桔梗（各一兩）　甘草（炒，半兩）　</p>
<p>上為粗末。每服五錢，水一盞半，煎至一盞去滓，不拘時候，溫酒任下。</p>

<h3>辰砂利痰丸</h3>
<p>治痰涎留滯，停留不散，心腹痞悶，飲食遲化，或時咳嗽，咽膈不利，並宜服之。此藥化痰止嗽，消克飲食。</p>
<p>神麯（炒黃）　麥糵（各半斤）　陳皮（四兩，去白）　白礬（飛過）　皂角（炙黃色，去皮子秤，酥炙）　天南星（炮）　半夏（湯洗七次）　香白芷（大半夏，用好酒一升半，煮令懲煬用，曬乾各三兩半）　</p>
<p>上件同碾為末，生薑汁麵糊為丸，如梧桐子大，硃砂一兩為衣。每服六七十丸，煎生薑湯下，不拘時候，茶清亦得。</p>

<h3>人參前胡散</h3>
<p>治痰氣客於上焦，嘔吐，胸中痞悶，不欲飲食，頭目昏眩，並皆治之。</p>
<p>前胡（去苗）　人參　紫蘇葉　赤茯苓（各一分）　陳皮（不去白）　半夏（湯浸，切）　甘草（炙）　木香　枳殼（麩炒，去穰，各半兩）　</p>
<p>上為粗末，每服三錢，水一大盞半，生薑七片，同煎至一盞，去滓溫服，不拘時候，日進三服，病愈即止服。</p>

<h3>白朮茯苓丸</h3>
<p>治三焦氣澀，停痰不消，胸膈痞悶，腹脅脹滿，咳嗽涎甚，咽嗌乾痛，心忪悸動，頭目眩暈，寒熱時作，肢節疼痛，嘔吐清水，神昏多倦，不欲飲食。</p>
<p>白茯苓　白朮（各半兩，白者）　天南星　白附子（各一兩）　白礬（三分）　半夏（三兩，並生用）</p>
<p>上為細末，白麵糊和丸，如梧桐子大。每服二三十丸，生薑湯下，不拘時候。</p>

<h3>溫胃化痰丸</h3>
<p>治諸間有寒，脾胃停飲，胸中不快，痰涎不盡。</p>
<p>半夏（三兩）　橘皮（去白）　乾薑（炮）　白朮（各二兩）　</p>
<p>上為細末，生薑汁、麵糊為丸，如梧桐子大。每服二十丸，溫生薑湯下，不拘時候。</p>

<h3>三倍丸</h3>
<p>溫中下氣。治胸膈痞悶，止痰逆嘔吐，腹脅脹痛。</p>
<p>半夏（三兩，生薑制）　青皮（去白，一兩）　木香（一兩）　</p>
<p>上為細末，生薑汁、麵糊和丸，如梧桐子大。每服三十丸，不拘時候，生薑湯下。</p>

<h3>人參枳殼湯</h3>
<p>消痰利膈，下氣潤腸胃，消導一切氣。</p>
<p>人參（一兩，去蘆頭）　枳殼（麩炒，去穰，一兩）　陳皮（去白，三兩）　半夏（湯洗七次，二兩半）　</p>
<p>上㕮咀，作一劑，每用藥二兩半，每一服用泉水二大盞半，先揚水二百一十遍，入生薑一七錢，切碎，慢火同熬至六分，濾去滓，食後溫服。如大便秘，加白蜜少半匙頭，再熬，蜜消服之。</p>

<h3>丁香半夏丸</h3>
<p>治脾胃宿冷，胸膈停痰，嘔吐噁心，吞酸噫醋，心腹痞滿，脅肋刺痛，短氣噎悶，不思飲食。</p>
<p>丁香　木香　肉豆蔻仁　人參（去蘆頭）　陳皮（去白，各一分）　藿香（半兩）　半夏（湯洗七次，生薑汁炒黃色，三兩）　</p>
<p>上為細末。以生薑汁煮麵糊為丸，如小豆大。每服二十丸，生薑湯下，不拘時候。</p>

<h3>橘皮半夏湯</h3>
<p>治積痰氣痞，不下飲食，嘔吐不止。</p>
<p>半夏（洗）　橘皮（各一兩）　生薑（一兩半）　</p>
<p>上三味㕮咀，水五盞煎至一大盞，去滓，三分服，食後臨臥。</p>

<h3>枳實半夏丸</h3>
<p>消痰順氣，利胸膈，進飲食。</p>
<p>枳實（一兩，麩炒黃色，去穰）　半夏（一兩半，湯浸洗七次，切作片子，焙乾）　白朮（三分）　蓬莪朮（半兩）　白茯苓（一分，去皮）　</p>
<p>上為細末，用生薑汁煮麵糊和丸，如梧桐子大。每服六七十丸，陳橘皮湯下，不拘時候。</p>
<p>皂白丸　天南星（生，三兩）　半夏（生，七錢）　白附子（生，二兩）　川烏頭（半兩，生用，去皮臍）　生薑（二斤，取汁）　皂角（肥者二斤，去皮子，水升浸一宿，三次，約水一斗煮藥）</p>
<p>上㕮咀，以皂角同煮乾，為細末，以生薑汁煮麵糊為丸，如梧桐子大。治諸風痰、酒痰、茶痰、食痰，頭痛目眩，旋暈欲倒，手足頑麻，痰涎壅塞，並一切諸風病他藥所不能療者，此藥並皆主之。常服寬利胸膈，進美飲食，不生一切風痰，大有神效。每服三十丸，食後生薑湯下。</p>

<h3>法制半夏</h3>
<p>治咳嗽。</p>
<p>半夏（一兩，湯洗七次，去其涎水）　</p>
<p>上用生薑一兩，取自然汁，銀器內，用文武火同熬汁盡為度。每服嚼一粒，食後生薑湯下，含化亦得。</p>

<h3>辛夷湯</h3>
<p>治肺氣不利，頭目昏眩，鼻塞聲重，咯嚀稠黏。</p>
<p>辛夷（去毛）　甘菊花（去枝杖）　吳白芷　前胡（去蘆頭）　川芎　薄荷葉（去土）　石膏　白朮赤茯苓（去皮）　生乾地黃　陳橘皮（去白，各一兩）　甘草（炙，二兩）</p>
<p>上件同為粗末。每服五錢，水一盞半，煎至一盞，去滓溫服，食後，日進三服。</p>

<h3>龍膽丸</h3>
<p>解暴熱化涎，涼膈清頭目。</p>
<p>草龍膽　白礬（燒沸定。各四兩）　天南星　半夏（各二兩半，水浸，切作片，用漿水、雪水中半，同煮三五沸，焙乾。各秤二兩）　</p>
<p>上為細末，麵糊為丸，如梧桐子大。每服三十丸，蠟茶清下，食後臨臥服。麵糊須極稀如濃漿可也。應痰壅膈熱，頭目昏重，服之頓清。嶺南瘴毒，才覺意思昏悶，連服使解。咽喉腫疼，口舌生瘡，凡上壅熱痰諸症，悉可服，小兒尤良。</p>

<h3>蠲飲枳實丸</h3>
<p>逐飲消痰，導滯清膈。</p>
<p>枳實（麩炒，去穰）　半夏（湯洗七次）　陳橘皮（去白。以上各二兩）　黑牽牛（半斤，取頭末二兩，去滓不用）　</p>
<p>上為細末，水煮麵糊為丸，如梧桐子大。每服五十丸，生薑湯下，不拘時候。</p>

<h3>天門冬丸</h3>
<p>治肺臟客熱，喘促咳嗽，心神煩悶。</p>
<p>天門冬（去心，焙）　麥門冬（去心，焙）　人參　百合　桑根白皮（炙，銼）　赤茯苓（去黑皮）　紫菀（去苗）　貝母　杏仁（湯浸，去皮尖雙仁麩炒，另研，以上各一兩）　前胡（去蘆頭）　五味子（各三分）　甘草（炙，半兩）　</p>
<p>上為細末，煉蜜和丸，搗三五百杵，丸如彈子大。每服一丸，綿裹噙化咽津，或煎桑白皮湯，化下一丸亦得，食後服。</p>

<h3>神秘湯</h3>
<p>若病人不得臥，臥則喘者，水氣逆行上乘於肺，肺得水而浮面，使氣不通流，其脈沉大，宜神秘湯。</p>
<p>橘皮（洗）　生薑　紫蘇葉　人參　桑白皮（銼，炒。各半兩）　</p>
<p>上㕮咀，以水三升，煎至一升，去滓溫服，分三服。</p>

<h3>紫菀湯</h3>
<p>治咳嗽喘急，胸腹脅肋脹悶疼痛。</p>
<p>紫菀（去苗土）　桔梗（銼，炒）　款冬花（去梗）　枳殼（麩炒，去穰，各一兩）　陳皮（去白，焙，半兩）　赤茯苓（去黑皮）　赤芍藥　百合（各一兩半）　大腹子（二枚，銼）</p>
<p>上九味搗篩。每服三錢匕，水一盞煎至七分，去滓溫服，食後，日三服。</p>

<h3>養肺丸</h3>
<p>治脾胃呼吸風冷咳嗽，上氣喘急，語聲不出，喉中似噎。</p>
<p>人參（去蘆頭，取淨）　官桂（去粗皮）　甘草（炒）　五味子　乾薑（炒）　紫菀（去土取淨）　細辛（去苗葉土。各一兩）　</p>
<p>上件為細末，煉蜜和丸，每兩作二十丸。每服一丸，綿子裹，口內含化，隨津液下之，食後。</p>

<h3>立效丸</h3>
<p>治肺虛膈熱，咳嗽氣急，胸中煩滿，肢體倦疼，咽乾口燥，渴欲飲冷，肌瘦發熱，減食嗜臥，音聲不出。</p>
<p>黃蠟（濾去滓，用漿水煮，八兩）　蛤粉（四兩）　</p>
<p>上件每兩作一十五丸，用前蛤粉為衣，養藥。每服一丸，胡桃穰半個，細嚼，溫水下，臨臥，閉口不語。</p>

<h3>沉香墮痰丸</h3>
<p>治宿飲不消，咽膈不利，咳嗽痰涎，頭目昏暈，嘔逆噁心，胸膈不快。</p>
<p>半夏曲（二兩）　木香（二分）　沉香（二錢）　青皮（去白，二錢半）　檳榔（大者二枚，麵裹煨熟）　</p>
<p>上件為細末。生薑汁浸，蒸餅和丸，如小豆大。每服二十丸，生薑湯下，不拘時候。</p>

<h3>除痰丸</h3>
<p>療宿飲不消，咽膈不利，咳嗽痰涎，頭目昏暈。</p>
<p>天南星（炒）　半夏（湯洗七次，各二兩）　蛤粉（微炒，一兩）　皂角（大一鋌，去皮弦子，用水一大盞，揉汁）　</p>
<p>上件除皂角汁，三味共為細末，以皂角汁調麵糊和丸，如梧桐子大。每服三十丸，食後生薑湯下，漸加至五十丸，臨臥更進一服，忌甜物。</p>

<h3>乳香半夏丸</h3>
<p>治風痰，除咳嗽，清頭目。</p>
<p>半夏（湯洗七次，焙乾，三兩）　天南星（用齏汁煮熟，一兩）　白礬（枯，一兩）</p>
<p>上件三味，各修制訖，同為細末，水浸蒸餅和丸，如梧桐子大。每服五十丸，生薑湯下，不拘時候。</p>

<h3>細辛五味湯</h3>
<p>治肺氣不利，咳嗽喘滿，胸膈煩悶，痰盛涎多，喉中有聲，鼻塞消涕，頭痛目眩，肢體倦怠，咽嗌不利，嘔逆噁心。</p>
<p>五味子（二錢）　半夏（洗七次，二錢半）　乾薑（炮）　甘草（炙）　桂（去粗皮）　芍藥　麻黃（去根節）　細辛（去苗葉。各三錢）　</p>
<p>上為末，用紗羅子羅。每服二錢，水一盞，生薑十片，同煎至七分，去滓，稍熱服，不拘時候。</p>

<h3>玉液散</h3>
<p>治胃虛有痰，咳嗽嘔逆，不思飲食，煩躁噁心。</p>
<p>半夏（洗七次，十兩）　生薑（去皮，細切，一兩）　陳粟米（揀淨，一兩）　</p>
<p>上三味同煞研，焙乾，羅為末。每服二錢，水一盞，生薑三片，同煎至六分，溫服，不計時候。</p>

<h3>寧肺散</h3>
<p>治久新咳嗽，肺氣不通，漸咯膿血，或壅滯不利，咳嗽黏涎，坐臥不安，或語聲不出。</p>
<p>烏梅肉（八錢）　御米殼（一斤）　</p>
<p>上為細末。每服二錢，煎烏梅湯調下，不拘時候。</p>

<h3>紫金散</h3>
<p>療一切痰嗽，晝夜不得眠睡，此藥治嗽別有神效。</p>
<p>天南星（去皮臍）　甘草（細銼）　白礬（各半兩）　烏梅（取肉，一兩）　</p>
<p>上件四味同搗成粗散，用慢火於銀器內炒，令紫色，放冷，再搗羅為細末。每服二錢，臨臥時身體都入鋪臥內，只坐地，用齏汁七分、溫湯三分，暖令稍熱，調前藥末服之，嚥下便仰臥高枕，想藥入於肺中，須臾得睡，其嗽立止。</p>

<h3>暖胃湯</h3>
<p>治痰嗽胸膈不快，多吐寒痰，兼治飲酒過多。</p>
<p>生薑（一斤，去皮淨洗，橫紋切作片子，用白鹽二兩摻入生薑中令勻，淹一宿，取出入銀石器內，慢火炒，續入上好神麯細末一兩，與姜同炒令乾）　丁香（半兩）　齊州大半夏（一兩，湯洗七次，去滑，焙乾，搗羅為細末，生薑自然汁和作餅子，焙乾）　大草豆蔻（三個，去皮）　甘草（一兩，炙）　陳皮（一兩，湯浸，微去白穰，焙）　</p>
<p>上件同搗羅為細末。每服一錢，沸湯點服，空心或食前。此藥若空心進一服，大辟風寒霧露之氣。</p>

<h3>白雲丸</h3>
<p>治痰實胸膈嘈逆及頭昏眩困倦，頭目脹痛。</p>
<p>天南星（炮）　川烏（炮，去皮）　白附子（生）　半夏（洗。各二兩）　滑石（研）　石膏（研。各三兩）　麝香　龍腦（各一分）　</p>
<p>上件稀麵糊為丸，極稀為妙，如綠豆大。每服五十丸，姜酒茶或薄荷茶下，每遇頭目昏困，精神懵冒，胸中痰逆，憒怖如中酒痢，服此藥，良久間如搴去重裘，豁然清爽，顏色夷暢，食後服為佳。</p>

<h3>錦朱丸</h3>
<p>治膈痰風厥，頭目昏痛，眼黑旋暈，怔忪噁心，驚悸恍惚，夢寐不安，漸發冒昧，不知人事。</p>
<p>乳香（研）　硃砂（研）　白礬灰（研）　皂莢子（炮裂，為末）　鉛白霜（研）　鐵粉（研。各一兩）　半夏曲（二兩）　</p>
<p>上為細末，生薑汁麵糊和丸，如綠豆大。每服十五、二十丸，生薑湯下。驚悸語澀，金銀湯下，或荊芥湯下。</p>

<h3>人參紫菀湯</h3>
<p>治濕熱流注，足脛浮腫，痰咳等。</p>
<p>人參　川芎　木香　防己　白朮（各一兩）　紫菀（去土）　苦葶藶（炒紫色。各二兩）　</p>
<p>上為粗散。每服三錢，水一大盞，生薑四片、烏梅一個，煎至八分，去滓溫服，食前，日進三服，慎溫面、溫酒等物。</p>

<h3>壞痰丸</h3>
<p>治風痰，利咽膈，破積滯，散疼痛，止咳嗽。</p>
<p>皂角（刮去黑皮，酥炙黃色，去子）　枯白礬（各半斤）　</p>
<p>上為細末，水浸蒸餅為丸，如梧桐子大。每服三四十丸，食後生薑湯下，或溫水送下亦得。</p>

<h3>人參蛤蚧散</h3>
<p>治三二十年間肺氣上喘咳嗽，咯唾膿血，滿面生瘡，遍身黃腫。</p>
<p>蛤蚧（一對全者，以河水浸五宿，逐日換水浸，洗淨，去腥氣，酥炙香熟）　甘草（炒紫）　杏仁（炒，去皮尖，各五兩）　人參　茯苓　貝母　桑白皮　知母（各二兩）上為細末。淨瓷盒子內盛，每日如茶點服一料，水除神效。</p>

<h1>卷六</h1>

<h2>補虛損門</h2>

<h3>靈宿丹</h3>
<p>大補益，強心志，壯筋骨，益氣血，調營衛，補骨髓，固元陽，黑髭鬢。治腰膝無力，通九竅，利三焦，去諸風，除冷痰，安五臟，明耳目，補虛損。</p>
<p>菟絲子（酒浸一宿，另研，五兩）　覆盆子（酒浸，焙，三兩）　檳榔（煨）　牛膝（去苗，酒浸）　肉蓯蓉（去皺，酒浸，切，焙）　天麻（酒浸，銼，焙）　熟地黃（酒浸三日，焙。各二兩）　鹿茸（酥炙）　桂（去粗皮）　巴戟天（去心）　附子（炮裂，去皮臍）　石斛（去根）　青皮（去白）　豬實（炒）　蘹香子（微炒）　白龍骨（研）　杜仲（去粗皮，切炒）　補骨脂（微炒）　葫蘆巴　石葦（去毛）　枸杞子　遠志（去心）　五味子（炒）　沉香（銼）　蛇床子（炒）　山茱萸　萆薢　山藥（各一兩，另為末）</p>
<p>上二十八味搗羅為末，用浸藥酒調山藥末煮糊，更入酥、蜜各一兩，和藥搗三五百杵，丸如梧桐子大。每服二十丸，空心溫酒送下，溫粥飲亦得。</p>

<h3>豬肚丸</h3>
<p>治男子肌瘦，氣弱咳嗽，漸成勞瘵。</p>
<p>白朮（四兩）　牡蠣（燒四兩）　苦參（三兩）</p>
<p>上為細末，以豬肚一個煮熟，銼研成膏，和丸如梧桐子大，每服三四十丸，米飲下，日三四服。以藥神效，瘦者服即肥，莫測其理。穎昌季薦方叔其子得效，施人亦屢應。</p>

<h3>酸棗仁丸</h3>
<p>治膽經不足，心經受熱，精神恍惚，恐畏多驚，情思不樂，時有盜汗，虛煩不眠，朝瘥暮劇，或發眩運。</p>
<p>酸棗仁（炒）　地榆（各一兩）　丹砂（研，為衣）　茯神（去木）　人參　菖蒲（銼，各半兩）</p>
<p>上為細末，水蜜麵糊為丸，如梧桐子大，以硃砂為衣。每服三十丸至五十丸，煎人參湯下，不拘時候，或米飲下亦得。</p>

<h3>固真丸</h3>
<p>鹿　角（一對）</p>
<p>上用殺者，去頂骨，捷作三寸長短，解作兩鏤，秤見斤兩。用河水浸七日，每日一換新水浸，候日數足，每角一斤，入好黃蠟一兩，用瓷缸子內，以河水用桑柴火煮三伏時，不得住火，如水少漸漸添浸著角後，煮得角軟，削去黑皮，只取霜曬乾，將煮角汁再以慢火熬成清膠。每用鹿角霜一斤，入上好者雪白茯苓五兩，刮去黑皮，二味同搗羅為細末，將鹿角膠水搜和為丸，如梧桐子大。每服五十丸，空心，用溫酒吞下，漸漸加至一百丸亦得。若不吃酒，以清米飲吞下亦得。治腎經虛損，真元不足，常服暖丹田，補真氣，活血脈，健筋骨，添精固氣，延年助陽，此藥別無性。</p>

<h3>榮芝丸</h3>
<p>治諸虛不足，起陰發陽，安神定魄。補五臟，和六腑，活血脈，填骨髓，強骨生力，駐顏色，久服輕身，延年不老。</p>
<p>鹿角霜（五兩）　鹿茸（去毛，酥炙，三兩）　麝香（研，兩）　沉香　白朮　當歸（去蘆頭）　熟乾地黃　蓯蓉（酒浸二宿）　牛膝（酒浸二宿）　菟絲子（酒浸，別研）　萆薢（蜜炒）　川芎　五味子（各一兩）</p>
<p>上為細末，用面二兩並煉蜜和丸，如梧桐子大。每服三十丸，空心粥水下，或溫酒鹽湯亦得，漸加至五十丸。用殺角十斤以上，每五斤東流水浸四十九日，刷去水漬令淨，入大鍋，研麻子五升，黃蠟半斤，青鹽四兩，甜水煮兩伏時，溫湯添，取出刷淨，著絹袋子盛，曬乾為末，取煮角汁濾滓去，慢火熬成膏。</p>

<h3>鎮心丸</h3>
<p>治心氣不足，志意不定，精神恍惚，語言錯妄，忪悸煩亂，愁憂慘慼，喜驚多恐，健忘少睡，夜多異夢，寤即驚魘，或發狂眩暴不知人，並宜服之。</p>
<p>預知子（去皮）　人參（去蘆頭）　白茯苓（去皮）　遠志（去心）　石菖蒲　山藥　枸杞子（揀淨）　黃精（蒸熟）　柏子仁　地骨皮（去土）　茯神（去木）　硃砂（飛研。各等分）</p>
<p>上件為細末。煉蜜為丸，每兩作二十丸，更以硃砂為衣。每服丸，細嚼，人參湯下，不計時候。</p>

<h3>牛黃鐵粉丸</h3>
<p>鎮定心氣，止驚悸不寧。</p>
<p>牛黃（研，二錢半）　鐵粉（研）　紫石英（研）　白石英（研）　酸棗仁（炒）　茯神（去木）　陳皮（去白）　人參（去蘆頭。各一兩）</p>
<p>上為細末。入研者勻，白麵糊和丸，如梧桐子大。每服五十丸，煎人參湯下，食前服。</p>

<h3>烏金散</h3>
<p>療虛夢泄，精滑不禁。</p>
<p>九肋鱉甲</p>
<p>上不以多少，去裙襴，淨洗過，燒存性，研細末。每服一字，用清酒小半盞、童子小便半小盞、陳蔥白七八寸，同煎至七分，去蔥白，和滓，日西時溫服之，須臾得黏臭汗為度，次日只進白粟米粥，忌食他物。</p>

<h3>木豬苓丸</h3>
<p>療虛夢泄，精滑不禁。</p>
<p>半夏（五兩，大者切作四塊，中者三塊，小者不須）　木豬苓（八兩，劈作塊子同上）</p>
<p>上同入無油器中，慢火炒，候半夏紫色則止，揀出木豬苓不用，只取半夏，杵細末，以陳粟米飯和丸，如梧桐子大。曬藥丸子微干，卻將木豬苓杵碎為粗末，與前藥丸子入銚子內再同炒，候丸子藥干，篩去木豬苓不用。每服五十丸，空心溫粟米飲下。</p>

<h3>神助丹</h3>
<p>補益元臟，大進飲食，能壯筋骨。</p>
<p>附子（二兩五錢以上者皆可）　川烏頭（四兩，正坐好者用）</p>
<p>上二味同於瓷器內，用好醋五升浸，直至通心軟透為度。四時之間不計日數，或三五日以至半月，但以通心軟透為妙。每日一攪，浸透取出藥，切作片子，將所浸醋棄於無蟲處，恐傷生，並瓷器亦不可別用，只可再浸藥，再另用好醋五升浸藥，掘一土坑子深闊約七八寸許，用木炭火燒，並周圍四五指許盡令通赤，傾藥片子並醋在內，以新瓦盆蓋了，用黃土圍定，勿令透氣。一晝夜，取藥片子曬乾，去其泥土，青鹽四兩，先搗為粗末，將藥片子炒令深香黃色為度，同與細末醋煮麵糊為丸，如梧桐子大。每服十五丸至二十丸，至三五十丸。如氣虛弱，或冷所傷，可倍加丸數，溫酒下，空心，或鹽湯亦得。婦人淡醋湯下，余無所忌。如久服真氣壯實，尤宜節慎，俱傳。</p>

<h3>萬壽地芝丸</h3>
<p>和顏色，利血氣，調百節，黑髮堅齒，逐風散氣，愈百疾。</p>
<p>生地黃（八兩）　天門冬（八兩，去心）　菊花（四兩）　枳殼（去穰，麩炒，四兩）</p>
<p>上為細末，酒蜜麵糊為丸，如梧桐子大。每服三十丸，漸加至四五十丸，空心溫酒下，晚食前再服。</p>

<h3>萬安丸</h3>
<p>（秘寶方，本名蓯蓉丸，旨賜名）</p>
<p>補下經，起陰發陽，能令陽氣入腦，安魂定魄，開三焦，破積聚，消五穀，益子精，安臟腑，除心中伏熱，強筋骨，輕身明目，去冷除風，無所不治。補益極多，常服最妙，七十老兒服之，尚有非常。</p>
<p>蓯蓉（浸酒，四兩）　干薯蕷（二兩半）　五味子（二兩半）　杜仲（三兩）　牛膝（酒浸）　菟絲子（酒浸）　赤石脂　白茯苓（去皮）　澤瀉　熟乾地黃　山茱萸　巴戟（去心。各二兩）</p>
<p>上件為細末。用蓯蓉末半斤，酒熬膏和丸，如梧桐子大。每服五七十丸，空心溫酒下，不在將息，別無所忌，只忌大醋及大臭之物。七日後四體光潤，口唇赤，手足熱，面有光澤，消食體輕，舌厚聲響，是其驗也。十日長肌肉。其藥通中入腦，鼻辛酸不可怪也。</p>
<p>又篋中秘寶加減法云：若要肥，加敦煌石膏二兩；如失狂多志，加遠志一兩；體少津潤，加柏子仁一兩；欲進房事，加白馬莖。若無，用鹿茸代之，二兩，去毛，酥炙黃；陰下濕癢，加蛇床子一兩。</p>

<h3>金櫻丹</h3>
<p>治男子去血失精，婦人半產漏下，五勞七傷，三尸百疰，肌肉陷下，形色俱脫，傳屍骨蒸，虛勞至損，諸風變易，瘦劣難痊。或因嘔吐；或從汗出，利積久，津液耗散。婦人崩漏無停，色肉衰朽。男子氣滑不固，筋力消痿。傷寒累經，勞復瘡漏，方在淹延，大衄不定，下血過多，心氣不足，健忘成狂，目血衰虛，昏暗作瞑，陰陽衰廢，飲食忘思。常服充實肌肉，堅填骨髓，悅澤面目，長養精神，秘精固氣，壯力強筋，沖和百脈，正理三焦，定神魂，安屍蟲，烏髭發，牢牙齒。男子全道，使婦人妊娠，通神明不老，能健捷。其藥之功不可具述，乃神仙傳世之方。</p>
<p>金櫻（取汁）　山術（取汁）　生地黃（取汁）　仙靈脾（取汁）　肉蓯蓉（酒浸）　菟絲子（酒浸，另研）　牛膝（酒浸）　生雞頭肉（干）　生蓮子肉（干）　乾山藥　人參　茯苓（去皮）　丁香　木香　菖蒲　麝香（另研後）　甘草（炒）　陳皮（去穰）　柏子仁（另研。各二兩）</p>
<p>上將菟絲子以下同為細末，入柏子仁勻，以白沙蜜入銀石器中，於天地爐中置熟火五斤煉微解，入兒孩兒乳汁二升已來，以木篦攪，以入上項膏汁同攪，令勻，勿令住手，傾入藥末一處攪熬之，火消續續旋添，熟火勿令太緊，熬至膏成可丸即止。取出卻於銀石器中候稍溫，入麝香末一處搜和成劑，更於石臼中杵千餘下，每兩作一十丸，每服一丸，空心，細嚼酒下。</p>

<h3>代谷丸</h3>
<p>治脾胃久虛，全不思食。</p>
<p>精羊肉（去筋膜，薄批切，三斤）　陳皮（三分）　小椒（二分）　蔥（十根）</p>
<p>先以水高肉二指已來同煮，水盡，去陳皮等，只取肉，慢火焙乾，次入：</p>
<p>人參（去蘆頭）　神麯（炒）　大麥糵（炒。各二兩）</p>
<p>上同為細末，用生薑麵糊為丸，如梧桐子大，每服五七十丸，不拘時候，溫酒或米飲送下。</p>

<h3>王倪丹砂</h3>
<p>無所不主，大補心，益精血，愈瘻疾，壯筋骨，久服不死。王倪者，丞相遵十二代孫，明文九年為滄州無棣令。有一人善相，見倪曰：公死明年正月乙卯，我有藥可以不死也。能從我乎？倪再拜稱幸，乃出煉丹砂法餌之。開元元年，倪妻之弟亦遇異人，授以杏丹法，曰：吾聞王倪能煉丹砂，願以此易之。倪以杏丹賜其子辨，而倪與授杏丹者後皆仙矣。刺史李休光表賜間其弟為道觀。煉丹砂法：</p>
<p>丹砂（二十八兩）　甘草　遠志（去心）　檳榔　訶黎勒皮（各一兩）　桂（去粗皮，八兩，搗碎）</p>
<p>上甘草等四味銼，以水二大斗釜，以細布囊盛丹砂，垂於釜中，看水和藥，炭火煮之。第一日兼夜，用陰火，水紋動；第二日兼夜，用陽火，魚眼沸；第三日兼夜，用木火，動花沫沸；第四日兼夜，用火火，汩汩沸；第五日兼夜，用土火，微微沸；第六日兼夜，用金火，沸乍緩乍急；第七日兼夜，用水火，緩調調沸。先其泥二釜，一釜常暖水，用添煮藥，釜水涸即添暖水，常令不減二斗。七日滿，取出丹砂，於銀盒中盛，其盒中先布桂肉一兩，拍碎，即令布丹砂，又以余桂一兩覆之，即下合，置甑中。先布糯米厚三寸，乃置合，又以糯米覆培上，亦令米厚三寸許。桑薪火蒸之，每五日換米桂。其甑蔽，可以完竹子為之，不爾蒸多甑墮下釜中也。甑下側開一小孔子，常暖水用小竹子注添釜中，勿令水減。第一五日用春火，如常炊飯，兼夜。第二五日兼夜，用夏火，猛於炊飯。第三五日用秋火，以炊飯乍緩乍急，兼夜，第四五日用冬火，兼夜。火緩於炊飯。依五行相生，用文武助之，藥成即出丹砂，以玉椎力士缽中研之，當膩如面，即可服。加以楮實煎丸，如梧桐子大。每日食前服一丸，每日三食，計服三丸。煉成丹砂二十兩，為一劑，二年服盡，盡後每十年即煉服三兩，仍取正月一日起，服一月使盡。既須每十年三兩，不可旋合，宜預煉取一劑。</p>
<p>造楮實煎法：六月六日收取楮實熟者，絞取汁，於銀器內慢火熬成膏，接和前藥末。</p>

<h3>乾荷散</h3>
<p>治陰囊腫痛，濕潤瘙癢及陰痿弱。</p>
<p>牡蠣（燒）　蛇床子　乾荷葉　浮萍草（各等分）</p>
<p>上篩粗末，每用兩匙，水一大碗，同煎三五沸，濾去滓，淋渫洗，下風寒。</p>

<h3>黃連茯苓丸</h3>
<p>壯水源，降心火。</p>
<p>黃連（五兩）　白茯苓（五兩）　破故紙（微炒，半兩）　菖蒲（半兩）</p>
<p>上同為細末，酒麵糊和丸，如梧桐子大。每服六十丸，食前溫水送下。</p>

<h3>延生護寶丹</h3>
<p>補元氣，壯筋骨，固精健陽，通和血脈，潤澤肌膚，久服益壽延年。</p>
<p>菟絲子（水淘淨，酒浸軟，取末三兩）　肉蓯蓉（酒浸，切，焙，二兩）</p>
<p>二味浸藥酒，各多著，要熬膏子。</p>
<p>家韭子（四兩，水淘淨，用棗二兩同煮，令棗熟，去棗，水淘淨滓，干，再用酒浸一宿，慢火炒乾，秤二兩）　蛇床子（二兩，水淘淨，棗三兩同煎，令棗熟去棗，焙乾，秤一兩）　晚蠶蛾（全者二兩，用酥少許，慢火微炒）　木香（半兩）　白龍骨（一兩，用茅香一兩同煮一日，去茅香，用帛裹懸在井中浸一宿，取出）　鹿茸　桑螵蛸（一兩，銼，炒香）　蓮實（去皮，炒熟，一兩）　干蓮花蕊　葫蘆巴（微炒，一兩）　丁香（半兩）　南乳香（另研，半兩）　麝香（另研，二錢）</p>
<p>上一十五味除乳香、麝香、菟絲子末外，一十二味同為細末，將前菟絲子末三兩，用浸藥酒二升，用文武火熬至一半，入蕎麥麵兩匙，重一兩，用酒調勻，下膏子內攪勻，次下乳香，麝香，不住手攪，輕沸熬如稠糊，放冷。此膏子都要用盡，恐硬。入酒少許，與前藥末和成劑，杵搗千餘下，丸如梧桐子大。每服三十丸，絕早日未出時，溫酒入炒鹽少許送下，淨坐少時，想藥至丹田。以意斟量，漸加丸數。如陽道衰精滑者，空心，臨臥各進一服。</p>

<h3>保神丹</h3>
<p>壯氣養精，調和心腎。</p>
<p>白朮（半斤，去皮）　鹿茸（四兩，酥炙）　柏子仁（四兩）</p>
<p>上件三味為細末，用菖蒲末四兩，酒熬，一作薄膏，入白麵四兩，熬成膏子，和，如硬，入熟蜜六錢，如梧桐子。每服五十丸，溫酒送下，食前服。</p>

<h3>補真丹</h3>
<p>接真養氣，健脾益胃，升降陰陽，調順三焦。常服寬利胸膈，消進飲食，性平不燥。</p>
<p>沉香　丁香　白豆蔻仁　檀香　肉豆蔻（以上各一兩）　肉蓯蓉（半兩，酒浸一宿，焙乾）　牛膝（半兩，酒浸一宿，焙乾）　巴戟（去心，七錢）　白朮（半兩）　香附子（二兩）　縮砂仁（一兩）　木香（二兩）　乳香（半兩，另研）　乾山藥（七錢）　穿山甲（半兩，炙黃）　青皮（去白，二兩）　附子（七錢，炮製，去皮臍）　補骨脂（一兩，炒）　桂（去粗皮，一分）　沒藥（一兩，另研）　薑黃（一兩）　茴香（半兩，微炒）　甘草（二兩，炙黃）　蒼朮（三兩，酒浸三日，取出焙，未乾用青鹽一兩炒黃，去鹽不用）</p>
<p>上為細末，酒浸𩚫餅為丸，如梧桐子大。每服八十丸至一百丸，空心溫酒或鹽湯下。</p>

<h3>金鎖丹</h3>
<p>凡人中年之後，急務建助秘真之術，以代殘年不衰矣。若每日一服至耄無痿之理，其治不可俱陳。</p>
<p>桑螵蛸（微炙黃色）　晚蠶蛾（是雄者，微炒）　紫梢花　蛇床子（微炒）　遠志（去心）　鹿茸（酥炙黃色）　川茴香（炒。以上各半兩）　穿山甲（五片，炙焦）　海馬（二對，炙黃）　續斷（三錢）　石燕子（一對，炭火燒赤，淬七返，研）　麝香（研，一錢）　南乳香（研，二錢半）　木香（二錢半）　黑牽牛（一兩，微取頭末三錢）</p>
<p>上件一十五味搗羅為細末，用酒煮薄麵糊和丸，如梧桐子大。每服五十丸，溫酒下，空心及晚食前各一服。其功不可言也。如不及作丸，只作散服更妙。</p>

<h3>九子丸</h3>
<p>強陰補腎，益子精，倍氣力。</p>
<p>鹿茸一兩，刮去毛，酥炙令黃色。其味甘酸，其性溫，無毒。主男子腰腎虛冷，腳膝少力，夜多異夢，精益自出，助陰。</p>
<p>肉蓯蓉四兩，酒浸三宿，切，焙乾。其味甘酸鹹。其性溫。治男子絕陽不興，女子絕陰不產。潤五臟，長肌肉，暖腰膝，益精，令人有子。</p>
<p>仙茅一兩，以糯米泔浸三宿，用竹刀刮去皮，於槐木砧子上切，陰乾。其味辛，其性溫。主丈夫虛損，老人失溺，無子。久服通神強記，壯筋骨，益肌膚，長精神，明目，彭祖單服。</p>
<p>遠志一兩，去心。其味苦，其性溫。主傷中，補不足，除邪氣，利九竅，益意惠，聰耳明目，強志不忘。久服輕身不老，好顏色，益精補陰氣。</p>
<p>續斷一兩，捶碎，去筋脈，酒浸一宿。其味苦辛，其性溫。主助氣，潤血脈，補不足。</p>
<p>蛇床子一兩，微炒。其味苦辛甘，其性平。主男子陰痿濕癢。久服輕身，好顏色，強陰，令人有子。</p>
<p>巴戟一兩，去心。其味辛甘，其性溫。主陰痿，強筋骨，安五臟，補中增志，益氣。</p>
<p>蘹香子舶上者，微炒。其味辛，其性平。主膀胱腎間冷氣。國人重之云：有助陽道，用之一兩。</p>
<p>車前子一兩，其味甘，其性平，微寒。主男子傷中，強陰益精，令人有子，明目，利水道。</p>
<p>上件藥以上計九味，搗羅為細末，用鹿角脊髓五條，去血脈筋膜，以無灰酒一升，煮酒成膏，更研爛，同煉蜜少許和丸，如梧桐子大。每服五十丸，溫酒下，空心服。不足者能補，痿者能健，滑者能澀，弱者能強。久服延年不老，令人多子。</p>

<h3>神明補心丹</h3>
<p>治心氣不足，神志不定，恍惚多驚，虛煩少睡，心情沉默，惡聞人聲，一切心虛之證並可常服。</p>
<p>遠志（去心）　紫石英（飛研）　石菖蒲（各八錢）　熟地黃　白茯苓（去皮，各半兩）　麥門冬（去心）　卷柏（去根土）　人參（去蘆頭）　丹參　黃耆　白朮　澤瀉　山茱萸　防風　秦艽　桔梗（以上各四錢）　柏子仁　川薑（各一錢半）　乾山藥　白蘞　芍藥　石膏（飛研）　鐵粉（飛研）　神麯（炒）　當歸　半夏（生薑制）　牡丹皮（各二錢）　硃砂（研，飛，四錢，為衣）</p>
<p>上件為細末，入硃砂令勻，煉蜜和丸，每兩作一十丸，硃砂為衣。每服一丸，煎人參湯化下，溫酒亦得，不拘時候。</p>

<h3>延生丹</h3>
<p>治丈夫婦人虛損，五勞七傷，腹內一切痛，大便滑，小便數，或小便不通，男子小腸膀胱氣病，婦人經脈閉、赤白帶下，酒食多傷，大人小兒吐逆不定，諸塊積聚，寒疝氣疰。亦治中惡鬼疰，傷屍勞疾，久嗽水腫，瘧痢，腳氣病。</p>
<p>辰砂（另研，三兩）　木香　沒藥　硇砂（另研去）　白朮　人參　沉香（各半兩）　附子（炮裂，去皮）　葫蘆芭（各一兩半）</p>
<p>上以上併為極細末，同研勻，用大蘿蔔去頂，用銀匙剜作罐子，將已剜出蘿蔔絞取汁，積在碗內，入藥末一重，旋以銀匙撩蘿蔔汁在上，再一層如上法。若汁不透，用銀筋匙投之，令入藥及八分，蘿蔔頂蓋之，用竹籤簽定。如一個蘿蔔盛藥不了，即用三兩個分盛之。先用紙封閉，次用鹽泥固濟，周迴約一指許，用木炭火煅，令通赤，聞藥有香方出火，藥罐子不動，只於燒處存放，至次日去泥，開罐子，以銀匙取藥在瓷器內，揉和令勻，為丸。如要干再入蘿蔔汁和，令得所，丸如小豆大。每服一十丸，細嚼三丸，吞七丸，空心溫酒下，或米飲亦得，日二服，臨時量力加減服之。</p>

<h3>茯苓散</h3>
<p>治腎氣不能攝精，心不能攝念，或夢而泄，或不夢而泄。</p>
<p>白茯苓（去皮，五兩）</p>
<p>上為細末，每服五錢，溫水調下，空心食前。</p>

<h3>烏銀丸</h3>
<p>牛膝（去蘆頭）　覆盆子　蓽澄茄（去枝）　巨勝子（炒，二兩，另研）　肉桂（去粗皮）　白茯苓（去皮）　吳白芷　甘菊花（揀淨）　遠志（去心苗）　熟乾地黃（焙）　旋覆花　旱蓮草（去枝）以上各一兩，旱蓮草加倍方妙。</p>
<p>上除巨勝子外同為細末，再與巨勝子拌勻，酒糊丸，如梧桐子大。每服五十丸至六十丸，食前溫酒送下。服至七日，覺陽氣堅壯是驗。久服黑髭鬢，益子精，神效不可具述。</p>

<h3>柏子仁丸</h3>
<p>補益元氣，充實肌膚。</p>
<p>山茱萸（四兩）　柏子仁（半兩）　遠志（去心，半兩）　覆盆子（一兩）　山藥（另取末一兩）</p>
<p>上為細末。用山藥、白麵同酒煮糊為丸，如梧桐子大。每服三十丸，溫酒下，空腹食前，日進二服，其效如神。</p>

<h3>五香鱉甲散</h3>
<p>治五臟虛勞，氣攻注四肢無力，手足疼痛，背胛氣刺，日漸瘦弱，心下氣滿，不思飲食。</p>
<p>鱉甲（醋炙，二兩）　京三稜（炮，一兩）　白茯苓（一兩）　人參（一兩）　大黃（七錢半）　黑附子（一兩半）　枳殼（一兩）　牛膝（一兩半）　桂（半兩）　羌活（一兩）　檳榔（一兩）　熟乾地黃（炒，一兩半）　厚朴（去粗皮，一兩）　五味子（一兩）　木香（一兩）　丁香（一兩）　當歸（炒，一兩）　白朮（一兩）　白芍藥（一兩）　肉豆蔻（一兩）　沉香（一兩）</p>
<p>上件藥搗羅為細末。每服三錢，水一大盞，棗三枚，生薑五片，同煎至七分，去滓服。再將兩服滓，用水一盞半煎七分，一服。</p>

<h3>神仙六子丸</h3>
<p>治男子氣血衰敗，未及年五十歲之上，髭鬢斑白，或年少人髭鬢蒼黃。若服此藥百日內變黃白色如黑漆。</p>
<p>菟絲子（一兩，細酒浸一宿，焙）　金鈴子（一兩）　枸杞子（一兩）　覆盆子（一兩）　五味子（一兩，焙）　蛇床子（一兩，炒）　何首烏（一兩，酒浸一宿，焙）　地骨皮（三兩，酒浸一宿，焙）　木瓜（一兩）　舶上茴香（二兩，鹽炒）　熟地黃（三兩，焙）　牛膝（三兩，酒浸一宿，焙）</p>
<p>上件一十二味為細末，用前項酒浸菟絲子，酒澄清，作麵糊為丸，如梧桐子大。每服五十丸，空心食前，溫酒送下，日進一服。如要疾黑，前件藥內加人參、茯苓、石菖蒲各一兩。若服此藥，大忌蘿蔔、生韭、薤、蒜菜。常服養精髓，養氣血，壯筋骨，補腎水，滑肌膚，駐容顏，黑髭鬢。此藥效依驗。</p>

<h3>兩炒丸</h3>
<p>半夏（六兩，切作片子）　龍骨（六兩，碾為末）　木豬苓（六兩，切作厚片子）</p>
<p>上件先用生薑一斤切作片子，換熱水洗半夏七返，去生薑不用，只將半夏一味同木豬苓一處拌勻，炒半夏微干，碾為半夏為末，用無灰酒打麵糊為丸，如梧桐子大。用銀器中炒藥丸子，用木炭五斤炒藥丸子，不犯銅鐵。用新瓷罐子一個，只用龍骨養藥丸子，擇去木豬苓不用。每日空心五十丸，覺手足暖住服。此藥補下元，養精，令人少病。（大安三年七月二十三日本院劉仲班取覆過儀付使兩炒丸，溫生薑湯送下。）</p>

<h3>辰砂遠志丸</h3>
<p>安神鎮心，補腎益志。治驚悸，消風痰，止頭眩。</p>
<p>石菖蒲　遠志（去心）　人參　茯神　川芎　山芋　鐵粉　麥門冬　天麻　細夏曲　天南星（銼，炒黃）　白附子（生用。以上各一兩）　細辛（半兩）　辰砂（一兩四錢，入藥六錢，為末）</p>
<p>上為細末，生薑五兩取汁，入水煮麵糊為丸，如綠豆大，以硃砂為衣。每服三五十丸，臨臥生薑湯下。</p>

<h3>鐵甕先生瓊玉膏</h3>
<p>新羅人參（二十四兩，舂一千下，為末）　生地黃（一十六斤，淨洗，搗取汁）　白茯苓（四十九兩，木杵臼搗為末）　白沙蜜（一十斤）</p>
<p>上件人參、茯苓為細末，蜜用生絹濾過，地黃取自然汁，搗時不用鐵器，取汁盡去滓，用藥一處拌和勻，入銀石器或好瓷器內封用。如器物小，分兩處盛。用淨紙二三十重封閉，入湯內以桑柴火煮六日，如連夜火即三日夜。取出，用蠟紙數重包瓶口，入井內去火毒。一伏時取出，再入舊湯內煮一日，出水氣。取出開封，取三匙作三盞，祭天地百神，焚香設拜，誠至端心。每晨朝以二匙溫酒化服，不飲者白湯化之。此膏填精補髓，腸化為筋，萬神俱足，五臟盈溢，髓實血滿，發白變黑，返老還童，行如奔馬。日進數服，終日不食亦不飢。開通強記，日誦萬言，神識高邁，夜無夢想。人年二十七歲以前服此一料，可壽三百六十歲。四十五歲以前服者，可壽二百四十歲。六十三歲以前服者，可壽一百一十歲。六十四歲以上服之，可壽至百歲。服之十劑，絕其欲，修陰功成地仙矣。一料分五處，可救五人癰疾；分十處，可救十人勞瘵。修合之時，沐浴志心。勿輕示人。每服二匙，溫酒化下，空心服之。</p>

<h3>補陰丹</h3>
<p>滋益腎水真陰，鎮伏心火大熱，堅強骨髓，補養精氣。治發熱怔忪，腳膝痹弱，通調血脈，潤澤肌膚，使心腎交泰，熱無妄動。其功不可盡述。</p>
<p>磁石（緊者燒赤，醋淬七次，水飛過，曬乾，秤三兩）　鹿茸（三兩，去毛，酥炙）　生乾地黃（八兩）　石斛（三兩）　澤瀉（三兩）　官桂（一兩半，去粗皮）　杜仲（二兩，細切，炒去絲）　山茱萸（三兩，生用）</p>
<p>上件八味除磁石外，搗羅細末，後入磁石末同研勻。煉蜜和丸，如梧桐子大。每服五十丸，溫酒送下，或鹽湯送下亦得，空心食前，日進一服。服兩月覺功，一百日見效。</p>

<h3>草靈丹</h3>
<p>補腎益真，滋榮養衛，填實骨髓，堅固牙齒，聰耳明目，延年不老，悅顏色，黑髭鬢。</p>
<p>生地黃（三十二兩，細切，用無灰酒一斗，夜浸晝曬七日，酒盡焙乾）　鹿茸（二兩，酥炙黃，焙乾，為末）　肉蓯蓉（二兩，酒浸七日，研為泥，焙乾）　牛膝（一兩，酒浸七日，焙乾）　桂心（一兩）　蛇床子（一兩）　菟絲子（一兩，酒浸七日，研為末，焙乾）　遠志（一兩，去心）　大棗（一百個，煮熟，去皮核，焙乾）</p>
<p>上為細末。（元方煉蜜和丸，今改作酒蜜麵糊為丸，）　如梧桐子大。每服三十丸，溫酒下。</p>

<h3>煨腎散</h3>
<p>治腎經積水不散，流於經絡，腿膝攣急，腫悶，往來疼痛服之。</p>
<p>甘遂（半兩，生）　木香（一兩）</p>
<p>上件搗羅為細末，每服用藥二錢，以㹠豬腰子一隻，薄批開，去筋膜，摻藥在內，淹勻，用荷葉裹定，外用濕紙五重，以麻縷纏定，更用水蘸過乾溼得所，於文武火內煨熟，紙干為度。臨臥細嚼，少用溫酒送下。當下黃水是其效也。</p>

<h3>健步丸</h3>
<p>治乾溼腳氣，腿膝麻痹冷痛，足下隱痛，行步艱難。下注生瘡，並宜服之。</p>
<p>石南葉　天南星（炮裂）　羌活（去蘆頭）　天麻（去苗）　薏苡仁　防風（去蘆頭）　續斷　萆薢　黃耆（去蘆頭）　當歸（去蘆頭，洗焙。以上十味各一兩）　石斛（去苗）　牛膝（切碎，酒浸二宿，焙。以上二味各二兩）　檳榔（一兩半）乾木瓜（四兩）　威靈仙（一兩）　自然銅（一兩，燒紅，醋淬碎用）</p>
<p>上件為細末，酒煮麵糊為丸，如梧桐子大。每服五十丸，溫酒下，或木瓜湯下，食前服。</p>

<h3>通津丸</h3>
<p>治一切腫滿，風濕腳氣變成腫氣，宣導小水，愛飲水者常服妙，日日見效。</p>
<p>赤茯苓　木通　大腹子　木香　破故紙（炒）　蓽澄茄　苦葶藶（隔紙炒。以上各半兩）　白牽牛（五兩，微炒，取頭末二兩半）</p>
<p>上件為細末，水麵糊為丸，如梧桐子大。每服五六十丸，漸加至七八十丸，陳皮燈心湯下。食後或食遠亦得。</p>

<h3>乳香沒藥丸</h3>
<p>治遠年日近，風寒濕氣攻註腳膝，或腫或痛，筋攣不能屈伸，腳不能踏地，及一切疼痛往來不已，並宜服之。</p>
<p>乳香（研）　沒藥（研）　骨碎補（去毛）　威靈仙（去土）　縮砂仁　白附子　甜瓜子　牛膝（酒浸一宿）　當歸（去蘆頭）　乾木瓜　地龍（去土）　木鱉子（各一兩）　白牽牛（三兩，微炒）</p>
<p>上件一十三味同為細末，酒麵糊為丸，如梧桐子大。每服二十丸，溫水木瓜湯下，溫酒亦可，不拘時候服。</p>

<h3>木瓜煎丸</h3>
<p>治腳氣腫滿不仁，或時作痛。</p>
<p>甜瓜子（一兩，炒）　天麻（一兩）　薏苡仁（一兩）　乳香（半兩，另研）　白龍（半兩，去沙）</p>
<p>上件為細末，與乳香拌勻，用大木瓜一枚，酒一升同熬膏子，搜和為丸。如無新木瓜，以乾木瓜二兩為細末，熬膏子亦可，丸如梧桐子大。每服五十丸，煎紫蘇葉湯下，或溫酒亦可，空心或食前。</p>

<h3>百倍丸</h3>
<p>治男子婦人腰膝疼痛，筋脈拘攣，行步艱難。</p>
<p>敗龜　虎骨（二味各醋浸一宿，蘸醋炙令黃為度）　肉蓯蓉（酒浸一宿）　牛膝（酒浸一宿，去苗）　木鱉子（去殼）　乳香（另研）　沒藥（另研）　骨碎補（去毛）　自然銅（醋淬七次）　破故紙（炒。以上十味並各等分）</p>
<p>上件為末，以浸蓯蓉、牛膝酒煮麵糊為丸，如梧桐子大。每服三十丸，溫酒下。</p>

<h3>增損四斤丸</h3>
<p>治風寒濕冷搏經絡，或痛或不仁及諸腳氣，正並宜服之。</p>
<p>牛膝　天麻　木瓜（各半斤）　全蠍（四兩，以上四味另銼，用好酒二升浸三日，漉出焙乾）　乳香（四兩，另研）</p>
<p>上件藥搗羅為細末，研勻，用浸藥酒煮麵糊為丸，如梧桐子大。每服三十丸至五十丸，溫酒下，食前服。</p>

<h3>寧志膏</h3>
<p>寧神定志，安眠止痛。</p>
<p>硃砂（半兩，別研）　乳香（半兩，別研）　人參（一兩）　酸棗仁（一兩，微炒）</p>
<p>上件人參、酸棗仁同為細末，入乳香、硃砂令勻，煉蜜為丸，如櫻桃大。每服三丸，溫人參湯化下，荊芥湯化下亦可。</p>

<h3>續斷丸</h3>
<p>活血通關節，行經絡引滯氣，散寒濕，治筋攣骨痛。</p>
<p>續斷（二兩）　萆薢（銼碎，二兩）　牛膝（酒浸一伏時，焙乾，二兩）　乾木瓜（二兩）　杜仲（去粗皮，銼碎，炒，令絲盡，二兩）</p>
<p>上五味同為細末，煉蜜和丸，如彈子大。每服一丸，細嚼溫酒下，食前。</p>
<p>酸棗仁煎（興定五年正月二十六日，權直長張古當面調和得藥，稠難濾，本方用酒半斤，又添訖半斤，以後，如合藥後，升酒作一升）　治不得睡。</p>
<p>酸棗仁（五兩，炒，搗篩，只取末二兩半）　乳香（二兩，研）　蜜（四兩）　牛黃（一分，另研）　糯米（二合，炒）　丹砂（半兩，研）</p>
<p>上六味用酒半升，和蜜等一處，慢火煎如稀餳。每服一匙頭，溫酒調下，腹空時服。</p>

<h3>救生丹</h3>
<p>治男子婦人小腸元氣上攻，心腹痛，並男囊偏腫痛，消積聚，補丹田。</p>
<p>京三稜（三兩）　廣朮（二兩）　乾漆（二兩半，拌煙盡）　硃砂（二兩）　川茴香（一兩）　破故紙（一兩，炒）　葫蘆芭（半兩，炒）　川苦楝（半兩）　巴戟（半兩）　紅豆（半兩）　縮砂仁（半兩）　海蛤　當歸　半夏（湯洗七次）　硇砂　沒藥　馬藺花（炒）　芫花（醋炒黃色，以上各半兩）　水蛭（一錢，炒煙盡）　紅花（一錢）　附子（一兩半，炮製，去皮臍）　紅娘子（二錢，粳米同炒，粳米黃色去粳米不用）　蛤蚧（一個，酥炙）</p>
<p>上為細末，醋麵糊和丸，如梧桐子大。每服三五丸，空心食前，溫酒送下。</p>

<h3>凌陽子木香丸</h3>
<p>滋陰養正，補腎秘真，堅骨髓，調營衛，悅顏色，黑髭鬢，補益之法不可具陳。</p>
<p>山茱萸（一兩，不去核）　蓮花蕊（一兩）　破故紙（五兩）　白茯苓（二兩）　木香（二兩）　胡桃仁（半斤，微去油，爛研）　菟絲子（五兩，酒浸三宿，焙乾）</p>
<p>上件搗羅為細末，煉蜜和丸，如梧桐子大。每服七十丸，溫酒送下，空心，每日一服。</p>

<h3>養壽丹</h3>
<p>補五臟，散麻痛，注容顏，黑髭鬢，壯筋骨，久服不老。</p>
<p>遠志（去心）　菖蒲　巴戟（去心）　白朮　茯苓　地骨皮　續斷　枸杞子　甘菊花　細辛　熟地黃　車前子　何首烏　牛膝　蓯蓉　菟絲子（三味酒浸）　覆盆子（各半兩）</p>
<p>上一十七味為細末，煉蜜和就，復臼千杵，丸如梧桐子大。每服二十丸，空心溫酒下。</p>

<h3>牛膝丸</h3>
<p>治風氣下疰，腳膝無力，筋骨痠疼，或上攻頭面腫痛，遍身疼倦，壯熱，並皆治之。</p>
<p>蓯蓉（酒浸）　牛膝（酒浸）　防風（去蘆頭）　萆薢（切碎，炒）　海桐皮（去粗皮）　自然銅（醋淬七次）　威靈仙（去土）　金毛狗脊（去毛）　川烏頭（以上各一兩，生，去皮臍）　沒藥（半兩，另研）　乳香（半兩，另研）　地龍（去土，二兩）　骨碎補（去毛，四兩）　木鱉子（去殼，另研，四兩）</p>
<p>上一十四味搗羅為細末，酒麵糊為丸，如梧桐子大。每服五十丸，溫酒送下，食前。</p>

<h3>八物腎氣湯</h3>
<p>平補腎氣，堅固牙齒，活血駐顏，益壽。</p>
<p>熟地黃（八兩）　山藥（四兩）　山茱萸（四兩）　桂（二兩）　澤瀉（三兩）　牡丹皮（三兩）　白茯苓（三兩）　五味子（二兩）</p>
<p>上為細末，煉蜜為丸，如梧桐子大。每服五十丸，溫酒下，空心食前，日二服。</p>

<h3>三才丸</h3>
<p>滋陰養血，潤補不燥。</p>
<p>天門冬（去心）　熟乾地黃　人參（去蘆頭，以上各等分）</p>
<p>上件藥同為細末，蜜麵糊為丸，如梧桐子大。每服七十丸，空心溫酒送下，或米飲亦可服之。</p>

<h3>保神丸</h3>
<p>調和心腎，補養精神。</p>
<p>白茯苓（二兩）　黃連（二兩）　菖蒲（一兩）　遠志（一兩）　硃砂（半兩，為衣）</p>
<p>上為細末，水浸蒸𩚫餅和丸，如梧桐子大。每服五十丸，煎人參湯下，臨臥。漸加至八十丸。</p>

<h3>燒肝散</h3>
<p>治五勞七傷，三十六風，二十四冷，臍腹寒痛、四肢少力、困倦、黃瘡，久患諸藥不能治者，並皆救之。</p>
<p>黑附子（一兩）　縮砂仁　川芎　青皮　陳皮　肉桂　益智　肉豆蔻　紅豆　山茵陳　柴胡（去苗）　芍藥　桔梗　白朮　蒼朮（去皮，炒）　遠志（去心）　乾薑　白芷　良薑　細辛　蓬莪朮　蕪荑　蓽茇　大椒（以上各半兩）</p>
<p>上二十四味為細末，每服五錢，豬、羊肝四兩批開，蔥白二枚細切，摻藥蔥重重盡，紙裹三五重，文武火燒香熟，空心食前。吃白麵燒餅二個壓，米飲送，次更吃好酒三兩盞，頻頻吃。此藥多驗。</p>

<h3>預知子丸</h3>
<p>治心氣不足，志意不定，神情恍惚，語言錯忘，忪悸煩郁，愁憂慘慼，喜驚多恐，健忘少睡，夜多異夢，寤即驚魔；或發狂眩，暴不知人，並宜服。</p>
<p>預知子（去皮）　人參（去蘆）　白茯苓（去皮）　遠志　石菖蒲　山藥　枸杞子　黃精　柏子仁　地骨皮（去土）　茯神（去木）　硃砂</p>
<p>上件一十二味搗羅為細末，煉蜜丸如龍眼核大，更以硃砂為衣。每服一丸，細嚼，人參湯下，不拘時候服。</p>

<h3>橘皮煎丸</h3>
<p>治久虛積冷，心腹疼痛，嘔吐痰水，飲食減少，脅肋脹滿，臍腹弦急，大腸虛滑，小便利數，肌膚瘦瘁，面色萎黃，肢體怠墮，腰膝緩弱。及治痃癖積聚，上氣咳嗽，久瘧久痢，腸風痔瘻，婦人血海虛冷，赤白帶下，久無子息，並宜服之。</p>
<p>陳橘皮（去穰，一十五兩）　石斛　巴戟（去心）　牛膝　肉蓯蓉　菟絲子　鹿茸　杜仲　陽起石　肉桂　厚朴　乾薑（炮裂）　京三稜　甘草（一兩）　萆薢　（末，並修事。各秤三兩）</p>
<p>上為末，熬膏，用酒五升於銀石器內，將橘皮末於酒內煎如餳，傾在諸藥末內，一處攪和搜勻，更入臼內搗五百杵，丸如梧桐子大。每服二十丸至三十丸，空心溫酒下，鹽湯亦得。</p>

<h3>走馬茴香丸</h3>
<p>治丈夫積年傷憊久冷及治痃氣。</p>
<p>黑附子（去皮臍）　桂　葫蘆芭　馬藺花（炒）　青橘皮（去白）　舶上茴香　川楝子（炒）　乾薑（炮）　巴戟（去心）　破故紙（各半兩）</p>
<p>上為細末，酒糊和丸，如綠豆大。每日空心鹽湯下二十丸。</p>

<h3>柏子仁丸</h3>
<p>補益元氣，充實肌膚。</p>
<p>山茱萸（四兩）　柏子仁　遠志　覆盆子（一兩）　山藥（一兩）</p>
<p>上為細末，用山藥末添面酒煮成糊，丸如梧桐子大。每服三十丸，溫酒下，空腹食前，日二服。其效如神。</p>

<h3>大建中湯</h3>
<p>療內虛絕，裡急少氣，手足厥逆，少腹攣急，腹滿弦急，不能食，起即微汗出，陰縮；或腹中寒痛，不堪勞苦，唇口舌乾，精自出；或手足作寒作熱而煩苦痠疼，不能久立，多夢寤，補中益氣。</p>
<p>黃耆（二錢）　人參（一錢）　當歸（一錢）　桂心（三錢）　半夏（二錢半）　芍藥（一錢）　生薑（八錢）　甘草（一錢，炙）　黑附子（半錢）　棗（一個）</p>
<p>上㕮咀，都用水五盞煎至二盞，去滓，分三服。</p>

<h3>樂令黃耆湯</h3>
<p>治虛勞少氣，胸心痰冷，時時驚惕，心中悸動，手腳逆冷，體常自汗，補諸不足，五臟六腑虛損，腸鳴，風濕，營衛不調，百病。又治風裡急。</p>
<p>黃耆　人參（去蘆）　陳皮（去白）　當歸　桂心　細辛（去葉）　前胡　芍藥　甘草（炙）　茯苓（去皮）　麥門冬（去心。各一錢）　生薑（二錢半）　半夏（湯浸七次，一錢一字）　大棗（一個）</p>
<p>上㕮咀，都用水四盞煎至二盞半，去滓，分二服。</p>

<h3>封髓丹</h3>
<p>降心火，益腎水。</p>
<p>黃柏（三兩）　縮砂仁（一兩半）　甘草</p>
<p>上件搗羅為細末，水煮麵糊稀和丸，如桐子大。每服五十丸，用蓯蓉半兩，切作片子，酒一大盞浸一宿，次日煎三四沸，濾去滓送下，空心食前服。</p>

<h3>仙茅丸</h3>
<p>治男子真氣不足，常服強筋骨，益精神，明目，黑鬚鬢，神驗不可具述。</p>
<p>仙茅（二斤，糯米泔浸五日，浸去赤水，用銅刀去皮，銅刀銼取一斤，夏月只浸三日，風乾不見日）　蒼朮（二斤，泔浸五日或三日，去皮，焙乾，秤取一斤）　馬藺花　舶上茴香（半斤）　椒紅（二斤，醋炒，取紅一斤）　熟乾地黃（一斤，焙乾，秤半斤）　柏子仁（半斤）</p>
<p>上件為細末，醋煮糊為丸，如桐子大，酒丸亦得。每服三十丸至四十丸，或五十丸，空心食前溫酒下，一日二服，漸加至七八十丸。</p>

<h3>覆盆子丸</h3>
<p>壯筋骨，益子精，明目，黑髭發。</p>
<p>覆盆子（去萼，一兩）　遠志（去心，一兩）　杜仲（去皮，炒去絲，一兩）　柏子仁（炒香，另搗之）　枸杞子（焙乾，秤，二兩）　地膚子（微焙香，一兩）　破故紙（鹽焙，二兩）　山茱萸（取肉，二兩）　山藥（另取末，二兩）　胡桃仁（去皮，秤二兩，另研）</p>
<p>上件一十味為細末，將山藥末同白麵、酒調為糊，丸如梧桐子大。每服四五十丸，空心溫酒下。</p>

<h3>助神丸</h3>
<p>治陰器不能運用，滋陰助陽，益血氣，黑髭鬢，潤澤皮膚，榮養肌肉，明目，壯筋骨，益精補髓。其效不可細述。</p>
<p>何首烏（用千里水淘，粱米泔浸軟，用竹刀去皮，曝乾，雌雄各半，同秤三十兩。赤者為雄，白者為雌）　生地黃（投於水中，揀沉底者於柳木甑中鋪勻，瓦釜中用千里水，木甑安於釜上，桑柴火蒸。蒸得氣通透，日中曝乾，用生地黃自然汁酒勻再曝乾，如此蒸曝九返，曝乾秤一十兩）　當歸（淨洗，去蘆頭，焙乾，七兩）　穿心巴戟（七兩，酒浸焙乾）　五味子（去枝炒，焙乾，七兩）</p>
<p>上件五味同於木杵臼搗，羅為細末，用地黃自然汁銀石器熬成膏為丸，如桐子大，用瓷器中貯放。每服七十丸，空心食前各進一服，用溫酒與地黃煎各半相和送下。畏蕪荑，忌豬、羊血。至如誤食，亦無及惡，只是解當日藥力不為效。如小便渾濁，加澤瀉七兩。　如大便秘澀，加柏子仁七兩。　如氣不順，加木香七兩。（太和元年九月二十三日，條書用此木香一味。）</p>

<h3>菖蒲丸</h3>
<p>建陽道，壯筋力，快氣，入小腸。</p>
<p>商枳殼（一分，麩炒）　甘草（半兩，銼如豆許大，巴豆三十個，一處炒，令巴豆黑色，不用巴豆）　全蠍（一分，蔥筒內炙，令焦色）　木香（半兩）　山茱萸（一兩，去核）　木賊（一分，去節）　菖蒲（一兩）　黑牽牛（一兩，生）</p>
<p>上同為細末，用茴香半兩，酒熬三二十沸，去滓，取酒作麵糊和丸，如梧桐子大。每服三五十丸，食前溫酒下。</p>

<h3>通絡丸</h3>
<p>益血明目，通經絡，壯筋骨</p>
<p>生乾地黃（一兩）　覆盆子（二兩）　蓯蓉（二兩，酒浸，焙乾）　巴戟（一兩，酒浸，焙乾）　川芎（二兩）　白芍藥（一兩）　當歸（去須，一兩）　枳殼（麩焙，去穰，二兩）　木香（二兩）　川楝子（半兩）　地膚子（二兩）　楮實子（一兩）　山茱萸（三兩）　遠志（去心，一兩）　茯神（去皮，一兩）　五味子（一兩）</p>
<p>上為細末，酒麵糊為丸，如梧桐子大。每服五十丸，溫酒送下，空心米飲送下，晚食前亦得。</p>

<h3>加減仙茅丸</h3>
<p>常服強筋骨，益精神，明目黑鬚髭，神驗不可具述。</p>
<p>仙茅（二斤，米泔浸五日，浸去赤水，用銅刀子去皮，用銅刀銼碎，夏月只浸三日，陰乾不見日，干秤一斤）　蒼朮（二斤，米泔浸五日，或二日亦得，去皮焙乾，秤一斤）　白茯苓（去皮，秤八兩）　車前子（一十二兩）　茴香（炒香，八兩）　枸杞子（一斤）　生乾地黃（焙乾，秤四兩）　熟乾地黃（焙乾，秤四兩）　柏子仁（微炒黃，搗八兩）</p>
<p>上件為細末，酒煮麵糊為丸，如梧桐子大。每服五六十丸，空心食前溫酒下，日二服，漸加至七八十丸。</p>

<h3>酸棗飲</h3>
<p>治虛煩不得眠，助下氣，氣衝心。</p>
<p>酸棗仁（二錢半，炒秤）　人參（一錢，去蘆頭）　白朮（一錢）　陳皮（一錢，去白，焙乾秤）　五味子（一錢一字）　桂心（半錢秤）　茯神（一錢，去皮）</p>
<p>上㕮咀，每服稱五錢，水一盞半，入生薑七片，去滓溫服，不計時候。</p>

<h3>五加皮丸</h3>
<p>治風寒濕氣合而為痹，遍身疼痛難以轉側，筋脈拘攣，不能屈伸，及頭目旋運，心腹脹悶，小便赤澀，大便秘滿。</p>
<p>五加皮　芍藥　當歸　大腹子連皮　芎藭　牛膝　陳皮　石南葉　薏苡仁　赤小豆　麻黃（去節）　杏仁（各半兩）　木瓜　獨活　杜仲（炒）　萆薢（各一兩）　牽牛頭末（二兩）</p>
<p>上件為細末，酒浸𩚫餅為丸，豆大。每服三四十丸，木瓜湯下，不以時候。</p>

<h3>禹餘糧丸</h3>
<p>治本氣不實，陰陽不調，積月累年漸至虛怯。宜滋補本氣，當服禹餘糧丸。</p>
<p>禹餘糧（醋淬七次）　人參　肉桂（去皮）　石斛（去苗）　肉蓯蓉（酒浸三日，焙乾）　紫石英　龍骨　桑寄生　川烏頭（炮，去皮臍）　杜仲（炒，銼）　遠志（去心）　五味子（焙）　澤瀉　當歸　乾薑（炮，以上各二兩）　川椒（去子）　牡蠣（燒）　甘草（炙，以上各一兩）</p>
<p>上為細末。煉蜜和為丸，如梧桐子大。每服三十丸至二十丸，米飲下，食前，日進二服。量疾勢大小，加減丸數服之。</p>

<h3>延齡丹</h3>
<p>脾胃不足，真氣傷憊，肢節困倦，舉動乏力，怠墮嗜臥，面無潤澤，可思飲食，氣不宣暢，少腹裡急，臍下㽲痛及奔豚育腸氣，攻衝臍腹，發歇無時。常服補五臟，養真陽，和血脈，壯筋骨。</p>
<p>牛膝（酒浸二宿）　蓯蓉（酒浸二宿）　金鈴子（去皮）　補骨脂（炒）　川茴香（炒。以上各七錢半）　鹿茸（去毛）　益智仁　檀香　晚蠶蛾（炒）　沒藥（研）　丁香　青鹽　穿山甲（以上各半兩，炙）　沉香　香附子（炒）　薑黃　薯蕷　木香　巴戟（去心）　甘草（炙。以上各一兩）　乳香（研）　白朮　青皮　蒼朮（三兩）</p>
<p>上件藥二十四味搗羅為細末，酒煮麵糊和丸，如梧桐子大。每服四十丸，空心溫酒下，或煎茴香湯下。</p>

<h3>養真丹</h3>
<p>治陰衰消小，痿弱不舉。</p>
<p>補骨脂（炒）　益智仁　晚蠶蛾（微炒）　沒藥（研）　丁香　青鹽（研）　穿山甲（炙。各半兩）　茴香　白朮　乳香（研）　南青皮（以上各三錢）　沉香（銼）　香附子（炒）　薑黃　薯蕷　木香　甘草（炙）　巴戟（去心。以上各一兩）　川楝子（去皮及子，麩炒黃色，一錢）　牛膝（酒浸一宿，七錢）　蓯蓉（酒浸一宿，七錢）　檀香（七錢）　蒼朮（三兩，酒浸二宿）　蛤蚧（一對）　縮砂（半兩）</p>
<p>上件藥二十五味搗羅為細末，酒浸麵糊為丸，如梧桐子大。每服四十丸，空心及食前溫酒送下，日二服。</p>

<h3>巴戟丸</h3>
<p>治男子陽道衰弱。令人多子，長命身輕矣。</p>
<p>巴戟（酒浸，去心）　益智　杜仲　菟絲子（酒浸）　茯苓　遠志　蛇床子　乾山藥　牛膝（酒浸，去苗）　續斷（以上各一兩）　山茱萸　五味子（以上各一兩二錢）　肉蓯蓉（酒浸七日，二兩）</p>
<p>上件為細末，煉蜜為丸，如梧桐子大。每服二十丸或三十丸，空心溫酒下。服五日，筋骨輕健，百日面如童子，手心如噀血，明白肌體，眼目清爽。若要秘精，加柏子仁三錢；精虛，加五味子一兩半；陽道不興，加續斷一兩半。</p>

<h3>蓯蓉丸</h3>
<p>壯元氣，養精神。</p>
<p>蓯蓉（酒浸，焙乾，二兩）　楮實子　枸杞子　地膚子　金毛狗脊（去毛）　五味子　覆盆子　菟絲子　乾山藥　補骨脂（微炒）　遠志（去心）　石菖蒲　萆薢　杜仲（去粗皮，銼炒）　熟乾地黃　石斛（去根）　白茯苓（去皮）　牛膝（酒浸，焙）　澤瀉　柏子仁（微炒，另研。以上各一兩）　山茱萸（酒浸，取肉一兩）</p>
<p>上件為細末，酒麵糊為丸，如梧桐子大。每服六七十丸，食前溫酒下，日可一二服。</p>

<h3>紫芝丹</h3>
<p>降心火，益腎水，秘真氣，建陽事。</p>
<p>紫芝（半兩）　硃砂（二兩）　白石英（二兩）　石決明（一兩）　黃連（半兩）　黃芩（半兩）　茯苓（半兩）　白礬　瓜瓣（半兩）</p>
<p>上件藥搗羅細末，煉蜜和丸，如梧桐子大。每服十丸，溫酒下，食前服。</p>

<h3>永壽丹</h3>
<p>補陰氣，益子精，常服百日效。</p>
<p>蒼朮（米泔浸一宿，一十六兩）　熟乾地黃（四兩）　天門冬（去心，八兩）　白茯苓（四兩）　何首烏　地骨皮（四兩）</p>
<p>上為細末，煉蜜為丸，如梧桐子大。每服五十丸，空心溫粥飲湯送下，漸加至八十丸。</p>

<h3>固陽丹</h3>
<p>養氣守神，固精壯陽，大補益真氣，服之有非常之效。</p>
<p>黑附子（炮，三兩）　川烏頭（炮，二兩）　白龍骨（一兩）　補骨脂（一兩七錢）　川楝子（一兩七錢）　舶上茴香（一兩七錢）</p>
<p>上件六味各修制畢，碾羅為細末，酒打麵糊為丸，如梧桐子大。每服五十丸，空心食前溫酒下，晚食前亦得。</p>

<h3>秘元丹</h3>
<p>助陽消陰，正氣溫中。治內虛里寒，冷氣攻心，脅肋脹滿，臍腹刺痛，嘔逆泄瀉，自汗時出，小便不禁，陽氣衰微，手足厥，久虛下冷，真氣不足，一切虛冷並宜服之。</p>
<p>白龍骨（三兩）　訶子（十個，炮去核）　縮砂（一兩，去皮）　靈砂（二兩）</p>
<p>上四味為細末，煮糯米粥丸，如麻子大。每服空心酒送下兩丸，臨臥冷水下三丸。忌蔥、茶、葵、菜等物。</p>

<h3>沉麝鹿茸丸</h3>
<p>大補益脾腎，強壯筋骨，闢除一切惡氣。令人內實五臟，外充肌膚，補益陽氣，和暢營衛。</p>
<p>沉香（一兩）　麝香（一兩，另研）　鹿茸（一兩）</p>
<p>上件藥三味，同研拌令勻，水煮白麵糊和丸，如梧桐子大。每服三十丸或五十丸，暖酒送下，空心服。</p>

<h3>益壽地仙丸</h3>
<p>補五臟，填骨髓，續絕傷，黑鬢髮，和血駐顏，輕身健體，延年益壽，補益丹田，清頭目，聰耳聽。</p>
<p>甘菊花（一兩）　枸杞（二兩）　巴戟天（二兩，去心）　肉蓯蓉</p>
<p>上四味為細末，煉蜜和丸，如梧桐子大。每服三十丸，空心鹽湯下，溫酒亦得。</p>

<h3>人參遠志丸</h3>
<p>治心氣不安，驚悸恍惚，神思不寧。</p>
<p>人參（去蘆）　遠志（去心，半錢）　黃耆（半兩）　酸棗仁（半兩）　桂（二錢半）　桔梗（炒黃，二錢半）　丹砂（二錢半）　天門冬（七錢半）　菖蒲（七錢）　白茯苓（去皮，七錢半）</p>
<p>上為細末，蜜為丸，如豆大。每服二十丸，米飲下，加至三十丸，下不拘時候。</p>

<h3>人參補虛湯</h3>
<p>治虛勞，少氣不足，四肢困弱，嗜臥少力，心中悸動，夜多盜汗。常服補諸虛不足，健中進食。</p>
<p>黃耆　人參　陳皮（去白）　當歸（炙）　桂（去皮）　細辛（去葉土）　前胡　白芍藥（去皮）　甘草（炙）　白茯苓（去皮）　麥門冬（去心）　半夏（炮）　熟乾地黃（以上各二兩）</p>
<p>上一十二味為細末。每服三錢，水一大盞，入生薑五片，棗兩個，煎至七分，稍熱服，食前。</p>

<h3>神功七寶丹</h3>
<p>補益真元，固精實髓，通暢百脈，悅澤顏色。久服延年益壽，強力壯神。</p>
<p>膃肭臍（三兩）　黑附子（炒，三兩）　陽起石（火燒炮赤，研，二兩）　鍾乳粉（二兩）　鹿茸（去毛，塗酥炙，三兩）　龍骨（二兩）　沉香（一兩）　麝香（半兩）</p>
<p>上件八味同搗研，羅為細末，再入麝香研勻，酒煮麵糊為丸，如梧桐子大。每服五十丸，空心溫酒送下。</p>

<h3>參耆散</h3>
<p>主虛寒自汗，調營衛，補不足。</p>
<p>人參　黃耆　當歸　芍藥　白朮　五加皮　官桂　甘草　前胡　秦艽（以上各等分）</p>
<p>上為細末。每服五錢，水一盞，入生薑五片，棗二枚去核，同煎至七分，去滓溫服，不拘時候。</p>

<h3>大一守中丹</h3>
<p>治陰氣不足，虛熱內生，陰痿不振。</p>
<p>熟乾地黃　天門冬（去心）　遠志（去心）　白茯苓（去皮）　萆薢　實子　木香（以上各一兩）　人參　地骨皮　牛膝（焙）　地膚子（炒香。以上各二兩）</p>
<p>上一十一味同為細末，煉蜜和丸，如梧桐子大。每服五十丸，溫酒送下，空心食前服，或用溫水下亦得，加至八十丸。</p>

<h3>青娥丸</h3>
<p>秘精，黑髭鬢，治風長年。</p>
<p>破故紙（六兩，用芝麻同炒變色，去芝麻，取末五兩）　杜仲（五兩，銼）胡桃（二十五斤，去皮，湯煮去膜）</p>
<p>上三味同再搗為細末，復羅令勻，煉蜜和為丸劑，再杵一千餘下，丸如梧桐子大。每服三十丸至五十丸，空心溫酒下，鹽湯亦得。</p>

<h3>沉香鱉甲散（婦人門）</h3>
<p>治室女營衛不調，經候凝滯，或時頭目昏悶，上膈積涎，四肢不利，五心煩熱，欲食進退，多困少力。</p>
<p>沉香（七錢半）　鱉甲（一兩半，九肋大者一枚）　木香（一兩）　甘草（七錢半）　常山（一兩）　當歸（一兩）　柴胡（一兩）　人參（一兩）　白茯苓（一兩）　麥門冬（一兩）　青橘皮（一兩，去白）　陳柏皮（一兩，去白）　生地黃（一兩）　半夏　檳榔（七錢半）</p>
<p>上件搗羅為細末，每服二錢，水一盞，入生薑三片，煎至七分，去滓溫服，空心，日中，臨臥各一服。</p>

<h3>天真丸</h3>
<p>治先曾損血及脫血，肌瘦，絕不入食，行步不得，手足痿痿，血氣枯槁，形神不足。如滑腸絕不入食，守死無法，可治者。如咽喉窄，下食不得，只能五七粒漸漸服之，粒數多，便可養起。久服令人面色紅潤，無血者便生血並津液。大便燥者服之自潤。實中有虛，虛中有實，皆可治之。</p>
<p>羊肉（七斤，精者為妙，先去筋膜並去脂皮，批開入藥末）　肉蓯蓉（十兩）　當歸（一十二兩，洗淨去蘆）　濕山藥（去皮，一十兩）　天門冬（焙軟，去心，切一斤）</p>
<p>上將前件四味置之在肉內，裹定，用麻縷纏定，用上色糯酒四瓶煮，令酒盡摻在藥內，再入水二升，又煮，直候肉如泥，再入黃耆末五兩、人參末三兩、白朮末二兩、熟糯米飯焙乾為末一十兩。前後藥末同劑為丸，如梧桐子大。一日約服三百粒，初服百粒，旋加至前數。服之定覺有精神，美飲食，手足添力，血脈便行，輕健。如久喑不言者，服之半月，語言有聲。或云：血下，喘咳嗽，行步不得，服之必效。恐藥難丸，即入宿𩚫餅五七枚，焙乾為末，同搜和，入臼中搗千百下，丸之，用溫糯米酒送下，空心，食前服。</p>

<h3>巨勝丸（一名補漏丸）</h3>
<p>治男子筋痿，少腹不利，小便頻數，腰背疼悶不能久立，則腿膝麻冷。難以屈伸，心意多忘，耳內蟬鳴。久服不闕，滋血氣，壯元陽，髭鬢返黑，令人不老。添精補髓，益壽延年，神效不可具述。或婦人服之亦可。</p>
<p>巨勝子　甘菊花（去萼）　旋覆花（去萼）　吳白芷（切）　白茯苓（去黑皮）　肉桂（去粗皮）　蓽澄茄（去枝杖）　牛膝（去蘆頭，切，酒浸）　覆盆子（去枝杖）　熟乾地黃（焙）　遠志（去苗心。各一兩）　旱蓮子（去莖葉，七錢半）</p>
<p>上件一十二味各修事畢，除野芝麻外共為細末，再與野芝麻同碾羅勻細，酒煮麵糊為丸，如梧桐子大。每服四五十丸，空心食前溫酒下，日進一兩服，久服忌羊血、生蔥、蘿蔔等。</p>

<h3>補虛黃耆湯</h3>
<p>治諸虛不足，少腹急痛，脅肋䐜脹，臍下虛滿，胸中煩悸，面色萎黃，唇口乾燥，少力身重，胸滿短氣，腰背強痛，骨肉痠疼，行動喘乏，不能飲食，或因勞傷過度，或因病後不復，並宜服之。</p>
<p>人參（三兩，去蘆）　當歸（三兩，去蘆）　白朮（三兩）　黃耆（三兩）　桂（三兩，去粗皮）　甘草（三兩，炙）　白芍藥（六兩）</p>
<p>上為粗末。每服三錢，水一盞，生薑三片，棗一枚，同煎至七分，去滓溫服，食前，日進三服。</p>

<h3>烏銀丸</h3>
<p>治白髮之木並一切諸風。</p>
<p>吳白芷　甘菊花　旋覆花　桂心　巨勝子　白茯苓　蓽澄茄　牛膝（梢去）　覆盆子（以上各半兩）　蓮子草（二兩）</p>
<p>上件為細末，好酒煮麵糊為丸，如梧桐子大。每日空心，每服三十丸，溫酒下，更吃一二盞動藥力。</p>

<h3>三才丸</h3>
<p>滋陰養血，潤補不燥，養氣和血，養神。</p>
<p>天門冬（三兩，去心）　生地黃（三兩）　</p>
<p>上用柳甑箅以酒灑之，九蒸九曝乾。</p>
<p>人參（去蘆，二兩）</p>
<p>上同為末，以棗肉為丸，如梧桐子大。每服三十丸，食前溫酒送下，日進三服，歲久為驗。</p>

<h3>五味子丸</h3>
<p>治肝腎俱虛，收斂精氣，補陰養陽，充悅肌膚，進美飲食。</p>
<p>蓯蓉　蛇床子（炒）　菟絲子　遠志（去心）　五味子（各四兩）</p>
<p>上為細末，酒麵糊為丸，如梧桐子大。每服四十丸，空心溫酒下。</p>

<h3>秘真丸</h3>
<p>治腎水真陰本虛，心火狂陽過甚，心有所欲，速於感動，應之於腎，疾於施泄，故服此藥，秘固真元，降心火，益腎水。</p>
<p>蓮花蕊（一兩）　白茯苓（去皮）　縮砂仁（半兩）　益智仁（一兩）　黃柏（二兩）　甘草（炙，二兩）　半夏　木豬苓（去皮，二錢半）</p>
<p>上為細末，水浸𩚫餅為丸，如梧桐子大。每服四五十丸，空心溫酒下，食前。</p>

<h3>太和膏</h3>
<p>治諸虛不足，氣血虛衰，精神減少，肢體瘦悴，行步艱難。久而服益精髓，壯元陽。</p>
<p>當歸（酒洗，三兩）　川芎（二兩）　肉蓯蓉　舶上茴香（六兩）　川苦楝　破故紙　白茯苓　枸杞子　葫蘆芭　遠志（去心）　白朮（以上各三兩）　黃蠟（一兩半）　蔥白（二十莖）　胡桃（五十斤。各分作眼子）</p>
<p>上用鹿角三十斤，東流河水三十擔，同灶鐵鍋二隻。靠鹿頂截角，用赤石脂、鹽泥於截動處塗固之，勿令透氣，於甑內蒸一炊時，用馬藺刷就熱湯刷去角上血刺、塵垢訖，可長二四寸，截斷鹿角，外將前件藥一十四味拌和停勻。先鋪一層角於鍋內，角上鋪一層藥，如此勻作三層鋪之。將河水添在藥鍋內，其水於角上常令高三寸。用無煙木炭慢慢煎熬，常令小沸，勿令大滾，外一鍋內，專以將河水煎湯下，勿令大滾，如藥鍋內水稍下，卻於熱湯內取添，止令三寸，卻取河水添在熟湯內，續續倒添，至二十四時住火，候冷將鹿角撈出，用生絹在取汁，其藥滓不用外，將藥汁如前法再熬。更不用客水。如膏成，滴水中凝結不散，方始成膏。每服秤三錢，暖酒化服，空心。每服一服改作每服三錢，酒一大盞，慢火化開，空心服之。</p>

<h3>神效丸</h3>
<p>治男子腎氣衰弱，陰痿，陽事不舉。</p>
<p>原蠶蛾（取味連者，不以多少，去頭足毛羽，一兩）</p>
<p>上為細末，煉蜜為丸，如梧桐子大。每服七丸至十丸，臨臥溫菖蒲酒送下。</p>

<h3>木香燈草丸</h3>
<p>治陰形中痛，小便澀滯，或濃溺不通。</p>
<p>木香　紅花　燈草（以上各三兩）</p>
<p>上件為細末，糯米粉酒打糊丸，如梧桐子大。每服七十丸，溫酒送下，食前，日進三服。</p>

<h3>二靈丹</h3>
<p>補暖腑臟，祛逐風冷，利腰膝，強筋骨，黑髭發，駐容顏，性溫無毒。久服輕身，延年不老。</p>
<p>何首烏（雌雄各半，採刮搗者，俱不犯鐵。用第一淘米泔浸一伏時日，漉出，於銀器內，先排棗一重，各擘開，上鋪何首烏一重，又用棗一重複，再鋪何首烏一重，令盡。次日清河水於藥上有水約五指以來，用慢火煮，候棗極爛並何首烏稍軟取出，不用棗，只揀何首烏，入在諸今水中浸少時，用竹刀子刮去黑皮及兩面浮沫，令淨，竹刀切作薄片子，慢火焙乾，取淨一斤）　牛膝（揀去蘆頭並細梢，只取中間粗者，折作半寸以來，用好酒浸二宿，取出焙乾，淨半斤）</p>
<p>上件一處拌和，用石杵臼內搗，羅為細末，煉蜜和丸，如梧桐子大。每日空心溫酒或米飲送下六十丸，服至半月加至七八十丸，又服至一月加至一百丸，服之百日，前疾皆去。</p>

<h3>何首烏丸</h3>
<p>補養五臟六腑，強筋壯腎，黑髭發，堅固牙齒。久服延年益壽，駐顏色。</p>
<p>何首烏（雌雄各半，刮搗者俱不犯鐵，用第一淘米泔浸一伏時，次日漉出，於銀器內先排棗一重，各擘開，上鋪何首烏一重，再上排棗一重，復再鋪何首烏一重，令盡。次日入清河水於藥上，有水約五指以來，用慢火煮，候棗極爛並何首烏稍軟取出，不用棗，只揀何首烏，入清水中浸少時，用竹刀刮去黑皮及兩面浮沫，令淨，竹刀切作薄片子，慢火焙乾，取淨一斤）</p>
<p>上件用石杵臼內搗，羅為細末，煉蜜和丸，如梧桐子大。每日空心溫酒或米飲送下六十丸，服至半月加至七八十丸，又服一月加至一百丸。服之百日，前疾皆去。</p>

<h3>二神丸</h3>
<p>治脾腎虛弱，全不進食，臟腑泄瀉，米穀完出。有人全不進食，服補脾藥皆不驗，</p>
<p>授此方服之頓然能食。此病不可全作脾虛，蓋腎氣怯弱，真元衰劣，自是不能消化飲食。譬如鼎釜之中置諸米穀，下無火力，雖終日米不熟，其何能化？嘗記黃魯直服菟絲子，酒浸為末，空心，日抄數匙，以酒調下，十日外飲啖如湯沃雪，亦知此理也。（出《本事方》）。</p>
<p>破故紙（四兩，炒）　肉豆蔻（一兩，生）</p>
<p>上為細末。用大肥棗四十九個，生薑四兩，細切同煮，棗爛去姜，取棗剝去皮核，用肉研為膏，入藥和杵，丸如梧桐子大。每服三十丸，鹽湯下。</p>

<h3>通經湯</h3>
<p>治陰陽升降失常，暴感寒邪，真氣不足，手足厥冷，囊縮，或少腹急痛，並皆治之。</p>
<p>蛇床子（三兩）　左顧牡蠣（三兩，為末）　浮萍草（三兩）　草香附子（三兩，為末）　磁石（二兩，引針試有力者，杵如豆大，用絹袋盛煎十遍，勿用）</p>
<p>用向陽仰泉水一斗，同上件藥煎至七升，濾粗，貯於瓶中，臨臥陰器貯於瓶口中，提地戶三七遍，熏浸少時，傾於盆中，通手淋射少時。</p>

<h3>玉鎖丹</h3>
<p>治精氣虛滑，或遺而泄，或夢而脫，不能得禁。兼澀精，養氣壯陽。</p>
<p>龍骨　蓮花蕊　雞頭實　烏梅肉（以上各等分）</p>
<p>上為細末，蒸山藥，熟去皮，研如膏和丸，如小豆大。每日空心進二十丸，米飲湯下。</p>

<h3>固真丹</h3>
<p>養真氣，補不足。治下元衰憊，精神減少。常服令人益精髓。</p>
<p>南乳香（半兩）　代赭石（丁頭者）　揀丁香　廣木香　沒藥　桂府滑石　舶上茴香　沉香　木通　甘草　硃砂（為衣。以上十味各一兩）　蓮子心（三分）</p>
<p>上為細末。醋浸宿，𩚫餅丸，如雞頭大，選辰火日合，比午時前惡畢，合時忌雞、犬、婦人。陰乾，盛在竹筒子內，再選只火日服一丸。（假令初日初服一丸，初二日服二丸，一日遇丙丁火日之類是也。）</p>

<h3>未央丸</h3>
<p>治氣血虛弱，肢體沉重，情思少樂，飲食減少，及腎氣衰憊，腰腿沉重。</p>
<p>巨勝子（九蒸九曝）　巴戟（去心）　川椒（去目）　枸杞　甘菊花　菖蒲　人參（去蘆頭。以上各一兩）</p>
<p>上用金襴袈裟一具，東流水洗千遍，荷葉裹，用文武火燒稍干，好酒煮爛，入藥末為丸，如梧桐子大。每服六七十丸至百丸，空心溫酒或米飲下，日進二服。（藥一兩，用膏末子一兩。）</p>

<h3>玉蕊丹</h3>
<p>治小腸氣疼痛不可忍，欲絕。</p>
<p>青木香（七錢半）　茴香（半兩）　蠍梢（半兩）　黑附子（炮裂，去皮臍，一兩）　白礬（生，二錢半）　陽起石（半兩）　硫黃（細研，五錢）　硇砂（湯化去土，水飛令至淨，半兩）</p>
<p>上同再研極細，酒麵糊為丸，如梧桐子大。於疾發時，用新綿秤二錢半燒灰，與藥十五丸同研，熱酒調下。甚者加至二十丸，即時氣定，不上攻，須臾即愈。久有此疾者，日服十丸，半月小便中當有如桃膠，即根本除矣。其效不可具錄。</p>

<h3>接真湯</h3>
<p>治陰病手足厥冷、臍腹疼痛、真氣不足、衰憊欲絕者。</p>
<p>沉香（二錢）　丁香（二錢）　附子（炮裂，去皮臍，秤四錢）　麝香（一錢）</p>
<p>上為粗末。水二盞，生薑七片，棗二枚去核，煎至一盞，濾去滓，溫服，只作一服。</p>

<h3>天雄丸</h3>
<p>治真氣不足，陽氣衰憊，失精腰痛，臍腹痃急。及陽不興，男子本氣脫者，並宜服。</p>
<p>蛤蚧（一對）　硃砂（二錢）　沉香（三錢）　丁香（三錢）　陽起石（三錢）　鍾乳粉（半錢）　木香（二錢半）　紫梢花（半兩）　晚蠶蛾（一兩半）　牡蠣粉（二錢半）　天雄（一個）　桂（二錢半）　石燕子（一對，炭火燒，淬醋七次）　鹿茸（半兩，酥炙）　白米（二錢半）　蓯蓉（半兩，酒浸三日，焙乾）　菟絲子（三錢，酒浸，焙乾）　龍骨（二錢半）　海馬（一對）　乳香（三錢）上件藥二十味，杵為細末，煉蜜和丸，如彈子大。每服一丸，空心細嚼，好酒煎木通、入麝香少許送，不得過三服。</p>

<h3>胡桃丸</h3>
<p>益精補髓，強筋壯骨，延年益壽，悅心明目，滋潤肌膚，壯年高人臟腑不燥結，久服百病皆除。</p>
<p>破故紙　杜仲　萆薢　胡桃仁（四兩）</p>
<p>上將破故紙、杜仲、萆薢三味搗羅為細末，次入胡桃膏子一處秤和令勻，再搗千餘下，丸如桐子大。每服三十丸至五十丸，空心溫酒下，鹽湯亦可。</p>

<h3>延壽丹</h3>
<p>治腎經不足，補精髓，益氣壯元陽，久服輕身耐老。</p>
<p>松脂（三十兩，依法煮煉白者）　茯苓　甘菊花（一十兩）　柏子仁（十兩。各取末）</p>
<p>上四味為末，煉蜜和丸，如梧桐子大。每服二十丸，空心溫酒送下，或鹽湯亦可，一日三服，應是諸疾，服之皆愈。</p>

<h3>何首烏丸</h3>
<p>補養五臟六腑，強筋壯骨，黑髭發，堅固牙齒，久服延年益壽，駐顏色。</p>
<p>何首烏（去粗皮）</p>
<p>上不犯銅鐵器，為細末，用棗肉和丸，如豌豆大，每服七八十丸，空心溫酒送下，或米飲亦可。忌豬肉、血、無鱗魚，觸築無力。</p>

<h3>腎氣丸</h3>
<p>治腎氣虛乏，下元冷憊，夜多漩溺，腳膝緩弱，肢體倦怠，面色黧黑，可思飲食。</p>
<p>又治腳氣上入少腹不仁及虛損不足，渴飲冷水，腰重疼痛，少腹拘急，小便不利，或男子消渴小便反多者，並宜服之。</p>
<p>熟乾地黃（八兩）　山藥（四兩）　白茯苓（三兩）　山茱萸（三兩）　澤瀉（四兩）　牡丹皮（三兩）　五味子（六兩）　桂心（三兩）</p>
<p>上為細末，煉蜜和丸，如梧桐子大。每服五十丸，空心溫酒送。</p>

<h1>卷七</h1>

<h2>治積熱門</h2>

<h3>紫雪</h3>
<p>療腳氣毒遍內外，煩熱不解，口中生瘡，狂蕩叫走，瘴疫毒癘，卒死溫瘧，五屍五注，心腹諸疾，㽲刺切痛，及解諸熱藥毒，發邪熱卒黃等，並解蠱毒，鬼魅野道熱毒。又治小兒驚癇百病。</p>
<p>黃金（一百兩）　寒水石　石膏　磁石　滑石（各三斤，並搗碎。以上用水一石煮至四斗，去滓，入下項）　玄參（一斤，洗，焙，搗碎）　羚羊角屑　犀角屑　沉香（搗碎）　青木香（搗碎，各五兩）　升麻（一斤）　丁香（一兩，搗碎）　甘草（炙，銼，八兩。以上八味入前藥汁中再煮，取一斗五升，去滓，入下項）　硝石（四升，芒硝亦得，每升重七兩七錢半）　朴硝（精者十斤。以上二味入前藥汁中，微火上煎，柳木篦攪不住手，候有七升，投在水盒中半日，欲凝入下項）　硃砂（飛研，三兩）　麝香當門子（一兩二錢半，研二味，入煎藥中攪，調令勻，寒之二日）</p>
<p>上件為藥成霜，雪紫色，每服一錢或二錢，用冷水調下。大人小兒臨時以意加減，食後服。</p>

<h3>紅雪通中散</h3>
<p>治頰熱黃疸，腳氣溫瘴，解酒毒，消宿食，開三焦，利五臟，爽精神，除毒熱，破積滯，去腦悶。治眼昏頭痛，鼻塞口瘡，重舌腸癰，喉閉及傷寒狂燥，胃爛發斑等病，並宜服之。</p>
<p>川朴硝（一斤）　羚羊角屑　川升麻　黃芩（各三兩）　枳殼（麩炒黃色，去穰）　赤芍藥　人參（去蘆頭）　淡竹葉　甘草（生）　木香　檳榔（以上各二兩）　葛根　大青（去根）　桑根白皮　蘭葉　木通　梔子（去皮。各一兩半）　硃砂（細研，一兩）　麝香（半兩）　蘇枋（銼碎，六兩）</p>
<p>上件除硃砂、麝香外，並細銼，以水二斗五升煎至九升，去滓，更以綿濾過，再以緩火煎令微沸，然後下朴硝，以柳木篦攪勿住手，候凝，次下硃砂、麝香等末，攪令勻，傾於新瓷盆中，經宿即成矣。細研，每服一錢至二錢，新汲水調下，更量老小虛實，臨時加減服之。凡服靈寶丹者，先依上件服法調此藥，服訖須臾，更以熱茶投，令宜瀉一兩行為度，後依法服靈寶丹立效。</p>

<h3>涼膈散</h3>
<p>治大人小兒腑臟積熱，煩躁多渴，面熱頭昏，唇焦咽燥，舌腫喉閉，目赤鼻衄，頷頰結硬，口舌生瘡，痰實不利，涕唾稠黏，睡臥不安，譫語狂妄，腸胃燥澀，便溺秘結，一切風壅，並宜服之。</p>
<p>川大黃（銼）　朴硝　甘草（各二十兩）　山梔子仁　薄荷（去土用葉）　黃芩（各一十兩）　連翹（二斤半）</p>
<p>上為末。每服二錢，水一盞，入竹葉七片，蜜少許，同煎至七分去滓，食後溫服。小兒可服半錢，更隨歲數加減服之，得利下住服。</p>

<h3>洗心散</h3>
<p>治風壅壯熱，頭目昏痛，肩背拘急，肢節煩疼，熱氣上衝，口苦唇焦，咽喉腫痛，痰涎壅滯，涕唾稠黏，心神煩躁，眼澀睛疼。及寒壅不調，鼻塞聲重，咽乾多渴，五心煩熱，小便赤澀，大便秘硬，並宜服之。</p>
<p>大黃（麵裹煨，去面，切，焙）　甘草（爁）　當歸（洗）　芍藥　麻黃（不去節秤）　荊芥穗（各六十兩）　白朮（一十五兩）</p>
<p>上為細末。每服二錢，水一盞，入生薑、薄荷各少許，同煎至七分，去滓溫服。如小兒麩豆瘡疹欲發，先狂語多渴，及驚風積熱，可服一錢，並臨臥服。如大人五臟壅實，欲要溏轉，加至四五錢，乘熱服之。</p>

<h3>八正散</h3>
<p>治大人小兒心經邪熱，一切蘊毒，咽乾口燥，大渴引飲，心忪面熱，煩躁不寧，目赤睛疼，唇焦鼻衄，口舌生瘡，咽喉腫痛。又治小便赤澀，或癃閉不通及熱淋、血淋，並宜服之。</p>
<p>大黃（銼，麵裹煨，去面，切，焙）　瞿麥（銼）　木通　扁蓄　車前子　山梔子仁　甘草（炙）　滑石（以上各一斤）</p>
<p>上為散，每服二錢，水一盞，入燈心煎至七分，去滓溫服，食後臨臥。小兒量力少少與之。</p>

<h3>妙香丸</h3>
<p>辰砂（飛研，九兩）　巴豆（三百一十五粒，去皮心膜，炒熟，研如類油）　牛黃（研）　龍腦（研）　膩粉（研）　麝香（研。各三錢）　金箔（九十箔，研）</p>
<p>上合研勻，煉黃蠟六兩，入白沙蜜三分，同煉令勻，為丸，每兩作三十丸。解五毒，治潮熱、積熱等疾。如潮熱、積熱、傷寒結胸、發黃狂走、燥熱口乾、面赤、大小便不通，煎大黃、炙甘草湯下一丸。毒利下血，煎黃連湯，調膩粉少許下。如患酒毒、食毒、茶毒、氣毒、風痰、伏痞、吐逆等。並用膩粉、龍腦、米飲下。中毒吐血，悶亂煩躁欲死者，用生人血下，立愈。小兒百病驚癇，急慢驚風，涎潮搐搦，用龍腦膩粉蜜湯下綠豆大二丸。</p>
<p>諸積食、積熱、頰赤煩躁、睡臥不寧、驚哭瀉利，並用金銀薄荷湯下，更量歲數加減。如大人及婦人因病傷寒時疾，陰陽氣交，結伏毒氣胃中，喘燥眼赤，潮發不定，再經日數七八日已下，至半月日未安，醫所不明證候，脈息交亂者，可服一丸，或分作三丸亦可，並用龍腦、膩粉、米飲調下半盞已來。下此一服取轉，下一切惡毒涎並藥丸瀉下。如要卻收，水洗淨，以油單子裹埋入地中，五日取出，可再與大人小兒依法服。一丸救三人，即不堪使。如要藥速行，即用針扎一眼子，冷水浸少時，服之即效，更速。</p>

<h3>龍腦雞蘇丸</h3>
<p>除煩解勞，消穀下氣，散胸中鬱熱，主肺熱咳嗽，治鼻衄吐血，血崩下血，血淋、熱淋、勞淋、氣淋，止消渴，除驚悸，涼上膈，解酒毒。又治胃熱口臭，肺熱喉腥，脾疽口甜，膽疸口苦。常服聰耳明目，明心益智。</p>
<p>雞蘇（淨葉一斤，龍腦、薄荷是也）　真蒲黃（微炒）　阿膠（炒令燥）　人參（去蘆頭）　木通（銼。各二兩）　麥門冬（四兩，湯浸，去心，焙）　甘草（一兩半，炙，銼）　生乾地黃末（六兩，後入膏）　黃耆（去蘆頭，銼，一兩）　真銀州柴胡（二兩，銼，將上件二物沸湯半升以上，浸三日，絞取汁，後入膏）</p>
<p>上件另研後入外，並搗羅為細末，將西路蜜二斤，先煉一沸，然後下生乾地黃末，不住手攪，時時入絞上者木通、柴胡汁，慢慢熬成膏，勿令焦。然後將其餘藥末同和為丸，如豌豆大。每服二十丸，嚼破熟水下，不嚼亦得。虛勞煩熱，消渴驚悸，煎人參湯下；咳嗽唾血、鼻衄吐血，將麥門冬湯浸去心，煎湯下，並食後臨臥服之；惟血崩下血、諸淋疾，皆空心食前服，治淋用車前子湯下。</p>

<h3>加減火府丸</h3>
<p>治心經蘊熱，頭目壅赤，小便秘澀。</p>
<p>生乾地黃（洗，切，焙，一兩）　木通（兩半）　黃連（去須，二分）　黃芩（去黑皮，一分）　赤茯苓（去黑皮，半兩）</p>
<p>上為細末，煉蜜為丸，如桐子大。每服三十丸至四十丸，食後溫水下。</p>

<h3>神芎丸</h3>
<p>治腎水真陰本虛，心火狂，陽損甚，以致風熱壅滯，頭目昏眩，肢體麻痹，皮膚瘙癢，筋脈拘倦，胸膈痞悶；或鼻窒鼽衄，口舌生瘡，咽嗌不利，牙齒疳蝕；或遍身多生瘡疥；或睡語咬牙，驚惕虛汗；或健忘心忪，煩躁多渴；或大小便澀滯；或煩熱腹滿；或酒過積毒；或勞役過度，中外一切勞損，神狂氣食亂，心志不寧，口苦咽乾，飲減少，變生風熱諸疾，虛羸困倦；或酒病瘦瘁及老弱虛人，尤宜服之；或脾腎陰虛，風熱燥郁，色黑齒槁，身瘦耳焦；或熱中煩滿，飢不欲食；或癉成消中，善食而瘦；或消渴多飲而數小便。及常服保養，除痰飲，消酒食，清頭目，利咽膈，能令遍身結滯宣通，氣和而愈，神強體健，耐傷省病，並婦人經病及產後血滯，腰腳重痛及小兒積熱驚風潮搐，並皆治之。</p>
<p>大黃（生）　黃芩（各二兩）　生牽牛　滑石（各四兩）　黃連　薄荷葉　川芎（各半兩）</p>
<p>上為細末，滴水為丸，如梧桐子大。每服四十丸至五十丸，溫水下，食後。</p>

<h3>清涼飲子</h3>
<p>治小兒血脈壅實，臟腑生熱，頰赤多渴，五心煩躁，睡臥不寧，四肢驚掣及因乳哺不時，寒溫失度，令兒血氣不理，腸胃不調，或溫壯連滯欲成，伏熱不歇，欲發驚癇。又治風熱結核，頭面瘡癤，目赤咽痛，瘡疹餘毒，一切壅滯並宜服之。</p>
<p>大黃（米下蒸，切，焙）　赤芍藥　當歸（去蘆頭）　甘草（炙。各等分）</p>
<p>上為粗末。每服一錢，水一中盞煎至七分，去滓溫服。量兒大小虛實加減，微溏利為度，食後臨臥服之。</p>

<h3>消痞丸</h3>
<p>治酒毒、面毒，上焦蘊熱，痰實氣澀，皮膚乾燥，多渴饒睡，神志恍惚，頭目昏眩，飲食遲化，不能勝克。</p>
<p>黃連　青黛（另研）　乾葛（各二兩）　黃芩　大黃　大梔子　黃柏　藿香葉　薄荷　厚朴　茴香（炒。以上各一兩）　木香　桂（各半兩）　牽牛（炒，四兩）</p>
<p>上為細末，滴水為丸，如梧桐子大。每服五十丸，食後溫生薑湯送下。</p>

<h3>賀蘭先生解毒丸</h3>
<p>（亦名保命丹，又名化毒丹）</p>
<p>善解諸毒，藥毒、酒毒、山嵐瘴毒、果毒、肉毒、麵食魚菜痰，冬月丹毒，夏月暑毒，傷風后餘熱，小兒瘡疹後毒，並皆治之。及喉閉之患，應是有名毒，悉皆治之。</p>
<p>管仲　茯苓　黃藥子　蘭根　乾葛　地黃　雄大豆　甘草　滑石　縮砂仁　陰地厥　薄荷（各三兩，好者用）　土馬鬃　綠豆粉　益智　寒水石　山豆根　紫河車　馬譬孛　草龍膽　白殭蠶　百藥煎　山梔子　大黃（各一兩）</p>
<p>上件二十四味去土，水洗淨，焙乾為細末，蜜水浸，𩚫餅為丸，如彈子大。每服一丸，細嚼新水送下。小兒一丸分作四服，煎薄荷湯放冷磨下。小兒急驚，磨刀水下，更在臨時看病大小加減服之。此藥長宜將帶備急。若夏月頻服，使諸疾不生，神效不可盡述。</p>

<h3>治時疾神聖熱藥</h3>
<p>白花蛇肉　黑烏蛇肉　紫色雄黃（各二錢）　錦文大黃（半兩）</p>
<p>上四味各生用，搗羅為細末。大人每服三四錢，水一盞半同煎三五沸，食後稍熱服。病大者每日三四服，若十歲以下小兒，每服一錢半至二錢，煎服同上法。</p>

<h3>黃連解毒湯</h3>
<p>治大熱甚煩，錯語不得眠。</p>
<p>黃連（七錢半）　黃柏　梔子（各半兩）　黃芩（一兩）</p>
<p>上銼如麻豆大，每服五錢，水一盞半煎取一盞，熱去滓服，未知再服。</p>

<h3>牛黃瀉心湯</h3>
<p>治心經邪熱，狂語，精神不爽。</p>
<p>腦子（二錢半）　牛黃（二錢半）　大黃末（生二兩）　硃砂（二錢半）</p>
<p>上同研極細。每服三錢，涼生薑、蜜水調下。</p>

<h3>無憂散</h3>
<p>治諸熱譫語，精神昏冒及里有蓄熱。</p>
<p>天南星（牛膽制，為細末，一兩）　腦子（半錢）</p>
<p>上二味同研勻。每服三錢，濃煎人參湯調下，如人行三里地，更飲人參湯一盞投之，須臾下惡物為度，累用有效。</p>

<h3>清心丸</h3>
<p>治經絡中熱，夢漏，心忪恍惚，膈熱夢遺，不可全作虛冷，亦有經絡熱而得之也。</p>
<p>黃柏（二兩，生用）　龍腦（二錢）</p>
<p>上二味為細末，煉蜜和丸，如梧桐子大。每服一十丸，臨臥麥門冬酒送下。</p>

<h3>時毒藥</h3>
<p>治時疾生熱，疙瘩在咽喉間，增寒壯熱，頭痛，頭面赤腫，狀若雷頭，相傳染無可救者，並宜服之。</p>
<p>大黃（生用）　寒水石（生用）　當歸（各等分）</p>
<p>上為細末。每服二三錢至五錢，無根水調下，食後服，臨時觀虛實加減服之。</p>

<h3>酒蒸黃連丸</h3>
<p>治消渴，日飲水數升，漸至三二斗，小便五七十次，發熱瘦弱，口甘，食已如飢，此名消癉。今用黃連味苦寒，無毒，除熱氣，止煩渴，厚腸胃，消渴之人飲水，脾胃惡濕，黃連為對。</p>
<p>黃連（淨半斤，酒二升，重湯蒸，候時取出曬乾）</p>
<p>上為細末，滴水和丸，如梧桐子大。每服五十丸，大茶飯前服之，溫水送下。（初伏日，為頭服之。）</p>

<h3>管仲散</h3>
<p>解一切諸熱毒，或中食毒、酒毒、藥毒等，並皆解之。</p>
<p>黃連　管仲　甘草（各三錢）　駱駝蓬（五錢）</p>
<p>上為細末，每服三錢，冷水調下。</p>

<h3>海仙丸</h3>
<p>治諸伏熱，頭目不清，神志昏塞，解諸大毒。以取水之精，漬於船板木中，縷見風日，久則日炙變為青色，以取太陽之氣，水見太陽之氣而曬曝，中有陰陽之氣結而不散，聚而成青。服之分陰陽，去邪熱，調臟腑。聖人處治以度物之氣味所用，且如東壁牆上土，取之，以新水調化，取清服之，治腑臟不調。謂脾主於土，脾受濕濡瀉，取以太陽真火，其土引入於脾，藉太陽真火之氣，以除去其濕，而吐瀉得止。又以魚骨入喉中肉內不出，燒魚綱灰，新水調服，其魚骨即時便出。又有月蝕瘡不愈者，令人燒救月鼓杖，燒灰，乾摻瘡上，立已。此聖人取其物類相感故也。具船板青與上同意。</p>
<p>船板青（五兩）　酥油餅末（一兩半）</p>
<p>上為細末，稀麵糊和丸，如梧桐子大。每服四五十丸，酒送下，不拘時候。</p>

<h3>三黃丸</h3>
<p>治法《千金方》同，治吐血、黃疸、熱病。</p>
<p>黃連（半兩）　黃芩　大黃（各二錢半）</p>
<p>上件為細末，煉蜜和丸，如梧桐子大。每服五七十丸，溫水送下，食前。</p>

<h2>治泄痢門</h2>

<h3>豆蔻固腸丸</h3>
<p>治脾胃虛弱，臟腑頻滑，可思飲食，腸鳴腹痛，並皆治之。</p>
<p>木香　赤石脂　乾薑　縮砂　厚朴（生薑制）　肉豆蔻（麵裹煨，去面。各一兩）</p>
<p>上為細末，麵糊和丸，如梧桐子大。每服六十丸，食前米飲下。</p>

<h3>縮砂丸</h3>
<p>治大便泄瀉，米穀不化，腹中疼痛，可思飲食。</p>
<p>縮砂仁　黃連（去須，微炒）　附子（炮，去皮臍）　吳茱萸（湯洗七次，焙乾，微炒）　訶子皮　肉豆蔻（各一兩）　乾薑（炮）　木香（各半兩）</p>
<p>上為細末，水煮麵糊和丸，如梧桐子大。每服五十丸，食前米飲送下。</p>

<h3>真方聖散子</h3>
<p>治男子、婦人脾胃受濕，中脘停寒，吃物頻傷，心胸滿悶，脅肋膨脹，腸鳴虛痞，小腹堅痛，臍下強急；或大便不調，米穀遲化，裡急後重，下痢膿血，或下五色，或便如魚腦，或如豆汁，或有鮮血，或如爛肉相似，日夜無度，久而不愈，嗜臥怠墮，虛羸，肢體沉困，寒熱時作。此藥能固養脾胃溫中，止腹痛，服之甚有所益。</p>
<p>御米殼（三兩，搗碎，醋炒黃色）　肉豆蔻（麵裹煨，去面）　赤石脂　烏魚骨（去皮）　甘草（炙黃）　揀丁香　訶子皮　乾薑（炮製。以上各一兩）</p>
<p>上件為細末。每服先用水一盞，入乳香少許，煎五七沸，調藥末二錢，和滓食前熱服。</p>

<h3>戊巳丸（必用方）</h3>
<p>治脾胃受濕，米穀不化，泄瀉注下。</p>
<p>黃連（銼如豆）　吳茱萸　白芍藥（銼如豆，各四兩）</p>
<p>上同炒，候吳茱萸黃熟則止，放冷，為細末，水煮麵糊為丸，如梧桐子大。每服五七十丸，食前米飲下。</p>

<h3>堅中丸</h3>
<p>治脾胃受濕，滑瀉注下。</p>
<p>黃連（去須，一兩）　黃柏（一兩）　陳皮（半兩）　赤茯苓（去皮，一兩）　白朮　澤瀉（各一兩）　肉豆蔻　白芍藥　人參　桂　半夏曲（各半兩）</p>
<p>上為細末，水浸𩚫餅和丸，如梧桐子大。每服五七十丸，食前溫米飲送下。</p>

<h3>炙肝散</h3>
<p>治脾胃虛弱，五勞七傷，肌體羸瘦，全不思食，久患泄瀉，腸滑不止，心胸滿悶，臍腹疼痛。或便膿血，困倦無力，四肢沉重，心勞口瘡，並皆治之。</p>
<p>木香　白朮　生犀末　山茵陳（去枝梗）　紅豆蔻　縮砂仁　桂（去粗皮）　人參（去蘆頭）　黑附子（炮製，去皮臍）　石斛（銼，炒）　狗參（去皮）　川芎　良薑　柴胡（去苗）　訶子（炮，去核）　草豆蔻（炮去皮。各一兩半）　陳皮（去白）　白芍藥　白蕪荑（炒，去皮）　乾薑（炮）　桔梗　吳茱萸（洗，焙乾）　防風　紫菀（去土）　紫參（去皮。各半兩）</p>
<p>上二十五味各修制畢，搗羅為細末。每服二錢，羊肝二兩，去筋膜，薄批，摻藥，入蔥白、生薑絲、鹽各少許，拌勻，用紙裹水濕，文武火煨熟，卻用生薑粥送下，食前，日進二服。</p>

<h3>水煮木香膏</h3>
<p>治脾胃受濕，臟腑滑瀉，腹中疼痛，日夜無度，腸鳴水聲，不思飲食，每欲利時裡急後重。或下赤黃，或便膿血，並宜服之。</p>
<p>木香　丁香　訶子皮　當歸　藿香葉　黃連（去須）　白芍藥　青皮（去白）　陳皮（去白）　甘草（炙）　厚朴（生薑制。各一兩）　枳實（麩炒）　乾薑（炮。各半兩）　乳香　肉豆蔻　縮砂仁（各一兩半）　御米殼（蜜水拌炒深黃色，六兩）</p>
<p>上為細末，煉蜜和丸，如彈子大。每服一丸，水一大盞，擘破，煎至七分，和滓稍熱服，食前。</p>

<h3>潤腸橘香丸</h3>
<p>此二味降氣潤腸，服之大腸自無澀。</p>
<p>橘皮　杏仁（去皮尖，雙仁，麩炒黃色。各等分）</p>
<p>上為細末，煉蜜和丸，如梧桐子大。每服五十丸，空腹溫水下。久服不損胃氣。</p>

<h3>潤腸丸</h3>
<p>治津液耗少，大便秘澀，下焦氣滯。常服消食下氣，祛風潤燥。</p>
<p>威靈仙茸（一兩半）　郁李仁（去皮，半兩）　木香（二錢）　枳實（二錢半，麩炒）　麻仁（七錢半）　檳榔（三錢）　人參（二錢半）</p>
<p>上件為細末，煉蜜和丸，如梧桐子大。每服三十丸至五十丸，生薑湯下，食後臨臥服。</p>

<h3>換腸丸</h3>
<p>治泄瀉不止及諸下痢之疾。</p>
<p>御米殼（一兩，去鬲蒂，碎，微炒，淨秤）　木香　訶子皮　白芍藥　甘草（炒）　當歸（去蘆頭，炒）　人參（各一兩）　白朮　白茯苓（去皮，各一兩半）</p>
<p>上件為細末，煉蜜和丸，如彈子大。每服一丸，水一盞煎化，稍熱食前服。</p>

<h3>二聖散</h3>
<p>治泄痢不問新久，並皆治之。</p>
<p>乾黑木耳（一兩，炒）　鹿角膠（一分，炒如珠子）</p>
<p>上為細末。每服三四錢，溫酒調下，不拘時候。</p>

<h3>加減神功丸</h3>
<p>治三焦氣澀，心腹痞悶，六腑風熱，大便不通，腰腿疼痛，肩背重悶，頭昏面熱，口苦咽乾，心胸煩躁，睡臥不安。及治腳氣並素有風人，大便結燥。</p>
<p>訶黎勒（四兩）　人參（二兩，去蘆頭）　牽牛（四兩，微炒）　天麻仁（另搗如膏，四兩）</p>
<p>上為細末，入麻仁搗研勻，煉蜜為丸，如梧桐子大。每服四十丸，溫水下，溫酒、米飲皆可服，食後臨臥。如大便不通，可倍丸數，以利為度。</p>

<h3>肉豆蔻丸</h3>
<p>治腸虛胃弱，停積風冷，大便泄瀉，水穀不化，腹脅脹痛，下痢膿血，遍數頻並裡急後重，嘔逆噁心，肢體困倦，飲食減少，並宜服。</p>
<p>肉豆蔻（麵裹煨）　黑附子（炮，去皮臍）　川薑（炮）　桂（去粗皮）　硫黃（研）　白朮（炒）　當歸（去蘆頭）　訶子皮（各一兩）　川烏頭（炮，去皮臍）　紅豆蔻（各半兩）</p>
<p>上為細末，醋麵糊為丸，如梧桐子大。每服三十丸，米飲送下，空心食前服。</p>

<h3>厚朴丸</h3>
<p>和脾暖胃，益氣。治心腹疼痛，胸膈虛痞，腹脹腸鳴，口苦吞酸，肢體倦怠，飲食減少，痰逆噁心，時發嘔吐，便利不調，或即泄瀉，並宜服之。</p>
<p>厚朴（去皮，生薑汁製，四兩）　乾薑（炮）　桂（去皮）　川椒（去閉口及目，微炒。各二兩）</p>
<p>上為細末，水煮麵糊為丸，如梧桐子大。每服三十丸至五十丸，溫米飲下，食前服。</p>

<h3>大已寒丸</h3>
<p>治中焦氣弱，脾胃受寒，飲食不美，氣不調和，退陰助陽，除臟腑積冷，心腹疼痛，大便滑泄，腹中雷鳴，霍亂吐瀉，手足厥逆，便利無度。及療傷寒陰濕，形氣沉困，自汗。</p>
<p>附子（炮，去皮臍）　川烏頭（炮裂，去皮臍，銼作小塊，如豆大，再炒令黃色）　川乾薑（炮裂）　高良薑（銼，炒）　桂（去心）　吳茱萸（炒。各一兩）</p>
<p>上為細末，醋煮麵糊為丸，如梧桐子大。每服五七十丸，熱米湯下，空心食前，日進二服，無所忌。</p>

<h3>吳茱萸丸</h3>
<p>治一切積冷，脾胃不和，心腹疼痛，嘔吐泄瀉，腹內絞痛。</p>
<p>吳茱萸（洗七次，焙乾，半兩）　良薑（銼碎，五兩）　乾薑（炮，五兩）</p>
<p>上件三味，各修制畢，搗羅為細末，醋打麵糊為丸，如梧桐子大。每服五十丸，空心食前，清粥飲送下。</p>

<h3>黃連烏梅丸</h3>
<p>治諸熱利不瘥。</p>
<p>烏梅肉（炒）　黃連（去須。各四兩）</p>
<p>上為細末，煉蜜和丸，如梧桐子大。每服二十丸，溫米飲下，食前，日進二服。</p>

<h3>大道固腸丸</h3>
<p>治腸虛滑泄，水穀直下，完穀不化，久寒積冷，心腹脹滿，可思飲食，怠惰嗜臥，困倦少力。又治白帶，脈候沉微。</p>
<p>陽起石（燒一日）　硫黃（水飛）　赤石脂（燒通紅）　白礬（枯過）　肉豆蔻（醋麵裹，燒熟為度。各一兩）　白龍骨（二兩半）　川烏頭（炮，去皮臍）　乾薑（炮。各一兩半）　木香　縮砂仁（各半兩）</p>
<p>上件研，羅為細末，醋麵糊為丸，如梧桐子大。每服五七十丸，空心粥飲下。</p>

<h3>椒艾丸</h3>
<p>治久虛寒，泄痢不止。</p>
<p>烏梅（去核，二兩半，醋浸，布裹蒸）　川椒（炒，去目，一兩）　柔成無滓艾（一兩半）　乾薑（炮）　赤石脂　黑附子（炮裂，去皮臍。各一兩）</p>
<p>上件除烏梅外同為細末，將蒸烏梅肉研勻，更入熟棗肉、蜜少許和丸，如梧桐子大。每服二十丸，米飲湯下，食前。</p>

<h3>附子蓽茇丸</h3>
<p>治經虛月候不時，腸滑下痢頻，並常服助氣安血，大補。</p>
<p>黑附子（炮裂，去皮臍，三兩）　官桂（去皮）　大椒　良薑（細銼，炒）　陽起石（火燒一日）　川薑（炮裂）　厚朴（生薑制）　白朮（銼）　白茯苓（去皮）　赤石脂（火燒通紅。各二兩）　肉豆蔻（醋和麵裹燒，一兩半）</p>
<p>上件各修制畢，搗羅為末，酒煮麵糊為丸，如梧桐子大。每服四十丸，空心食前服。</p>

<h3>大聖散</h3>
<p>治脾胃積寒，心腹疼悶，臟腑泄瀉，腸鳴絞痛。</p>
<p>益智（二兩，連皮，炒）　川烏頭（炮裂，去皮臍）　陳皮（湯浸，去白。各一兩）　乾薑（炮裂，半兩）　茴香（七錢半，炒）　甘草（二錢半，炒）</p>
<p>上為末，紗羅子羅。每服二分，水一盞，入鹽一捻，同煎至七分，去滓，食前熱服。</p>

<h1>卷八</h1>

<h2>治雜病門</h2>

<h3>拈痛散</h3>
<p>治肢節疼痛，熨烙藥。</p>
<p>羌活（去蘆頭）　獨活（去蘆頭）　細辛（去苗葉）　肉桂（去粗皮）　防風（去蘆頭並叉者）　白朮　川烏頭（生，去皮臍）　良薑（銼）　麻黃（不去節）　天麻（去苗）　吳茱萸（生用）　葛根　乳香（另研）　小椒（去子及閉口者）　全蠍（生用）　當歸（去苗。以上各一兩）　川薑（生用，半兩）</p>
<p>上為粗末，入乳香勻。每抄藥一十錢，痛甚者加至十五錢，同細鹽一升一處炒，令極熱，用熟絹袋內貯藥，熨烙痛處，不拘早晚，頻用為效。如藥冷即再炒一次，用畢，其炒藥不用。</p>

<h3>聖靈丹</h3>
<p>治一切打撲傷損及折傷疼痛不可忍者，並皆治之。</p>
<p>乳香（五錢）　烏梅（去核五個）　萵苣子（盞，炒黃，取二兩八錢）</p>
<p>上為細末，煉蜜為丸，如彈子大。每服一丸，細嚼熱酒下，吃一服時不痛，如痛再服。</p>

<h3>犀皮湯</h3>
<p>治髭發乾澀，令潤澤洗髮方。</p>
<p>小麥麩（半升，計二兩半）　半夏（湯洗七次，去滑，銼，一兩）　沉香末（半兩）　生薑（一兩，和皮用，切）</p>
<p>上都用藥水兩碗，入生薑一兩，和皮細切，同煎三兩沸，生絹濾去滓，取清汁，入龍、麝少許攪勻，洗髭發令潤柔易長。</p>

<h3>澡洗藥</h3>
<p>淋渫一切諸風。</p>
<p>乾荷葉（三十二兩）　威靈仙（去土）　藁本（去土）　藿香葉　零陵　茅香（各一十六兩）　甘松（去土）　香白芷（各八兩）</p>
<p>上為粗末，每用二兩，生絹袋盛，用水二桶，約四斗，煎三沸，放稍熱，於無風處淋渫了，避風少時。常用治遍身瘙癢，光膩皮膚。如水少時，更添入熟熱水，斟量得所使用，勿令添入冷水，藥末不添。</p>

<h3>玉粉散</h3>
<p>治熱汗浸漬成瘡，腫癢焮痛。</p>
<p>定粉（一兩）　蛤粉（半兩）　石膏（半兩）　白石脂（半兩）　滑石（八兩半）　白龍骨（半兩）　粟米粉（二兩）　寒水石（燒通赤，於淨地上放冷出火毒，一兩）</p>
<p>上為末，再研極細勻，每用藥乾擦患處。</p>

<h3>淋渫藥七寶散</h3>
<p>治熱汗浸漬成瘡，癢痛不已。</p>
<p>黃耆　當歸　防風　荊芥穗　地骨皮　木通（各二兩）　白礬（一兩）</p>
<p>上為粗末，每用藥一兩，以水三大碗煎五六沸，濾去滓，稍熱淋渫患處，拭乾，避風少時。</p>

<h3>淋渫頑荊散</h3>
<p>治從高失墜及一切傷折，筋傷骨碎，瘀血結痛。</p>
<p>頑荊葉（一兩半）　蔓荊子　白芷　細辛（去苗）　防風（去蘆頭）　桂心　川芎　丁皮　羌活（各一兩）</p>
<p>上件為末，每度用藥二兩，鹽半匙，蔥白連根五莖，用漿水五升煎五七沸，去滓，通手淋渫痛處，冷即再換。淋渫了，宜避風暖蓋。量病大小臨時加減用藥。</p>

<h3>洗髮菊花散</h3>
<p>治頭髮脫落。</p>
<p>甘菊花（二兩）　蔓荊子　干柏葉　川芎　桑根白皮（去粗皮，生用）　白芷　細辛（去苗）　旱蓮草（根莖花葉以上。各一兩）</p>
<p>上件粗篩，每用藥二兩，漿水三大碗，煎至兩大碗，去滓沐發。</p>
<p>長髮滋榮散</p>
<p>生薑皮（焙乾）　人參（各一兩）</p>
<p>上為細末，每用生薑切斷，蘸藥末於發落處擦之，隔日用一次。</p>

<h3>刷牙沉香散</h3>
<p>榮養髭發，堅固牙齒。</p>
<p>沉香　白檀　醋石榴皮　訶子皮　青鹽（研）　青黛（研。各二錢半）　當歸　川苦楝（破四片，焙）　細辛（去苗）　香附子（各半兩）　母丁香（一錢半）　荷葉灰（一錢）　南乳香（研，一錢）　龍腦（研）　麝香（研。各半錢）</p>
<p>上為細末。每用半錢，如常刷牙，溫水漱之，早晚兩次用。</p>

<h3>麝香散</h3>
<p>治鼻衄不止。</p>
<p>白礬（枯過，別研）　白龍骨（黏舌者，另研。各半兩）　麝香（另研，半字）</p>
<p>上三味令勻，每用一字，先令冷水洗淨，拭去鼻內血涕，然後吹藥於鼻中，或以軟紙濕過，蘸藥鼻內尤妙。</p>

<h3>乳香消毒散</h3>
<p>治一切傷折，蹉跌焮腫，疼痛不可忍者。</p>
<p>乳香（另研）　沒藥（另研）　白蘞　白芍藥（各一兩）　當歸　白芥子（各半兩）　黃柏（另研細末，三兩）　滑石（二兩）　黃丹（三錢）　加血竭（半錢，另研）</p>
<p>上為細末，入另研者一處再令研勻，每用新水調如稠膏，攤在紙花子上，貼患處。</p>

<h3>虎杖散</h3>
<p>治折傷，血瘀不散。</p>
<p>虎杖（銼，二兩）　赤芍藥（銼，一兩）</p>
<p>上二味搗羅為細末，每服三錢匕，溫酒調下，不拘時候。</p>

<h3>沒藥乳香散</h3>
<p>治打撲傷損，疼痛不可忍。</p>
<p>白朮（銼，微炒，五兩）　當歸（焙）　甘草（銼，炒）　白芷　沒藥（另研。各二兩）　桂（去粗皮）　乳香（另研。各一兩）</p>
<p>上件搗羅為細末，入研藥再研令勻。每服二分，溫酒一盞調下，不拘時候，日進二、三服。</p>

<h3>蒲黃散</h3>
<p>治因墜墮內損血。</p>
<p>蒲黃　當歸　芍藥（銼）　桂（去粗皮。各一兩）</p>
<p>上件搗羅為細末。每用二錢，溫酒調下，不拘時候。</p>

<h3>接骨丹</h3>
<p>治從高墜墮，傷損疼痛。</p>
<p>當歸（切，焙，二兩）　甘草（銼，炒，三兩）　沒藥（另研，半兩）　桂（去粗皮，一兩半）　乳香（另研，半兩）　澤蘭（一兩）　自然銅（火燒紅，醋淬淨七次，研，一兩）</p>
<p>上為細末，入研者藥再研令勻，水麵糊和丸，如梧桐子大。每服三十丸，溫酒送下，不拘時候，日進三服。</p>

<h3>當歸血竭散</h3>
<p>治傷損筋骨，疼痛不可忍，宜服止痛。</p>
<p>麒麟竭（另研）　沒藥（另研）　當歸　赤芍藥　桂（各一兩）　白芷（二兩）</p>
<p>上六味為細末。每服二錢，用溫酒調下，不拘時候。</p>

<h3>桃仁散</h3>
<p>治被壓笮損，瘀血在腹中，㽲痛不散，心胸短氣，大小便不通。</p>
<p>荊芥（半兩）　大黃（生用）　蒲黃（各二兩）　芎藭　桂　木通　當歸（各一兩）　桃仁（四十枚，湯浸去皮尖，麩炒）</p>
<p>上件為細末。每服二錢，用溫酒調下，不拘時候，微利為度。</p>

<h3>柏葉散</h3>
<p>常使榮養髭鬚。</p>
<p>側柏葉（四兩）　何首烏　地骨皮　白芷（各二兩）</p>
<p>上為粗末，每用半兩，入生薑十片，水一大碗煎五七沸，去滓，淋洗髭鬚，臨睡用。（系篩子篩。）</p>
<p>暖手法</p>
<p>針砂（四兩）　硇砂（研，一錢）</p>
<p>上同研勻，以醋或水拌令濕，用油紙裹之，盛在袋兒內，任意執之，冷即再拌。</p>
<p>代灸膏</p>
<p>大附子（炮）　木香　吳茱萸（炒）　馬藺子　桂　蛇床子（各等分）</p>
<p>上為細末，每用藥半匙，白麵半匙，以生薑汁同煎成膏，以方元三寸紙花子上攤，貼在臍下，油子隔之，綿衣裹，自晚至明，一敷勝百壯，如腰痛腰上貼子。</p>

<h3>益脾丸</h3>
<p>飲酒不醉，又益脾胃。</p>
<p>葛花（二兩）　小豆花（一兩）　綠豆花（半兩）　木香（一分）</p>
<p>上為細末，白蜜為丸，如梧桐子大。煎紅花湯下十丸。或夜飲津液下五丸，不醉不妙。</p>

<h3>葛花散</h3>
<p>飲酒令人不醉。</p>
<p>葛花　小豆花（各一兩）</p>
<p>上為末，每用三方寸匕，飲服行進葛汁及枇杷葉飲，倍能飲酒。又九月九日菊花，臨飲服方寸匕。又小豆花葉陰乾百日，末，服之。</p>

<h3>抵聖散</h3>
<p>治五淋。</p>
<p>檳榔（麵包裹，三錢）　赤芍藥（一兩）</p>
<p>上為粗末，用紗羅子羅。每服三錢，水一大盞，煎至七分，去滓溫服。</p>

<h3>五生膏</h3>
<p>治寒濕客於經絡，留結不散，疼痛不止。</p>
<p>生附子（去皮臍，半兩）　當歸　吳茱萸　桂　木香（各半兩）</p>
<p>上為細末，每用藥末三錢，取生薑自然汁調如膏，攤於蠟紙上，貼痛處，干即更易新者，上用綿子或軟帛系定。</p>

<h3>淋渫藥威靈仙散</h3>
<p>治大腸頭癢痛，或腫悶。</p>
<p>威靈仙　枳殼（各一兩）</p>
<p>上為粗末，每用一兩，水三碗同煎至一碗半，澄去滓，乘熱熏，通手浴，不拘時候。</p>

<h3>淋渫藥地榆散</h3>
<p>治肛門痛癢或腫。</p>
<p>地榆　蒴藋　荊芥穗　苦參　蛇床子（各等分）</p>
<p>上為粗末，每用藥一匙，水一碗煎二、三沸，去滓，通手避風處熱洗患處。</p>
<p>髮鬢禿落生髮膏</p>
<p>莽草（一兩）　防風　升麻　白芷（各二兩）　薺苨（二兩）　蜣螂（四個）　驢鬐膏　豹膏（一作狗膏）　馬鬐膏　熊膏（一作雄鷂膏）　豬膏</p>
<p>上一十一味，諸膏成煎各半升，合煎諸藥，沸則下停，冷復上火，三五沸止，濾去滓，敷頭擇當用之。</p>

<h3>趁痛丸</h3>
<p>治風毒留客日深，氣虛邪實，攻擊不定，走注疼痛。</p>
<p>大戟（刮去皮）　甘遂　白芥子（各一兩）　大麥面（一兩，並前三味末拌和作餅子，慢火炙黃熟，再為細末）</p>
<p>上除大麥面一兩外，碾羅為細末，與大麥面拌和令勻，周薄麵糊為丸，如梧桐子大。每服十丸，漸加至十五丸，空心用冷酒送下。</p>

<h3>摩腰丹</h3>
<p>治寒濕腰痛。</p>
<p>附子（炮裂，去皮臍，為末）　白礬（燒灰用）　橘皮（去穰，為末）　丁香　木香　雄黃（研）　硫黃（研）　吳茱萸（為末）　杏仁（去皮尖）　乾薑（炮。各一兩）　麝香（另研）　膩粉（另研。各一錢）　硃砂（研，一兩）</p>
<p>上同為細末，研藥勻，煉蜜和丸，每兩作八丸，每用一丸，生薑汁化開，薄攤痛處，用綿裹了，干後手擦，令藥力入里為妙。</p>

<h3>神枕法並序</h3>
<p>敘曰：昔太山下老翁者，失其名字。漢武東巡見老翁鋤於道，背上有白光高數尺。帝怪而問之：有道術否？老翁對曰：臣昔年八十五時，衰老垂死，頭白齒落，有道士者教臣服棗飲水絕谷，並作神枕法。中有三十二物，其三十二物中二十四物善，以當二十四氣；其八物毒，以應八風。臣行轉少，黑髮更生，墮齒復出，日行三百里。臣今年一百八十矣，不能棄世入山，顧戀子孫，復還食谷，又已三十餘年，猶得神枕之力，往不復老。武帝視老翁顏壯當如五十許人。驗問其鄰人，皆云：信然。帝乃從受其方，作枕，而不能隨其絕谷飲水也。方用五月五日、七月七日取山林柏以為枕，長一尺二寸，高四寸，空中容一斗二升，以柏心赤者為蓋，厚二分，蓋致之令密，又當使可開閉也，又鑽蓋上為三行，行四十九孔，凡一百二十孔，令容粟米大。其用藥：</p>
<p>芎藭　當歸　白芷　辛荑　杜衡　白朮　藁本　木蘭　蜀椒　桂　乾薑　防風　人參　桔梗　白薇　荊實（一云牡荊實）　肉蓯蓉　飛廉　柏實　薏苡仁子　款冬花　白沖　秦椒　麋蕪（以上二十四味以應二十四氣，後加八味毒者，以應八風）　烏頭　附子　藜蘆　皂角　菵草　石礬　半夏　細辛</p>
<p>上三十二物各一兩，皆㕮咀，以毒藥上安之滿枕中。用囊以枕百日，面有光澤，一年體中所疾及有風疾一一皆愈瘥，而身盡香，四年白髮變黑，齒落重生，耳目聰明，神方驗秘，不傳非其人也。藁本是老芎藭母也。武帝以問東方朔，答云：昔女廉以此方傳玉青，玉青以傳廣成子，廣成子以傳黃帝。近者谷城道士淳于公枕此藥枕耳，百餘歲而頭髮不白。夫病之來皆從陽脈起，今枕藥枕，風邪不得侵人矣。又雖布囊衣枕，猶當復以幃囊重包之，須欲臥枕時乃脫去之耳。詔賜老翁疋帛，老翁不受，曰：臣之於君猶子之於父也。子知道，道以上之於父，義不受賞。又臣非賣道者，以陛下好善，故進此耳。帝止而更賜諸藥。</p>

<h3>牛蒡子丸</h3>
<p>治風毒結核，瘰癧腫硬，疼痛內消。</p>
<p>牛蒡子（微炒）　何首烏（各二兩）　干薄荷　雄黃（各一兩）　麝香　牛黃（各二錢半）　皂角（七挺，水二升，捶汁，熬成利余藥丸）</p>
<p>上為細末，以皂角膏子為丸，如梧桐子大。每服二十丸，煎黃耆湯送下。</p>
<p>出油藥</p>
<p>龍骨　烏魚骨　滑石　定粉（各一兩）　風化大灰（四兩）</p>
<p>上五味搗羅為細末，如冬月用熱坑上爆，夏月用日頭炙。</p>

<h3>愈痔散</h3>
<p>治男子、婦人一切腸風痔漏，無問新久，皆可服之，立效。</p>
<p>南乳香（另研）　槐花（微炒）　木香　商枳殼（麩炒，去穰）　鶴蝨　蓽澄茄（去蒂）　白蕪荑（各一兩）</p>
<p>上為細末，始服後先嚼核桃一個，次用熱酒一盞，調藥二錢，空心食前，日進一服。忌發熱風動氣等物。</p>

<h3>槐荊丸</h3>
<p>治男子、婦人腸風痔漏，先臟腑後便血，宜服之。</p>
<p>槐花（微炒）　荊芥穗（去土）　枳殼（麩炒，去穰，各一兩）　白礬（生）　薄荷葉　鬱金（各半兩）</p>
<p>上為細末，水麵糊為丸，如梧桐子大。每服六十丸，空心食前，溫粥飲送下，日進二服。</p>

<h3>結陰丹</h3>
<p>治腸風下血及臟毒下血，諸大便下血疾。</p>
<p>枳殼（麩炒，去穰）　威靈仙　黃耆　椿根白皮　陳皮　何首烏　荊芥穗（各等分）</p>
<p>上為細末，酒麵糊內入蜜少許，同和丸，如梧桐子大。每服五十丸至七十丸，食前米飲下。</p>

<h3>蒴藋散</h3>
<p>治營衛不順，氣血偏虛，風寒濕氣，攻註腳膝疼痛。</p>
<p>蒴藋　吳茱萸　頑荊　黃耆　防風　防己（各四兩）　躑躅花　白獨活　荊芥穗　藁本（各二兩）</p>
<p>上件為粗末，都入，水半碗，蔥白二七莖細銼，木瓜半個按碎，拌令勻，分作三分。每用藥一分，於銚內慢火炒，令通熱，用綿帛兩重裹藥熨引痛處。如覺藥微冷，依前別炒。余藥更換熨之，三劑必減。</p>

<h3>淋渫桂附散</h3>
<p>治因傷損後筋骨疼痛。</p>
<p>桂（去粗皮）　附子（生，去皮臍）　白礬　細辛（去苗葉）　白芷（各一兩）　五加皮（銼）　桑葉（各二兩）</p>
<p>上件搗篩為散，每劑用二兩，入蔥白連根十莖，水一斗煎一沸，逐旋淋渫立效。</p>

<h3>淋渫烏頭散</h3>
<p>治一切頑痹不仁及筋骨疼痛攣急。</p>
<p>澤烏頭（生用，不去皮）　木鱉子（去殼）　白芥子　鱉甲（去裙襴，各一兩）　杏仁（生用，不去皮，一百個）</p>
<p>上為粗末，都作一次，用水三大碗，煎數沸去滓，乘熱淋渫患處，冷即再暖熱，依前淋渫三五遍，其藥無力不用。</p>

<h3>枳殼散</h3>
<p>治腸風痔瘻，便血無數，疼痛不可忍者。</p>
<p>枳殼（麩炒，去穰）　槐子（微炒黃色）　荊芥穗（各半兩）</p>
<p>上為細末。每服三錢，薄粟米粥調下，如人行一二里地，再用粥壓之，空心，日進二三服。</p>

<h3>犀角散</h3>
<p>治風寒暑濕，毒氣攻注，經脈凝澀，蓄於筋骨經隧之間，或在四肢，肉色不變，發作連骨髓痛，乍歇乍作，或晝靜夜發，去來不常，並宜服之。</p>
<p>犀角（鎊）　當歸　白芍藥（各二兩）　牛膝（酒浸一宿）　沉香　木香　虎頭骨（酥炙。各四兩）　槲葉脈（二大握）　麝香（半兩）</p>
<p>上件除麝香外㕮咀，每用藥一兩，水三盞半，煎至一盞半，濾取清汁，內麝香抄半錢攪勻，放溫服，食前，日進三服。</p>

<h3>擒虎散</h3>
<p>若有前證，或臟腑稍實，宜間服擒虎散三兩服，疏導腸胃中澀滯鬱積毒氣。</p>
<p>沒藥　當歸　黑牽牛（生）　大黃（各一兩）　甘草（生一錢）</p>
<p>上為粗散，每服五錢匕，用皂角刺七個，捶破隔宿，以酒一升浸之，來日取酒一盞，更加水一盞，內栝蔞子七粒，同煎至十分，去滓，取及盞內八分許，放溫服，遠以後服，以利為度。</p>

<h3>何首烏散</h3>
<p>治風癢瘡，揉之汁出。</p>
<p>何首烏（四兩）</p>
<p>上為粗末，每用水一大碗，入艾葉半抄，煎至半碗，入藥末一大匙，再煎三兩沸，去粗熱洗，拭乾後，敷貼艾煎膏。</p>

<h3>鎮肝丸</h3>
<p>治瘰癧結核腫硬，令內消。</p>
<p>皂角六挺（去皮弦，內二挺塗酥炙黃，二挺用陳皮末二兩水調塗皂角上，炙，二挺用青皮末二兩水調塗皂角上，炙黃）</p>
<p>上為細末，用精羊縷肉搗丸，如梧桐子大。每服三十丸，漸加至五六十丸，溫水下，臨臥食後。</p>

<h3>麝香散</h3>
<p>治瘰癧結核，腫硬不消，疼痛，宜服之。</p>
<p>麝香（半錢，研）　枳殼（去穰，二錢半，麩炒）　白丁香（二兩）</p>
<p>上件為細末。每服二錢，用溫酒半盞調勻，食後，日進一服。</p>

<h3>淋渫吳茱萸湯</h3>
<p>治風毒瘡久不瘥。</p>
<p>吳茱萸　川烏頭（生用，不去皮）　蛇床子　桂（各一兩）　荊芥穗　附子（生，不去皮。各半兩）</p>
<p>上為粗末，每用藥半兩，水半碗，煎三兩沸，去粗，用帛子蘸藥淋掃患處，臨臥頻頻用之，後用楓香散。</p>

<h3>楓香散</h3>
<p>治諸風毒瘡，發癢白屑起。</p>
<p>楓香脂　大黃　輕粉（各等分）</p>
<p>上為細末，生油調稀，擦患處。</p>

<h3>榼滕子丸</h3>
<p>治腸癖下血，痔漏結核疼痛。</p>
<p>榼藤子（一個重七錢者，酥炙，和皮用）　茴香（炒）　皂角刺（燒存性）　蝟皮（燒存性）　枯白礬　白附子（炮）　枳殼（麩炒黃，去穰）　樗皮（焙乾。各半兩）　乳香（二錢半）</p>
<p>上件為細末，醋麵糊為丸，如梧桐子大。每服四五十丸，溫酒下，食前。如有痔瘡疼痛，醋研五七丸，津唾塗患處。</p>

<h3>治漏藥</h3>
<p>獨角仙（一個，河南地分出，火炙去殼）　甜葶藶　砒（各半兩，同研）</p>
<p>上件同細末，煉蜜為鋌子。每用臨時覷瘡口大小，旋捏作鋸，任於瘡口內，其蟲俱出，即時見效。</p>

<h3>地榆散</h3>
<p>治足脛濕毒，腫滿，按之不起。</p>
<p>地榆　荊芥　蒴藋　苦參（各等分）</p>
<p>上為粗末，每用藥二兩，水三大碗，煎三五沸，去粗，避風處熱淋洗患處，冷即再溫。</p>

<h3>消腫木香散</h3>
<p>治濕毒腫，皮肉色不變。</p>
<p>木香　當歸　射干　莽草　黃柏（另為末）　大黃（各等分）</p>
<p>上件為細末。每用藥一大匙，入白麵一匙頭，淡醋調稀，慢火上熬令稠，攤在紙花子上，貼患處，勿令大幹，另換新藥，一日四五次。</p>

<h3>葶藶木香散</h3>
<p>治濕熱內余，水腫腹脹，小便赤澀，大便滑泄，膝脛腫滿。</p>
<p>葶藶（一分，微炒香）　木香（半錢）　茯苓（一錢，去皮）　桂（一錢）　豬苓（一錢，去皮）　澤瀉　木通　甘草（各半兩）　白朮（一兩）　滑石（三兩）</p>
<p>上為細末，每服三錢，白湯調下，不拘時候。</p>

<h3>葶藶丸</h3>
<p>治脾胃受濕，流於四肢，足脛浮腫，小便澀少，宜服此。</p>
<p>苦葶藶（半兩，微炒，研細）　郁李仁（去皮，研）　赤茯苓（去皮心）　桑白皮（銼，炙。各三分）　黑牽牛（生，取頭末半兩）　漢防己　川羌活　陳橘皮（湯浸，洗去白，焙乾）　澤瀉（各二分）　白朮（半兩）</p>
<p>上為細末，煉蜜和丸，如梧桐子大。每服五十丸，溫水送下，不拘時候。</p>

<h3>噙化蓽澄茄丸</h3>
<p>專治鼻塞不通。</p>
<p>蓽澄茄（半兩）　薄荷葉（三錢）　荊芥穗（一錢半）</p>
<p>上為細末，糖霜蜜和丸，如櫻桃大。每服一丸，時時噙化咽津。</p>

<h3>檳榔湯</h3>
<p>治濕毒，腳氣腫滿，小便澀。</p>
<p>檳榔（銼，二兩）　桑根白皮（三兩）　黑豆（半升）</p>
<p>上件粗搗篩，每服五錢匕，水一盞半煎取一盞，去滓溫服，日三夜一，不拘時候。</p>

<h3>接骨烏金散</h3>
<p>半兩錢一百之陌（醋淬碎）　錦紋水蛭（半兩，炒水盡，煙使不利）　南乳香（二錢，另研）　自然銅（醋淬碎，半兩）　麝香（一錢）</p>
<p>上為細末。每服半錢，生薑自然汁、溫酒少許同調服之。如損在腰上食後服，腰下食前服。</p>
<p>如筋骨無傷，藥即吐出。無忌。此藥神驗，不可盡述。</p>

<h3>乾洗頭香白芷散</h3>
<p>香白芷　王不留行（各二兩）</p>
<p>上為細末。每用乾摻頭髮內，微用力擦，去垢膩後，用篦子刮去藥末。</p>

<h3>芎藭散</h3>
<p>治外傷風冷，鼻塞氣息不通，閉悶。</p>
<p>芎藭　檳榔　人參（去蘆頭）　赤茯苓　白朮　麻黃（去根節）　郁李仁（湯浸去皮尖，微炒）　肉桂（去皮）　甘草（炙微赤）　杏仁（湯浸，去皮尖，微炒。以上各等分）</p>
<p>上件搗篩為散。每服五錢，水一大盞，生薑二錢，切作片子，同煎至七分，去滓，食後溫服。</p>

<h3>通開散</h3>
<p>治腦風鼻息不通，不聞香臭，或鼻流清涕，多嚏，肩項拘急，頭目昏痛，風府怯寒。</p>
<p>原蠶蛾（瓦上炒，令黃）　白附子（炮）　苦參　益智（去皮）　蒺藜子（炒，去角）　干薄荷（各一兩）</p>
<p>上件搗羅為散，每服三錢，溫酒調下，不拘時候。</p>

<h3>膩粉散</h3>
<p>治皮膚受風邪，發作癢痛，諸瘡。</p>
<p>膩粉（二錢）　藜蘆末（半兩）　狼毒末（三錢）</p>
<p>上件三味拌勻，每用乾擦患處。</p>

<h3>金針散</h3>
<p>治久痔及腸風下血疼痛，諸藥不瘥者。</p>
<p>皂角刺（赤紅者，炙）　破故紙（杵碎紙上炒香，各等分）</p>
<p>上件搗羅為細末。每服三錢，溫酒調下，食前服。</p>

<h3>木香枳殼丸</h3>
<p>治腸風，痔疾下血。</p>
<p>木香（二兩）　商枳殼（麩炒，去穰）　黃耆　熟乾地黃　當歸　防風（各四兩）　槐角子（一斤，炒）</p>
<p>上為細末，水煮麵糊為丸，如梧桐子大。每服三五十丸，不拘時候，精米飲下，溫酒亦得。</p>

<h3>威靈仙散</h3>
<p>治腰腳痛。</p>
<p>威靈仙（生用，不以多少）</p>
<p>上為細末。每服一錢匕，溫酒調下，逐日微利為度。</p>

<h3>搜風潤腸丸</h3>
<p>治三焦不和，胸膈痞悶，氣不升降，飲食遲化，腸胃燥澀，大便秘硬。</p>
<p>沉香　檳榔　木香　青皮（去穰）　陳皮（去穰）　京三稜　蘿蔔子（炒）　槐角（炒）　商殼（麩炒，去穰）　枳實（麩炒，去穰）　木通（各半兩）　郁李仁（一兩，去皮）</p>
<p>上為細末，煉蜜和丸，如梧桐子大。每服五六十丸，食後煎木瓜湯下。常服滋潤腸胃，導化風氣。</p>

<h3>衝開散</h3>
<p>治關格不利，上焦有熱，胸中痞悶，小便澀少或不通。</p>
<p>赤茯苓（去皮）　人參　陳皮（去白）　木通　檳榔（各一兩）　青皮（一分）　甘草（炙，半兩）</p>
<p>上為粗散，每服五錢，水一盞半煎至七分，去滓溫服，食前以小便通利為度。</p>

<h3>淋渫蒴藋湯</h3>
<p>治風毒腳氣，骽膝𤸷痹腫，行履不得，皮骨如小蟲行，宜淋渫。</p>
<p>茄秸　蒴藋　蒺藜子　蒼耳　海桐皮　柳木蠹末　柴胡　茯苓皮　水紅（以上各半兩）</p>
<p>上九味銼碎，每用藥四兩，以水五碗煎取三碗，去滓淋渫，慎避風冷。</p>

<h3>乾荷散</h3>
<p>治陰囊腫痛，濕潤瘙癢及陰痿弱。</p>
<p>牡蠣粉　蛇床子　乾荷葉　浮萍草（各等分）</p>
<p>上為粗末，用篩羅，每用兩匙，水一大碗，同煎三五沸，濾去滓，淋渫洗，避風寒。</p>

<h3>還童散</h3>
<p>外固壯陽氣。</p>
<p>丁香　麝香葉　官桂（去粗皮）　露蜂房（燒煙盡）　川椒（去白，微炒）　牡蠣（燒）　吳茱萸（炒）　零陵香　木鱉子（去皮）　馬藺花　韶腦（另研）　白礬灰（以上各一兩）　紫梢花　蛇床子（各二兩）</p>
<p>上件為粗末，每用藥三匙，水一碗半煎至一碗，濾去滓，乘熱熏，俟湯通手時，自少腹以下淋浴，臨睡用。</p>

<h3>百花散</h3>
<p>補元陽，通血脈。</p>
<p>百花窠（燒煙盡為度）　蛇床子（炒，令焦黃，各二兩）　零陵香　麝香葉（各一兩）</p>
<p>上為粗末，每用藥兩大匙，水三大碗，煎三五沸，乘熱淋洗，臨臥用，避風寒。</p>

<h3>無礙丸</h3>
<p>治脾病橫泄四肢。</p>
<p>大腹皮（二兩）　蓬莪朮　京三稜（皆濕紙裹煨熟。各一兩）　木香（麩裹煨熟，半兩）　檳榔（生一兩）　加郁李仁（水浸，去皮，一兩）</p>
<p>上為細末。炒麥糵，搗粉為糊，和丸如梧桐子大。每服二十丸，生薑湯下，不計時候。</p>

<h3>加腦子收陽粉</h3>
<p>治一切虛汗、盜汗、自汗及漏風等，諸證汗泄不禁，服諸藥不能止者，並宜用之。麻黃根　藁本　白芷　牡蠣（燒）　龍骨（各半兩）　米粉（二兩）　腦子（半錢）</p>
<p>上為細末。研攪勻，以紗帛包藥，於汗處撲敷之，汗止為度。</p>

<h3>木瓜丸</h3>
<p>補益壯筋骨，治腰痛。</p>
<p>牛膝（二兩，溫酒浸，切，焙）　木瓜（一枚，去頂、穰，入艾葉一兩，蒸熟）　巴戟天（去心）　茴香（炒）　木香（各一兩）　桂（半兩，去皮）</p>
<p>上件為細末，入熟木瓜並艾，同杵千下，如硬更下蜜，丸如梧桐子大。每服二十丸，空心鹽湯下。</p>

<h3>引水散</h3>
<p>治小水秘澀不快，或不通，及腫滿腳氣，一切濕證。</p>
<p>石燕子（一雙，醋淬）　海馬　海蛤　滑石　琥珀　赤茯苓　川木通　通草　越桃（炒，系山梔子仁）　澤瀉　豬苓（去黑皮）　車前子（微炒）　茴香（微炒）　瞿麥穗　扁蓄　苦葶藶（紙襯炒）　忘憂根　木香　白丁香　鬼棘針（以上各一兩）</p>
<p>上件二十味，除石燕子、海馬外各一兩，同為粗散。每服五錢，水一盞半、燈心三十莖同煎，取清汁八分，內麝香一字拌勻，放溫，食前服，麝香少許亦可。</p>

<h3>海金沙散</h3>
<p>治小便淋澀及下焦濕熱，氣不施化，或五種淋疾，癃閉不通。</p>
<p>海金沙（研）　木通　瞿麥穗　滑石（研）　通草（各半兩）　杏仁（湯浸，去皮尖，麩炒黃，一兩）</p>
<p>上件為細末，每服五錢，水一盞半、燈心二十根，同煎至七分，去滓，食前溫服。</p>

<h3>管仲散</h3>
<p>治腸風痔瘻。</p>
<p>管仲　紅藤（各四兩，上好者）</p>
<p>上件同為粗末，分作四服，用綿包作四裹，每服一包，上好酒一升，煎至五沸，溫服，藥滓收著，候四服藥滓一處，用水一碗半熬至五沸，用小口器合內盛，放被兒內熏著瘡門，就熱通手洗，如蟲子死後便不癢痛。</p>

<h3>松節散</h3>
<p>治閃撲筋骨腫痛。</p>
<p>松節　桑白皮　蠶砂　香附子　朴硝（以上各等分）</p>
<p>上為粗末，每用藥一兩，水一碗半煎至一碗，熱渫痛處。</p>

<h3>人參湯</h3>
<p>治脾氣上攻，鼻塞不通。</p>
<p>人參　白茯苓（去黑皮）　黃芩（去腐）　陳皮（去白）　麻黃（去根節）　羌活（去蘆頭）　蜀椒（去目及閉口者，炒出汗。各半兩）</p>
<p>上件為粗末，每服三錢，水一盞半煎至八分，去滓溫服。</p>

<h3>菖蒲散</h3>
<p>治鼻窒塞不得喘息。</p>
<p>菖蒲　皂角（等分）</p>
<p>上二味搗為細散。每服一錢，綿裹塞鼻中，仰臥少時。</p>

<h3>白蒺藜散</h3>
<p>治腰痛。</p>
<p>白蒺藜</p>
<p>上為細末。每服三錢，溫酒調下，空心食前。</p>

<h3>熨烙當歸散</h3>
<p>治寒濕留注，腰腿疼痛，經脈逆滯，不得宣通。</p>
<p>防風（去蘆頭）　當歸（去蘆頭）　藁本（去土）　獨活（銼，去土）　荊芥穗　頑荊葉（以上各一兩）</p>
<p>上為粗末。每用藥一兩半，鹽四兩，慢火炒令熱，用絹袋盛之，去痛處熨烙。</p>

<h3>苦葫蘆方</h3>
<p>治諸痔疼痛不可忍。</p>
<p>苦葫蘆子</p>
<p>上一味，每用一錢，水一升煎十餘沸，濾去滓，熏瘡，冷熱得所淋洗，隔一二日淋洗一次。</p>

<h3>玉壺方</h3>
<p>治三種癭方。</p>
<p>海藻　昆布　雷丸　海帶（各等分）</p>
<p>上件揀擇極淨，搗羅為細末，燒陳米飯，搗和為丸，如榛子大。每服丸，含化咽津，不拘時候，常令藥力不斷。</p>
<p>出油方</p>
<p>白石脂</p>
<p>上研碎，絹雀兒隔過，有油處摻定，用紙隔，熨斗熨過，如有顏色衣服亦不改色。</p>

<h3>苦參丸</h3>
<p>治肺毒邪熱，頭面生瘡、生疥癬，並宜服之。</p>
<p>苦參</p>
<p>上為細末，粟米飯和丸，如梧桐子大。每服五十丸，空心溫米飲送下。</p>

<h3>尋痛丸</h3>
<p>走飲濕以後宜用，襲經絡，除疼痛。</p>
<p>棕櫚皮（燒存性，一兩半）　皂角子仁（二兩，炒）　當歸（去蘆頭）　乳香（另研）　沒藥（另研）　穿山甲（以上四味各一兩）　木香（半兩）　麝香（二兩，另研）</p>
<p>上件同為細末，酒煎麵糊和丸，如梧桐子大。每服五十丸，不拘時候，溫酒下，或木瓜湯下亦得。</p>

<h3>琥珀散</h3>
<p>治五淋澀痛，小便有濃血出。</p>
<p>琥珀（研）　海金沙（研）　沒藥　蒲黃（研。各一兩）</p>
<p>上為細末。每服三錢，食前濃煎萱草根湯調下，日進二服。</p>

<h3>金剛骨丸</h3>
<p>治五種腰疼。</p>
<p>萆薢（銼）　菟絲子（酒浸軟，另如搗泥，焙乾秤）　金毛狗脊（去毛淨，秤四兩）</p>
<p>上件為細末。酒煮麵糊為丸，如梧桐子大。每服五十丸，食前溫酒送下。</p>

<h3>虎杖散</h3>
<p>治時疫傷寒，毒攻手足腫，疼痛欲斷。</p>
<p>虎杖（八兩）</p>
<p>上為粗散，每用二兩，水五碗煎五七沸，乘熱淋渫。</p>

<h3>木瓜丸</h3>
<p>治腰腳少力，疼痛無時及諸風氣濕閉。</p>
<p>蓯蓉（酒浸）　牛膝（酒浸）　當歸（各四兩）　血竭　沒藥（各五錢）　木瓜　威靈仙　防風（各二兩）　石菖蒲　牽牛（各四兩）　人參（三兩）　全蠍　白花蛇（酒浸）　硃砂　麝香　天麻（各二錢）　雄黃（三錢）</p>
<p>上件為細末，水麵糊為丸，如梧桐子大。每服五十丸，浸木瓜酒送。</p>

<h3>如意散</h3>
<p>治疥瘡時發癢痛。</p>
<p>乾漆（生）　黑狗脊（生）　輕粉（研）　僧耆黃（生研。各一兩）</p>
<p>上為細末，研藥令勻，每用藥先微搔破，用生油調如稀糊，擦患處，一日三兩次用。</p>

<h3>三聖膏</h3>
<p>治鬢髮髭脫落，令生長方。</p>
<p>黑附子（生）　蔓荊子　柏子仁（各半兩）</p>
<p>上件為細末，烏雞脂和，搗研千下，於瓷合內密封，百日取出，塗住髭發落處，三五日即生，自然牢壯不落。</p>
<p>代茶新飲</p>
<p>黃耆　通草（各二斤）　茯苓　乾薑　桑根白皮　乾葛（各一斤）　鼠黏根（三斤，濕加一斤）　生乾地黃　枸杞根（洗）　忍冬（十二月採枝莖葉，陰乾，濕加五兩）　薏苡仁（各十一兩）　菝葜（六兩）　麥門冬（去心）　葳蕤（各五兩）</p>
<p>上一十四味，並揀擇取州土堅實上者，刮削如法，然後稱大斤兩，各各另搗。以馬尾羅子篩之，不用細，攪令勻調，重篩，務令相入，不令偏並。另取黃白楮皮、白皮根相兼細切者，取濃汁和搜，令硬軟得所，更方臼中搗，另作一竹卷子，闈闊二寸半，厚二分以下，臨時斟量大小厚薄作之，此亦無定，眾手依摸捻作餅子，中心穿孔，日曝乾，百餘餅為一穿，即以葛蔓為繩貫之，竹作篾亦得，陽掛之，通風陰處妙。若須煮用，以炭火上炙，令香熟，勿令焦，臼中搗末，任隨時取足，煎以代茶，大都濃薄量之，著少鹽煮之，頻揚之，即滑美，著鹽、橘皮、蓽茇亦佳。除風破氣，理丹石，補腰腳，聰耳明目，堅肌長肉，緩筋骨，通腠理，頭腦閉悶，眼睛疼痛，心虛腳弱，不能行步，其效不可言。若患腳氣、肺氣、疝氣、咳嗽，入口即愈。患消中消渴尤驗。主療既多，不復一一俱說，且服之立取其驗。禪居高士持宜多飲，暢臟腑，調適血脈，少服益，多心力，無勞飢飽，飲之甚良。若臘月臘日合之，十年不敗。</p>

<h3>梅覺春丸</h3>
<p>專治陽事痿弱。</p>
<p>丁香　木香　硃砂（研。各一錢）　黑附子（一個重半兩者，剜去中心成空甕子）</p>
<p>上將丁香、木香、硃砂等三味同為細末，傾在附子甕兒內，以蕎麥麵和，如餅劑裹卻，用生蘿蔔一個徑四寸，劈作兩半，中間剜得可容上件藥，置之於內，以竹籤子簽定，用六一泥固了，約厚半指許，於淨地剜一坑子，深五寸許，用炭火燒紅，去了炭火及灰，令坑內淨，用好醋一盞潑在坑子泣定，將藥安在坑內四畔，用炭火一斤鋪蓋，煅之一時辰為度，去火，用新盆合定，令冷，與後藥一處為末。</p>
<p>舶上茴香（炒）　天台烏藥　白茯苓（去皮。各一錢）　地龍（去土，秤一字）</p>
<p>上為細末，酒煮麵糊為丸，如綠豆大，每服二十丸，空心乳湯酒送下。</p>
<p>旋生春散（同上方一對服）</p>
<p>硃砂（一分）　紫礦（二錢）　丁香（一錢）　木香　沒食子（和皮）　川楝子（銼）　川茴香（炒）　陽起石（煅）　廣零陵香　乳香　漏蘭（炮，去皮）　麝香　沒藥（以上各一錢）　蛤蚧（一對，酥炙）</p>
<p>上為細末。每服一大盞，溫酒調下，食前先服丸子藥，相隨服散子藥，十日見效，亦不可久服，待藥力敗再服之。初服此藥權忌房事，恐走藥力。可量藥力欲盡，再接引服之，雖年老之人與少壯無異。</p>

<h3>荊芥散</h3>
<p>治肺壅腦熱，鼻淵不止。</p>
<p>荊芥穗　藿香葉（各一兩）　芎藭（二兩）　莎草根（炒，去毛二兩）　石膏（研如粉，一兩半）　龍腦（一錢）</p>
<p>上件為細末。每服三錢，食後荊芥湯調下，</p>

<h3>洗風散</h3>
<p>洗療一切風毒，頭面生瘡。</p>
<p>防風（去蘆頭）　荊芥穗　吳白芷　川芎　蔓荊子（去白）　威靈仙（去土）　何首烏　白茯苓（去皮，各一兩）　苦參　白牽牛（各半斤）</p>
<p>上件同為粗末，每用藥末三兩，好漿水三升，煎五七沸，去滓洗面，每日早晚二次用。</p>

<h3>紫葛散</h3>
<p>消腫散毒。</p>
<p>紫葛　升麻　黃芩　赤小豆　白蘞　榆白皮　玄參（各一兩）　木香（半兩）　黃連　大黃（各二兩）</p>
<p>上為細末。每用溫水調藥，塗掃赤腫處，藥干再掃。</p>

<h3>威靈仙丸</h3>
<p>宣通五臟，去腹內冷滯，心膈痰水，久積癥瘕，痃癖氣塊，膀胱冷膿惡水，腰膝冷疼，但是腰腳腫痛麻痹皆可治之。</p>
<p>威靈仙（生用）</p>
<p>上為細末，煉蜜和丸，如梧桐子大。每服三十丸，漸加至五十丸，溫酒送下，食前忌茶。</p>

<h3>白蓮散</h3>
<p>治瘢黶及或雕青，或肌肉內破。用紙灰烙，以紙灰漬入肉中不去，便似雕青不去，宜用此藥。</p>
<p>花減（二錢）　桑柴灰（炒，一錢）　風化石灰（半錢）　糯米（三錢）</p>
<p>上將藥一處盛在小瓷罐兒內，上用瓦蓋口，用黃泥固濟，以文武火焙定半時，取出藥，用乳缽研令極細。每用先用針尖撥過黶子，用藥少許干貼，忌油膩物及當風行立。</p>

<h3>止血散</h3>
<p>治陽風下血，或在便前，或在便後。在便前者，其血近，腎肝血也；在便後者，心肺血也，其血遠，此藥並主之。</p>
<p>皂角刺（燒灰，二兩）　胡桃仁（去皮）　破故紙（炒）　槐花（各一兩半）</p>
<p>上為細末，每服二錢，清米飲點下，溫酒亦得。</p>

<h3>乳香丸</h3>
<p>腎虛骨節疼痛，兼打撲傷折，從高墜下，跌撲傷損，及治寒濕搏於骨節之間，疼痛有時，並皆治之。</p>
<p>蒼朮（五兩，去黑皮，炒）　澤烏頭（三兩，生，去皮臍）　乳香（一兩）　天仙子（炒黑）　自然銅（醋淬七返）　黑牽牛（微炒）　官桂（去粗皮。以上四味各二兩二錢半）</p>
<p>上件為細末，水麵糊和丸，如梧桐子大。每服十丸至十五丸，食前空心，溫酒送下。</p>

<h3>淋渫藥</h3>
<p>治腸風痔疾經久不瘥，痔已成漏，瘡口膿汁涓涓不絕及瘡內有蟲癢痛不止，並宜淋洗之。如瘡不破者，用後方幹上藥塗貼。</p>
<p>威靈仙（去土）　荊芥穗（去土）　商枳殼（炒，去穰）　乳香（各一兩）　鳳眼草（二兩）　細辛（二錢半，去苗）</p>
<p>上為粗末，每用藥三兩，水一大升半，同煎至一升，濾去滓，稍熱淋洗患處。如冷後再溫熱，更洗一遍不用。如洗罷用綿或熟白絹揩乾上藥，如瘡破後不須上藥，只淋洗。</p>

<h3>幹上藥</h3>
<p>如瘡不破，用前方淋漂訖，用此藥塗之。</p>
<p>馬牙硝（另研）　馬勃（各半兩）　輕粉（二錢半）</p>
<p>上為細末，如瘡癢痛不破者，覷瘡大小用藥末多少，津液調成膏，擦於患處，日用三五次。</p>

<h3>收陽粉</h3>
<p>治一切虛汗、盜汗、自汗及漏風等諸證。</p>
<p>藁本　麻黃根　白芷（各半兩）　米粉（一兩半）</p>
<p>上為細末，攪和勻，紗帛包，撲敷汗出腿兒痛處。</p>

<h3>五皮散</h3>
<p>治他病瘥後，或久痢之後身體、面目、四肢浮腫，小便不利，脈虛而大。此由脾肺虛弱不能運行諸氣，氣虛不理，散漫於皮膚肌肉之間，故令腫滿也。此藥並宜服之。</p>

<h3>大腹皮</h3>
<p>赤茯苓皮　生薑皮　陳橘皮　桑根白皮（炒。各等分）</p>
<p>上件為粗末。每服五錢，水一大盞同煎至八分，去滓溫服，不拘時候，日進二服。</p>

<h3>淋渫藥山茱萸散</h3>
<p>治腎氣虛弱，陰囊多汗，或冷腫痛不消，或牽引少腹時發疼痛，並皆治之。</p>
<p>山茱萸　吳茱萸　硇砂（飛）　紫梢花　零陵香　藿香葉　丁香皮（各半兩）　木通　細辛　續斷　遠志　蛇床子　木鱉子　天仙子（以上各三錢半）</p>
<p>上為粗末，每用一匙，水一碗煎五七沸，先以熱氣熏，然後浴，宜蓋覆避風。</p>

<h3>淋渫藥丁香散（與上治法同）</h3>
<p>紫梢花　丁香　肉桂　蛇床子　吳茱萸　細辛（去苗。以上各半兩）　紅豆　川芎　莨菪子　黑狗脊　藿香葉　甘松　山茱萸　蜀椒（後炒。以上各一兩）　香附子　芫花　巴戟　木香　甜葶藶（炒）　香白芷　槐子（炒）　蕓薹子　天雄（炮裂，不去皮。以上各三分）</p>
<p>上件為粗末。每用酸漿水三升，藥末一兩，鹽少許，煎五七沸，漸漸乘熱小浴下部，臨臥用之。</p>

<h3>淋浴九仙散</h3>
<p>助陽退陰，令堅頸急疾，陰痿陽事不舉。</p>
<p>附子（炮裂，去皮臍）　蛇床子（去土）　石菖蒲　紫梢花　遠志（去心）　雄蠶蛾（以上各一兩）　浮萍草（二兩）　丁香（半兩）　韶腦（半兩，另研）</p>
<p>上為粗末。每用水兩碗，藥末一兩，蔥白一莖細切，煎至一碗半，乘熱淋洗拭乾，仍避風冷，十年痿者十次見效。</p>

<h3>桂香膏</h3>
<p>治陰痿陽事不舉。</p>
<p>桂（去粗皮）　牡蠣（燒）　蛇床子（炒。各半兩）　細辛（去土）　零陵香（各一錢半）　胡椒（四十九粒）　麝香（另研，一錢）</p>
<p>上同為細末，臨時每用一錢，津唾調，塗上立驗。</p>

<h3>紫梢花散（與上治法同）</h3>
<p>紫梢花　母丁香　血竭（研）　牡蠣（燒。各半兩）　桑螵蛸（一兩）　藁本（七錢半）　蛇床子三錢　舶上茴香（一兩）　晚蠶蛾（三錢）　南乳香</p>
<p>上為粗末，每用藥末三錢、水二升，煎至五沸去滓，熱淋洗。</p>

<h3>蛇床子散（以上三方治法同）</h3>
<p>蛇床子　細辛　藁本　吳茱萸　小椒　枯礬　紫梢花（各半兩）</p>
<p>上件為細末，每用藥末半兩，水三碗，煎至兩碗，臨臥稍熱淋渫。</p>

<h3>遠志散</h3>
<p>治形中痛及囊縮，津液不行。</p>
<p>遠志（去心）　五味子（焙）　蛇床子（各等分）</p>
<p>上為細末，每用藥末五錢，水三升，入蔥白三寸，同煎三五沸，去滓，熱淋渫。</p>

<h3>淋渫藥（與前治法同）</h3>
<p>蛇床子（去皮，揀淨，四兩）</p>
<p>上為粗末，每用藥一兩，水二碗煎至一碗半，去滓，乘熱熏下部，候通手淋浴，臨睡用。</p>

<h3>丁香石燕子散</h3>
<p>治腎經不足，齒齦不固，或動搖不牢，或髭鬢斑白，或陰痿陽事不舉，皆可用之。</p>
<p>丁香（二錢）　石燕子（一對，燒七遍，醋淬）　海馬（一對，刀上火爆香）　舶上茴香（生用，另研，半兩）　白礬（水飛）　龍骨（燒紅。各半兩）</p>
<p>上為末，每用一錢，擦左右牙後，用溫酒送下，臨臥時用。</p>

<h3>神應散</h3>
<p>治諸瘡腫硬，色白不潰，疼痛不已。</p>
<p>吳茱萸（不以多少，生用）</p>
<p>上為粗末，熨烙卻，用鹽包蓋之。</p>

<h3>浥干散</h3>
<p>治津液不收攝泄汗，玄府不閉，腠疏汗多不止，宜用。</p>
<p>滑石（二兩）　白芷（半兩）　寒水石粉（半兩）　黃丹（生，看多少，用顏色如桃紅為度）</p>
<p>上件併為極細末，和勻，每用乾擦患處。</p>

<h3>三物膏</h3>
<p>齒者骨之所終，髓之所養。若嗽咽令液災不幹齒，揩理無妨。因風招病，由此用三物膏揩擦，令牙齒堅牢。</p>
<p>柳枝　桑核　槐枝（各銼，一升）</p>
<p>上三味，以水二斗同煎至一斗，去滓，入好鹽一斤，熬成膏，瓷合內貯，臨臥揩牙妙。</p>

<h3>槐角丸</h3>
<p>治腸風痔疾，大便澀滯，氣結不通，飲食衰少，面黃肌瘦。或下血不止，或在便前、或在便後者，並宜服之。</p>
<p>槐角（一斤，麩炒令焦熟，揀淨秤）　黃耆（銼）　枳殼（麩炒，去穰）　熟乾地黃　當歸　防風（各四兩）　木香（一兩）</p>
<p>上為細末，水煮麵糊為丸，如梧桐子大。每服六七十丸，溫米飲送下，不拘時候。</p>

<h3>溻腫湯</h3>
<p>治諸腫痛不消，或筋脈拘攣，不能屈伸。</p>
<p>蒲翁盈（黃花地丁）　枸杞苗　鷺鷥藤　升麻　葛根（各等分）</p>
<p>上為粗末。每用半兩，水一升煎十沸，去滓熱溻，冷則再暖。</p>

<h3>琥珀藥</h3>
<p>治陰囊瘙癢不已及自汗不收。</p>
<p>西琥珀（六錢）　枯白礬（一錢）　黃丹（七錢）　麝香（四錢）　龍泉粉（二兩）</p>
<p>上為細末，每用半錢，摻在手心於患處擦。</p>

<h3>麝香丸</h3>
<p>治婦人陰中久冷，或成白帶淋瀝不斷，久無子息。</p>
<p>零陵香　藿香（各二錢）　蛇床子（半兩）　吳茱萸　枯白礬　木香（各三錢）　麝香（二錢半）　丁香　韶腦（各一錢半）　不灰木　白芷（各二錢半）　龍骨（五錢）</p>
<p>上為細末，煉蜜和丸，每兩作四十丸。每用一丸，綿裹內陰中。</p>

<h3>熏蒸方</h3>
<p>治腎氣衰少，脾腎肝三經受於寒濕，停於腿膝，使經絡凝而不行，變成腳痹，故發疼痛。此藥能和營衛，通經絡。</p>
<p>小麥麩（約四五升）　小椒（一把）　鹽　蔥白（三大莖，寸切）　酒（一盞）　醋（不計多少，攪拌上件麩等，濕潤為度）</p>
<p>上件以銀器炒，令極熱，攤臥褥下，將所患腿腳就臥熏蒸，薄衣被蓋，得汗出勻遍，約半個時辰，撤去炒麩，止就鋪褥中臥，待一兩時辰以來，覺汗稍解，再用收陽粉撲敷汗孔畢，然後出鋪臥中，勿見風。</p>

<h3>淋渫藥雞冠散</h3>
<p>治五痔肛邊腫痛，或生鼠乳，或穿穴，或生瘡，久而不愈，變成漏瘡。</p>
<p>雞冠花　鳳眼草（各一兩）</p>
<p>上為粗末，每用藥半兩，水一碗半煎三五沸，熱淋渫患處。</p>

<h3>流氣丸</h3>
<p>治五積六聚，癥瘕癖塊，留飲，以上此疾皆系寒氣客搏於腸胃之間，久而停留不去，變成諸疾。此藥能消導滯氣，通和陰陽，消舊飲，雖年高氣弱皆可服。</p>
<p>木香　川茴香（微炒）　菖蒲　青皮（去穰）　蓬莪朮（炒，銼）　紅橘皮（去穰）　檳榔　蘿蔔子　補骨脂（微炒）　蓽澄茄　縮砂仁　神麯（微炒）　麥糵（微炒）　枳殼（去穰。以上各一兩）　牽牛（微炒，一兩半）</p>
<p>上為細末，麵糊和丸，如梧桐子大。每服五十丸，食後細嚼，白豆蔻仁一枚，白湯送下。</p>

<h3>牡蠣散</h3>
<p>治虛汗不止，玄府不閉。</p>
<p>牡蠣（一兩，鉗鍋內盛，用鹽泥固濟，木炭火燒晝夜）　定粉（半兩，研）</p>
<p>上一處同研，令勻及細，用綿裹之，擦於患處。</p>

<h1>卷九</h1>

<h2>治咽喉口齒門</h2>

<h3>消毒散</h3>
<p>治小兒瘡疹已出未能勻透及毒氣澀遏，雖出不快，壯熱狂躁，咽膈窒塞，睡臥不安，大便秘澀，及治大人小兒上膈攻熱，咽喉腫痛，胸膈不利，並宜服之。</p>
<p>牛蒡子（爁，六兩）　甘草（炙，二兩）　荊芥穗（一兩）</p>
<p>上為粗末。每服一錢，用水一盞煎至七分，去滓溫服，食後。小兒量力少少與之。如治瘡疹，若大便利者，不宜服之。</p>

<h3>利膈散</h3>
<p>治咽喉諸疾腫痛生瘡。</p>
<p>黑牽牛（炒）　甘草（炒。各四兩）　防風（一兩）　牛蒡子（炒，八兩）</p>
<p>上件各慢火炒令熟，與防風同為細末。每服二錢，沸湯一大盞，點藥澄清，溫服，不拘時候。</p>

<h3>如聖湯</h3>
<p>治風熱毒氣上攻，咽喉咽痛，喉痹腫塞，妨悶及肺壅咳嗽，咯唾膿血，胸滿振寒，咽乾不渴，時出濁沫，氣息腥臭，久久吐膿，狀如米粥。又治傷寒咽痛。</p>
<p>桔梗（一兩）　甘草（銼，炒，二兩）</p>
<p>上為粗末，每服二錢，水一盞煎至七分，去滓溫服，小兒時時呷服，食後臨臥。</p>

<h3>龍腦散</h3>
<p>治咽喉腫痛，皆因風熱在於脾肺，邪毒蘊滯，胸膈不利，故發疼痛；及急喉痹，閉塞腫痛，粥飲難嚥。</p>
<p>硼砂　腦子　硃砂（各一分）　滑石（細末，半兩）　石膏（水飛，二兩）　甘草（生取末，炒，少半錢，重一字）</p>
<p>上為細末。每服半錢，用新汲水調服，或乾摻咽津亦得。</p>

<h3>龍腦破毒散</h3>
<p>治不側急慢喉痹，咽喉腫塞不通。</p>
<p>盆硝（研細，四兩）　白殭蠶（微炒，去嘴，為末抄八錢）　甘草（生為末，抄八錢）　青黛（秤八錢）　馬勃（末，秤三錢）　蒲黃（秤半兩）　腦子（秤一錢）　麝香（一錢）</p>
<p>上同研令勻細，用瓷合子收，如有病證，每用藥一錢，用新汲水少半盞調勻，細細呷咽。如是喉痹，即破出血便愈。如不是喉痹，自然消散也。若是諸般舌脹，用藥半錢，以指蘸藥擦在舌上下，咽津。如是小兒，一錢作四五服，亦如前法用。並不計時候。</p>

<h3>漱口沉香散</h3>
<p>治牙槽熱毒之氣衝發，齒齦腫痛，或瘡，或瘥，或發，並宜服之。</p>
<p>香附子（八兩）　沉香　升麻（各一兩）　華細辛（半兩）</p>
<p>上為細末，每用二錢，水一大盞同煎至三兩沸，去滓溫漱，冷吐，誤咽不妨，不計時候，日用三四次。</p>

<h3>槐枝散</h3>
<p>治牙齒腫痛，牙齦宣露，氣臭，齒挺出，時發疼痛，常用去疳牢牙。</p>
<p>細辛（去土，一兩）　蠍梢（生，二錢半）　川芎　白芷（各一兩）</p>
<p>上為細末，每用半錢，擦在牙痛處，有涎即吐，誤咽無妨，早晨臨臥，日用一兩遍。</p>

<h3>天門冬丸</h3>
<p>治上膈鬱熱，咽喉腫痛，唇焦舌乾，腮頰生瘡，解化痰毒，並宜服之。</p>
<p>天門冬（慢火炙）　玄參（湯洗，焙乾）　牛蒡子（炒。各一兩）　百藥煎　紫蘇葉（各半兩）　甘草（炙）　人參（各一兩半）</p>
<p>上為細末，煉蜜和丸，如皂子大。每服一丸，噙化咽津，食後。</p>

<h3>漱口地黃散</h3>
<p>治脾熱，風熱上攻，咽喉腫痛生瘡，閉塞不通，或生舌脹。</p>
<p>黃芩（八兩）　甘草（生二兩半）　荊芥穗（一兩）　薄荷葉（一兩）</p>
<p>上為細末，每用二錢，水一盞，入薄荷少許，煎三兩沸，去滓，熱漱冷吐，不計時候。</p>

<h3>硼砂散</h3>
<p>治心脾風毒熱無發，咽喉生瘡，腫疼痛，或子舌脹，或木舌、重舌脹至腫悶塞，水漿不下。</p>
<p>南玄參　管仲　白茯苓（去皮）　縮砂仁　滑石（研）　荊芥穗　山豆根　甘草（生用）　青黛（研。各半兩）　硼砂（研，三兩）　蒲黃　薄荷葉（各一兩）　寒水石（燒過研，二兩半）</p>
<p>上為細末，入研藥勻。每服半錢，新水調下。或諸舌脹，摻在舌上，咽津無妨，不計時候。</p>

<h3>仙方地黃散</h3>
<p>治牙齒黃色不白，常用此藥令牙齒瑩白，滌除腐氣，牙齒堅牢，齦槽固密，黑髭鬢。</p>
<p>豬牙皂角　乾生薑　升麻　槐角子　生乾地黃　木律　華細辛　旱蓮　香白芷　乾荷葉（各二兩）　青鹽（另研，一兩）</p>
<p>上銼碎，用鍋子內燒有青煙，存性為度，用紗羅子重羅，另研青鹽末，和勻，同入藥內。每用少許刷牙，蘸藥刷牙，合口少時，有涎即吐，然後用溫水漱口，早晨臨臥用。</p>

<h3>祛毒牛黃膏</h3>
<p>治大人小兒咽喉腫痛，舌本強硬，或滿口生瘡，涎潮喘急，胸膈不利，飲食難進。</p>
<p>牛黃（研，二錢半）　人參（一兩）　南琥珀　犀角屑（取極細末）　桔梗　生乾地黃（沉水研。以上各半兩）　雄黃（飛，二兩）　川升麻　南玄參（各三錢）　蛤粉（水飛，四兩）　南硼砂（半兩）　硃砂（飛研，七錢）　鉛白霜（一錢）　腦子（三錢）　金箔（為衣）　寒水石（燒赤，去火毒，三兩，研）</p>
<p>上為細末，入研藥勻，煉蜜和丸，如小彈子大，金箔為衣，用瓷器內收。每服一丸，濃煎薄荷湯，溫化下，或新汲水化服亦得，食後，日進三兩服。更或噙化咽津亦得。</p>

<h3>春冰散</h3>
<p>治脾肺積熱，咽喉赤腫疼痛。</p>
<p>大黃（生，一兩）　盆硝（二兩）　薄荷　甘草（微炒。各三兩）</p>
<p>上為細末。每服二錢，食後新水一盞調服，入蜜少許亦得。</p>

<h3>消毒寬喉散</h3>
<p>治急慢喉痹，咽喉閉塞、腫痛，或舌本強硬，滿口生瘡。</p>
<p>寒水石（生，四兩）　馬牙硝　朴硝（各六錢）　青黛（半兩）</p>
<p>上為極細末。每服二錢，濃煎薄荷湯點勻，熱漱咽喉內，冷吐，誤咽不妨，不計時候，日用三五次。</p>

<h3>咽喉碧玉散</h3>
<p>治心肺積熱上攻，咽喉腫痛閉塞，水漿不下，或生喉癤，重舌、木舌腫脹，並宜服之。青黛　盆硝　蒲黃　甘草末（各一兩）</p>
<p>上同研勻細，每用藥少許，乾摻在咽咽內，細細嚥津，綿裹噙化亦得。若作丸，沙糖和丸，每兩作五十丸，每服一丸，噙化咽津亦得。</p>

<h3>麝香硃砂丸</h3>
<p>治咽喉腫塞閉痛，或作瘡癤，或舌本腫脹，滿口生瘡，津液難嚥。</p>
<p>燒寒水石（揀淨，一斤）　馬牙硝（生用，七錢）　南硼砂（二兩）　鉛白霜　龍腦（各三錢）　麝香（二錢）　甘草（二十兩，熬膏）　硃砂（一兩半，為衣）</p>
<p>上研極勻細，用甘草膏子和丸，如梧桐子大，硃砂為衣。每服一兩丸，噙化咽津，不拘時候。</p>

<h3>龍麝聚聖丹</h3>
<p>治心脾客熱，毒氣攻衝，咽喉赤腫疼痛；或成喉癤；或結硬不消，愈而復發，經久不瘥；或舌本腫脹，滿口生瘡，飲食難嚥，並宜服之。</p>
<p>川芎（一兩）　生地黃　犀角屑　羚羊角　南琥珀（研）　南玄參　桔梗　連翹（以上各半兩，《拔粹》方各五錢）　馬牙硝（研）　人參　赤茯苓（去皮）　升麻　牛黃（研）　麝香（研）　腦子（研。以上各三錢）　南硼砂（研，一兩）　鉛白霜（研，一錢）　硃砂（水飛，半兩）　金箔（為衣，五十片）</p>
<p>上為細末，煉蜜和為丸，每兩作一十五丸，用金箔為衣。每服一丸，用薄荷湯化下，或新水化服亦得。更或細嚼服，並噙化咽津，皆可服食，或臨臥，日進三兩服。</p>

<h3>硃砂膏</h3>
<p>鎮心安神及解熱損漱血等疾。</p>
<p>金末（二錢半）　硃砂（另研）　珍珠末　生犀　甘草（炙）　人參　玳瑁（以上各一兩）　西琥珀（另研）　牛黃　麝香　龍腦　南硼砂　羚羊角　赤茯苓　遠志（去心。以上各半兩）　蘇合香油　鐵粉（各一分）　安息香（半兩，酒熬，去砂石，另研入藥）</p>
<p>上都為末，拌和煉蜜，破蘇合油劑，諸藥為小鋌子，更以金箔裹之，瓷器內收，密封。每服一皂子大，食後噙化。衛尉葉承得效，並阿膠丸相雜服。此藥活血安神，更勝至寶丹。每兩作五鋌子。</p>

<h3>胡桐淚散</h3>
<p>治足陽明經虛，風熱所襲，傳流齒牙，攻注齦肉，則致腫結妨悶，甚者，與齦間津液相搏化為膿汁，宜用此藥。</p>
<p>胡桐淚　石膽　黃礬　蘆薈（各半兩）　硃砂　細辛　當歸　牛膝　川芎（各二錢半）　亂髮灰　麝香（各一錢一字）　川升麻（半兩）</p>
<p>上件為細末，先以甘草湯漱口，後用藥少許敷之。如常用少許揩齒，祛風退熱，消腫化毒，牢牙，永無宣露血疳之疾。</p>

<h3>增損如聖湯</h3>
<p>治心肺風熱攻衝會厭，語聲不出，咽喉妨悶腫痛，並皆服之。</p>
<p>桔梗（二兩）　甘草（微炒，一兩半）　防風（半兩）　枳殼（湯浸，去穰，二錢半）</p>
<p>上件為細末。每服三錢，水一大盞煎至七分，去滓，入酥如棗大，攪勻，溫服，食後。</p>

<h3>一捻金散</h3>
<p>治牙齒疼痛。</p>
<p>蝸稍（二錢）　川芎（一兩）　華陰細辛　香白芷（各半兩）</p>
<p>上為細末。每服少許，以指蘸藥擦牙痛處，吐津，誤咽不妨，不計時候。</p>

<h3>生地黃散</h3>
<p>治牙齒疼痛。</p>
<p>生地黃　升麻　川芎　華陰細辛（擇淨）　露蜂窩（炒焦）　防風（以上各一兩）　大皂角（二錢，去黑皮，炙焦）</p>
<p>上為粗末，每服三四錢，水一大盞，入荊芥數穗，同煎至八分，去滓，微熱漱，冷吐，食後或臨臥。日漱三兩服。</p>

<h3>發聲散</h3>
<p>治咽喉語聲不出。</p>
<p>栝蔞皮（細銼，慢火炒赤黃）　白殭蠶（去頭，微炒黃）　甘草（銼，炒黃色。各等分）</p>
<p>上為極細末。每服一二錢，用溫酒調下，或濃生薑湯調服，更用半錢，綿裹噙化咽津亦得，並不計時候，日三兩服。</p>

<h3>乳香膏</h3>
<p>治蟲蚛牙齒疼痛，去蟲止痛。</p>
<p>乳香　雄黃　細辛（淨）　皂角（炙有性。各一錢）　莽草　麝香（各半兩）</p>
<p>上為細末，熔黃蠟和成鋌子，看蟲竅大小塞在竅內，上用少許綿子填蓋之，有津即吐，誤咽不妨。食後或臨臥。</p>

<h3>胡桐律散</h3>
<p>牢牙止痛。</p>
<p>胡桐律（二錢半）　生地黃　升麻（各半兩）　川芎（一兩）　白芷（半兩）　細辛（二錢半）　燒寒水石（二兩，研）　青鹽（研）　麝香（研。各半錢）</p>
<p>上為細末。每用少許擦牙痛處，吐津，誤咽不妨，日用五七次。</p>

<h3>仙方刷牙藥</h3>
<p>烏髭鬢，牢牙齒，延年遲老。</p>
<p>青鹽（二兩半）　堅訶子（二十個）　芝麻粹（五兩）　夏蠶砂（七錢）　旱蓮草（一兩半）　皂角（不蚛者，去皮，二兩）</p>
<p>上同為末，醋漿水和丸，如球子大，曬乾，用新瓦藏瓶內盛藥，用鹽泥固，候乾留一小眼子出煙，置一淨磚上，用木炭火燒煙淡，藥熟之後即出，旋研。如常刷之，如已白者，百日黑，未白者，半月見效，唯頻刷尤妙。</p>

<h3>莽草散</h3>
<p>治牙齒痛，烏髭鬢牢牙。</p>
<p>莽草　生薑　柳枝皮（取白）　牛膝（去苗）　胡蒜子　生乾地黃　菟絲子　無食子　桐子漆　豬牙皂角（以上各六兩）</p>
<p>上件各銼如麻豆大，入藏瓶，鹽泥固，火煅一日後，入地一尺二寸深埋，三複時取出，露三夜，不得見日氣，研羅為細散，每用手指蘸藥於牙上旋擦。</p>

<h3>玉池散</h3>
<p>治牙痛或動搖不牢。</p>
<p>地骨皮　白芷　升麻　防風　細辛　川芎　槐花　當歸（去蘆頭）　藁本（去土）　甘草（生。以上各四錢）</p>
<p>上件為粗散，每用抄三錢，水一盞，入生薑三片，黑豆三十粒，同煎至七分，去滓，熱漱冷吐。</p>

<h3>太和散</h3>
<p>治牙齒動搖，齦肉浮腫，蟲蚛發痛。</p>
<p>梧桐律　生乾地黃　白茯苓（各半兩）　華陰細辛　川芎　升麻　香白芷（各三錢）　麝香（半錢）　青鹽（一錢）　豬牙皂角（燒存性，二錢）</p>
<p>上為細末，青鹽麝香另研，拌勻。每用藥少許，以指蘸藥擦牙病處。常用去疳，牢牙定疼止痛。</p>

<h3>發聲散</h3>
<p>治語聲不出，胸滿短氣，涎嗽喘悶，咽喉噎塞。</p>
<p>升麻　桔梗　川芎　桑白皮（各一兩）　甘草　羌活　馬兜鈴（各半兩）</p>
<p>上件為細末，每服一錢，水一盞，入竹茹、薄荷，同煎至六分，去滓，食後溫服。</p>

<h3>甘露飲子</h3>
<p>治男子婦人胃中客熱，口氣，齒齦腫悶宣露，心中久熱，不欲食，喜眠睡及咽喉中有瘡，並皆治之。</p>
<p>熟地黃　生乾地黃　天門冬（去心）　麥門冬（去心）　黃芩　枇杷葉（去心）　石斛　枳殼（麩炒，去穰）　山茵陳　甘草（炙。各等分）</p>
<p>上搗篩為粗末。每服五錢，水一大盞，煎至七分，去滓溫服，食後。若齒齦宣露腫悶，煎藥嗽之，冷熱皆可，極效。</p>

<h3>地黃散</h3>
<p>治風熱攻注陽明，齒痛齦腫，或血出宣露。</p>
<p>生地黃（一兩半）　防風　細辛　薄荷葉　地骨皮　藁本（各一兩）　當歸　菵草葉　荊芥穗（各半兩）</p>
<p>上同為粗末。每用四錢，水一盞半，煎至一盞去滓，微熱漱口，冷即吐之，不計時候。</p>

<h3>當歸散</h3>
<p>治血氣不調，風毒攻注，齒齦腫悶生瘡，時有膿血，或成齒漏，久而不愈。</p>
<p>當歸　牛膝（生。各一兩）　細辛　丁香　木香（各半兩）</p>
<p>上為細末，每用指蘸貼於齒齦病處，吐津，咽津不妨，無時。</p>

<h3>密陀僧散</h3>
<p>治齒齦宣露，腫悶生瘡，或有膿血。</p>
<p>密陀僧　雄黃（各半兩）　石膽（二錢）　麝香（一字）</p>
<p>上為細末，每用少許干貼患處，吐津，誤咽不妨，不計時候。</p>

<h3>消毒散</h3>
<p>治齒齦並口唇生瘡腫痛。</p>
<p>晚蠶蛾　五倍子　密陀僧（各一兩）</p>
<p>上件同為細末，每用少許干敷瘡上，有津吐去。</p>

<h3>麝香散</h3>
<p>治齦頰，口舌生瘡。</p>
<p>麝香（一分，系一錢內十分中一分）　乳香（半錢）　白龍骨（一錢半）　定粉（二錢半）　烏魚骨（去皮，微炙黃，一錢半）　檳榔（生銼，一枚）　密陀僧（半兩）　寒水石（燒赤，三錢半）　黃丹（慢火微炒，一錢）</p>
<p>上件為細末。每用少許幹上瘡處，有津即吐，咽無妨，不拘時候，日三五次上。</p>

<h3>槐白皮散</h3>
<p>治牙齒動搖，不住寒熱，嚼物隱痛，時發時止。</p>
<p>槐白皮（半兩）　地骨皮　蓽茇　五靈脂（各半兩）　蛇床子（微炒）　乳香（另研，二錢半）　麝香（半錢，另研）</p>
<p>上為細末，入研藥令勻，每用少許貼牙病處，吐津，誤咽不妨。如痛不已，用藥末三錢，水一盞，煎令沸，和滓熱漱，冷吐，並不計時候。</p>

<h3>立勝散</h3>
<p>治牙齒腫悶疼痛，宣泄諸陽毒氣，行經絡鬱滯。</p>
<p>藜蘆　豬牙皂角（去皮，炙）　白礬（生）　雄黃（研。各一分）　細辛　蠍梢（各半錢）上同為末。每用一豆許，噙溫水，隨患左右鼻內搐。</p>

<h3>石膽散</h3>
<p>治齒齦腫痛生瘡，或欲成疳，乍瘥乍發。</p>
<p>石膽（三錢）　胡桐律（半錢）　蟾酥（半兩）　輕粉（抄一錢，秤重半錢）</p>
<p>上為細末，每用食後臨臥，敷半字於患處貼，吐津，咽不妨。</p>

<h3>黑牙縫刷牙藥</h3>
<p>香附子散</p>
<p>綠礬（五錢，一半生用，一半鍋子內炒令煙，放冷用）　五倍子　訶子皮（各五錢）　香白芷（三錢）　甘松　慄蓬（各二錢）　棗核灰（三錢）　螺蟾（二錢，青者）　石膽（五錢，生鐵上試如銅）　香附子（四錢）　麝香（半錢）</p>
<p>上件為細末，入麝香一味拌勻，每日早晨先刷牙潔淨，然後用藥刷，溫水漱口，候少時稍等方吐，令牙縫黑牙板白，牢牙黑髭鬢，永不患牙痛。</p>

<h3>延齡散</h3>
<p>牢牙齒，定疼痛，固齦腫，益氣血，黑髭鬢，大有神效。</p>
<p>澤烏頭　皂角（去皮子）　生地黃（各一兩）</p>
<p>上三味同為粗末，用生薑自然汁和成糰子，用槐枝火燒令煙盡，取出於淨地上，用碗蓋一宿出火毒，再搗為細末，入後件藥：</p>
<p>細辛（取末）　青鹽（各三錢）　石膽　白礬灰　麝香（各二錢，以上五味各另研）</p>
<p>上件入前藥中，同研令勻細，每用擦牙病處，或用刷牙蘸刷亦得，早晨食後臨臥，日用三次，有津即吐，誤咽不妨。</p>

<h3>犀角升麻湯</h3>
<p>治陽明經絡受風熱，口唇、頰車、髮鬢腫痛及鼻額間連頭痛。</p>
<p>犀角（七錢半）　川升麻（五錢）　防風（三錢半）　羌活（三錢一字）　川芎　白附子　香白芷（各二錢半）　黃芩（三錢半）　生甘草（一錢半）</p>
<p>上㕮咀，都作一服，水五盞煎至三盞半，去滓，分作三服，一日服訖，其證必減，如臟腑有些溏不妨。</p>

<h3>玉塵散</h3>
<p>治大人小兒咽喉腫痛，口舌生瘡。</p>
<p>寒水石（燒，三兩）　馬牙硝（枯，一錢）　鉛白霜（半錢）　南硼砂（半兩）</p>
<p>上為細末，每用少許，乾摻口瘡上，咽津無妨，不拘時候。</p>

<h3>青雪散</h3>
<p>治魚骨鯁咽喉內不出，並急慢喉痹。</p>
<p>盆硝（二兩）　白殭蠶（去頭，炒黃色，取末，一錢半）　牙硝（三錢）　甘草（生，取末，一錢半）　青黛（二錢）</p>
<p>上件為細末，每用二錢，用井花水半盞調藥，細細呷服，或少許頻乾摻，咽津亦得。</p>

<h3>細辛散</h3>
<p>治牙齒疼痛。</p>
<p>露蜂房　荊芥　細辛（各等分）</p>
<p>上為粗末，每用三錢，水一大盞煎至七分，去滓溫漱，冷吐。</p>

<h3>一字散</h3>
<p>治牙齒疼痛。</p>
<p>蠍稍　細辛　露蜂房（炒黃）　高良薑　蓽茇　胡椒（各半兩）</p>
<p>上為細末，每用半字，噙溫水，隨痛左右鼻內搐，更用半錢擦牙痛，有津即吐，誤咽不妨，不拘時候。</p>

<h3>露蜂房散</h3>
<p>治牙齒疼痛，經驗神效。</p>
<p>大戟（三兩）　防風（半兩）　露蜂房（炒黃）　細辛（各一兩）</p>
<p>上件為細末，每用五錢，水一大盞煎至八分，去滓熱漱，冷吐，不拘時候。</p>

<h3>熟銅末散</h3>
<p>治牙齒非時脫落，令牢定。</p>
<p>熟銅末（一兩）　當歸　地骨皮　細辛　防風（各一分）</p>
<p>上為細末，和銅末同研如粉，封齒，日夜二三度，三五日牢定。一月忌嚼硬物。封齒是先塗藥在患處，用蠟紙封之。</p>

<h3>細辛湯</h3>
<p>治牙齒痛久不瘥。</p>
<p>細辛　蓽茇（各等分）</p>
<p>上為粗末，每用一錢，水一中盞煎至七分，去滓熱漱，冷吐。</p>

<h3>蓽茇散</h3>
<p>治牙齒疼痛神妙。</p>
<p>蓽茇（二錢）　蠍梢　良薑（各一錢）　草烏頭尖（半錢，生，不去皮）</p>
<p>上為細末，指蘸擦牙痛處，吐津，誤咽不妨。</p>

<h3>牢牙如聖散</h3>
<p>牢牙齒，止疼痛。</p>
<p>石燕子（三對，燒七返，醋淬）　乳香（另研）　青鹽（各一兩）　細辛（半兩）</p>
<p>上為細末，每用以指蘸藥乾擦於痛處，良久溫荊芥湯漱。</p>

<h3>宣牙膏</h3>
<p>治牙齒動搖不牢，疼痛不止。</p>
<p>龍骨　定粉（各二錢半，另研）　麝香（一字）</p>
<p>上件前二味為細末，後入麝香勻，用黃蠟一兩，瓷盞內銷開，入藥於內攪勻，放冷取出，熨斗燒熱，鋪紙用藥攤之勻薄，每用剪作紙條兒，臨臥於齒患處、齒齦間封貼一宿，至次日早晨取出藥。每夜用之，如此半月，消牙齒腫悶，生齦肉，治疳蝕，去風邪，牢牙齒，大有神妙。</p>

<h3>五倍子散</h3>
<p>治牙齒搖及外物所傷，諸藥不效，欲落者。</p>
<p>川五倍子（半兩）　干川地龍（去土，半兩，微炒）</p>
<p>上為細末，先用生薑揩牙根，後以藥末敷之，五日內不得攻硬物，如齒初折落時，熱黏齒槽中，貼藥齒上，即牢如故。</p>

<h3>代針散</h3>
<p>治咽喉腫痛，氣息難通。</p>
<p>硇砂（為君，少許）　白礬（為臣，皂子大）　牙硝（一錢三分）　硝石（四兩）　黃丹（半兩五分）　巴豆（六枚，六甲）</p>
<p>上件粗瓷罐子一個，先煨令熱，後次第漸又下藥，巴豆逐個咬破後，有火焰盡，更入一個，續入蛇退皮一條，為之七擒，以火養成汁後，結硬乃成也。每用少許，以竹筒子吹在患處，忌雞、犬、婦人見之，唯臘月合之。</p>

<h3>白龍散</h3>
<p>治大人小兒咽喉腫痛，滿口生瘡。</p>
<p>西硼砂（一錢）　鉛霜　腦子（各一字）　寒水石（一兩，水飛）</p>
<p>上為細末，每用少許乾摻舌上，咽津，不拘時候。</p>

<h3>青龍散</h3>
<p>治咽喉腫痛妨悶。</p>
<p>石膏（八兩）　朴硝　甘草（生。各一兩）　青黛（半兩）</p>
<p>上為細末。每服二三錢，煎薄荷湯調勻，熱嗽冷吐，不拘時候，誤咽不妨。</p>

<h3>硼砂散</h3>
<p>治心風熱毒克發咽喉，生瘡腫痛，或木重舌脹，或紫舌脹至腫悶塞，水漿不下。</p>
<p>南玄參　管仲　白茯苓（去皮）　縮砂仁　滑石末　荊芥穗　山豆根　甘草（生。各半兩）　南硼砂（三兩）　鄆州薄荷葉（一兩）</p>
<p>上件除研藥五味外，搗羅為細末，同合和勻。每服半錢，新水調下，或摻舌上，咽津無妨，不計時候。</p>

<h3>漱毒散</h3>
<p>治風熱攻注，牙齒疼痛，久而不愈。</p>
<p>薄荷葉（三錢）　荊芥穗（半兩）　細辛（一錢）　地骨皮（去粗皮，一兩）</p>
<p>上件為粗末，每用七錢，水二盞煎至一盞半，去滓，食後溫漱，冷吐。</p>

<h3>升麻散</h3>
<p>治牙齒疼痛，生齦肉，去熱毒，解外風。</p>
<p>升麻　當歸（切，焙）　防風（去叉。各一兩）　藁本（去苗土）　甘草（炙）　白芷　細辛（去苗葉）　芎藭（各半兩）　木香（一分）</p>
<p>上件搗羅為散，更於乳缽中研細，塗貼齒齦。粗者，以水二盞，藥五錢，煎五七沸去滓，熱漱冷吐，誤咽不妨。</p>

<h3>獨活散</h3>
<p>清頭目，發散風熱，治陽明經不利，邪毒攻注牙齒，齦肉虛浮，宣露褪下，動搖發痛。又治偏正頭痛，漸漸攻注眼目，或發疼痛，視物不明，其藥功效不可俱述。</p>
<p>川芎　獨活　羌活　防風（各半兩）　華細辛（二錢）　荊芥　鄆薄荷　生地黃（各三錢）</p>
<p>上件為粗末。每服三錢，水一盞煎至八分，去滓溫服，食後，日進三兩服。</p>

<h3>蓽茇散</h3>
<p>治牙齒疼痛。</p>
<p>良薑　胡椒　蓽茇　細辛（各等分）</p>
<p>上為細末。每用少許，噙溫水，隨痛處鼻內搐。</p>

<h3>獨活散</h3>
<p>治牙痛不可忍，諸藥不效者。</p>
<p>獨活（二兩，去土）　華細辛根（一兩，去土）</p>
<p>上為粗末，每用五錢，水二盞，入荊芥一穗，同煎至一盞去滓，熱漱冷吐，無時。宜先用丁香散擦，後用此藥漱三兩次。</p>

<h3>青龍散</h3>
<p>治陽明經風熱，齒齦腫痛。</p>
<p>青黛（三錢）　薄荷葉（二錢）　細辛　盆硝　川芎　香白芷（各半兩）</p>
<p>上為細末，以指蘸藥擦齒腫處，吐津，誤咽不妨，不計時候。</p>

<h3>五靈膏</h3>
<p>治牙齒動搖。</p>
<p>五靈脂（半兩）　松脂　黃蠟（各一兩）　黃丹（一分）　蟾酥（半字）</p>
<p>上件藥同於瓷器中，以慢火熬成膏，用白熟絹上攤，候冷剪作片子，每夜貼於齦上，有津即吐，誤咽無妨。此藥臨臥時用一次，於惡硬物底一個牙根兒下里外貼之，亦不甚悶，若是牙兒堅固，自然得力，不惡硬物也。</p>

<h3>射干散</h3>
<p>治咽喉中如有物，妨悶噎塞，疼痛悶亂，咽物不下。</p>
<p>射干　犀角屑　桔梗　川升麻（各三分）　訶黎勒皮　紫蘇子（炒）　赤茯苓　枳殼（麩炒，去穰）　檳榔（各一兩）　甘草（炙赤，銼）　木通（銼）　木香（各半兩）</p>
<p>上件搗羅為粗末。每服三錢，水一中盞煎至八分，去滓溫服，不拘時候。</p>

<h3>柳豆散</h3>
<p>治齒齦風腫，去齒根下熱毒。</p>
<p>赤小豆（炒熟）　黑豆（炒熟。各一合）　柳枝（一握，銼）　地骨皮（一兩）　柳蠹末（半合）</p>
<p>上件搗篩為散，每用四錢，水一大盞煎至七分，去滓，熱漱冷吐，不拘時候。</p>

<h3>血竭散</h3>
<p>牢牙定痛，治牙根疰悶，連槽骨疼痛，久而不愈。</p>
<p>血竭　石膽　乳香　五靈脂　密陀僧（以上各等分）</p>
<p>上各另研極細，再同研勻，每用一字，指蘸塗貼牙病處，候少時，用溫荊芥湯微漱，有津吐去，誤咽不妨。</p>

<h3>地骨皮湯</h3>
<p>治牙齒疼痛，吃物不得。</p>
<p>地骨皮（一兩）　細辛（去苗葉，半兩）　生乾地黃（一兩）　戎鹽（研，一分）</p>
<p>上四味粗搗篩，每用五錢匕，以水二盞煎三五沸，去滓，熱漱冷吐，以瘥為度。</p>

<h3>丁香散</h3>
<p>治牙齒疼痛。</p>
<p>丁香　蓽茇　蠍梢　大椒（各七個）</p>
<p>上為細末，每用少許，以指蘸藥擦於牙痛處，有津即吐。</p>

<h3>柳枝散</h3>
<p>治牙齒諸疾。常用牢牙去風，甚效。</p>
<p>柳枝　槐枝（各長四寸，一握，切碎）　鹽（四兩）　皂角（不蚛者七鋌）</p>
<p>上同入瓷瓶中，黃泥固濟，糠火燒一宿後，冷取出，研細擦牙，用如前法。石佛庵主年七十餘，云祖上多患牙疼脫落，得此方效。數世用之，齒白齊密，乃良方也。</p>

<h3>乳香定痛散</h3>
<p>治牙齒疼痛。</p>
<p>玄胡索　紅豆（各二十個）　乳香（半錢）　青黛（二錢）　盆硝（半兩）　麝香（一字）</p>
<p>上為細末，每用少許，以指蘸藥擦於牙齒痛處，有津即吐，誤咽不妨。如痛甚，用藥一字，噙溫水，隨疼處鼻內搐。</p>

<h3>三聖散</h3>
<p>治牙齒疼痛久不已。</p>
<p>細辛（一兩，銼）　荊芥穗（二兩，銼）　蒼耳莖（三兩，銼）</p>
<p>上三味並㕮咀，每用半兩，水三大盞煎至一盞半，去滓，熱漱冷吐，誤咽無妨，以痛止為度。</p>

<h3>玉池散</h3>
<p>治牙齒疼痛不可忍。</p>
<p>寒水石（燒通紅，研細，一兩）　細辛（去苗葉土）　胡椒（各半兩）荊芥穗（二錢半）</p>
<p>上件為細末，與寒水石一處再研，令細勻，用軟刷牙，如常刷牙使用，日用三二次。</p>

<h3>立效散</h3>
<p>治牙疼不可忍。</p>
<p>百草霜（研細）　滄鹽（研細。各一錢）　麝香（揀去皮毛，另研極細，半錢）　乳香（研細，半錢）</p>
<p>上件一處再研勻細，每用少許，口噙溫水，隨牙疼一邊鼻內搐之，用無時。</p>

<h3>升麻散</h3>
<p>治牙疼。</p>
<p>升麻　荊芥穗　川芎　細辛（去苗葉土）　防風（各半兩）　露蜂房（一錢）　椒（去目，微炒）</p>
<p>上為粗末，每用三錢，水一大盞煎三兩沸，去滓，溫漱冷吐。</p>

<h3>補骨脂散</h3>
<p>調養氣血，治牙齒疼痛久不已。</p>
<p>補骨脂（二兩）　青鹽（半兩）</p>
<p>上二味同炒，令微爆為度，候冷取出，搗為細末，每用少許，以指蘸藥擦於牙齒疼處，有津即吐，誤咽無妨。每日丁香散與補骨脂散相間使用。</p>

<h3>香附子散</h3>
<p>治牙齒疼痛，往來不歇。</p>
<p>草香附子（四兩）　細辛（半兩）</p>
<p>上為粗末，每用二錢，水一盞煎至八分，去滓，稍熱漱，冷吐。</p>

<h3>追風散</h3>
<p>治牙齒疼痛不止。</p>
<p>川薑（炮製）　川椒（去目。各等分）</p>
<p>上為細末，每用以指蘸藥，無時擦牙痛處，後用鹽湯漱之。</p>

<h3>蒟醬散</h3>
<p>治牙齒疼痛，發作往來，不久已。</p>
<p>蒟醬　細辛（各半兩）　大皂角（一鋌，去皮子，青鹽每竅隙滿，火燒存性，細研用）</p>
<p>上件為細末，如痛時用軟刷牙，蘸藥刷痛處，次用菵草葉散通口。</p>

<h3>菵草葉散</h3>
<p>治牙齒疼痛。</p>
<p>菵草葉　胡桐淚　升麻（各一兩）　槐枝（二兩）</p>
<p>上為粗末，每用一兩，水二盞煎至一盞半，去滓，通口漱渫。</p>

<h3>地龍散</h3>
<p>治牙齒疼痛。</p>
<p>地龍（去土）　延胡索　蓽茇（各一分）</p>
<p>上為細末，如左牙疼，用藥一字，新綿裹，納左耳中；右邊牙疼，納右耳中，其疼必止。</p>

<h3>藁本散</h3>
<p>治牙齒疼痛。</p>
<p>藁本（一兩）　川芎　細辛（各半兩）　胡桐律（三錢）　白礬灰（二錢）</p>
<p>上為細末，每用一指蘸藥擦牙病處，吐津，誤咽不妨，無時。</p>

<h3>漱風散</h3>
<p>治牙齒疼痛，並齦腫。</p>
<p>荊芥穗　藁本　細辛　香附子（各等分）</p>
<p>上為粗末，每用五錢，水一盞半煎至一盞，去滓，熱漱冷吐，不拘時候。</p>

<h3>草烏頭散</h3>
<p>治牙齒疼痛，動搖不穩，用之闢風邪，能令病牙易落。草烏頭（一兩，炒，令紫黑色）　細辛（一錢）</p>
<p>上為細末，每用少許擦牙病處，後用手左右搖動，日用三五次，有津即吐，誤咽不妨。</p>

<h3>地黃餅子</h3>
<p>治牙齒痛。</p>
<p>地黃（五斤）</p>
<p>上一味淨擇去苗，於甑內蒸，先鋪布一重，以上二層，密閉令熟，出曝之，當日干。如經三度，以生地黃汁二升灑之，卻曝乾，然後搗為餅子。每服一餅，噙化咽津。一治齒，二生津液，三變白髭鬢為黑，其功極妙。</p>

<h3>土蒺藜散</h3>
<p>治牙齒疼痛，齦腫動搖。</p>
<p>土蒺藜（去角，生用，不以多少）</p>
<p>上為粗末。每服五錢，淡漿水半碗，煎七八沸，去滓，入鹽末一捻，帶熱時時漱之，別無所忌。然雖藥味不眾，蓋單方之藥取效急速。兼神仙秘指云：若人服蒺藜一年以後，冬不寒，夏不熱。服之二年，老者復少，發白重黑，齒落重生。服之三年，輕身長生。今雖不作湯散服餌，久而漱之，其驗亦同。</p>

<h3>一字救苦散</h3>
<p>治牙疼。</p>
<p>香白芷（一兩）　草烏頭（半兩，去皮臍，心白者用，心黑不用）　雄黃（一錢半，另研）</p>
<p>上件為極細末，與雄黃拌勻。每服用藥末少許，擦於患處，待少時，以溫水漱立止。</p>

<h3>二聖丸</h3>
<p>治牙齒動搖疼痛。</p>
<p>川烏頭（生用，半兩）　蒼朮（去皮，一兩）</p>
<p>上同為細末，醋麵糊丸，如梧桐子大。每服七丸，食前鹽湯下，忌熱物少時。</p>

<h3>槐枝八仙散</h3>
<p>治牙齒疼痛。</p>
<p>新槐枝（取東引者五握，細銼，對本人秤重一兩半）　生乾地黃　地骨皮　梧桐律　莽草（各一兩）　細辛（去苗，半兩）　青鹽　乳香（各二錢半，另研）</p>
<p>上件八味，除槐枝、乳香、青鹽外同為細末，另入槐枝、乳香、青鹽攪勻停，分作八服。每服用水三盞，煎三沸去滓，帶熱緩緩漱之，誤咽無妨，令即吐去。大止牙痛，痛愈更，不宜再漱。忌甘甜之物。</p>

<h3>胡桐律散</h3>
<p>治齒齦腫悶，宣露血出。</p>
<p>胡桐律　川芎　細辛　白芷（各半兩）　生地黃（一兩）　青鹽（二錢半，研）　寒水石（燒通赤，出火毒，二兩）</p>
<p>上件同為細末，每用塗貼患處，吐津，誤咽不妨，無時，日用五七次。</p>

<h3>柳枝湯</h3>
<p>治齒根宣露，動搖疼痛。</p>
<p>柳枝（一握）　地骨皮　防風（去蘆頭）　杏仁（湯浸，去皮尖）　生地黃（切）　蔓荊子　細辛（各一兩）　青鹽（半兩）</p>
<p>上件為粗末，每用藥一兩，酒水各一盞，煎至一盞去滓，熱漱冷吐，不拘時候。</p>

<h3>石膽散</h3>
<p>治牙齒齦肉褪縮虛浮，時有膿汁，牙齒動搖疼痛。</p>
<p>胡桐律　黃礬（燒過）　硃砂　升麻（各半兩）　石膽　華細辛（淨）　當歸（銼）　牛膝（銼）　川芎　棘刺（炒）　地龍（去土燒。以上各三錢）　乳香　麝香（各二錢半）　龍腦（一字）</p>
<p>上為極細末，每用藥少許，敷擦牙齦上，吐津，誤咽不妨，早晨臨臥並每食後，日用五六次。</p>

<h3>二勝散</h3>
<p>治齒齦成褪，或腫，牙齒動搖疼痛。</p>
<p>甜葫蘆子（曬乾，八兩）　牛膝（銼，四兩）</p>
<p>上為粗散，每用五錢，水一盞半煎至一盞，去滓，微熱漱，多時吐之，誤咽不妨，食後並臨臥，日漱三四服。</p>

<h3>檳榔散</h3>
<p>治牙齒疼痛，連齦頰俱腫，去風熱，消腫痛。</p>
<p>檳榔　荊芥穗　菵草　升麻　羌活　藁本　木香　細辛（各半兩）</p>
<p>上八味並不見火，生搗羅為細末。每用半錢敷在腫痛處，吐津，誤咽不妨，不拘時候。</p>

<h3>香芎散</h3>
<p>治牙齒動搖疼痛。</p>
<p>川芎　羌活　細辛　防風　菵草　郁李仁（湯浸，去皮尖。以上八兩）</p>
<p>上同為粗末，每用五錢，水一盞半煎三五沸，去滓，熱漱冷吐，不拘時候。</p>

<h3>升麻丸</h3>
<p>治陽明經有熱，攻注牙齒腫痛，疏風毒。</p>
<p>升麻　細辛　防己　羌活（去蘆頭）　枳殼（麩炒，去穰。各一兩）　大黃（銼，微炒）　麻仁（研）　牽牛（炒，取末）　大腹子（煨，銼）　郁李仁（生，去皮。各三兩）</p>
<p>上為末，煉蜜和丸，如梧桐子大。每服三十丸，食前溫酒下。</p>

<h3>人參清肺散</h3>
<p>治脾肺不利，風熱攻衝，咽喉腫痛，咽物妨悶。</p>
<p>人參（去蘆頭）　甘草（生）　山梔子　盆硝（各一兩）　薄荷葉　黃芩（淨）　川大黃（生。各一兩半）　連翹（三兩）　黃連（五錢，去須）　白附子（七錢，去皮）</p>
<p>上為粗末，每服五錢，水一盞半煎至一盞，去滓，食後溫服。</p>

<h3>救生散</h3>
<p>治咽喉閉塞，氣息難通。</p>
<p>雄黃（另研）　藜蘆　豬牙皂角（生，去皮尖）　白礬（生用，另研。各二錢）</p>
<p>上除研藥外為細末，入研藥同研勻細，每用一字搐兩鼻內，出黃水為效。</p>

<h3>開關散</h3>
<p>治纏喉風，氣息不通。</p>
<p>白姜蠶（直者，去頭炒，半兩）　枯白礬（一兩）</p>
<p>上為細末，每服三錢，生薑蜜水調勻，細細服之，不拘時候。</p>

<h3>犀角散</h3>
<p>利咽膈下痰。</p>
<p>大黃（二兩）　荊芥穗（一兩半）　甘草（二兩）　薄荷（半兩）</p>
<p>上為粗末，每用四錢，水一大盞煎三沸，去滓，溫調青雪散三錢，細細服，食後。</p>

<h3>中都惠民司無名兒藥</h3>
<p>治咽喉閉，疙疽堵塞不通氣，水米難下至危者。</p>
<p>牽牛（四兩，一半生用，一半熟用）　鼠黏子（一兩）　防風（七錢半）　甘草（生用）　枳殼（麩炒，去穰。各半兩）</p>
<p>上為細末，每服五錢，沸湯點服，不拘時候。</p>

<h3>鼠黏子散</h3>
<p>治時行熱毒，攻發咽喉及頸外腫痛。</p>
<p>鼠黏子　馬牙硝　寒水石（生。各一兩）　大黃（生，半兩）</p>
<p>上為細末，每服三錢，蜜水一盞調勻，和滓服，不拘時候。</p>

<h3>五痹散</h3>
<p>治咽喉腫閉不通。</p>
<p>白殭蠶（直者，去頭微炒）　大黃（生。各一兩）</p>
<p>上同為細末，每服五錢，生薑自然汁三分，溫蜜水七分，調勻，細細服。</p>

<h3>茯苓散</h3>
<p>治牙齒疼及牙齦腫痛。</p>
<p>白茯苓（一兩，去皮）　細辛（去苗）　香白芷（各一兩）　寒水石（生用，研，四兩）</p>
<p>上件為細末，每用少許擦牙痛處，含口良久吐去津，然後用溫水漱之，不拘時候。</p>

<h3>如聖散</h3>
<p>治時氣纏喉風漸入，咽塞水穀不下，牙關緊，不省人事。</p>
<p>雄黃（細研）　藜蘆（厚去皮，用心，並生用）　白礬（飛）　豬牙皂角（去皮，炙黃。各等分）</p>
<p>上件搗羅為細末，每用一豆，各鼻內搐之，立見效。</p>

<h3>烏犀湯</h3>
<p>治口舌生瘡。</p>
<p>犀角屑　羚羊角屑　丹砂（研）　黑參（各三分）　黃耆（銼）　升麻（各半兩）　大黃（銼）　射干（各一分）　生乾地黃（焙）　天門冬（生，去心，焙）　甘草（炙，銼。各一兩）</p>
<p>上件粗搗篩，每服三錢匕，水一盞煎至六分，去滓，食後服。</p>

<h3>黑參丸</h3>
<p>治口舌生瘡，久不愈。</p>
<p>黑參　天門冬（去心，焙）　麥門冬（去心，炒。各一兩）</p>
<p>上件為末，煉蜜和丸，如彈子大。每以綿裹一丸，噙化咽津。</p>

<h3>甘桔湯</h3>
<p>治胸中結氣，咽喉不利，下一切氣。</p>
<p>桔梗　杏仁（湯浸，去皮尖，麩炒。各二兩）　甘草（炙，一兩）</p>
<p>上㕮咀，每服五錢，水一盞半煎至一盞，去滓，微溫時時服。</p>

<h3>應痛散</h3>
<p>治陽明經有風熱，攻注牙齒疼痛。</p>
<p>細辛　白芷　升麻（各錢）　南硼砂（一錢）　川芎（五錢）　鉛白霜　龍腦（各一錢）　麝香（半錢）</p>
<p>上為細末，頻擦牙痛處，吐津，誤咽無妨，不拘時候。</p>

<h3>升麻散</h3>
<p>治陽明經受風，邪入齒，牽引牙槽疼痛不止。</p>
<p>升麻　香附子　細辛　莽草（各等分）</p>
<p>上同為細末，每用三錢，水一盞煎至七分，去滓，熱漱冷吐，日用三四度。</p>

<h3>牙藥麝香散</h3>
<p>牢牙齒，止疼痛，養氣血，黑髭鬢。</p>
<p>綠礬（枯）　石燕子（燒通赤，醋淬七返）　生地黃　青黛（各半兩）　青鹽（二錢）　石膽（炒，三錢）　五倍子（一兩二錢）　訶子皮　何首烏　龍骨（各四錢）　白茯苓（一兩）　縮砂仁（八錢）　甘松（四錢）　零陵香　藿香葉（各六錢）　百藥煎（一兩）　細辛（二錢）　龍腦　麝香（各二錢半）</p>
<p>上為細末，每用以刷牙，蘸藥刷牙齒上，待少時，用溫水微漱，早晨食後，或臨臥，日用三兩次。</p>

<h3>清上防風散</h3>
<p>治上焦不利，風熱攻衝，氣血鬱滯，牙齒悶痛，齦肉虛腫，鼻塞聲重，頭昏目眩，並皆治之。</p>
<p>防風　細辛（去苗葉）　薄荷葉（各一兩）　川芎（七錢）　獨活（去蘆頭）　荊芥穗　天麻　甘草（炙）　白檀　白芷（以上各半兩）　片腦子（一錢，另研）</p>
<p>上同為細末，入腦子再研勻細。每服二錢，淡茶清調勻，稍熱漱，冷吐，不計時候。如覺頭昏目痛，牙齒腫悶，用熱茶清調三錢，食後服亦得。</p>

<h3>地黃膏</h3>
<p>治風牙齒齦腫痛，熱毒上攻，連頰腫。</p>
<p>當歸（切，焙，半兩）　白芷　細辛（各二錢半）　鹽花（一錢）　生地黃汁（五合）</p>
<p>上件前四味為細末，以地黃汁於銀石器內慢火熬成膏，塗患處，日用三五度。</p>

<h3>青金散</h3>
<p>治心肺客熱上攻，咽喉腫痛生瘡，舌本強硬，妨悶不利。</p>
<p>南硼砂（一兩，另研）　薄荷（二兩）　甘草（七錢半，炒）　百藥煎（三錢）　馬牙硝（枯，另研）　青黛（另研。各半兩）　紫河車（二錢半）　白殭蠶（直者，去頭，微炒，取末，一錢半）　腦子（半錢，另研）</p>
<p>上除研藥外，同為細末，入研藥再研勻細，每用少許，時時乾摻舌上，細細嚥津。</p>

<h3>桔梗湯</h3>
<p>治咽喉疼痛，如有物妨悶。</p>
<p>桔梗（二兩，銼）　半夏（湯洗七返，切焙，一兩）　人參（去蘆頭）　甘草（炙，銼。各半兩）</p>
<p>上四味粗搗篩，每服三錢，加至五錢匕，水一大盞，入生薑五片，同煎至六分，去滓溫服，食後臨臥。</p>

<h3>涼膈甘露丸</h3>
<p>治咽喉疼痛，多痰。</p>
<p>南硼砂（研，半錢）　丹砂（研，一分）　龍腦（一字）　甘草（一兩半，炙）　川百藥煎（捶碎，焙乾，研，一兩）</p>
<p>上為細末，研勻，用糯米粥清和丸，如梧桐子大，無時，噙化一丸。</p>

<h3>消毒犀角飲子</h3>
<p>治大人小兒內蘊邪熱，咽膈不利，痰涎壅嗽，眼赤臉腫，腮項結核，癰腫毒聚，遍身風疹，癉毒赤癗，及瘡疹已出未出，不能快透，並皆治療。</p>
<p>鼠黏子（四斤，炒香）　荊芥穗（二斤）　甘草（一斤，炙）　防風（半斤，去蘆頭）</p>
<p>上件為粗末，每服三錢，水一盞煎至七分，去滓溫服，食後。小兒疹豆欲出及已出，熱未解，急進此藥三四服，快透肌消毒，應手神效。</p>

<h3>牙藥麝香散</h3>
<p>治牙齒不牢固，去一切疳蝕、黑牙縫，去腐臭。</p>
<p>綠礬（微炒，一兩）　石膽（炒，二錢）　五倍子（去蚛穰，一兩二錢）　訶子皮　何首烏　白茯苓（去皮）　白龍骨　甘松（去土）　藿香葉（各四錢）　縮砂仁（八錢）　零陵香（六錢）　百藥煎（一兩一錢）　細辛（去苗，二錢）　麝香（研，一兩）</p>
<p>上件為細末，入研者令勻，先用熱漿水漱口，每用藥少許擦牙，含口少時，後用熱水漱口，每日早晨用。</p>

<h3>石燕子散</h3>
<p>治牙齒風冷疼痛及牙齦不密固。</p>
<p>石燕子（五對緊小者，火燒，醋淬七遍，研）　茯苓（去皮，五兩）　寒水石（燒過，去火毒，研，半斤）　細辛（揀淨）　香白芷（各一兩）</p>
<p>上為細末，入研藥勻，每用藥半錢，以指蘸藥擦牙齦上，合口少時，後用溫鹽湯微漱一兩口，存藥性，食後或臨臥，日用一兩遍。</p>

<h3>牢牙石燕子散</h3>
<p>治牙齒齦肉不固及腎弱齒疏，或血出侵蝕。</p>
<p>石燕子（一十對，火燒，醋淬七返，後再燒一次，去醋氣，細研）　青鹽（研）　麝香（研。各一錢）</p>
<p>上合研勻細，每用藥半錢，以指蘸藥刷擦牙齦上，合口少時，後用溫酒漱咽，如不欲咽，吐出不用無妨，早晨只用一遍。</p>

<h3>加減牙藥麝香散</h3>
<p>治腎氣虛弱，故齒者及骨之所終，髓之所養也。若腎氣實，則骨髓堅固，齒無病矣。</p>
<p>綠礬（枯，一兩）　石膽（炒，二錢）　五倍子（一兩二錢）　訶子皮　何首烏　龍骨　藿香葉　甘松（以上各四錢）　白茯苓（去皮，一兩）　縮砂仁（八錢）　零陵香（六錢）　百藥煎（一兩二錢）　細辛（二錢）　生乾地黃　青黛（研）　龍腦（研）　麝香（研。以上各半兩）</p>
<p>上為細末，入研藥勻。如常法，用藥少許，用刷牙蘸藥刷牙齒上，合口少許時，後用溫水漱口吐之，每日早晨用。</p>

<h3>二色漆牙藥</h3>
<p>治牙縫疏及牙瑩淨黑牙縫。</p>
<p>五倍子（二錢）　訶子（四錢。以上為末）　黃丹（一錢，與上同研。以上系是紅牙藥）　綠礬（生用，一錢）　銅綠（半錢，二味同研令勻細，以上系是青牙藥）</p>
<p>上每日早晨洗漱罷，用荊芥杖兒蘸紅牙藥於牙縫內上一次，後卻蘸青牙藥於紅牙藥上敷之，後少時，用溫漿水微漱一兩口，即休。</p>

<h3>白牙藥升麻散</h3>
<p>治風牙疼痛及牙齦腫硬不消。</p>
<p>川芎（四錢）　升麻　藁本　石膏　白芷（各一兩）　皂角（一兩，燒存性，用秤二錢二分）　細辛（六錢）</p>
<p>上為末，紗羅三度，每用刷牙，蘸藥少許刷牙，用溫水漱之。</p>

<h3>白牙藥真珠散</h3>
<p>治齒齦宣露，牙黃黑不白。</p>
<p>真珠（一錢半）　白檀（三錢）　石膏（二兩）　烏魚骨（半兩）　白石英（半兩）　浮石（半兩）　硃砂　香白芷　川芎　川升麻（各二錢半）</p>
<p>上件為細末，每用少許，以指蘸藥擦牙，合口良久，吐津，後用溫水漱口。</p>

<h3>白牙藥</h3>
<p>治牙齒黃黑不瑩淨。</p>
<p>零陵香　香白芷　青鹽　升麻（各半兩）　細辛（二錢）　麝香（另研，半錢）　砂鍋細末　石膏細末（各一兩）</p>
<p>上除砂鍋、石膏、麝香三味外，同為細末，入砂鍋等三味同研勻。每日早晨，以指蘸藥擦牙，後用溫水漱口。</p>

<h3>會仙救苦丹</h3>
<p>治咽喉閉塞不通，有妨咽物。</p>
<p>揀甘草（炒，一兩）　縮砂仁（炒）　白茯苓（各半兩）　烏魚骨　寒水石（燒，各一兩）　管仲（半兩）　南硼砂（一錢）　白殭蠶（一兩）　麝香（少許）　象牙末（一錢）</p>
<p>上件為細末，重羅麵糊為丸，如雞頭大，用硃砂為衣。每服一丸，噙化咽津。勿得非傳此方，和取庚申甲子日。</p>

<h3>柳花散</h3>
<p>治口舌生瘡。</p>
<p>玄胡索（一兩）　黃柏（去粗皮）　黃連（各半兩）　青黛（另研，二錢）　密陀僧（另研，三錢）</p>
<p>上為細末，每用敷貼口瘡上，有津即吐，食後臨臥用。</p>

<h3>牙藥方</h3>
<p>治腎氣不足，齒齦不固，黑牙縫及髭鬢，牢牙。</p>
<p>訶子　沒食子（各四兩）　五倍子（三錢）　細辛　甘松　零陵香　麝香（另研，各一錢）　綠礬（一兩，炒，另研）　白茯苓（二錢）　百藥煎（半兩）　橡斗兒（五個）　青鹽（少許）　金絲礬（半兩）</p>
<p>上件除麝香、綠礬二味，另研其餘極細，然後入諸藥拌勻，稍熱水漱。每日兩次，用藥半錢刷牙，烏髭鬢，牢牙齒白間黑，其功效不可具述。</p>

<h3>雄黃膏</h3>
<p>治齒痛不已。</p>
<p>雄黃（二錢）　乳香　沒藥（各一錢）　麝香（半錢）</p>
<p>上四味同研為細末，熔黃蠟為丸，安在牙蟲蝕竅中。</p>

<h3>定痛散</h3>
<p>治牙風疼痛立效。</p>
<p>華細辛（半兩，生）　香白芷（一兩，生）　川烏頭（一兩，生）　乳香（三錢）</p>
<p>上為細末，每用少許擦牙痛處，有津吐之，咽津無妨。</p>

<h3>生肌桃紅散</h3>
<p>治齒齦內血出，並有竅眼，時時吐血。</p>
<p>寒水石粉（三兩）　硃砂（飛，二錢）　甘草（一字，炒）　腦子（加一字，不用）</p>
<p>上為細末，每用少許，干捻有竅處。</p>

<h3>旋篩巫云膏</h3>
<p>治髮鬢黃白不黑。</p>
<p>膽礬　五倍子　百藥煎　訶子　青胡桃皮　醋石榴皮　木瓜皮　豬牙皂角　何首烏　細辛（以上各等分）</p>
<p>上為極細末，煉蜜和丸，如小錢大，常於木炭灰內培養，勿得離灰，如要烏髭時，用好熱酒磨化開，捻髭上。如烏鬢時，用好熱醋磨，以掠頭刷鬢上。</p>

<h3>陳希夷刷牙藥</h3>
<p>（進華山，陳希夷先生牢牙烏髮鬢藥，原在碑記上有此方）　牢牙齒，烏髭鬢。</p>
<p>豬牙皂角及生薑，西國升麻熟地黃，</p>
<p>木律旱蓮槐角子，細辛荷蒂要相當，</p>
<p>青鹽等分同燒煉，研煞將來使最良，</p>
<p>擦齒牢牙髭鬢黑，誰知世上有仙方。</p>
<p>上件十味各二兩，除青鹽一味外，其餘藥味並銼碎，用一新瓦罐兒內盡盛其藥，又用瓦子蓋合，罐兒口子以麻索子系定，上用鹽泥固濟，約厚半寸許。曬乾，穿一地坑子，方闊二尺，約深七寸，先放一新方磚，後安放藥罐子，以口向下坐，用木炭火一和燒令透，後青煙出，稍存其性。去火，放經宿，取藥出，煞研為細末。每用刷牙子蘸藥少許刷上下牙齒，次用溫水漱之，每日早晨、臨臥時用一次於內。旱蓮葉如馬齒花，如星宿。升麻形如雞骨，其色青綠。此二味藥本出京兆府，奴婢高邦才謹言。牢牙烏髭鬢之藥，古今方論甚多，少有曾經驗者。奴婢在私家之日，實緣此藥常是與人修合使用，親經效驗（略言如後。）</p>
<p>有祐德觀景碧虛先生，常用此藥，年至八十以上面若童子，髭鬢甚黑，齒落重生，儀師顏亦識此人。</p>
<p>明昌二年，有統軍司書表姓，大年紀五十歲以上，髭發本生來黃色，因患牙疼，用此藥兩月，髭發皆變黑色，更不脫落。</p>
<p>貞祐二年，陝西安撫事老瓦，患牙疼數月，用此藥痊，可至今常用。</p>
<p>曾經效驗者歷歷甚多，不敢盡言。</p>

<h3>如聖丸</h3>
<p>治咽喉腫痛，水漿不下。</p>
<p>甘草（生用）　桔梗（各一兩）　牛黃　腦子（各一錢）</p>
<p>上為細末，煉蜜和丸，每兩作二十丸。每服一丸，噙化細細嚥津，不拘時候。</p>

<h3>訶子散</h3>
<p>漆牙藥，牙縫黑。</p>
<p>綠礬（二兩，研）　銅綠（二錢，研，以上二味為青牙藥先上）　五倍子末（六錢）　訶子皮（取末，一兩半）　黃丹（五錢，以上系是紅牙藥後上）</p>
<p>上件先用前二味，牙縫中上了，後少時再用後三味，依前上，封裹少時，用溫漿水漱。</p>

<h3>如神散</h3>
<p>治舌腫強及齦腫不消。</p>
<p>露蜂窩　椒末　青鹽（各等分，另研為末）</p>
<p>上件每用各抄一錢，和勻，用水一盞半煎至八分，去滓，熱漱冷吐，藥盡為度。</p>

<h3>沉香散</h3>
<p>揩齒瑩淨令白及治口臭（是揩牙藥。）</p>
<p>沉香　麝香（各一錢）　細辛（半兩）　升麻　藁本　藿香葉　甘松　白芷（各二錢半）　石膏（四兩）　寒水石（二兩）</p>
<p>上為細末。</p>

<h3>常使齒藥玉池散</h3>
<p>治牙齒垢膩，不淨潔。</p>
<p>升麻（去土）　藁本（去土）　甘松（去土）　菵草　香白芷　川芎（以上各一兩）　華細辛（去苗葉並土，秤二兩）　生乾地黃（焙乾，二兩）　地骨皮（揀淨，秤一兩）　皂角（刮去皮，燒存性，秤三兩）　麝香（一錢，揀去毛皮，另研細）　青鹽（二兩）</p>
<p>上件為細末，入另研者一處，再研勻細，每日早晚揩牙，如常使用。</p>

<h3>柳枝湯</h3>
<p>治牙根宣露，動搖疼痛。</p>
<p>羌活　獨活　地骨皮　防風（去蘆頭）　柳枝皮（各一兩）　小椒（半兩，去目）　蒼朮（八兩，揀淨，去粗皮）</p>
<p>上件為細末，每用二錢，水一盞，入柳枝、黑豆少許，同煎至七分，去滓，熱漱冷吐，食後，日三二次。</p>

<h3>吹喉散</h3>
<p>治喉痹腫硬，水漿不下。</p>
<p>白礬（半兩）　半夏（七枚）　巴豆（七枚）</p>
<p>上件熔白礬，生半夏、巴豆在汁中，候汁干，研為細末，吹入喉中。</p>

<h3>青硼砂散</h3>
<p>治咽喉赤腫疼痛不消，有妨飲食。</p>
<p>防風（去蘆頭）　白茯苓（去皮）　五倍子（去穰）　牙硝（各四錢）　甘草（二兩半）　薄荷葉（四兩）　白礬　紫河車（各四錢）</p>
<p>上件為細末，每用半錢摻於患處，如咽喉疼痛，用蜜水調半錢，溫服。</p>

<h3>搐藥斬邪散</h3>
<p>治喉中腫痛不消及痰盛氣不宣通。</p>
<p>藜蘆（七錢，去苗）　川芎（半兩）　細辛（二錢半，去苗葉）　草烏頭尖（一十個）</p>
<p>上為細末，每用少許鼻內搐之。</p>

<h3>雄黃散</h3>
<p>治牙齒動搖脫落，暗黑歷蟲，時發疼痛，漸至損壞。</p>
<p>川升麻　吳白芷　川芎　生乾地黃　豬牙皂角（燒存性。以上各半兩）　寒水石（燒通赤）　白茯苓（去皮，二兩）　華陰細辛（去葉淨，三錢）　青鹽　麝香（各一錢）　胡桐律　雄黃末（各三錢）</p>
<p>上為細末，每用半字，蘸藥擦於患處。又煎漱渫，吐咽不妨。</p>

<h1>卷十</h1>

<h2>治眼目門</h2>

<h3>吹鼻碧玉散</h3>
<p>治邪熱攻衝，目睛疼痛。</p>
<p>硝石（二錢半）　龍腦　青黛（各一錢）</p>
<p>上三味合研令細，每用一豆許，㗜兩鼻內。</p>

<h3>七仙丸</h3>
<p>治肝腎俱虛，眼常昏暗，多見黑花；或生翳障，視物不明，迎風有淚。久服補肝腎，增目力。</p>
<p>菟絲子（酒浸，另研為末，五兩）　蓯蓉（酒浸，去皮，炒，切，焙乾，一兩）　巴戟（去心，一兩）　車前子　熟乾地黃　枸杞子（各三兩）　甘菊花（揀淨，四兩）</p>
<p>上為細末，煉蜜為丸，如梧桐子大。每服三十丸至五十丸，溫酒送下，鹽湯亦得，空心食前。</p>

<h3>通腦散</h3>
<p>治目赤腦熱。</p>
<p>寒水石（燒通赤過，研細，二錢）　腦子（另研細，一錢）　南硼砂（另研，一錢）　盆硝（另研細，半錢）</p>
<p>上件再一處研勻極細，每用少許鼻內搐，無時用。</p>

<h3>菊花散</h3>
<p>治眼目暴赤生瘡，赤腫疼痛，目自淚出。</p>
<p>薄荷（去土，三兩）　甘草（微炒，二兩）　大黃（去粗皮）　芒硝（各一兩）　甘菊花（去枝杖並土）　縮砂仁（各半兩）</p>
<p>上為細末，每服三錢，茶清調服，和滓，食後。</p>

<h3>石膏散</h3>
<p>治腦熱鼻塞，頭目昏重。</p>
<p>石膏（水飛，三錢）　龍腦（一錢，另研）</p>
<p>上二味細研，每用少許鼻內搐之。</p>

<h3>生地黃湯</h3>
<p>治眼暴赤才發，或經一二日，赤痛澀隱不開。</p>
<p>淡竹葉　草決明　黃芩（各一兩）　生乾地黃（二兩）　赤芍藥（半兩）</p>
<p>上為粗末，每用五錢，水三盞煎五七沸，絹濾去滓，乘熱洗眼，冷即止，日用二次。</p>

<h3>金絲膏</h3>
<p>治內外障眼、赤筋瘀肉、瘀血、翳膜遮障、昏澀多淚及治一切病眼。</p>
<p>宣黃連　川黃連（並用竹刀去須）　黃柏（去粗皮。各半兩）　黃丹（羅過三錢匕，秤重三錢）　青鹽（二錢）　明乳香（研，一分）　沒藥　硇砂（各半兩）　燈心（長白者三百根）　青州大棗（二十四個）　新丁香（四十九粒，重一錢）　真白蜜（四兩，煉，濾過）</p>
<p>上件除蜜外，並銼碎，溫湯急浴過，控干，仍不得犯銅鐵器，內井花水一升，銀石器或砂銚子內慢火熬，慎勿火緊，候熬至一盞以來，以生絹濾去滓，放冷入蜜，再入銀石器或砂銚子內熬至七分，再濾，入於乾淨瓷器中密封，勿令透氣，於檐下滴漏處掘深一尺埋之，用水一桶，照滴漏檐於埋處坑子上，猛傾下。次日取出再入：</p>
<p>生龍腦　好麝香（各半錢）　南硼砂　馬牙硝（各一皂子大）</p>
<p>上四味同研極細，入前膏中，每點粟米大。</p>

<h3>白龍散</h3>
<p>去翳膜昏澀，每用少許鼻內搐，如點少用，大有神效。</p>
<p>川芒硝（五兩）</p>
<p>上除黑黃腳不用，用真白如雪者。用銷金銀鍋子內盛，用新瓦蓋口，又有熟炭火約及秤，用一小磚火內存放，先燒磚熱，然後下藥在鍋，磚上四面有火，慢慢微微近前至鍋，攛蓋良久，鍋內有聲，定，先去頂上火併瓦，鍋中覷不沸顯清明汁，外用鐵器或金銀器亦得。用鐵鈴鈴出鍋，傾藥汁在器中，凝潔如玉色者成也。若用時少少研細膩，入片白、龍腦各等分，任用通頂點眼。</p>

<h3>龍腦硼砂散</h3>
<p>治頭目風熱。</p>
<p>龍腦（半兩）　南硼砂（一兩）</p>
<p>上極細，每用少許，兩鼻內搐之。</p>

<h3>金蓮散</h3>
<p>治風熱攻眼，目赤眵淚昏澀。</p>
<p>黃連（去須）　當歸（去蘆頭）　赤芍藥（各一兩）</p>
<p>上㕮咀，每用三錢，水三盞，煎三兩沸，綿濾去滓，澄清，熱洗眼，不以時候。</p>

<h3>青金散</h3>
<p>治風熱，清腦明目。</p>
<p>龍腦　青黛（各一錢）　薄荷葉　盆硝（各一錢）　乳香（一字）</p>
<p>上為細末。每用半字鼻內搐。</p>

<h3>五黃散</h3>
<p>治目赤。</p>
<p>黃柏（一兩）　黃連　黃芩　黃丹　大黃（以上各半兩）</p>
<p>上為細末，每用一錢，水蜜調成膏，攤在絹花子上，隨目赤貼於太陽穴。</p>

<h3>冰池散</h3>
<p>治眼目赤。</p>
<p>黑豆（去皮，生搗，一兩，為末）　馬牙硝（研，一兩）　腦子（研，一錢少許）　青黛（研，一兩）</p>
<p>上件研為細末如粉。每用半錢，涼蜜水調如麵糊相似，攤於圓絹帛上，貼兩太陽穴，涼水時時頻潤。</p>

<h3>五倍丸</h3>
<p>治眼見黑花兒，去翳明目。</p>
<p>巴戟（去心，一兩）　枸杞（二兩）　甘菊花（揀，三兩）　旋覆花（揀，四兩）　蜀椒（去目及閉口者，五兩）</p>
<p>上將椒入銀石器中，入青鹽四兩，醋三升，慢火煮乾，如器小旋添醋煮，候乾，只將椒與前四味焙乾，杵為末，煉蜜和丸，如梧桐子大。每服三十丸，空心，日午夜臥溫酒送下，或鹽湯亦可。</p>

<h3>地黃丸</h3>
<p>補腎氣，治眼。昔李揆相公患眼，時生翳膜，或即疼痛，或見黑花如蟲形翅羽之狀。僧智深請謁云：此乃腎毒風也。凡虛則補其母，實則瀉其子。緣腎是肝之母，今腎積風毒，故令肝虛。非但目疾，丈夫所患乾溼腳氣，消中消渴及諸風氣等，皆腎之虛憊，但服此補腎地黃丸無不神效。此藥微寒，量人性服之。</p>
<p>地黃（二斤，一斤生曬乾，一斤於甑中蒸一頓飯間，取出曬乾）　杏仁（半斤，去皮尖，炒黃色，搗為末，用紙三兩重裹，壓去油，又換紙壓四五度）　金釵石斛　牛膝　防風　枳殼（各四兩）</p>
<p>上件於石臼中木杵搗為末，煉蜜為丸，如梧桐子大，每日空心，用無灰豆淋酒下三十丸。</p>

<h3>白龍粉（亦名玄明粉）</h3>
<p>治腎水衰虛，肝經邪熱，視物不明；或生障翳，胬肉攀睛；或迎風淚出，眼見黑花；或如蠅翳；或如油星；或睛澀腫痛；或癢不可忍，並皆治之。</p>
<p>硝（三斗）</p>
<p>上於一九月造一大罐，熱水浸開，以絹濾過，入銀器或石鍋內煎至一半以上，就鍋內放溫，傾銀盆內，於露地放一宿，次日結成塊子，於別水內淨洗，再用小罐熟水化開熬，入蘿蔔二個，切作片子同煮，以蘿蔔熟為度，傾在瓷器內，撈出蘿蔔不用，於露地露一宿，次日結成塊子，去水，於中曬一日，去盡水，先入好紙袋盛放，於透風日處掛曬，至風化開成，用逐旋於乳缽內，煞研極細，點眼如常法。</p>

<h3>至明膏</h3>
<p>治暴赤疼痛，淚出眵多，熱氣上攻，視物昏花。</p>
<p>黃連（一兩，銼）　當歸（二錢，銼）　蕤仁（去皮，秤一錢）</p>
<p>以上三味，用水一大碗，浸一時辰，慢火熬至半碗，澄濾去滓，入白蜜半兩，再重湯煮成膏，重綿濾過，出火毒。入後藥：</p>
<p>龍腦（一錢）　南硼砂（一錢）　青鹽（一字）</p>
<p>上三味研極細，與前藥一處同研，令勻。每用黃米粒大，或一綠豆許，每日點一次，兩眼各點一箸。</p>

<h3>決明散</h3>
<p>治眼目昏花，遠視不明。</p>
<p>川芎　井泉石　仙靈脾　槐花（各一兩）　川椒（二錢半）　蛤粉（水飛）　石決明（水飛）　防風　荊芥　羌活　蒼朮（米泔浸）　甘菊花　黃芩　杜蒺藜（炒）　木賊（去節）　地骨皮　薄荷　甘草（炙。以上各一兩）</p>
<p>上件一十八味，事持畢稱，為細末。每服二錢，熱茶清調，溫服，食後，日進一二服。</p>

<h3>金髓煎丸</h3>
<p>治眼目昏花，遠視不明，久視乏力，常服滋血益水，去風助目。</p>
<p>生乾地黃（一斤）　熟乾地黃（一斤）　金釵石斛（去根，銼，四兩）　杏仁（半斤，去皮尖，炒黃黑，搗為末，用紙三兩重裹，壓去油用）　牛膝（切，酒浸，焙）　防風（去蘆頭）　枳殼　當歸（各四兩）</p>
<p>上件藥並用石臼中搗，羅為末，蜜和丸，如梧桐子大。每服四五十丸，空心溫酒下，粥飲亦可。</p>

<h3>芎藭丸</h3>
<p>治遠視不明，常見黑花，久服增明目力。</p>
<p>芎藭　菊花　荊芥　薄荷　甘草（各一兩）　蒼朮（二兩，泔浸）</p>
<p>上為細末，煉蜜為丸，如梧桐子大。每服五十丸至六七十丸，食後茶清送下，日進一服或二服。</p>

<h3>荊芥散</h3>
<p>治肝塞滯，熱毒不可宣通，目急癢痛。</p>
<p>荊芥穗　當歸　赤芍藥（各一兩）　黃連（二兩）</p>
<p>上為粗末，每用二錢，水二盞，煎三沸，濾去滓，熱洗眼。</p>

<h3>香附散</h3>
<p>治眼赤腫痛，眵淚生瘡。</p>
<p>香附子（炒）　槐花（炒。各一兩）　大黃（半兩）</p>
<p>上為細末，每服三錢，入沙糖少許，冷水調下，食後服。</p>

<h3>生漽丸</h3>
<p>散赤腫痛隱澀，止眵淚生瘡。</p>
<p>荊芥穗　大黃（各一兩）　甘草　川芎（各半兩）　薄荷葉（七錢）</p>
<p>上為細末，煉蜜和丸，每兩作十丸。每服二丸，細嚼，溫水送下，食後服。</p>

<h3>當歸立效散</h3>
<p>涼血，定眼睛疼痛。</p>
<p>當歸　大黃（各一兩）　乳香（少許，定到一錢）</p>
<p>上件三味，銼碎，分作三服。每服七錢，水二盞煎至一盞半，去滓溫服，食後臨臥，看虛實加減服之。</p>

<h3>通光丸</h3>
<p>清神水，退翳膜昏暈赤隱莫開。</p>
<p>蒼朮（去黑皮）　黃芩（去爛心）　朴硝（各二兩）　甘草（七錢半）</p>
<p>上為細末，乾柿為丸，每兩作五丸。每服二丸，細嚼冷水送下，食後服。</p>

<h3>神仙碧霞丹</h3>
<p>內障點之遂愈。</p>
<p>銅碌（一兩半，為衣）　當歸　沒藥（各二錢）　白丁香　血竭　片腦　硼砂　麝香（各一錢）　馬牙硝　南乳香（各半錢）　黃連（三錢）</p>
<p>上件為細末，熬黃連膏子為丸，如雞頭大，每用新汲水半盞，於瓷盒子內浸，常用每一丸可洗四十日，大病不過一月，小病半月，冷淚三日見效。此方不可亂傳。</p>

<h3>還睛湯</h3>
<p>治風赤暴赤眼，退浮翳眯目，胎赤眥爛，澀癢腫痛。</p>
<p>山梔子　黃柏（去粗皮）　黃連（各一兩）　杜仲（去皮，炒）　細辛（去土）　草龍腦（各二兩）　秦皮（四兩）　甘草（炙，半兩）</p>
<p>上為粗末，每用五錢，水三大盞，竹葉七片，燈草二十莖，煎一二十沸，綿重濾去滓，閉目洗了，避風少時，每日三兩次，洗冷即再暖。</p>

<h3>黃連湯</h3>
<p>治目赤腫痛及散頭面熱。</p>
<p>黃連（去須）　秦皮　苦竹葉（切）　薄荷葉（各一兩）</p>
<p>上件銼如麻豆，每用五錢，以水三盞，煎至五七沸，綿濾去滓，就熱淋洗，不計度數。</p>

<h3>遇明丸</h3>
<p>治風痰，頭目昏眩，視物䀮䀮，目見黑花飛蠅。常服清神水，行滯氣，下流飲。</p>
<p>皂角（三斤，二斤燒成灰，幾在新瓷碟內，用瓷碟罐蓋口，勿令出煙，不用碟子，後用紙二張，水濕過蓋罐口，紙干罐冷為度）　何首烏（去粗皮，六兩）　牽牛頭末（三兩，黑白各半）　薄荷葉（去土，三兩）</p>
<p>上件為細末，後用皂角一斤，熱水浸軟，去皮弦子，用穰酒二升，搓揉成濃汁，用新布濾去滓，入面一匙，同熬成膏子，入上四味和丸，如小豆大。每服二十丸，煎生薑湯下，日進一服，食後漸加至三十丸。</p>

<h3>還睛丹</h3>
<p>治腎虛眼見黑花飛蠅，見花或黑或白或紅，久不已將變內障。</p>
<p>蓯蓉（酒浸一伏時，切，焙乾）　威靈仙（揀去土）　青葙子（揀淨，去土）　巴戟（去心）　蟬殼（去土）　甘菊花（揀淨）　密蒙花　旋覆花　防風（去蘆頭並叉）　枸杞子　天麻（酒浸一宿，焙乾）　地骨皮（各二兩）　蛇蛻皮（一兩半，酒浸一宿，炒黃）　香白芷（一兩半）　桑花　麻子（水淘去浮者，炒香。各一兩）</p>
<p>上件為細末，煉蜜為丸，如豌豆大，每服五十丸，空心食前，溫酒、白湯、粥飲任意下。</p>

<h3>生地黃湯</h3>
<p>治男子、婦人、小兒暴赤眼，澀隱腫痛不開，洗眼。</p>
<p>生地黃（乾者）　決明子　黃芩（去心）　竹葉（各二兩）　川黃連　芍藥（各半兩）</p>
<p>上為粗末，大人用十錢匕，水三盞，煎五七沸，綿濾去滓，乘熱洗眼，冷即止，再暖再洗，日二三次，只用一日，次日換藥。小兒約量歲數。</p>

<h3>杞菊丸</h3>
<p>治內外障眼，有翳暈或無翳，視物不明。</p>
<p>甘菊花（揀淨）　枸杞（各二兩）　川芎　薄荷葉（各一兩）　蒼朮（六兩，米泔浸三日，一日換水，去皮，曬乾）</p>
<p>上為細末，煉蜜為丸，如彈子大。每服一丸，細嚼茶清下，食後，日進二服。</p>

<h3>增明丸</h3>
<p>治一切眼目昏暗，翳膜遮睛，或眼見黑花，熱淚時出，視物不明，並皆治之。</p>
<p>當歸　芍藥　川芎　熟乾地黃　木香　連翹　甘草　檳榔（各一兩）　山梔子　薄荷葉　黃芩（各半兩）　大黃（二兩）　芒硝（七錢半）　牽牛（輕炒，取頭末，一兩半）</p>
<p>上件同為細末，燒飯為丸，如梧桐子大。每服三四十丸，不拘時候，茶清下，或荊芥湯下，諸飲亦得，日進一二服，服經月餘，自覺功效。</p>

<h3>犀角散</h3>
<p>治暴赤眼，腫澀疼痛。</p>
<p>犀角　子芩　瞿麥　黃連（各三分）　梔子仁　車前子　大黃（微炒）　木通（各一兩）　芒硝（一兩）</p>
<p>上件搗篩為散，每服三錢，以水一中盞，入竹葉二七片，煎至六分去滓，食後溫服。</p>

<h3>羚羊角丸</h3>
<p>治肺肝風熱凝滯，見紅白黑花，頭額偏疼，漸漸昏暗不見物，宜服羚羊角丸。</p>
<p>羚羊角屑（一兩）　石決明（搗細研，水飛過）　決明子　車前子　犀角屑（各三分）　獨活　防風（去蘆頭）　蔓荊子　甘菊花　吳藍子　梔子仁　甘草（炙微赤，銼。各半兩）</p>
<p>上為細末，煉蜜和搗三二百丸，如梧桐子大。每服二十丸，食後溫漿水下，日用二服。</p>

<h3>神應散</h3>
<p>治眼暴赤疼痛。</p>
<p>玄明粉（生用，風化，樸飛便是）　爐甘石（燒通赤為度。各等分）</p>
<p>上同研極細，每用藥一粟米粒大，用新水一匙調藥，點無時。</p>

<h3>消毒散</h3>
<p>治眼赤腫，疼痛不定，兼治瘡腫不消。</p>
<p>黃芩　黃柏（各一兩）　大黃（生用，半兩）</p>
<p>上為細末，每用生蜜水調藥，如稀稠糊，攤在緋絹花子上，隨目赤左右貼於太陽穴，如干用溫水頻潤。</p>

<h3>生明丸</h3>
<p>治眼目暴赤，睛痛腫赤。</p>
<p>薄荷葉　川芎（各七錢半）　縮砂仁　甘菊花（各半兩）</p>
<p>上為細末，煉蜜和丸，每二兩作一十五丸，每服一丸至二丸，細嚼溫水送下，噙化亦得。</p>

<h3>七寶散</h3>
<p>治目不明，昏澀難開。</p>
<p>南爐甘石（一斤，用木炭火燒令熟，為細末）　黃連（二兩，去須揀淨，銼碎，用水一大碗，煎三五沸，絹濾去滓）</p>
<p>上件將黃連水於前項爐甘石末內，用紙糊三兩重，坐於灰池內，滲令乾，次用枯白礬一錢同研為細末。每點一黃米大於大眥頭，漸加至一綠豆許，每日只點一箸。</p>

<h3>洗面藥門</h3>
<p>無皂角洗面藥</p>
<p>藿香葉　白芷　藁本　檀香　栝蔞根　楮桃兒　白茯苓　防風（以上各一兩）　甘松　零陵香　茅香（各二兩半）　丁香（一兩）　麝香（研，三錢）　沉香（一兩）　黑牽牛（四兩）　赤小豆（三兩）　川芎（一兩）　糯米（一升）上為細末。</p>

<h3>藿香散</h3>
<p>去䵟洗髭。</p>
<p>廣明膠（碎炒如珠，七錢）　藿香葉（一兩）　糯米（一升）　白丁香（七錢）　零陵香（一兩）　皂角（去皮子，炙，一兩）　香白芷（二兩）　檀香（一兩）　龍腦（二錢半，另研）　沉香（一兩）　丁香（七錢）</p>
<p>上為細末，每日如常使用，洗髭發手面百日，令光悅潤澤。</p>

<h3>洗手檀香散</h3>
<p>藿香　甘松　吳白芷　藁本（淨）　栝蔞根　零陵香（各二兩）　大皂角（去皮子，八兩）　茅香（二兩半）　白檀（一兩）　楮桃兒（三兩）　糯米（一升）</p>
<p>上一十一味為細末，紗羅子羅，如常洗手使用。</p>

<h3>新方烏頭藥</h3>
<p>訶子皮　當歸（各一兩一錢）　沒食子（二兩二錢）　醋石榴皮（一兩）　五倍子（半兩）　百藥煎（一兩一錢）</p>
<p>上件同為細末，先用大麥面半兩、蕎麥麵半兩、針沙一兩六錢，先用二面醋調熬成糊，入針沙調勻，先用溫漿皂角洗淨髮，後上針沙麵糊藥擦過，後用前件烏頭藥一兩，有使不盡麵糊調藥，遍擦發上，用荷葉包裹一宿，用溫漿水洗淨為度。</p>

<h3>七白膏</h3>
<p>令人面光潤不皺，退一切諸䵟𪒟。</p>
<p>香白芷　白蘞　白朮（各一兩）　白茯苓（去皮，三錢）　白芨（半兩）　白附子（三錢，生）　細辛（去葉土，三錢）</p>
<p>上件為細末，以雞子白調，丸如彈子大，或如人小指狀，陰乾。每夜淨洗了面，溫漿水於甕器內磨汁，塗之極妙。</p>

<h3>舊方烏頭藥</h3>
<p>訶子皮（一兩一錢）　當歸（一兩）　沒食子（一兩一錢）　醋石榴皮（六錢）　五倍子（二錢半）　百藥煎（一兩一錢）</p>
<p>上為細末，用度如前法。</p>

<h3>淖手藥</h3>
<p>臨睡使用</p>
<p>栝蔞（連子皮一個，銼細）　土瓜（連子皮，細銼，五個）　杏仁（去皮尖，二十個）</p>
<p>上各細銼，用綿包，於器盒內酒浸，每洗手訖塗淖手。</p>

<h3>御前洗面藥</h3>
<p>糯米（一升，碾作粉子）　黃明膠（一兩，炒成珠子）　大皂角（火炮，去皮，半斤）　白芨（一兩）　白蘞（一兩）　香白芷（二兩，生）　白朮（一兩半）　沉香（半兩）　藁本（一兩，去皮淨）　川芎（一兩，去皮）　細辛（一兩，去土葉）　甘松（一兩，去土）　川茯苓（一兩半）　白檀（一兩半）　楮桃兒（新者三兩）上為細末</p>

<h3>玉容散</h3>
<p>治面上熱刺䵟𪒟。</p>
<p>牽牛（四兩，生）　香白芷（半兩）　甘松（去土，半兩）　廣零陵香（一兩）　栝蔞根（七錢半）　川芎（半兩）　細辛（二錢半）　阿膠（二錢半，炮）　豬牙皂角（二兩）　藿香（半兩）　楮桃兒（二兩）　藁本（半兩）</p>
<p>上為細末。每用一錢，如洗面藥用，早晨、晚夕各用一次。</p>

<h3>玉容散</h3>
<p>治面上諸䵟𪒟及滅瘢痕。</p>
<p>白芨（一兩半）　白蘞　白殭蠶（生）　成煉鍾乳粉（各半兩）　白附子（生）　冬瓜子　韶腦（另研。各二錢半）　楮桃兒（二錢）　麝香（一錢，另研）</p>
<p>上件同為極細末，用玉漿調勻稠得所，臨臥塗患處，明旦用溫淡漿水洗去。</p>

<h3>神仙玉女粉</h3>
<p>治䵟𪒟退皴皺，令人皮膚光澤。</p>
<p>益母草</p>
<p>上件每用少許，早晚洗患處。</p>

<h3>鍾乳粉散</h3>
<p>治䵟𪒟，去黯子。</p>
<p>玉女粉（二錢半，系益母草）　白附子（二錢）　白芨（二錢半）　白蘞（二錢）　輕粉（秤半錢）　鍾乳粉（二錢）　密陀僧（一錢半）　細辛末（半錢）</p>
<p>上同研勻細，用兒孩兒乳汁調塗患處，或溫水調亦得，臨臥用，次日用溫水洗去。</p>

<h3>皇后洗面藥</h3>
<p>川芎　細辛　附子　藁本　藿香　冬瓜子　沉香（各一兩）　白檀（二兩）　楮桃（半斤）　白朮（半兩）　絲瓜（四個）　甘草（二兩）　生栗子第二皮（半兩）　杜苓苓（二兩）　廣苓苓（一兩）　白芨（二兩）　白蘞（一兩半）　土瓜根（一兩）　阿膠　吳白芷（二兩）　白茯苓（二兩）　腦子（二錢半）　皂角末（一兩）　糯米粉（一斤半）上為細末。</p>

<h3>到流油烏髭三聖膏</h3>
<p>酸石榴（皮子皆用）　新胡桃（連青皮用）　新柿子（青者連蒂用）</p>
<p>上件各等分，用鐵杵臼內搗爛如泥，用一小口新瓷罐子，內好黑錫三斤，拍作小錢大，葉子及生牛乳同拌前藥令勻，罐口上用木拍子油絹密封，上用石灰磨搗泥之，日內曬令極干，於馬糞內培一月，取出看藥顏色，若深黑色即成，如未黑再封於糞內培之。如用時，先以溫漿水洗淨，以膽皮盛，臨臥指蘸藥捻之。忌生蔥、生蘿蔔、大蒜。如捻時自下捻之，其黑自下至髭根。</p>

<h3>塗髭鬚方</h3>
<p>慄青　白膠（各一兩）</p>
<p>上為末，一處用，紙捻煙燻瓦盆取煤，同胡桃穰研成膏子，塗髭鬢尤妙。</p>

<h3>胡桃膏</h3>
<p>新小胡桃（三枚）</p>
<p>上一味和皮搗細，用乳汁二盞，於銀石器內文武火熬，竹篦子攪成膏。每用時淨洗髭發，以筆蘸點髭發上。</p>

<h3>韓侍郎神驗捻髭方</h3>
<p>百藥煎（一兩）　五倍子（半兩）　訶子皮（一兩）　𦵧把（一兩）　荷葉（一兩）　定粉（三錢）　綠礬（半兩）</p>
<p>上件為細末，用鐵漿一碗，煎至半碗，綿濾過，再入文武火熬成膏為度，隔宿，先用白礬水浴過髭鬢，早晨捻之尤妙。</p>

<h3>烏頭藥</h3>
<p>訶子（去核）　當歸　沒食子（和皮用）　百藥煎（各一兩）　醋石榴皮（半兩）　五倍子（二錢半）</p>
<p>上件同為細末，先用大麥面半兩、蕎麥麵半兩、針砂一兩六錢，先將蕎麵、大麥面二味醋調為糊，入前件針砂一兩六錢，先用溫皂角漿水淨洗頭髮，後上針砂麵糊藥擦遍，後用前件烏頭藥一兩，有使不盡麵糊調藥，再上針砂，一般用荷葉包裹一宿，溫漿水洗淨為度。每針砂八兩醋，浸五宿，炒乾破為細末。</p>
<p>大麥面（三匙）　蕎麥麵（三匙。二味用好醋調為糊，量髭發多少入針砂，其麵糊同調其上，用荷葉包裹一宿，用溫漿水洗，次用醋麵糊加減入藥末，同調，用荷葉包裹一宿，次日用溫漿水洗淨為度。）</p>

<h3>烏雲膏</h3>
<p>針砂（二兩）　醋（一升）　蕎麵</p>
<p>上件前二味入鐵銚內同煎十餘沸，入蕎麵八錢為糊，稀稠得所，溫上髭發，用荷葉包，或用手帕裹一時辰以來，溫水洗淨，次用烏雲散。</p>

<h3>烏雲散</h3>
<p>訶子（五個，去核）　百藥煎（八錢）　川沒食子（一錢）　輕粉（少許）</p>
<p>上同為細末，為炒蕎麵同前藥末各依等分相和，每使用水為糊，稀稠得所，依前溫上，用荷葉封裹。</p>

<h3>烏髭借春散</h3>
<p>針砂（先炒令赤，投醋中浸一宿，再炒令乾）　大麥面　蕎麵（三味各炒半匙頭）上先以漿水洗髭發令極淨，用醋調上件三味，煮糊熱塗在髭發上，用荷葉封裹上，更以帛裹，須臨臥時用，次日除去，以溫漿水洗淨，再晚用次下藥塗。</p>
<p>沒食子　百藥煎　五倍子　訶子　何首烏　當歸（以上各等分）</p>
<p>上為細末，每用半匙頭，入大麥面、蕎麵各半匙頭，醋調煮成糊，臨臥塗髭發上，依前用荷葉封裹，次日早晨用溫漿水洗淨，可黑兩個月。</p>

<h3>硃砂紅丸子</h3>
<p>治面色不瑩淨及𪒟䵟面黑皺。</p>
<p>硃砂（細研）　白朮　白蘞　白附子　吳白芷　白殭蠶　木香（以上各半兩）　白芨　白茯苓　密陀僧（以上各一錢半）　鍾乳粉（二兩）</p>
<p>上為細末，用阿膠半兩熬成膏子，入上項藥末，一處就成丸，如梧桐子大。如常用，溫水蜜少許磨化開，調塗面上，次日早晨用溫治亦洗之，甚妙。</p>

<h3>冬瓜洗面藥</h3>
<p>治顏面不潔，蒼黑無色。</p>
<p>冬瓜（一個）</p>
<p>上用竹刀子去青皮，切作片子，酒一升半，水一升，同煮爛，用竹綿擦去滓，再以布子濾過，熬成膏，入蜜一斤，再熬稀稠得所，以新綿再濾過，於瓷器內盛。用時取栗子大，用津液調塗面上，用手擦。柴二稱，炭一稱，布一丈。</p>

<h3>黏痛散</h3>
<p>澡浴藥。</p>
<p>當歸（去蘆頭）　赤芍藥　藁本（去土）　防風（去蘆頭）　桂（去粗皮）　細辛（去苗土）　黑狗脊（去毛）　骨碎補（去毛）　自然銅（醋淬七返）　萆薢（以上各一兩）</p>
<p>上件為粗末，每用二兩，用手帕包定，上用熱鹽包納在痛處，熨之。</p>

<h3>立馬烏</h3>
<p>定粉（一錢）　瓦粉（一錢）　密陀僧（半錢）　龍骨（半錢）　輕粉（三桶重）　朴硝（一錢）　鉛白霜（一錢）　韶腦（半兩）　花減（六錢）　玉霜（一兩三錢）</p>
<p>上為細末，先用白土黃丹副過髭地，候乾，將前項藥水調，再上髭鬢上，用紙裹，候少時，其髭便黑，用新水洗去，過時不中。</p>

<h2>治瘡腫折傷門</h2>

<h3>陳元膏</h3>
<p>摩治諸風拘攣疼痛，麻痹不仁，風瘙癢疥癬，腹中疼痛積聚，並可治之。</p>
<p>當歸（切，三兩）　硃砂（研，飛）　細辛（去土）　川芎（各二兩）　附子（一十二銖，銼如指面大）　桂（去粗皮，一兩二銖）　天雄（二兩三銖）　乾薑（三兩一十七銖）　雄黃（三兩二銖，研）　松脂（半斤）　大醋（二升，即米醋也）　生地黃（二斤，研取汁）　白芷（以上並銼細，二兩）　豬肪脂（十斤，去肋膜，切作指大）</p>
<p>上以地黃汁、大醋漬九物一宿，並脂合煎之十五沸膏成，新綿濾去滓，入雄朱和令凝。不令小兒、婦人、六畜見之，切須忌也。每用少許，摩擦患處，熱徹為度。</p>

<h3>白龍膏</h3>
<p>治一切惡瘡赤腫痛。</p>
<p>沉香（二錢半）　白檀　白茯苓（去皮）　木香（各一錢半）　白附子（一錢）　桔梗（一錢）　白芨（二錢）　白蘞（半兩）　白芷（一錢半）　白薇（一錢）　白朮（一錢半）　黃耆（二錢半）　川芎（一錢半）　甘草（二錢）　防風（二錢半）　白芍藥（二錢半）　當歸（洗，焙，半兩）　生乾地黃（一錢）　栝蔞根（一錢半）　杏仁（湯浸，去皮尖）　桑白皮　桃仁（湯浸去皮尖。各二錢）　木鱉子（去殼）　人參（去蘆頭。各二錢半）　木通　獨活　川升麻　槐白皮　零陵香葉（以上各二錢半）　苦參（一錢）　臘日澄清芝麻油（一斤二兩）　上好瓦粉（一十四兩）</p>
<p>上件並粗銼碎，用上項油浸七日七宿，於淨石鍋或銀器中以慢火煎，候白芷焦黃色放溫，以新綿濾去滓，於瓷罐子內密封，澄三日三宿，候取出傾於鍋內，以慢火輕溫，再濾去滓，傾在上好瓷碗中，用慢火再熬動，次下黃蠟一十四兩，用竹篦子不住手攪，令勻，放溫，次入瓦粉再攪令勻，以慢火再輕熬動，抬下攪令勻，續次再上火，三日方欲膏成，於瓷盒內盛，密封。每用藥時，用軟白絹子上攤藥貼。</p>

<h3>摩風膏</h3>
<p>摩風止癢，消腫定痛。治頭面唇鼻諸瘡，肌肉裂痛。</p>
<p>黃耆（去粗皮，一兩二錢）　當歸（去蘆頭，三錢）　白芍藥　茅香　甘草　防風（各二錢半）　白芷　杏仁（湯浸，去皮尖）　桃仁（湯浸，去皮尖）　藿香葉（去土）　檀香　川芎　零陵香（各三錢）　白附子　沉香　白芨　白蘞　天麻　獨活　木香（各二錢半）　木通（二錢）　大栝蔞穰（銼，一個）　龍腦（研，四錢）　清油（一斤二兩）　黃蠟（冬月用九兩半，夏月用一十二兩半）</p>
<p>上並銼碎，用清油浸七日，於淨石器、瓷器、銀器中以慢火煎，候白芷微黃色，以白綿濾去滓，於淨瓷罐子內密封，澄一宿再濾過，於上等瓷碗中慢火再輕溫熬動，次下黃蠟，和令勻，放溫，次下研細龍腦，摻面，於瓷盒子內盛定。每用藥少許，摩擦患處。</p>

<h3>消毒膏</h3>
<p>治一切腫毒，結硬疼痛。</p>
<p>玄參（二錢半）　藁本　牛膝　續斷（各一錢半）　羌活（二錢）　葛根（二錢半）　柴胡（去苗，一錢）　木鱉子（去皮，三錢）　沉香（三錢半）　木香　當歸（洗，焙）　升麻（各二錢半）　赤芍藥（半錢）　丹參（一錢半）　何首烏（二錢）　牡丹皮（一錢皮）　芝麻（二錢）　槐白皮　甘草　白蘞　川芎　桃仁（湯浸，去皮尖）　杏仁（湯浸，去皮尖）　白附子　木通　赤茯苓　亂髮（用水濯洗淨，令乾。以上各二錢半）　細辛（一錢半）　白芷（三錢）　防風　黃耆（各半兩）　蒼朮（去皮，一錢半）　白芨（四錢）　上好黃丹（一十三兩）　臘日澄清芝麻油（一斤四兩）</p>
<p>上件以上三十二味，並銼碎，同亂髮一處，用油浸七日七夜，於淨石鍋或銀器中以慢火煎，候白芷焦黃色放溫，以白綿濾去滓，於瓷罐子內密封三日三宿夜，候取出傾於鍋內，慢火輕溫，再濾去滓，傾在上好瓷碗中，用慢火再熬動，次下黃蠟一十五兩，用竹篦子不住手攪，令勻，次下黃丹，再攪令勻，以慢火再熬動，抬下攪令勻，續次再上火，三日方欲膏成，於瓷盒子內密封。每用時，用軟白絹攤藥勻，貼於患處。</p>

<h3>善應膏</h3>
<p>治惡疽、瘡腫、毒癤、漏、發背、腦疽、癧子，寒濕氣刺，冷痹頑麻，貼藥不疼。</p>
<p>牙腫外貼，打撲接骨，閃內歇血，毒氣不散，鐮刀鐵器所傷，杖瘡，藥到不疼。小兒頭面瘡癤丹流，聚熱雜瘡，蜈蚣、蜂兒、蠍螫，淨洗伏抵消停取毒。狗子、馬咬，蟲蛇所傷，湯火漆瘡，甜指水毒，下庢臁瘡，諸般瘡腫，藥到取毒，滋潤止痛。乾溼疥癬，撥動貼藥。婦人吹奶。丸如梧桐子大，新汲水下二十丸。產前催生，產後趁敗血。臍腹刺痛，經脈不調，溫酒下二十丸。此藥不得犯葷手，火上焙化，淨紙上攤貼。</p>
<p>虢州上等黃丹（二斤，羅細用）　沒藥（研，一兩）　南乳香（研，一兩）　白蘞（生）　木鱉子（全用）　白芨（生）　當歸（生）　白芷（生）　杏仁（生）　桂（長三寸，生用。以上各一兩）　新柳枝（一斤，如箸頭粗，長一握）</p>
<p>上除黃丹、乳香、沒藥外，其餘藥材用好芝麻油五斤，浸一宿。去炭火上，用鐵鍋內熬，令藥材變黃色，濾去藥材不用，次將黃丹入鍋內，用新柳枝一條，長四尺，如小錢兒粗，攪令藥丹微變褐色，掇鍋在地，再用柳枝攪，出盡火煙，入沒藥、乳香在內，再用柳枝攪令勻，藥冷傾在瓷盆內，頓放候藥硬。用刀子盆內取藥出，切成塊子，用油紙裹，然後使用。此藥修合，春季三月間合，秋季八月間合。</p>

<h3>碧霞膏</h3>
<p>治肉刺。</p>
<p>銅綠（研，二兩）　乳香（研，二錢）　沒藥（研，一錢）　松脂（四兩）　白膠香（研，一錢半）　黃蠟（一字）　芝麻油（另煉香熟，冬添夏減，看用）</p>
<p>上件先煉松脂，濾去滓，次下白膠香，又下芝麻油，攪令勻，看硬軟得所，續次下黃蠟，再攪令勻，又次下乳香、沒藥、銅綠末，攪令勻，冷，於瓷盒子內盛，每用之上熁藥，攤於紙上，貼患處。</p>

<h3>玉容膏</h3>
<p>治中皮膚骨瘡、癬癢唇裂、面皺風刺及打撲傷損。舒緩筋，通流血，消腫止痛，發散邪毒。每用少許塗摩熱為度。如耳鼻有瘡，用綿杖兒點少許在瘡上。</p>
<p>黃耆（去粗皮，銼）　當歸（去蘆頭，銼）　白芍藥（銼）　白芷（銼）　川芎（銼）　藿香葉　零陵香　白檀（銼）　白附子（銼）　白芨（銼）　白蘞（銼，各一兩）　栝蔞（一個）　杏仁（湯浸，去皮尖，研如泥膏，一兩）　龍腦（二錢）　清油（四斤）</p>
<p>上件除龍腦一十三味，入清油浸三日，用銀器內慢火熬，令藥焦黃色，用新綿濾過，去藥滓，放溫，入黃蠟熔令勻，再用新綿濾過，入龍腦，不住手用柳木篦子攪，候冷密封。如前法用，冬用三兩油、一兩蠟，夏月五兩油、二兩蠟，臘月熬蠟油入蠟。</p>

<h3>金黃散</h3>
<p>治諸瘡瘍癢極發疼。</p>
<p>乳香（三錢半）　輕粉（一錢）　瓦粉（二兩半）　白龍骨（一兩半）　滑石（二兩）　寒水石（燒通赤，秤二兩）　黃柏（二錢）</p>
<p>上件同為細末，再研令勻，每用藥少許，時時乾摻患處，或用油調之擦亦可。</p>

<h3>桃紅散</h3>
<p>生肌肉，斂瘡口。</p>
<p>定粉（二兩半）　乳香（一兩半）　龍骨（一兩半）　白石脂　烏魚骨（去皮，微炙黃色，一兩半）　寒水石（火燒通赤，秤七兩）　黃丹（慢火微炒，放令冷，二錢）</p>
<p>上件同為細末，再研勻極細。每用藥少許，乾摻患處。</p>

<h3>寸金鋌子</h3>
<p>治一切痔瘻經久不可者。</p>
<p>麝香　輕粉　硫黃　雄黃　雌黃　藤黃　砒霜　粉霜　黃丹（以上九味各三錢，另研）　乾漆　牡蠣粉　紅藤根（各一兩）</p>
<p>上件一十二味為細末，燒陳米飯和勻，捏作如大棗核大，一用一鋌子，絍在肛門內，可深二寸許放定，用新磚球兒兩個燒赤，醋內蘸過，綿裹肛門外熨，冷即易一個，次日大便取下惡物。</p>

<h3>大紅膏</h3>
<p>治從高下墮，落馬傷損，瘀血結滯，筋脈攣急，肌肉腫硬，疼痛不可忍者，並皆治之。</p>
<p>當歸（銼，一兩）　赤芍藥（一兩，銼）　天台烏藥（一兩，銼）　小油（半斤）</p>
<p>以上三味浸油七日七夜。沒藥（一兩）　乳香（二兩）　琥珀（一兩。以上同研為細末）　瀝青（一斤）　黃丹（一十兩）</p>
<p>上件藥先將瀝青以銀石器內慢火熬，鐵篦子攪，化開為度。時月看硬軟，旋旋入浸藥油，硬軟停當，次入另研藥三味，攪勻，用綿濾在淨水盆內。以手持拔如錫白色，次入黃丹，再持拔令勻，盛在瓷盒內。每用熱鐵篦子攤在厚軟紙上，貼於患處。</p>

<h3>金傷散</h3>
<p>治金刃箭簇所傷，血出不止，及落馬打傷肉綻血出，亦皆治之。</p>
<p>白芨　白蘞　乳香（各一兩）　龍骨（半兩）　石灰（半斤，遠年者佳）　黃丹（少許）</p>
<p>上為細末，入黃丹有如淡紅色。每用干捻在患處上，用軟紙，更以絹帛裹護者，忌風水，干痂為效。</p>

<h3>佛手散</h3>
<p>治一切腫毒。</p>
<p>黃柏　大黃（各一兩）　甘草（半兩）　朴硝（三兩）　粟米粉（三兩）</p>
<p>上件藥搗為末，每用水調如膏，塗於患處。</p>

<h3>紫葛散</h3>
<p>消腫散毒。</p>
<p>紫葛　升麻　黃芩　赤小豆（各一兩）　木香　黃連　大黃（各一兩）　白蘞　玄參　榆白皮（各一兩）</p>
<p>上為細末，每用溫水調藥，塗掃赤腫，藥干再掃。</p>

<h3>追毒散</h3>
<p>追毒排膿。</p>
<p>五靈脂　川烏頭（炮）　白乾薑（炮。各一兩）　井鹽　全蠍（各半兩）　吊靈根（三兩）　無心草（二兩）</p>
<p>上為細末，每用藥少許，津唾調塗患處。</p>

<h3>拔毒散</h3>
<p>治丹腫</p>
<p>寒水石（四兩）　石膏（二兩）　黃柏　甘草（各一兩）</p>
<p>上件為細末，每用新汲水調如膏，攤於小紙花子上，散貼腫赤處。</p>

<h3>檳榔散</h3>
<p>斂瘡。</p>
<p>大檳榔（一個）　紅娘子（一個）　黑狗脊　硫黃　赤石脂　黃連（各半兩）　輕粉（一錢）</p>
<p>上為細末，每用藥少許，乾摻患處。</p>

<h3>寸金丸</h3>
<p>二名返魂丹，三名再生丸，四名追命丹，五延壽丸，六來蘇丸，七知命丸，八得道丸，非人勿示此方也。若有人患瘡身未爛者，與三丸服之，嚥下便活。如口噤，但斡開牙關，研下三丸灌之，下咽喉中立生。此方善治發背、腦疽、氣疽、癰腫、遍身附骨腫痛。先覺時飲水，口中煩渴，發寒發熱，四肢沉重，身體壯熱。</p>
<p>蟾酥（二錢）　金頭蜈蚣（七個，頭尾全，用羊酥炙黃色）　狗寶（一兩）　狗膽（一個，乾者用之）　南乳香（一錢）　膩粉（一錢）　雄黃（一錢）　鯉魚膽（一個，乾者用之）　麝香（一分）　沒藥（一錢）　粉霜（三錢）　硇砂（半兩）　烏金石（一錢）　黃蠟（三錢）　頭首兒孩兒乳（一合）</p>
<p>上同為細末，除黃蠟、乳汁二味，熬成膏子，同為丸，如綠豆大，小兒如芥子大。每服一丸，病重者加至三丸，用白丁香七個，研爛，調新汲水送下，用衣服蓋出汗為度。大叚疼痛，無頭瘡腫，不過三服立效。服瓜齏白米粥妙。</p>

<h3>黃連散</h3>
<p>治風熱毒氣客搏肌膚，成瘡癢痛不止。</p>
<p>黃連（一兩）　輕粉（一錢）</p>
<p>上為細末，入輕粉和勻，每用瘡兒乾燥生油調塗，有濃汁干捻在患處，一日兩三上。</p>

<h3>搜膿散</h3>
<p>治諸瘡膿汁不絕，腐肉未盡。</p>
<p>黃耆　白芍藥　香白芷（各等分）</p>
<p>上為細末，每用少許乾摻患處，上用膏藥敷貼，一日一換。</p>

<h3>定痛黃柏散</h3>
<p>治凍瘡焮赤黃汁出，及瘥後瘢痕疼痛。</p>
<p>黃柏（四兩，去粗皮，塗蜜慢火炙，令黃色）</p>
<p>上為細末，每用蜜水調，攤軟紙花子上，貼患處。</p>

<h3>平肌散</h3>
<p>治諸瘡久不斂。</p>
<p>爐甘石（燒，一兩半）　龍骨（半兩）</p>
<p>上為細末，每用乾摻患處，上用膏藥貼。</p>

<h3>燒湯著底藥</h3>

<h3>艾煎膏</h3>
<p>治頭面風熱小瘡，多癢少痛，黃汁出，並皆治之。</p>
<p>艾葉（二兩）　醋（一斤）</p>
<p>上將艾葉同醋於銀鍋內同煎數沸，濾去滓，慢火再熬成膏，每用薄薄在衫紙上，貼患處，一日一兩上。</p>

<h3>楮實散</h3>
<p>去皴皺悅皮膚。</p>
<p>楮桃兒　土瓜根　商陸（各等分）</p>
<p>上為細末，每日早晨用少許，如常洗擦患處後，用桃仁膏。</p>

<h3>桃仁膏</h3>
<p>桃仁（湯浸，去皮尖，研如泥，不以多少）</p>
<p>上用桃仁膏同蜜少許一處，用溫水化開，塗摩患處後，用玉屑膏塗貼。</p>

<h3>玉屑膏</h3>
<p>治面頰、手指肌膚皴澀不澤。</p>
<p>輕粉　定粉（各三錢）　密陀僧（二錢）</p>
<p>上三味研為細末，用皂角子取白仁，以熱漿水浸成膏子，調藥稀硬得所，塗患處，塗貼無時。</p>

<h3>止痛貼熁膏</h3>
<p>治因傷損筋脈時發疼痛，遇寒則甚。</p>
<p>桂心　附子（生，去皮臍）　乳香（研）　川椒（小椒亦可）　吳茱萸　白芨（各一兩）　生薑汁（五合）　酒（五合）</p>
<p>上件藥為細末，先將薑汁並酒同煎，取七合，每用放溫，汁調藥如膏，詳所患大小，攤絹帛上，敷貼痛處，上用軟絹帛裹護。</p>

<h3>托裡黃耆散</h3>
<p>治口乾微熱。</p>
<p>人參（半兩）　白朮　茯苓　芍藥　桔梗（各一兩）　黃耆（二兩）　甘草（半兩）</p>
<p>上件為粗末，每服三錢，水一盞煎至七分，去滓稍熱服，不拘時候。</p>

<h3>凍瘡藥</h3>
<p>米粉（不以多少，炒存性）</p>
<p>上為細末，鵝梨汁調塗害處，紙花子貼。</p>

<h3>萬痊膏</h3>
<p>治一切瘡瘍已潰未潰，膿水不絕及灸瘡久不瘥，斂瘡生肌肉。每用黏在鐵銲子上，</p>
<p>炭火炙消，攤紙上貼患處，一兩日一換。</p>
<p>乳香　沒藥（各四錢半，另研）　半夏　當歸　續斷　杏仁　桃仁　巴豆（和皮，捶碎）　木鱉子（去殼）　芫花　大戟　川芎　熟地黃　芍藥　蒼朮　防風　乾薑（生用）　桂　蛇床子（以上各半兩）　松枝　桃枝（新者。各二兩）　亂髮（二塊，如馬打球子大）　澄清芝麻油（一十斤）上將前項藥下在油內，浸七日，慢火煎熬，令鐵馬杓攪至半夏黃黑色為度，用竹篩濾去滓，另研血竭三錢半，下在油內，攪令勻，用新綿濾在盆器中，澄去滓，油揩鍋，並馬杓至淨，再用綿濾，入鍋內，入油每一斤，用上好黃丹五兩，若黃丹性緊者，只用四兩半，唯備冬、春、秋間便用。如夏月用者，使黃丹五兩二三錢，並看丹急慢調品，用慢柴火燒熬，不住手和，令候變黑色微溢住火，至沫下，依前用慢火熬，候黑煙出住火。如此二日後，用木炭火養，仍不得暫住手攪，直至通前四五日以來，攤紙上不湮，硬軟得所，盛在瓷器內，方欲凝時，用絹子裹水銀，搭在膏藥面上，如用時，揩去水銀，如此不至膏藥上面一重幹了，臘月內熬者佳。</p>

<h3>塗擦雄黃膏</h3>
<p>治髮際內諸癢瘡及膚起癮疹，癢不可忍，每用少許，臨臥塗摻患處。以癢住為度。</p>
<p>豬肪脂（三兩）　天麻　香白芷（各三錢）　巴豆（五個，重半錢）　輕粉（二錢）　黃蠟　雄黃（各五錢）　麝香（半兩）</p>
<p>上件以豬肪脂煮天麻、白芷、巴豆黃色，濾去巴豆等不用，澄清，入上項輕粉等四味，和勻，放冷為度。</p>

<h3>樺皮散方</h3>
<p>治肺臟風毒，遍身瘡疥及癮疹瘙癢，揉之成瘡。又治面上風刺及婦人粉刺。</p>
<p>樺皮（燒成灰，秤四兩）　荊芥穗　甘草（炙。各二兩）　杏仁（二兩，去皮尖，用水一碗於鍋內熬，卻水一半以來，取出放冷）　枳殼（四兩，去穰，用炭火燒欲成灰，取於濕紙上，令冷）</p>
<p>上件藥除杏仁外，余藥都為細末，卻將杏仁另研，令極細，次用諸藥末旋入研勻，每服二錢，食後溫酒調下，日進三服。瘡疥甚者，每日頻服。</p>
<p>刀箭藥</p>
<p>牛膽　大灰（不以多少）　乳香（少許）　血竭（少許）　白芨（半兩）</p>
<p>上用新牛膽內盛藥物，窨干，為末，每用少許干貼，不得犯婦人手開。</p>

<h3>漏蘆煮散</h3>
<p>治瘡癤癰腫內消。</p>
<p>漏蘆（去土）　白蘞　黃芩（去黑心）　麻黃（去根節）　白薇（洗）　枳實（麩炒）　升麻　芍藥　大黃（炒，銼）　甘草（炙。各一兩）</p>
<p>上件搗羅為散，每服二錢匕，水一盞，煎至七分，溫服。</p>

<h3>黑神膏</h3>
<p>治諸瘡營衛未腐，腫痛堅硬，焮赤不消。</p>
<p>當歸（一兩）　杏仁（湯浸，去皮尖，一百個）　黃丹（六兩）　柳枝（二十握）　桃枝（二十握）　血餘（如雞子大二塊）　小油（二十二兩）</p>
<p>上除黃丹外入鍋內，以慢火熬兩時辰，綿濾去滓，再入鍋內熬，令滴水成珠不散，入黃丹，用文武火熬成黑膏使用。</p>

<h3>乳香膏</h3>
<p>治諸瘡腫硬疼痛及膿潰肌肉腐爛，兼治腐肉不退。</p>
<p>南乳香（一兩）　沒藥（半兩）　松脂（五兩）　天台　烏藥（一兩）　木鱉子（三錢，用仁，去皮，二錢）　當歸　赤芍藥（各三錢）　小油（二兩）　加血竭（三錢）</p>
<p>上九味除乳香、沒藥、松脂、血竭等四味外，用前項小油浸烏藥等四味，計五日，慢火同煎數十沸，濾去滓，澄清一宿，入南乳香等，用柳木篦子不住手攪成膏。</p>

<h3>內托散</h3>
<p>治一切癰疽毒腫，發骨、發背、發眉、髮鬢、發髭、發腦、發手、發足，應系瘡瘍毒腫。未膿者，即消散；已膿者，即破潰；已潰者，即收斂。消毒順氣，托裡定痛，收瘡口，散腫毒及腸癰、胃癰，皆可用化毒排膿內補。</p>
<p>黃耆　當歸　川芎　白茯苓　芍藥　白芷　甘草　人參　厚朴（去粗皮，生薑汁製）　桂（去皮。以上各等分）</p>
<p>上件一十味為細末。每服三錢至五錢，不計時候，溫酒調下，如不飲酒，以木香湯調下。</p>

<h3>辛夷膏</h3>
<p>治鼻內生瘡疼痛，或鼻中窒塞不通利及齆鼻氣不宣通，並宜塗用之。</p>
<p>辛夷葉（一兩）　細辛　木香　木通　香白芷　杏仁（湯浸，去皮尖，研。各半兩）</p>
<p>上件用羊髓、豬脂各二兩，同諸藥相和於石器中，慢火熬成膏子赤黃，放冷，入龍腦、麝香各一錢。</p>

<h3>金花散</h3>
<p>消赤腫，止疼痛，散毒氣。</p>
<p>川大黃　黃柏　蔚金　黃連　黃芩（各一兩）　甘草　朴硝　寒水石（各半兩）　白芨　白蘞（各三錢）　糯米粉（三合）</p>
<p>上為細末，每用生蜜水調稀，塗雞翎塗四畔焮赤腫處。</p>

<h3>瑩肌膏</h3>
<p>治毛髮亂長茸散，頻剃復生不盡者，以膏貼之，次日隨膏藥茸毛自退，瑩淨再不復長。</p>
<p>乳香（二錢，研）　瀝青（二兩）</p>
<p>上二味用慢火同化開，入小油一處煎沸，硬軟得所，臨臥塗患處，明且用溫淡漿水洗去。</p>

<h3>外用清毒藥</h3>
<p>治諸腫毒堅硬不消。</p>
<p>黍黏子　葛根　升麻　地骨皮　黃花地丁　甘草　金銀花（各等分）</p>
<p>上件為粗末，每用五七錢，水一升，煎十沸，於腫四畔熱用，冷則再暖。</p>

<h3>麝香散</h3>
<p>治下部脫血，或瘡痔瘻久不瘥。</p>
<p>麝香　血竭（各半錢）　蝟皮（一兩）</p>
<p>上先研蝟皮並血竭為細末，次入麝香拌勻。每服半錢，溫酒一盞調勻，食前，日進二服。</p>

<h3>熊膽散</h3>
<p>治痔瘻瘡口不合，膿汁清稀，腫硬不消。</p>
<p>熊膽（一錢）　雄黃（半錢）　輕粉（半錢）　麝香（一字）</p>
<p>上件研為細末，乾摻藥瘡口上。</p>

<h3>浴毒湯</h3>
<p>治諸瘡疼痛，堅硬不消及破後膿水不絕，惡肉未退，好肉不生。</p>
<p>何首烏（不以多少）</p>
<p>上為粗末，每用藥末秤一兩、干艾葉半兩，水一大碗，同煎至水減半，濾去滓，稍熱洗，冷即再暖。</p>
<p>正骨藥</p>

<h3>鯪鯉甲骨貼熁膏</h3>
<p>治閃肭疼痛。</p>
<p>鯪鯉甲（塗醋炙，三兩）　桂（去粗皮）　當歸（切，焙。各一兩）　生地黃汁　面（一匙，秤重九錢）　附子（生，去皮臍，一兩）　生薑汁</p>
<p>上七味除汁外，搗為細末，將地黃汁、生薑汁各拌和勻，暖熱，調藥如膏，攤於軟紙上，乘熱敷貼患處，用綿系護，每日一換。</p>

<h3>沒藥膏</h3>
<p>治筋骨閃肭疼痛。</p>
<p>沒藥（研）　乳香（研）　虎骨（酥炙。各半兩）　吳茱萸　白芥子　白芨　白蘞　米粉（各一兩）　生薑汁　酒（各三合）</p>
<p>上件八味為細末，將生薑汁並酒同煎七合，旋入藥末，調勻，乘熱攤於紙上，敷貼痛處，一日一換，用綿裹護。</p>

<h3>金絲膏</h3>
<p>治筋骨損傷，時發疼痛不已。</p>
<p>通明松脂（四兩）　良薑（一兩，碾末，取八錢）　乳香（三錢，研細）　木鱉子（大者四個，去殼碾為末）　川烏頭（三個，銼如麻豆大）　杏仁（一百個，銼如麻豆大，連皮）　小油（半斤）</p>
<p>上件先將小油煎熬，下烏頭、杏仁煎熬焦黃色為度，取出，以綿濾去滓極淨，再用銀石器內慢火熔松脂化開，然後下良薑、乳香、木鱉子等末，不住手攪勻，旋旋入烏頭、杏仁、油，看硬軟得所，再用綿濾在器盒內貯放，如用，攤紙花子上，貼患處。</p>

<h3>定痛沒藥散</h3>
<p>按摩導引，令血氣復行。</p>
<p>乳香（一錢）　沒藥　當歸　芎藭　地龍　細辛　羌活（各一錢）　蛤粉（一兩）　黃丹（二錢半）　蒲黃（三錢）</p>
<p>上為細末，每用干捻在痛處，用手擦摩，捻十餘遍，然後上大紅膏。</p>

<h3>大紅膏</h3>
<p>瀝青（一斤）　黃丹（一十兩）　乳香（二兩）　油（不以多少添減用）</p>
<p>上件藥先用瀝青，以銀器內慢火熬開，鐵篦子攪，覷時月看硬軟，旋旋入油，硬軟恰好，次下乳香，攪勻，用綿濾過，次入黃丹，再攪勻，盛在瓷盆子內，每用藥時，熁過，熱鐵篦子攤在厚軟紙上。</p>

<h3>雙靈膏</h3>
<p>治一切筋骨肌肉疼痛。</p>
<p>良薑（一兩，炒，銼）　白芥子（半兩，微炒）</p>
<p>上為細末，每用藥二錢半，頭白麵半兩，水調成膏，攤在紙花子上，貼患處。</p>

<h3>定痛沒藥散</h3>
<p>治一切打撲傷損，筋骨疼痛，並宜服之。</p>
<p>蒼朮（一斤，刮去黑皮，炒深黃色）　桂（去粗皮）　熟乾地黃（焙乾）　沒藥（研）　甘草（炙微赤，銼）　蒲黃（各一兩）</p>
<p>上為細末。每服二錢，溫酒一盞調下，不拘時候，日進二服。</p>

<h3>至聖黑龍膏</h3>
<p>米粉（一斤，緊者，炒，用砂鍋炒，勿令黑焦）　甘松（半兩）　香白芷（半兩）　滑石（三兩六錢）　黃柏（二兩）　黃丹（四錢）</p>
<p>上為細末，每用滴水調成黑強膏子，攤在皺紙條兒上，可於內損疼痛處敷貼，每日一換。</p>

<h3>至聖黑龍膏</h3>
<p>治一切筋骨損傷疼痛。</p>
<p>米粉（四兩，於銀器內炒成塊子，褐色，放冷，研為細末，後入二味）　乳香（研細）　沒藥（研細。各半兩）</p>
<p>上三味研極細，每用以好酒或醋調如膏，攤在紙花子上，貼患處。</p>

<h3>加血竭大紅膏</h3>
<p>當歸（銼）　木鱉子（銼碎）　天台烏藥（銼）　赤芍藥（銼。各一兩）　小油（四兩）以上四味用小油浸七日七夜，濾去滓。乳香（研，二兩）　瀝青（濾過，持拔一上六兩）　黃丹（羅過，一十兩）　加血竭（另研，半兩）　沒藥（另研，一兩）　琥珀（杵碎研，一兩）</p>
<p>上件乳香、瀝青鐵鍋內以慢火熬令消盡為度，時月看硬軟，旋旋入前項浸藥，油加減用之，候硬軟停當，以綿濾在水盆內，持拔白色，旋入黃丹，再持拔顏色勻，於瓷盒子內存放，每用鐵焊子攤在厚軟紙上，貼患處。</p>

<h3>神效膏</h3>
<p>治損撲著筋骨疼痛。</p>
<p>小椒（二兩，炒黃色）　乳香（八錢，另研）</p>
<p>上為細末，用好醋打麵糊，調藥塗在痛處上，用紙貼之。</p>

<h3>大紅膏方</h3>
<p>乳香　當歸（各二兩）　琥珀　香白芷　沒藥　白芍　白芨　白蘞（各一兩）　瀝青（一十六兩）　黃丹（一兩）　小油（四兩）　綿子（一兩）　大炭（三斤）　定瓷碗（二隻）</p>
<p>上八味為細末，同瀝青一處放在碗內，用文武火熬，以瀝青溶開，次下小油，徐徐下之，看覷硬軟得所，用綿濾在木盒內，放溫，次下丹熬成膏，若用時，攤於紙上用之。</p>

<h1>卷十一</h1>

<h2>治婦人諸疾門</h2>

<h3>芎湯</h3>
<p>治產後去血過多，運悶不省，及傷胎去血多、崩中去血多、金瘡去血多、拔牙齒去血多不止，懸慮心煩，眩運頭重，目暗，耳聾滿塞，舉頭欲倒，並皆治之。</p>
<p>芎藭（三兩）　當歸（三兩，去蘆頭，洗，切，焙乾）</p>
<p>上為粗末，每服三錢，水一盞半煎至一盞，去滓，稍熱服，不計時候。</p>

<h3>詵詵丸</h3>
<p>治衝任不和，子臟怯弱，或經墮胎後氣不復常，丸藥常服，調和衝任，滋益氣血。</p>
<p>熟地黃　當歸（各二兩）　延胡索　澤蘭葉（各一兩半）　川芎　赤芍藥　白薇　人參　金釵石斛　牡丹皮（各一兩）</p>
<p>上件為細末，醋煮麵糊和丸，如梧桐子大。每服五十丸，空心溫酒送下，或溫粥飲亦得。</p>

<h3>黑神丹</h3>
<p>治婦人產後大發熱，消渴不止，煩躁不休；或汗病後胃脘噯水者，並宜服之。</p>
<p>黑附子（炮裂，去皮臍，一兩）　天麻（去蘆頭）　天南星（炮製）　桂（去粗皮）　半夏（漿水煮，焙乾）　麻黃（去根節）　乾薑（炮。以上各一兩半）　草烏頭（二兩，炮裂，去皮臍）　白附子（炮黃色，半兩）　麝香（去毛，細研，一兩）　天雄（二兩，慢火上炙熱，好酒內蘸，如此七返，無令折藥力更用童子小便內蘸七返，撅一坑子，約深五寸，先用熱火坑內炙乾，去火，坑內灑酒約半升，天雄在內，用瓷碗蓋定，周迴泥了，不教漏氣，冷定取出用之。）</p>
<p>上一十一味各修制訖，一處碾為細末，煉蜜和搜成劑，約搗千餘杵，丸如彈子大。發熱渴，用蜜水化服。欲出汗，熱酒化服。汗病後胃脘硬，噯水，依前用蜜水化服一丸。</p>

<h3>延齡護寶丸</h3>
<p>治婦人血臟虛損，經候過多，每行時暴下不可禁止，因成崩中，連日不斷，致五臟空虛，失色黃瘦，崩竭暫止，日少復發，不耐動搖，小勞輒劇。此藥但澄心服，必有大效。</p>
<p>禹餘糧石（二兩，醋燒淬七次）　龍骨　人參　桂　赤石脂　紫石英（研）　熟乾地黃　杜仲（去粗皮，銼，炒）　桑寄生　續斷　吳白芷　芎藭　當歸（銼，炒）　金釵石斛（去根，銼，炒）　遠志（去心）　白茯苓（去皮）　阿膠（炒）　牡蠣（燒）　五味子　艾葉（炒。以上各一兩）</p>
<p>上二十味，同為細末，煉白沙蜜和丸，如梧桐子大。每服四五十丸，溫粥飲下，空心食前。</p>

<h3>活血散</h3>
<p>治衝任氣虛，經事不調，或多或少，或前或後，並治之。</p>
<p>當歸　川芎　白芍藥　延胡索（各四兩）　肉桂（去粗皮，一兩）</p>
<p>上為粗末，每服抄五大錢，水一盞半煎至七分，去滓，稍熱食後服。</p>

<h3>螽斯丸</h3>
<p>治婦人無子術。金城太守範羅謹上：臣驗此術，若服藥四十日無子，請戮臣一家，以令天下醫人。賜子丸。</p>
<p>附子（生，去皮臍）　白茯苓（去黑皮）　白薇　半夏（湯洗七次）　杜仲（去粗皮）　桂心　厚朴（去粗皮）　秦艽（以上各三錢）　防風　乾薑（生）　牛膝　沙參（以上各二錢）　細辛（去苗，半兩）　人參（四錢）</p>
<p>上件為細末，煉蜜和丸，如小豆大。日服五丸，空心任下。如覺無益，稍加丸數為度。如服七日後，陰覺有娠，三日後不可更服。臣妻年二十七歲無子，服此藥有妊。又殘藥與前太子中舍宇文妻李氏，年四十無子，服此藥十三日有娠。此藥名螽斯丸，屢用屢驗，此方不可不廣傳與人，夫不在家不可服。</p>

<h3>靈寶散</h3>
<p>治血氣刺痛引兩脅疼痛及痃癖刺氣。</p>
<p>丁香　木香　乳香（各一錢半）　當歸　玄胡索　白芍藥（各半兩）</p>
<p>上件為細末，每服一錢，溫酒調下，食前。</p>

<h3>五聖丸</h3>
<p>調益營衛，滋養氣血，治衝任氣虛損，月水不調，臍腹疼痛，崩中漏下，血瘕塊硬，發歇疼痛，妊娠宿冷，將理失宜，胎動不安，血下不止及產後乘虛，風寒內搏，惡露不下，結生瘕聚，小腹堅痛，時作寒熱。</p>
<p>當歸　熟乾地黃　川芎　白芍藥（各一兩）　生乾地黃（二兩）</p>
<p>上件為細末，酒煮麵糊為丸，如梧桐子大，每服六七十丸，食前溫酒送下。</p>

<h3>人參荊芥煮散</h3>
<p>治婦人血風勞氣攻刺疼痛，四肢無力，不思飲食，多困黃瘦，胸膈痞滿，經水不利，心多怔忪，並治之。</p>
<p>荊芥穗（四兩）　柴胡　秦艽（去蘆頭，洗去泥）　肉豆蔻　白芷　黃耆　鱉甲（醋炙黃，洗淨）　桔梗　官桂（去皮。各二兩）　當歸　川芎　蓬莪朮　麥門冬（去心）　芍藥　人參　茯苓　海桐皮　甘草（炙）　枳殼（麩炒，去穰）　熟乾地黃　酸棗仁　木香（各一兩）　沉香　檳榔（各半兩）</p>
<p>上件羅為末，每服三錢，水一盞，生薑三片，烏梅二個，煎至七分，溫服，一日四五服。如覺臟腑熱，即空心食前服；小便多，即食後臥時服。如患氣血塊，立得消化。亦治丈夫風勞病，其功不可具述。</p>

<h3>茯苓湯</h3>
<p>治妊娠惡阻，嘔逆噁心，四肢疼痛，惡聞食氣，惚忪煩悶。多損墜，宜安胎，調勻血脈。</p>
<p>白茯苓（去皮）　旋覆花（各二兩）　生乾地黃（本方用二兩，儀副使添半兩，計用二兩半）　陳橘皮（一兩半）　細辛（去苗，本方用一兩半，儀副使減訖半兩，只用一兩）　芎藭　人參　芍藥　桔梗（去蘆頭，炒）　甘草（炒，令赤色。各一兩半）</p>
<p>上件一十味，粗搗篩，每服三錢匕，以水一盞同煎至六分，去滓溫服，不拘時候。</p>

<h3>保安丸</h3>
<p>治婦人產前產後三十六種冷血風，半身不遂，手腳疼痛，諸疾並宜服之。</p>
<p>赤茯苓（去粗皮）　牡丹皮　白芍藥（各三分）　石茱萸　沉香（各一分）　人參（去蘆頭）　桂（去粗皮）　當歸（洗，去土，切，焙）　牛膝（酒浸）　吳白芷　木香　藁本（去蘆頭）　麻黃（去根節）　川芎　細辛（擇淨）　黑附子（炮，去皮臍）　蘭香葉　甘草（炙，銼）　寒水石（燒）　防風（去蘆頭叉口者）　桔梗（去蘆頭）　蟬殼（去足翅。以上一十七味各半兩）　馬鳴退（炙）　生乾地黃（各一兩）</p>
<p>上件二十四味杵，羅為細末，煉蜜和丸，如小彈子大。每日空心，用溫酒化下一丸。療八風十二痹、癥瘕乳中風，淋血聚，並治胎不安。子死腹中，不過三丸生下死胎。胎衣不出，一丸便出。產前產後痢，並赤白帶下，及嘔逆填心，痰氣煩滿，一丸瘥。產前產後腹中㽲痛，繞臍下如刀刺相似者，一丸便止。入難月，便一日一服，至產下可覺疼痛。產前傷寒中風，體如板者，以熱煎麻黃湯化下一丸，立效。經脈不通，或頻並來，或赤白，吃食無味，瘦惡，乍寒乍熱，面赤唇焦，手足煩痛，遍身黑點生血斑者，一切病服此藥悉愈。每服一丸，細嚼，空心溫酒送下。</p>

<h3>大保生丸</h3>
<p>調和本氣，主療諸疾，滋補營衛，久服之大有功益。</p>
<p>生乾地黃　人參　藁本　白茯苓　當歸　赤石脂　白芷　玄胡索　肉桂（去皮）　白薇　白芍藥　川芎　白朮　甘草（炙）　牡丹皮　沒藥（以上各半兩）</p>
<p>上件為細末，煉蜜和丸，如彈子大。每服一丸，溫酒化下，空心食前服。</p>

<h3>六神湯</h3>
<p>治脾氣不和，營衛不足，怠墮困倦，可嗜飲食。服之補真養氣，進美飲食，充實肌膚，並宜服之。</p>
<p>當歸　熟地黃　白芍藥　川芎　地骨皮　黃耆（各一兩）</p>
<p>上件六味搗篩為粗末。每服五錢，水一盞半煎至八分，去滓，空心溫服。</p>

<h3>當歸地黃丸</h3>
<p>治婦人血氣不和，月事不勻，腰腿疼痛。</p>
<p>當歸　熟地黃　川芎　白芍藥（各二兩）　南玄胡索　牡丹皮（各一兩）　人參　黃耆（各半兩）</p>
<p>上為細末，煉蜜和丸，如梧桐子大。每服三十丸，米飲送下，食前，日進二服。常服平養氣血。</p>

<h3>人參荊芥散</h3>
<p>治婦人血風氣滯，身體疼痛，頭昏目澀，心忪煩悶，寒熱盜汗，頰赤口乾，痰嗽胸滿，精神不爽，或月水不調，臍腹㽲痛，痃癖塊硬，疼痛發歇，或時嘔逆，飲食不進。</p>
<p>荊芥穗　人參　白朮　桂　生乾地黃　柴胡　鱉甲（塗酥炙黃，去裙襴）　枳殼（麩炒，去穰）　羚羊角（鎊）　酸棗仁（微炒。以上各一兩半）　芎藭　當歸　防風　牡丹皮　赤芍藥　甘草（銼，炒。以上各一兩）</p>
<p>上為粗末，每服五錢，水一盞半，入生薑三片，煎至八分，去滓熱服，不計時候。</p>

<h3>必效散</h3>
<p>治婦人本經不調及崩漏不止。</p>
<p>棕皮（燒）　木賊（去節。各二兩，燒灰存性，研細）　麝香（一錢，研）</p>
<p>上研勻。每服二錢，溫酒調下，食前。</p>

<h3>旋覆花丸</h3>
<p>治停痰積飲在脅下，久而不愈，漸成大癖，心腹脹滿，羸瘦不能食，雖食不消化，善睡乾嘔，大小便或澀或利，在腸中動搖有水聲，或口乾好飲水漿，兩脅疰痛。服之必安，久服除根。</p>
<p>旋覆花（去梗）　桂（去皮）　枳實（麩炒，去穰）　人參（各一兩）　乾薑（炮）　芍藥　白朮（各一兩二錢半）　赤茯苓　狼毒　川烏頭（炮，去皮臍，各一兩七錢半）　芫花（醋浸半日，炒乾）　吳茱萸（湯浸，去滑，炒黃色）　橘皮（去穰）　細辛（去苗葉）　大黃（微炒）　黃芩（去黑心）　厚朴（去粗皮，生薑制）　葶藶（隔紙炒。各七錢半）　甘遂（炒，半兩）　礜石（火燒赤，一兩七錢半）</p>
<p>上二十味為細末，煉蜜為丸，如梧桐子大。每服一十丸，漸加至二十丸，溫酒下，不拘時候，日進二服。</p>

<h3>虎骨散</h3>
<p>婦人血風走注疼痛。</p>
<p>虎骨（酥炙）　敗龜（醋炙）　當歸　桂（去皮）　地龍（去土，炒）　牛膝（去苗，酒浸）　漏蘆　威靈仙（去土）　延胡索　自然銅（煅，醋七遍淬。各一兩）</p>
<p>上一十味同為細散。每服一錢匕，熱酒調下。每日一服。</p>

<h3>禹餘糧散</h3>
<p>治氣血傷衝任，虛損崩傷帶漏，久而不斷，或下如豆汁，或成片如肝，或五色相雜，或赤白相兼，臍腹冷痛，面體萎黃，心忪悸動，發熱多汗，四肢困倦，飲食減少。</p>
<p>禹餘糧（醋淬）　伏龍肝　赤石脂　白龍骨　牡蠣　烏魚骨　桂（去皮）　浮石（各等分）</p>
<p>上件同為細末。每服三錢，煎烏梅湯調下，食前服。白多，加牡蠣、龍骨、烏魚骨。赤多，加赤石脂、禹餘糧。黃多，加伏龍肝、桂心，隨病加治。</p>

<h3>當歸良薑散</h3>
<p>補養血氣，去心腹疼痛，脅肋脹滿，經絡不調，或帶下赤白，腰腳冷痛，一切固疾。</p>
<p>高良薑（五兩）　厚朴（去皮，薑製，二兩）　當歸　桂（去皮。各三兩）</p>
<p>上用紗羅子羅，每服二錢，水一盞，入艾十葉，同煎至七分，去滓熱服，食前。</p>

<h3>滋陰丹</h3>
<p>養血和氣，調順營衛，充成肌膚，活血駐顏。久服大補衝任，勻順月經，神良不可具述。</p>
<p>熟乾地黃　生乾地黃　白茯苓　人參（各二兩）　黃耆　甘菊花　枸杞　丹參　柏子仁（炒）　白芍藥（各一兩）</p>
<p>上件為細末，煉蜜和丸，如梧桐子大。每服五十丸至六十丸，米飲下，空心食前，日進二三服。</p>

<h3>抽刀散</h3>
<p>治婦人心腹脅肋疼痛不可忍者，產前產後用尤佳。</p>
<p>川烏頭（炮，去皮臍）　牡丹皮　芍藥　乾薑（炮）　桂心　沒藥　當歸（此方無分兩）</p>
<p>上為細末。每服二錢，熱酒調下，不過三服，輕可一服效。產後加紅花。</p>

<h3>廣胤丹</h3>
<p>治久無子息方。</p>
<p>黃耆（銼細，秤一兩半）　人參（上黨者，去苗，秤一兩）　川續斷（銼，秤）　澤蘭葉（去枝秤）　熟地黃（焙乾，秤）　牡丹皮（揀淨秤）　延胡索（秤）　白芍藥　川芎　白薇（以上各一兩）　嫩鹿茸（燎去毛，酥酒塗，炙乾，另杵，秤一兩）　白茯苓（去黑皮，一兩）　當歸（去苗，洗淨，切，炒乾，秤一兩）　肉蓯蓉（酒浸軟，去皺皮，切，焙乾，秤一兩）　防風（去苗及叉尾者，秤一兩）　藁本（去苗土，秤一兩）　華細辛（去苗葉土，吹搓，羅過，秤一兩）　陳皮（湯浸，去白，焙乾，秤一兩）　蓬莪朮　京三稜（二味各和白麵裹，慢灰火中煨熟，去面，就熱杵碎，秤各一兩）　乾薑（炮裂，秤一兩半）　木香（半兩）　肉桂（去粗皮，秤半兩）　山茱萸（半兩）　甘草（銼，炒，秤二兩）　黑附子（炮裂，去皮臍，秤三錢）　覆盆子（去萼枝枎淨，秤二兩）</p>
<p>上二十七味同搗為細末，煉蜜和丸，如彈子大。每服一粒，空心食前，細嚼，溫酒下，日進三服。有孕住服。臣祖母常服此藥，而生七男，以此常合此藥與人服餌，而皆應效。</p>

<h3>沒藥丸</h3>
<p>治婦人本經不調，肌瘦發熱，飲食減少。</p>
<p>沒藥　莨菪子　乾薑　蒼朮　川芎　熟乾地黃　白芍藥　當歸（各一兩）　血竭（半兩）</p>
<p>上件除血竭、沒藥外，並㕮咀，先炒莨菪子焦黑色，次下乾薑，炒令黃，次下蒼朮微黃色，次下川芎等藥，並令微黃色，與血竭、沒藥等同為細末，醋炙，麵糊為丸，如梧桐子大。每服五六十丸，漸加至八九十丸，空心食前，溫酒送下，或醋湯亦得，日進二服。</p>

<h3>滋血湯</h3>
<p>治婦人皮聚毛落，心肺俱損，血脈虛弱，月水愆期，益氣養血，調進飲食。</p>
<p>人參　白茯苓（去皮）　熟乾地黃　川芎　當歸　白芍藥　乾山藥　黃耆（以上各一兩）</p>
<p>上件為粗末，用馬尾羅子羅。每服五錢，水一盞半煎至一盞，去滓溫服。</p>

<h3>當歸血竭丸</h3>
<p>治婦人產後惡物不下，結聚成塊，心胸痞悶及臍下堅痛。</p>
<p>當歸（二兩，炒，銼）　血竭（二兩）　蓬莪朮（二兩，炮）　芍藥（二兩）　五靈脂（四兩）</p>
<p>上件為細末，醋麵糊和丸，如梧桐子大，每服四十丸，溫酒下，或溫粥飲下，空心食前。</p>

<h3>地髓煎丸</h3>
<p>治婦人經氣不調，虛煩發熱，肌體瘦悴，形羸困弱，飲食不進，欲成勞病。</p>
<p>熟乾地黃（不以多少）</p>
<p>上為細末，煉蜜為丸，如梧桐子大。每服五十丸，溫粥飲送下，空心食前。</p>

<h3>八珍湯</h3>
<p>和營調衛，理順陰陽，滋血養氣，進美飲食。</p>
<p>當歸　川芎　赤芍藥　熟地黃　人參　茯苓　甘草（炙）　縮砂仁（各等分）</p>
<p>上為粗末。每服三錢，水一大盞，入生薑七片、棗三枚去核，同煎三五沸，去滓放溫，空心，日進二服。</p>

<h3>萬病丸</h3>
<p>治婦人久虛，血氣衰少，怠惰嗜臥，飲食不進，精神不足。</p>
<p>熟乾地黃　當歸（各四兩）</p>
<p>上為細末，蜜、麵糊和丸，如梧桐子大。每服五十丸，溫粥飲送下，空心食前。</p>

<h3>滋陰湯</h3>
<p>治婦人血熱氣虛，經候不通，或血聚肢體麻木，肌熱身重，倦怠少力，將成勞瘵，不可妄行破血湯丸，宜滋養潤利。</p>
<p>馬鞭草　荊芥（各四兩）　官桂　川芎　白芍藥　當歸（各二兩）　枳殼（三兩）　牡丹皮（一兩）</p>
<p>上為粗末。每服四錢，水一盞半，入烏梅半枚，同煎至一大盞，去滓溫服，食後。</p>

<h3>加味四物湯</h3>
<p>治婦人衝任不調，臍腹疼痛，或月事失時不來，及衝任太過，致使陰陽不和，或發寒熱，漸減飲食，欲成勞病。</p>
<p>當歸　地黃　芍藥　川芎（各一兩）　柴胡（半兩）　黃芩（二錢半）</p>
<p>上㕮咀，服食依前。</p>

<h3>滋榮丸</h3>
<p>治婦人本經衰少，愆期不來及有血結成塊，臍下堅硬，疼痛不消，並宜治之。</p>
<p>熟乾地黃　人參　五味子　赤芍藥　當歸　遠志（去苗）　白茯苓（去皮）　牡丹皮　桂心　藁本（以上各一兩）　防風　卷柏　細辛　山藥（各半兩）　白朮（二錢）</p>
<p>上為細末，煉蜜和丸，如梧桐子大。每服三十丸，食前空心，溫酒下，日進二服。</p>

<h3>地黃膏子</h3>
<p>治婦人本臟血氣衰少，困倦無力，或發川熱，飲食減少。並宜服之。</p>
<p>熟乾地黃（八兩）　淨蜜（一十八兩）</p>
<p>上將熟乾地黃為細末，同蜜熬成膏子，丸如梧桐子大。每服四五十丸，溫酒送下，米飲亦得，食前。或作膏子，酒化服，或不飲酒者，白湯化服亦得。</p>

<h3>當歸沒藥丸</h3>
<p>治婦人真氣虛憊，血氣衰少，不能榮養，致使經氣不來，或發寒熱，飲食減少，怠惰嗜臥，以致虛勞。</p>
<p>當歸（銼，炒）　沒藥　川薑（炮）　天仙子（炒黑色）　蒼朮（炒黃色）　芍藥　熟乾地黃　川芎（以上各等分，各二兩為科）</p>
<p>上件八味為細末，麵糊為丸，如梧桐子大。每服五十丸，溫粥飲送下，食前。</p>

<h2>經候</h2>
<p>論曰：經者常候。謂其一身之陰陽愆伏，知其安危，故其來必以月，太過不及皆為不調。過於陽則前期而來，過於陰則後期而至。其有乍多乍少、斷絕不行、崩漏不止，亦由陰陽衰盛，寒熱為邪，詳說於下。若經候乍多乍少，或前或後，臍腹時痛，面色不澤，久不治之，漸至虛損，俱令人斷產變生他病。此由衝任虛弱，後致營衛不調；或陰氣乘陽，胞寒氣冷，血不運行，故乍少；或陽氣乘陰，血熱流散，故令乍多。當調其陰陽，順其血氣。宜服：</p>

<h3>禹餘糧丸</h3>
<p>桂（去皮）　禹餘糧（燒，醋淬）　龍骨　川烏頭（炮）　紫石英　人參　桑寄生　杜仲（去皮，炒）　五味子　遠志（去心）　澤瀉　當歸（切，洗，焙）　石斛（去根）　蓯蓉　乾薑（各二兩）　牡蠣（燒）　甘草（炙）　川椒（去目，炒，出汗）</p>
<p>上為末，煉蜜和丸，如梧桐子大。米飲下二十丸，漸加至三十丸，日三服。</p>

<h2>治小兒諸疾門</h2>

<h3>玉柱杖散</h3>
<p>治急慢驚風，發不時省。</p>
<p>全蠍（七個）　薄荷（十四葉）　麻黃（七條）</p>
<p>上三味以溫湯浴潤，以兩葉裹蠍一個、川麻黃一條，縛定，炒至焦黑，次入白朮（半兩，生薑自然汁浸透，焙乾）</p>
<p>上同為末，每服半錢，煎丁香柿蒂湯調下，不拘時候。</p>

<h3>珍珠丸</h3>
<p>治風化痰。</p>
<p>珍珠米　硃砂　雄黃　輕粉　蠍梢（各一錢）</p>
<p>上為細末，粳米飯和丸，如粟米大。每服二十丸，不拘時候，薄荷湯下。</p>

<h3>塗囟麝香散</h3>
<p>治小兒百日內發搐。</p>
<p>麝香（一字匕）　蠍尾（去毒，半錢匕）　薄荷葉（半錢匕）　蜈蚣（一字匕）　牛黃末（一字匕）　青黛末（一字匕）</p>
<p>上同研勻，棗肉就新綿上塗，貼囟上。</p>

<h3>三味天漿子散</h3>
<p>治小兒慢驚風。</p>
<p>天漿子　白殭蠶（炒）　乾蠍（各二十個，炒）</p>
<p>上為細末，每服一字，煎麻黃湯調下，或薄荷湯調下，無時。</p>

<h3>五味天漿子散</h3>
<p>治小兒急慢驚風。</p>
<p>天漿子（一錢）　硃砂末（一錢半）　龍腦（一錢）　蜈蚣（一十條，炙）　乾蠍（一十個，炒）</p>
<p>上為細末，每服一字，煎薄荷葉湯調下，不拘時候。</p>

<h3>通聖餅子</h3>
<p>治小兒慢驚風癇，涎多咽喉不利，手足搐搦。</p>
<p>天麻　使君子（去皮）　白殭蠶（炒）　白附子（炮）　天南星（炮。各一分）　乳香　青黛　蠍梢（炒）　膩粉　水銀（各一錢）　黑鉛（半錢，與水銀結砂子）　麝香　腦子（各半錢）　無食子（一對，去皮）</p>
<p>上為細末，麵糊和為丸，如梧桐子大，捏作餅子。每服一餅子，用薄荷湯化下，食後臨睡服，量兒大小加減。</p>

<h3>引風湯</h3>
<p>治大人厥顛，口有涎沫，牽引口眼手足；少小驚瘛癡，日數十發，醫所不治。</p>
<p>大黃（生）　乾薑（生）　龍骨（各四錢）　桂（三錢）　甘草（炙）　牡蠣（炒。各一錢）　凝水石（生）　滑石　赤石脂　白石脂　石膏　紫石英（各六錢）</p>
<p>上為粗末，每服三錢匕，水一盞半煎取七分，清汁，食後臨臥溫服。小兒以意斟酌與服。</p>

<h3>聚寶膏</h3>
<p>治小兒一切驚風，壯熱涎多，精神昏憒，目睛上視，手足搐搦，饒睡多驚。</p>
<p>硃砂（二兩）　犀角屑　西琥珀　玳瑁（各一分）　南硼砂　龍腦（各一錢）　牛黃　麝香（各半錢）　人參　茯苓（各三分）　紫河車（二兩）　甘草（生，一兩）　銀箔（五片，研）　茯神（一分）　珍珠（一分）</p>
<p>上為細末，煉蜜和丸，如雞頭大，每兩作三十丸。每服半丸，煎薄荷葉湯化下。乳後常服，安魂定魄。治驚寧神，響音聲，利咽嗌，解諸毒，涼上焦，療驚搐。</p>

<h3>導赤散</h3>
<p>治小兒心熱，其證目赤、口中氣溫、合面睡，或上竄咬牙。</p>
<p>生乾地黃　木通　甘草（各二兩）</p>
<p>上為粗末，每服三錢，水一盞，入竹葉三片，煎至八分，食後溫服，量大小加減。</p>

<h3>雙金散</h3>
<p>治天瘹驚風，目久不下，眼見白睛，兼角弓反張，聲不出者。</p>
<p>蜈蚣（一個，去頭足尾，真酥塗，慢火炙黃，置砧子上面南立，用竹刀子當脊縫中停，劙作兩個。左邊者入一左貼內，寫左字；右邊者亦入一貼子內，寫右字，不得交錯，大誤矣）麝香（一錢，細研，分二處，先將左邊者同於乳缽內，研作細末，卻入在左字貼內收起；另用乳缽將右邊字者，入麝香同研極細，卻入右字貼內收，不得相犯）</p>
<p>上以細葦筒子，取左字貼內藥少許，吹在左邊鼻，右亦如之，用藥不可多。若眼全未下，更量添些小，其眼隨手便下，即止，大有神效。</p>

<h3>利膈丸</h3>
<p>治風勝痰實，喘滿咳嗽，風氣上攻。</p>
<p>黑牽牛（四兩，半生半炒）　皂角（不蚛肥者，去皮子，塗酥炙黃，二兩）　槐角子（半兩）　青皮（半兩，去白）　半夏（湯洗七次，焙乾，一兩）</p>
<p>上為薑湯下。薑汁、麵糊和丸，如黍米大。每服十五丸至二十丸，溫生薑湯下。</p>

<h3>聖惠烏犀丸</h3>
<p>治小兒驚風癇病及諸風手足搐搦不定。</p>
<p>烏犀角屑　天南星（炮製）　白附子（炮製）　乾蠍（微炒）　天麻（各一分）　白花蛇（半兩，酒浸，去皮骨，焙乾秤）</p>
<p>以上六味為細末，以無灰酒一小盞，同入銀器內煎，令稠，則入後七味，同和為丸。牛黃　麝香　膩粉　龍腦　水銀（以棗少許，研星盡。各一分）　硃砂（半兩，水飛）　虎睛（一對，酒浸，酥炙，為末）</p>
<p>上七味都研令勻，入前膏子為丸，如麻子大。每服三丸，用竹瀝下，不拘時候，量大小以意加減。</p>

<h3>聖惠牛黃丸</h3>
<p>治小兒中風，手足拘攣，身體強直，口噤壯熱。</p>
<p>牛黃　犀角屑　麝香　羚羊角屑　胡黃連　硃砂　鉤藤　雄黃　水銀（棗肉研）　乾蠍　天竺黃（以上各一分）　烏蛇（半兩，酒浸，去皮骨，焙）</p>
<p>上為末，蒸餅為丸，如黍米大。每服五丸，薄荷湯下，量兒大小加減服之。</p>

<h3>大水銀珠丹</h3>
<p>治小兒驚風，壯熱涎多，發癇手足搐搦，目睛上視及風蘊痰實，心膈滿悶，嘔吐痰涎。</p>
<p>黑鉛（煉十遍，秤三兩，與水銀結砂子，分為小塊，同甘草十兩水煮半日，候冷，取甘細研）　水銀（三兩）　鐵粉（三兩）　硃砂（飛，半兩）　膩粉（研，一兩）　天南星（炮，為末，三分）</p>
<p>上同研細，以麵糊為丸，如麻子大。每一歲兒服一丸，用薄荷蜜湯下，利為度，未利再服，乳食後。</p>

<h3>大天南星丸</h3>
<p>治小兒急慢驚風，涎潮發搐，目睛上視，口眼相引，牙關緊急，背脊強直，精神昏塞，連日不省。</p>
<p>滴乳香　龍腦　牛黃（各半錢）　硃砂（三錢）　麝香（一錢半）　天南星（牛膽制，半兩）　人參　天麻　防風（各一分）　蠍（十四個，湯浸，國去口後內土微）</p>
<p>上杵研為末，煉蜜為丸，如雞頭大。每兩作五十丸，每服一丸，荊芥薄荷湯化下，看兒大小以意加減服，不計時候。</p>

<h3>開胃丸</h3>
<p>治小兒臟腑怯弱，內受風冷，腹脅脹滿，腸鳴泄利，或青或白，乳食不化。又治臟冷夜啼，胎寒腹痛。</p>
<p>木香　蓬莪朮　白朮　人參　當歸（銼，炒，各半兩）　麝香（一分，細研）　白芍藥（一分）</p>
<p>上為末，都研勻，湯浸炊餅為丸，如黍米大。每服十五丸，溫米飲下。又一法，煉蜜和搜，每兩作五十丸，每服一丸，米飲化下，不拘時候。</p>

<h3>導飲丸</h3>
<p>消乳食，化痰涎。</p>
<p>京三稜（三兩一錢）　蓬莪朮（三兩一錢）　青皮（去白）　陳皮（去穰）　白朮（各一兩半）　檳榔　枳殼（麩炒，去穰）　木香（各一兩）　白茯苓（半兩）　半夏（一錢，生薑六錢制）</p>
<p>上為細末，煉蜜和丸，每兩作五十丸，不拘時候，淡生薑湯化下一丸，或溫水亦得。</p>

<h3>涼驚丸</h3>
<p>治風熱相搏，手足搐搦，目睛上視。</p>
<p>草龍膽末　防風末　青黛末　鉤藤末（各三錢匕）　牛黃　麝香（各一錢匕）　黃連末（二錢匕）　龍腦（一錢匕）</p>
<p>上同研勻，麵糊為丸，如粟米大。每服三五丸至一二十丸，煎金銀湯送下，溫服。</p>

<h3>人參橘皮湯</h3>
<p>治小兒吐乳，令乳母服此藥。</p>
<p>人參（一兩）　橘皮（去白，半兩）　乾生薑（半兩）</p>
<p>上為粗末，每服三錢，水一中盞煎至六分，去滓，溫分二服，服了良久，令兒飲乳，大效。</p>

<h3>水銀褊丸子</h3>
<p>治小兒驚風壯熱，涎甚喘粗，或發搐搦，或目睛上視，及因乳哺不節，胸滿嘔逆，精神迷悶，發癇瘛瘲，並宜服。</p>
<p>水銀（一兩）　黑鉛（一兩，與水銀結砂子）　乾蠍（全者）　膩粉（各一分）　黃明膠（炙令黃，炒一錢）　鉛白霜（一分，研）　青黛（一分，研）　百草霜（燒黑，一分，研）　牛黃（一分，研）　巴豆（一兩，去皮心膜，醋煮令黃）</p>
<p>上為細末，入研藥末勻，以陳粟米飯和丸，如綠豆大，捏褊。每一歲兒服一丸，二歲服二丸，三歲服三丸，四歲以上服四丸，用乾柿湯下，薄荷湯亦得。更審虛實加減服。利下青黏滑涎為度，乳食後服，不得化破。</p>

<h3>百當膏</h3>
<p>治一切積聚，心腹疼痛，年月深久者，皆治之，百歲至一歲皆服。</p>
<p>丹砂（研）　膩粉（各半兩）　水銀　鉛（各一錢，結砂子）　牛黃　龍腦　鉛霜（研。各二錢）　粉霜（研）　陽起石（研。各二分）　黃蠟（半兩）　巴豆（肥者一百二十粒，去皮心膜，研，出油，取霜）　蠍梢（炒，一分）　半夏（一錢，湯洗七次，二味杵羅為末）</p>
<p>上件一十三味合研極勻，熔蠟並熟蜜少許，同和成膏，旋丸如梧桐子大，小兒如黍米大，每服三丸至五丸，量大小虛實加減服。吐逆，藿香湯下。取熱積，生薑蜜水下。取冷積，乳香湯下。風涎，薄荷湯下。便利，米飲下。</p>

<h3>罷驚丸</h3>
<p>治驚風諸癇，壯熱昏憒，神志不寧，痰涎窒塞，或發搐搦，目睛上視，並皆治之。</p>
<p>雄黃（飛研，一錢半）　青礞石（研，一錢）　鐵粉（一錢半）　硃砂（飛研，三錢）　地黃（火燒，醋淬，飛，二錢）　蝦蟆灰（一錢半）</p>
<p>上同研勻，水浸𩚫餅，和丸如梧桐子大。每服一丸，煎薄荷水磨剪刀股化下，日二三服。此藥治驚化涎，不用銀粉，小兒臟腑、口齒、腸胃柔弱，丸用銀粉藥切須慎之。</p>

<h3>木香化滯丸</h3>
<p>治小兒宿食不消，心腹滿脹，嘔吐壯熱。</p>
<p>木香　京三稜　青橘皮（去白。各一兩）　補骨脂（二兩）　黑牽牛（四兩，炒令黑，羅取面，二兩）</p>
<p>上五味搗羅為末，滴水和丸，如黃米大。每服一二十丸，溫水下，不拘時候。</p>

<h3>金珠化痰丸</h3>
<p>治痰熱，安神志，除頭痛眩運，心忪恍惚，胸膈煩悶，涕唾稠黏，痰實咳嗽，咽嗌不利。</p>
<p>金鉑（為衣，二十片）　辰砂（二兩，飛研）　皂角子仁（炒微黃色，一兩）　白礬（光明者，於鐵器內熬，令汁盡，放冷研，一兩）　鉛白霜（細研，一兩）　天竺黃（一兩，研）　生白龍腦（細研，半兩）　薑製半夏（四兩）</p>
<p>上為細末，入研藥勻，生薑汁麵糊和丸，如梧桐子大，小兒如黍米大。每服十丸至十五丸，食後臨臥，生薑湯下。</p>

<h3>洗浴菖蒲湯</h3>
<p>散風截癇。</p>
<p>菖蒲（三兩，一寸九節者）　防風　荊芥穗（各二兩）　石膏　梅根（各一兩）</p>
<p>上件搗羅為粗末，每用五匙頭，水三碗煎三五沸，適寒溫浴兒，先洗頭面，次浴身體為佳。</p>

<h3>大青膏</h3>
<p>治小兒傷風，其候伸欠煩悶，口中氣熱，或偎人惡風，脈浮。</p>
<p>大青（生，一分）　白附子（生，一錢半）　蠍尾（生半錢）　硃砂（一字匕）　青黛（一錢）　麝香（一字匕）　烏蛇梢肉（半錢）　天竺黃（一字匕）</p>
<p>上為細末，硃砂研，入生蜜和成膏。月內兒，粳米大，一歲皂子大，余以意加減，用溫薄荷湯化下。</p>

<h3>惺惺散</h3>
<p>治小兒風熱瘡疹，傷寒時氣，頭痛壯熱，目澀多睡，咳嗽喘粗，鼻塞清涕。</p>
<p>桔梗　細辛（去葉）　人參（去蘆頭）　甘草（炙）　白茯苓（去皮）　栝蔞根　白朮（各一兩）　加川芎（一兩）</p>
<p>上為末，每服一錢，水一小盞，入薄荷三葉，同煎至四分，溫服。如要和氣，入生薑煎服，不計時候。</p>

<h3>人參羌活散</h3>
<p>治小兒寒邪、溫病時疫、瘡疹，頭疼體痛，壯熱多睡；及治潮熱煩渴，痰實咳嗽。</p>
<p>羌活（去苗）　獨活（去苗）　柴胡（去苗）　人參（去苗）　芎藭（去苗）　枳殼（去穰，麩炒）　白茯苓（去皮）　甘草（炙。各二兩）　前胡（去蘆頭）　桔梗　地骨皮（去土）　天麻（酒浸，炙。各半兩）上為散，每服一錢，以水七分，入薄荷少許，煎至五分，去滓溫服，不計時候。</p>

<h3>大鎮心丸</h3>
<p>治小兒精神不爽，寢寐多驚，心忪恐悸，四肢戰掉，舉動欲倒，狀類暗風，或煩躁而多啼。退驚風，化痰涎，壯心氣，益精神。</p>
<p>生犀角（鎊，末）　鐵粉（研。各一兩）　羚羊角（鎊，末）　龜甲（鎊，末）　赤箭（各半兩）　牛黃（研）　茯神（去木）　遠志（去心）　真珠末（研）　人參　桂（去粗皮）　蛇蛻皮（炙，令焦黃）　天竺黃（研）　龍腦（各一分，研）　麝香（研）　菖蒲（各半兩）　丹砂（研，半分）　金箔（研）　銀鉑（研。各五十片）</p>
<p>上一十九味搗研為末，煉蜜和丸，如梧桐子大。每服一丸至二丸，食後臨臥，薄荷湯化下，更量大小加減。</p>

<h3>牛黃散</h3>
<p>治心肝臟風熱，致眼偏視，宜服之。</p>
<p>牛黃（一錢，細研）　犀角屑　甘菊花　天麻　槐子　人參（去蘆頭）　芎藭　防風（去蘆頭）　車前子　決明子　黃耆（銼）　蔓荊子（以上各半兩）　硃砂（一分，研）　龍腦（一錢，細研）　甘草（一分，炙赤，銼）　羚羊角屑（半兩）</p>
<p>上件藥搗細羅為散，入研了藥同研令勻，每於食後以竹葉湯調下一錢，臨臥再服。</p>

<h3>羚羊角散</h3>
<p>治眼風邪所攻瞳子不正，顏視常偏，宜服。</p>
<p>羚羊角屑（一兩半）　犀牛屑（一兩）　龍腦（一分，細研）　牛黃（一分，細研）　硃砂（半兩，細研）　赤芍藥　甘菊花　細辛　防風（去蘆頭）　酸棗仁（微炒）　沙參（去蘆頭）　蔓荊子　玄參　人參（去蘆頭）　蕤仁（去赤皮。各三兩）　天竺黃（半兩，研）　密蒙花（一兩）　甘草（半兩，炙微赤，銼）</p>
<p>上件藥搗細，羅為散，入研了藥更研令勻，每於食後，以竹瀝湯調下二錢。</p>

<h3>寒水散</h3>
<p>治肝風暴赤、目睛偏視。</p>
<p>青黛（一錢）　大豆（三錢，去皮）　馬牙硝（二錢）　黃連（二錢）　黃柏（三錢）</p>
<p>上件同搗羅為細末，每用一錢，蜜少許，冷水調成膏，緋絹作花子，如小錢大，攤藥於上，貼太陽穴，病左貼右，病右貼左。</p>

<h3>錢氏羌活膏</h3>
<p>治脾胃虛，肝氣熱盛生風，或取轉過、或吐瀉後為慢驚者，亦治傷寒，用無不效。</p>
<p>羌活（去蘆頭）　川芎　人參（切，去頭）　白附子（炮）　赤茯苓（去皮。以上各半兩）　天麻（一兩）　白殭蠶（酒浸，炒黃）　乾蠍（去毒，炒）　白花蛇（酒浸，取肉，焙乾。各一分）　川附子（炮，去皮臍）　防風（去蘆頭，切，焙）　麻黃（去節秤。各二錢）　肉豆蔻　雞舌香（母丁香）　藿香葉　沉香　木香（各二錢）　輕粉（一字）　珍珠末　牛黃（各一錢半）　龍腦（半字）　麝香（一錢半）　雄黃　辰砂（各一分，以上七味各另研入）</p>
<p>上同為細末，熟蜜丸劑，旋丸大豆大。每服一二丸，食前薄荷湯或麥門冬湯溫化下。實熱急驚勿服，性溫故也。服無時。</p>

<h3>金砂丹</h3>
<p>治中風涎潮，失音不語，面赤，脈浮大數，急迷悶，口眼喎斜，但系風熱之疾，半身嚲曳，或傷寒剛痓瘛瘲口噤，小兒急慢驚風，並皆治之。</p>
<p>白花蛇　烏蛇（各用酒浸一宿，去皮骨。各一兩）　蠍梢（去毒，微炒）　殭蠶（炒）　犀角　玳瑁　天麻　人參　茯神　甘草（炒。各一兩）　腦子　麝香　牛黃　雄黃　珍珠末　天竺黃　鐵粉（另研。各二錢半）　銀箔（二百五十片）　金箔（二百五十片，於內留七十片為衣）　硃砂（五兩，通明，水飛）</p>
<p>上件二十味為細末，再研勻，用真石腦油為丸，每兩作一十丸，用金箔為衣。每服一粒，煎人參湯化下，或竹葉湯亦得，新汲水亦得。小兒量大小虛實服，不拘時候。</p>

<h3>虎睛膏</h3>
<p>治小兒胎風及驚風。</p>
<p>虎睛（一雙，酒浸，炙微黃）　天麻　乾蠍（微炒）　烏蛇肉（炙小黃）　羌活　獨活　殭蠶（炙）　麝香（細研。以上各二錢半）　金箔（為衣）</p>
<p>上件藥搗羅為末，以蜜和丸，每兩作四十丸，前項金箔為衣。每服一丸，薄荷湯化下，不拘時候。</p>

<h3>丹砂鎮心丸</h3>
<p>治小兒心神不寧，有時驚悸、目睛偏視、痰涎不利，甚則瘛瘲。服之安鎮心神，罷驚止搐。</p>
<p>硃砂（一兩，飛研）　牛黃（一錢）　生龍腦　麝香（各一錢）　鉛白霜（二錢）　天竺黃（二錢，以上各細研）　天麻（明大者，二兩）　人參（半兩）　茯苓（半兩，白者，去黑皮）　甘草（炙，半兩）</p>
<p>上一十味為細末，與研藥同研勻細，煉蜜和丸，如雞頭實大。每服一丸，煎金銀薄荷湯化下。</p>

<h3>五味麝香餅子</h3>
<p>治小兒驚風發癇，目睛斜視，胸膈多痰，搐搦不定，神昏不醒。又治變蒸溫壯不解。</p>
<p>麝香（半錢，研）　青黛（三錢，研）　全蠍（去毒，生用，一十五枚）　蜈蚣（一對，生用）　石膏（飛，研細，一兩）</p>
<p>上為細末，研勻，湯浸，油餅為丸，如梧桐子大，捏作餅子。每服五七餅子，金銀薄荷水化下。</p>

<h3>祛風墜涎丸</h3>
<p>治小兒諸癇。</p>
<p>荊芥穗　密陀僧　白礬（生。各半兩）　半夏（一兩，湯洗）　硃砂（一錢，為衣）</p>
<p>上為細末，水糊為丸，如黍米大，硃砂為衣。每服三十丸，荊芥湯下，乳後。</p>

<h3>青芝散</h3>
<p>乳母服之。</p>
<p>青黛（三錢，另研）　藍實（三兩）　白芝麻（九兩，生用）</p>
<p>以上二味同為末，入青黛令勻。每服三錢，沸湯點服，食後，日進二服，常服甚效。</p>

<h3>木香通氣飲子</h3>
<p>治一切氣病，噎塞，食飲不下。</p>
<p>青皮（去白）　木香　檳榔　陳皮（去白。各半兩）　香白芷（二錢半）　蘿蔔子（半兩，炒）　藿香葉（一兩）　甘草（炒，半兩）　人參（半兩）　枳殼（麩炒，去穰，半兩）上為細末，每服三錢，水一大盞煎至八分，去滓溫服，不拘時候。</p>

<h3>乾蠍天麻散</h3>
<p>治小兒慢驚風。</p>
<p>乾蠍（全者，十枚，炒）　蔓陀蘿（十朵，重一字）　天麻（二錢半）　乳香（研）　天南星（炮）　丹砂（研。各一分）</p>
<p>上六味搗研，為細散。每服半錢匕，薄荷湯調下，不拘時候。</p>

<h3>大惺惺丸</h3>
<p>治驚疳百病及諸壞病，不可具述。</p>
<p>辰砂（研，為衣）　青礞石　金牙石（各半錢）　雄黃（一錢）　蟾灰（二錢）　牛黃（二分半，另研細，一字）　麝香（半錢，另研）　龍腦（三分半，另研細，一字）　蛇黃（醋淬五次，三錢）</p>
<p>上研勻細，水煮蒸餅為丸，硃砂為衣，如綠豆大。百日兒每服一丸，一歲兒每服二丸，薄荷湯溫化下，食後。</p>

<h3>牛黃丸</h3>
<p>治小兒風癇，發即迷悶，手足搐掣，口內多涎，良久不醒。</p>
<p>牛黃（二錢半）　天南星（生）　白殭蠶（生）　白附子（生。各半兩）　乾蠍（生）　麝香（細研）　半夏（湯洗七遍，去滑）　蟬殼（各二錢半）　天麻（半兩）　水銀</p>
<p>上件藥並生用，搗羅為末，又以水銀一兩，煮棗三十枚，去皮核，與水銀同研，令星盡，入前藥末和丸，如綠豆大。如隔日發者，每服煎黃牛乳汁下三丸，日三服。如驚風，即煎荊芥湯下兩丸。</p>

<h3>太一散</h3>
<p>治胎癇正發未分，瘥後亦宜常服。</p>
<p>天漿子（微炒）　蠍梢（各二十一個）　防風　天麻　硃砂（各五錢）　麝香（一錢）</p>
<p>上為細末，乳汁調下，不拘時候，加減服。</p>

<h3>斷癇丸</h3>
<p>治胎風久為驚癇，時發時愈。</p>
<p>蛇蛻（三寸，微炒，秤重半分）　蟬蛻（炒，四枚，秤重半錢）　牛黃（半錢）　鉤藤鉤子　黃耆　細辛　甘草（生。以上各半兩）</p>
<p>上為細末，研勻，麵糊為丸，如小黍米大。每服百晬內兒三五丸，人參湯送下，不拘時候，量兒大小加減服。</p>

<h3>人參茯神湯</h3>
<p>治諸癇心神不定。</p>
<p>羚羊角末　人參　茯神　白蘚皮（各一兩）　天門冬（去心）　酸棗仁（各半兩）　天竺黃　甘草（炙。各一分）</p>
<p>上為細末，每服一錢，水八分，入生薑、薄荷各少許，煎四分，去滓溫服。</p>

<h3>寧眠散</h3>
<p>治搐搦不得安臥。</p>
<p>天南星（炮裂）　人參（去蘆頭）　白附子（炮。各半兩）　乾蠍（二十個，生用）　干赤頭蜈蚣（一條，酒浸，酥炙微黃）　乳香　血竭（各一分）</p>
<p>上件同諸藥拌勻，每服一字至半錢，用好酒少許，浸薄荷煎湯調下。每兒潮搐服之，得眠睡是驗。</p>

<h3>安神散</h3>
<p>截癇安心神。</p>
<p>白茯苓（二兩）　人參　遠志　石菖蒲　白蘚皮（各一兩）　石膏（半兩）　犀角屑　甘草（炙。各一分）</p>
<p>上為粗末，每服一錢，水一盞，入去心麥門冬少許，煎五分，去滓放溫，時時與服。</p>

<h3>醒風煎</h3>
<p>治小兒風癇，涎潮發搐，不省人事。</p>
<p>白花蛇頭（一枚自開口者，生用）　乾蠍（全者，半兩）　牛黃（研，半錢）　丹砂（研，一分）　龍腦（研，半分）　麝香（研，半錢）</p>
<p>上六味搗研為細末，煉蜜和為煎，瓷盒內收。每服一綠豆大，薄荷湯水化破服之，量小兒大小加減服。</p>

<h3>抱龍丸</h3>
<p>治壅嗽痰實，欲生驚風，時作潮熱，宜服。</p>
<p>天南星（牛膽制，二兩）　天竺黃（半兩）　雄黃（另研，二錢半）　辰砂（另研，二錢半）　麝香（另研，一錢半）</p>
<p>上為末，將研藥一處拌和勻，煉蜜和丸，如芡實大。每兩作五十丸，煎薄荷甘草湯化下一丸，食後。</p>

<h3>硃砂丸</h3>
<p>治小兒疝氣。</p>
<p>硃砂（一錢，比淬重一錢）　當門子（一枚，如皂子大，重一分五釐）　石燕子（燒，醋淬五遍，一錢）　木香（三字）　史君子（末，一錢）　訶子（炮，去核木，一錢）</p>
<p>上件藥細研如粉，用米飲為丸，如黍米大，從一丸至七丸，薄荷湯下，日二服，早晚乳食前各一服。</p>

<h3>菖蒲丸</h3>
<p>治小兒心氣不足，五六歲不能言語。</p>
<p>石菖蒲　丹參（各二錢）　人參（切，去蘆頭，焙，半兩）　天門冬（去心）　麥門冬（去心，焙，各秤一兩）　赤石脂（三錢）</p>
<p>上同為細末，煉蜜和丸，如綠豆大或麻子大。溫水下五七丸至一二十丸，不計時候，日三四服，久服取效。</p>

<h3>天麻煎丸</h3>
<p>治小兒一切驚風，身體壯熱，多睡驚悸，手足搐搦，精神昏憒，痰涎不利。</p>
<p>天麻（去蘆頭）　防風（去蘆頭）　人參（去蘆頭。各一兩）　白殭蠶（炒）　乾蠍（炒）　硃砂（研，水飛）　雄黃（研）　甘草（炙。以上各半兩）　麝香　牛黃（研。各二錢半）上為細末，煉蜜為丸，每兩作四十丸。每服一丸至二丸，薄荷湯化下，不拘時候。</p>

<h3>十珍餅子</h3>
<p>治大人小兒嘔吐痰涎，粥藥難停，無問新久，服之愈。</p>
<p>丁香　沉香　木香　桂（去皮）　藿香　肉豆蔻　吳茱萸（洗，烙干。以上各半兩）　半夏（湯洗七返，曝乾，一兩，生薑汁製）　舶上硫黃　水銀（各七錢半，研細，結砂子）</p>
<p>上件搗羅為細末，同和勻，煉蜜和丸，如小豆大，捏作餅子。每服十餅，生薑湯下，或化服亦得。量病加減服，不拘時候。</p>

<h3>金瓜丸</h3>
<p>治小兒肌熱盜汗，瘦弱，飲食不進，常服退肌熱，肥孩兒，大有神效。</p>
<p>黃連　黃柏　青皮　甘草（以上各半兩）</p>
<p>上為細末，入麝香半錢，取獖豬膽，和釀在膽內，用漿水煮十餘沸，取出，東房山頭掛一夜，第二日丸作綠豆大。每服十丸，加至二十丸，溫米飲送下，不拘時候。</p>

<h3>八物定志丸</h3>
<p>補心氣，安精神。</p>
<p>遠志（去心）　麥門冬（去心）　菖蒲　茯神（去皮木）　茯苓（去皮白者。以上各半兩）　牛黃（一錢）　白朮（一分）　人參（六錢）</p>
<p>上為細末，煉蜜為丸，每一兩作三十丸，以硃砂為衣。每服一丸，人參湯化下，食後。</p>

<h3>無價散</h3>
<p>治斑瘡發出不快。</p>
<p>人貓豬狗臘晨燒，少許微將蜜水調，</p>
<p>百者救生無一死，萬鋌黃金也何銷。</p>
<p>上將前四物於臘日早晨，日未出盛貯，於銷一鋌銀鍋子內，用木炭火大籠煅，令煙盡白色為度。但發瘡，似覺有瘡，或發不快，倒摧黑靨，一切惡瘡，並皆治之。每遇小童，但覺瘡證，每用藥一字，用蜜調服，萬無一失，據此藥功效無名可揚，以無價散呼之。</p>

<h3>鉤藤丸</h3>
<p>治小兒風癇，時發時止，歲月不休，常服除根元。</p>
<p>鉤藤　川升麻　烏犀（鎊）　黃芩（去黑心並皮）　玄參　茯神　防風（去蘆頭）　秦艽　檳榔　黃連　大黃　地骨皮　天竺黃　甘草（炙）　牙硝　麥門冬（去心）　龍齒　琥珀　青黛　珍珠（另研）　麝香　牛黃　丹砂（另研）　龍膽（以上各半兩）　蜣螂（去頭足翅）　蟬（去頭足翅，生用。各三個）　人參（一兩）　金箔　銀箔（各四十片，同研）　虎睛（一對，酒浸，焙乾）</p>
<p>上件除另研外，為細末，軟飯丸如黃米大。每一歲兒服二十丸至三十丸，人參湯或薄荷湯下。</p>

<h3>牛黃丸</h3>
<p>治法同前鉤藤丸，治法同。</p>
<p>白花蛇（酒浸）　人參　茯神　獨活（以上各半兩）　鉤藤（一分）　腦子　麝香　牛黃（以上各一錢）　硃砂（另研，三錢）　雀兒飯甕（三十個）</p>
<p>上件除研藥外，為末，後同研令勻，煉蜜丸，一兩作三十丸，金箔為衣，每一歲兒服一丸，人參湯或薄荷湯化下。</p>

<h3>丹砂虎睛丸</h3>
<p>治小兒諸驚癇，兼壓驚鎮心臟。</p>
<p>丹砂（半兩）　虎睛（一隻）　牛黃（研）　麝香（研）　犀角末（各一錢一字）　鉤藤（二兩）　白茯苓（去黑皮，銼）　黃芩（去黑心）　人參　梔子仁（以上各半兩）　大黃（濕紙裹煨熟，銼，一兩）</p>
<p>上件搗研為末，煉蜜為丸，如雞頭實大。每服一丸至二丸，煎金銀湯化下，人參湯亦得，更量兒大小加減。</p>

<h3>郁李仁丸</h3>
<p>治襁褓小兒大小便不通，並驚熱痰實，欲得溏動。</p>
<p>川大黃（一兩，去粗皮，取實者，銼，酒浸半日，控干，炒，為細末）　郁李仁（一兩，去皮）　滑石（半兩，細研）</p>
<p>上先將郁李仁研成膏，和大黃、滑石，丸如黍米大，量大小與之，以乳汁或薄荷湯下。</p>

<h3>麝蟾丸</h3>
<p>治驚風涎熱潮搐。</p>
<p>大幹蟾（秤，二錢匕）　鐵粉（三錢匕）　硃砂末（二錢匕）　青礞石末　雄黃末　蛇黃（燒，取末，各二錢匕）　龍腦（一字匕）　麝香（一錢匕。各另研）</p>
<p>上件研勻，水浸蒸餅心丸，如梧桐子大，硃砂為衣，薄荷水化下半丸至一丸，無時。</p>

<h3>七味羌活膏</h3>
<p>治急慢驚風，壯熱發搐。</p>
<p>羌活　獨活　烏蛇肉（酒浸一宿，焙。各一兩）　天麻　全蠍　白殭蠶　人參（各半兩）</p>
<p>上為細末，煉蜜和丸，如皂角大，每兩作五十丸。每服一丸，煎荊芥湯化下。</p>

<h3>胡黃連丸</h3>
<p>鎮驚散熱，截疳。</p>
<p>胡黃連　黃連（各半兩）　硃砂（一分，另研）</p>
<p>上二味為細末，研入硃砂末，都填在棕豬膽內，用淡漿水煮，以杖子於銚子上，用線釣之，勿著底，候一炊久，取出，研入蘆薈、麝香各一分，飯丸黃米大。每服十丸至二十丸、至三十丸，食後米飲下。</p>

<h3>加減益黃散</h3>
<p>治小兒胃虛脾弱，脹滿滑泄等疾。</p>
<p>肉豆蔻　陳皮（去白）　訶子皮（各半兩）　丁香（二錢）　甘草（炙，二錢半）</p>
<p>上為細末，每服二錢，水一盞煎至六分，食前溫服，去青皮，加肉豆蔻。</p>

<h3>固腸丸</h3>
<p>治小兒脾胃不和，腸滑泄瀉。</p>
<p>木香　肉豆蔻（麩裹煨，以面熟去面用）　縮砂仁　赤石脂　厚朴（薑製）　川薑</p>
<p>上各等分，為細末，麵糊為丸，如黍米大。每服三十丸至五十丸，乳食前煎草節湯下。</p>

<h3>木香豆蔻丸</h3>
<p>治小兒泄痢不止，進食和氣。</p>
<p>木香　草豆蔻仁　檳榔　陳皮　青皮（去白。各一兩）　京三稜（四兩）　肉豆蔻</p>
<p>上為細末，麵糊為丸，如黃米大。每服五十丸，棗湯下。</p>

<h3>豆蔻香連丸</h3>
<p>治小兒乳食不節，腸胃虛弱，冷熱之氣客於腸間，下赤白痢，腸胃㽲痛，日夜頻，並不欲乳食，並皆治之。</p>
<p>木香（半兩）　黃連（三分，去須，微炒）　肉豆蔻（二分）　丁香（一分）　訶黎勒（半兩，煨，去皮）</p>
<p>上為細末，粟米粥和丸，如黍米大，三歲小兒每服十丸，乳食前溫服米飲下，更量大小加減。</p>

<h3>駐車丸</h3>
<p>治一切下痢，無問新久，冷熱膿血，腸滑裡急，日夜無度，臍腹絞痛不可忍。</p>
<p>黃連（去須，三兩）　當歸（去蘆頭，一兩半）　乾薑（一兩）　阿膠（搗碎，炒如珠子，一兩半，為末，以醋四升，熬成膏）</p>
<p>上為細末，以阿膠膏和，並手丸，如黃米大。每服三十丸，乳食前溫米飲下，日三服。</p>

<h3>黃連阿膠丸</h3>
<p>治腸胃氣虛，冷熱不調，下痢赤白，狀如魚腦，裡急後重，臍腹疼痛，口燥煩渴，大便不利。</p>
<p>黃連（去須，三兩）　茯苓（去粗皮，二兩）　阿膠（炒，一兩，另為末）</p>
<p>上黃連、茯苓同為末，水調阿膠和，眾手丸，如黃米大。每服二十丸，乳食前溫米飲下。</p>

<h3>虎睛丸</h3>
<p>治小兒二十四種驚癇，手足壯熱，嘔逆夜啼，臥睡不安，驚痢。</p>
<p>虎睛（一對，微炙，細研）　牛黃　梔子仁　白茯苓（各半兩）　人參（去蘆頭）　鉤藤　川大黃　黃芩（以上各一兩）　生犀角屑（二兩）　蛇蛻皮</p>
<p>上件藥搗羅為末，細研令勻，煉蜜和丸，如梧桐子大。三歲兒每服，以熟水研破一丸服之。三四歲兒每服二丸，以粥飲下亦得。更隨兒大小，以意加減。</p>

<h3>溫白丸</h3>
<p>治小兒脾氣虛困，泄瀉瘦弱，冷疳洞痢及因吐瀉，或久病後成慢驚，身冷瘛瘲。</p>
<p>天麻（生，半兩）　白殭蠶（炮）　白附子（生）　乾蠍（去毒）　天南星（銼，湯洗七次，焙。各一分）</p>
<p>上同為末，湯浸寒食麵為丸，如綠豆大，丸了仍於寒食麵內養七日，取出，（未及養七日，合成便服之。）每服五七丸至三二十丸，空心，煎生薑米飲下。漸加丸數，多與服。</p>

<h3>異功散</h3>
<p>溫中和氣，治吐瀉不思乳食。凡治小兒虛冷病，先與數服，以正其氣。</p>
<p>人參（去蘆頭）　茯苓（去皮）　白朮　甘草　陳橘皮（各等分）</p>
<p>上為細末，每服二錢，水一盞，生薑五片，棗二枚，同煎至七分，食前溫熱服，量多小與之。</p>

<h3>九籥衛生方薰陸香丸</h3>
<p>治小兒虛風慢驚，潮搐瘛瘲。安神魂，益心氣。</p>
<p>血竭（半兩）　乳香（二錢半，本方該分）</p>
<p>上件同研細，用火上炙為丸，干時滴水丸，如酸棗大。每服一丸，薄荷酒化下，不計時候。家傳，如夏月嬰兒患上件病證，為細末，薄荷人參湯調下，不拘時候。</p>

<h3>正舌膏</h3>
<p>治小兒風病搐搦，機關不利，吃乳難，至於不能發聲者，此因病作之，後風邪客於舌之絡脈而致此也，服之累效。</p>
<p>天麻（明大者）　白殭蠶（直者，去絲，炒）　大葉薄荷（鄆州者。各半兩）　上好硃砂（飛研，一分，計一錢半，半入藥，一半為衣）　麝香（一錢，研）　腦子上除研者外為末，研勻，煉蜜和丸，如榛子大。每服一丸，薄荷湯化下，時時服，少許硃砂為衣。</p>

<h3>訶黎勒散</h3>
<p>治小兒脾胃氣弱，不欲乳食，四肢不和。</p>
<p>訶黎勒　陳皮（去白。各半兩）　黃耆（去蘆頭）　藿香葉　白朮　白茯苓　桂心（各一分）　甘草（炙，半分）</p>
<p>上為粗散，每服一錢，水一小盞，入生薑少許，棗一枚，同煎至五分，去滓溫服，食前。</p>

<h3>均氣散</h3>
<p>治脾肺氣逆，喘嗽面浮，胸膈痞悶，小便不利。</p>
<p>桑白皮（二兩）　陳皮（去白，一兩半）　桔梗　甘草（炙）　赤茯苓（各一兩）　藿香葉（半兩）　木通（四兩）</p>
<p>上為粗末，每服二錢，水一小盞，入生薑一二片，煎至五分，去滓溫服，食前。</p>

<h3>雄黃丸</h3>
<p>治小兒諸般驚顫瘛，初降誕下，便與乳母帶，碎諸驚忤之氣。</p>
<p>雄黃（一兩）　虎頭骨（三分，炙）　麝香（一分）　猴猻頭骨（三分，炙）　白龍腦（一分）　大蛇頭（一枚，炙）　乳香（一分）　降真香（一兩，末）　箋香（一兩）　白茭香（一兩）　鬼臼（去毛，一兩末）</p>
<p>上件都研勻細，用熟棗肉和丸，如彈子大。初降誕兒，煎熱一丸，次用綠絹袋子帶一丸於身，碎一切驚忤之氣。</p>

<h3>凡新降誕兒浴法</h3>
<p>用豬膽一枚，投湯中，令不生瘡疥，湯中勿添生水，浴訖斷臍。</p>

<h3>降誕三日浴法</h3>
<p>桃根　李根　梅根（各二兩，銼）</p>
<p>上三味，以水八升煎二十沸，去滓浴之。去不祥，令身無瘡痍。一方，煎成去滓，入麝香末少許。</p>

<h3>犀角散</h3>
<p>治小兒驚熱，睡臥不安，筋脈抽掣。</p>
<p>犀角　人參（去蘆頭，秤）　茯神　甘草（炙）　黃芩（各一錢）　生乾地黃　麥門冬（去心）　龍齒（各二錢）</p>
<p>上件同為粗末，每服一錢，水半小盞煎至五分，去滓溫服，不拘時候。</p>

<h3>天漿子散</h3>
<p>治小兒初降誕，斷臍了，便敷此散，免一臘內疾。</p>
<p>天漿子（三錢）　亂髮（燒灰存，半錢）　蜈蚣（二寸，燒灰）　羚羊角（燒灰，一錢）　麝香（一小豆大）</p>
<p>上五味研，令極細，才斷了臍，便用少許敷之。</p>

<h3>鐵粉丸</h3>
<p>墜風涎。</p>
<p>水銀　鉛（二味，同結砂子，共秤一分）　鐵粉（一錢一字）　輕粉（一錢）　天南星（去臍，炮，為末，一錢一字）</p>
<p>上一處研，至水銀星盡為度，生薑汁、麵糊和丸，如粟米大。每服十五丸至二十丸，生薑湯送下。</p>

<h3>錢氏地黃丸</h3>
<p>治小兒木氣虛怯，由胎氣不成，別神不足，目中白睛多，其顱即解開，面色㿠白。又腎氣不足則下竄，蓋骨重，惟欲墜於下而縮身也。腎水陰也。腎虛則畏明，目無睛光者並宜補之。</p>
<p>熟乾地黃（八錢，焙秤）　山茱萸　乾山藥（各四錢）　澤瀉　牡丹皮　白茯苓（去皮。各三錢）</p>
<p>上為細末，煉蜜和丸，每兩作五十丸。三歲以下每服一二丸至三丸，溫水空心化下。</p>

<h3>錢氏浴體天麻散</h3>
<p>治小兒百日內發搐，真者不過三兩次必死，假者發頻不為重。真者內生驚癇，假者外傷風冷。蓋血氣未實，不能勝任乃撥搐也。欲知假者，口中氣出熱也。治之，可發風邪，用浴體塗囟法。</p>
<p>天麻末（二錢）　蠍尾（去毒，為末）　硃砂（各半錢匕）　烏蛇肉（酒浸，焙，為末）　白礬（各三錢）　麝香（一字匕）　青黛（三錢匕）</p>
<p>上同研勻，每服三錢，水三碗，桃枝一握並葉五七枚，同煎至十沸，溫熱浴之，勿浴背。</p>

<h3>大青膏</h3>
<p>治小兒外感風寒，呵欠頓悶，口中氣熱。肝主風，實則目直大叫，虛則前牙多欠。</p>
<p>又胸滿短氣，氣急，喘嗽上氣，故當發散之。又治小兒外傷寒，其候伸欠頓悶，口中氣熱，或怕畏人，惡風，脈浮者，並宜服之。</p>
<p>天麻末（一分）　白附子末（生，一錢半）　硃砂（研，一字匕）　青黛（一錢，研）　麝香（一字匕）　烏蛇梢肉（酒浸，焙乾，取末半錢）　天竺黃（一字匕，研）　蠍尾（去毒，生，半錢）</p>
<p>上同再細研勻，生蜜和成膏。每服半皂子大至一皂子大，月中兒粳米大。同牛黃膏，溫薄荷湯化一處服之。五歲以上同甘露散服之。</p>

<h3>安神丹</h3>
<p>治小兒心神不寧，困臥多睡及痰涎壅塞，恍惚不定。</p>
<p>硃砂（二錢半）　南乳香（半兩）　酸棗仁（炒，去皮，一兩）　人參（二錢半）　遠志（去心，一錢半，用淨數）</p>
<p>上五味為細末，蜜丸如榛子大，金箔為衣。每服一丸，人參湯化下，每兩作三十丸。</p>

<h3>瀉白散</h3>
<p>治小兒肺氣壅塞，壯熱飲水、喘悶及胸滿短氣、氣急喘嗽、痰涎窒塞、唇深紅色者，並宜服之。</p>
<p>地骨皮（洗去土）　桑白皮（細銼細黃。各一兩）　甘草（炒，半兩）</p>
<p>上為細末，每服一二錢，水一中盞，入粳米百粒，同煎至六分，去滓，食後溫服。</p>

<h3>十味麝香餅子</h3>
<p>治小兒風癇，潮熱瘛瘲及口眼偏斜，項背強直，目睛上視，並皆治之。</p>
<p>川烏頭（炮，去皮）　天南星（炮）　白花蛇肉　乾蠍梢（各半兩）　干赤頭蜈蚣（二條，酒浸，酥炙，以上並搗羅為細末）　真好麝香（半兩，另研）　乳香（另研）　鐵粉（另研）　硃砂（另研）　牛黃（另研。各一分）</p>
<p>上件都一處，研細拌勻，酒打白麵糊和為餅子，如雞頭實大。每服一粒至二粒，煎人參薄荷湯化下。量兒大小加減。</p>

<h3>蘆薈丸</h3>
<p>治小兒疳氣羸瘦，面色萎黃，腹脅脹滿，頭足作穗，揉鼻咬甲，好吃泥土，利色無定，寒熱往來，目澀口臭，齒齦爛畢。常服長肌肉退黃，煞疳蟲進飲食。</p>
<p>干蝦蟆　大皂角（以上二味等分，同燒灰存性，為末，每末一兩入下）　青黛（一分）　蘆薈　麝香　硃砂（各一錢）</p>
<p>上為細末，湯浸蒸餅，為丸如麻子大。三歲兒服十五丸，米飲湯下。量兒大小，加減用之。</p>

<h3>使君子丸</h3>
<p>治小兒五疳，或抓頭揉目，或頭焦筋青，下痢頻多，久而不痊，轉甚羸瘦，並皆治之。</p>
<p>使君子（二兩，用仁）　丁香　木香　厚朴（薑製）　沒食子　胡黃連　肉豆蔻（以上各一兩）　蘆薈　麝香（研。各一錢）</p>
<p>上件為細末，粟米飯為丸，如黍米大。每服一十五丸，米飲湯送下，食前。</p>

<h3>瀉青丸（又名渴肝丸，減大黃）</h3>
<p>治小兒肝臟實熱，手尋衣領及亂捻物，目直視不搐，得心熱則搐，身反折強直，目連扎或目內青者，或臟腑泄瀉諸藥不能止者，以致脾胃久虛，並宜服之。</p>
<p>當歸（去蘆頭，切，焙秤）　龍膽（焙乾）　川芎　山梔子仁　大黃（濕紙裹煨）　羌活　防風（去蘆頭，切，焙。秤各一兩）</p>
<p>上為細末，煉蜜和丸，每兩用三十丸。每服半丸至一丸，煎竹葉湯，同沙糖溫水化下。</p>

<h3>全蠍散</h3>
<p>治小兒急慢驚風，搐掣瘛瘲，痰實壅塞，胸膈不利。</p>
<p>全蠍（十一個）　硃砂（研）　干煙脂（各一錢）　薄荷（四錢）</p>
<p>上為細末，每服半錢，乳汁調下。</p>

<h3>阿膠散</h3>
<p>治小兒肺氣虛怯，唇內色悶，亂氣粗喘，促哽氣，長出氣，皆肺虛損故也，宜補之。</p>
<p>阿膠（二兩半，麩炒）　黍黏子（焙）　甘草（炒。各一分）　馬兜鈴（半兩）　糯米（一兩，炒）　杏仁（七個，去皮尖）</p>
<p>上為末。每服一二錢，水一盞，煎至六分，去滓服，食後。</p>

<h3>菖蒲煎丸</h3>
<p>治小兒肺氣壅實，咳嗽痰涎，喘鳴肩息。</p>
<p>人參　石菖蒲　款冬花　桂心　紫菀茸（以上各一錢）</p>
<p>上為細末，煉蜜和丸，每兩作三十丸。每服一丸，煎糯米湯化下，食後服。</p>

<h3>錢氏白朮散</h3>
<p>治小兒吐瀉之後，腹中疼痛，氣不和，煩渴引飲不止，及傷寒下後，胃中虛熱，飲水無力，當生胃中津液，多服愈佳，常多煎下，代水飲之，及諸虛煩渴津液枯少者，並宜服之。</p>
<p>葛根（二兩）　人參　白朮　白茯苓　藿香葉　甘草（炙。各半兩）　木香（三錢）</p>
<p>上件藥，同為粗末，每服三錢，水一盞，煎至七分，去滓放溫，時時飲服。</p>
<p>御藥院昉於宋有勾當官，有典，有藥童，掌按驗秘方，以時和藥，以進御及供奉禁中之用。金元因之，蓋唐尚藥局也。此書不題撰人姓名。按翰林學士高鳴序云：太醫提點榮祿許公，暨二三僚友，取御藥院壬寅所刊方書板，正其訛，補其缺，求其遺亡而附益之。《元史》許國禎傳：世祖即位，錄前勞，授榮祿大夫提點太醫院事。壬寅元太宗十四年，此時未建年號，乃宋淳祐三年也。由此觀之，其書系於元太宗朝諸醫官所集。高序成乎至元四年，距壬寅二十五年。許遷禮部尚書在至元十二年，乃知所謂許公者，為國禎無疑矣。又按：《政和本草》中收《御藥院方》者十餘道，今考諸此書無一所見，而《宋·藝文志》馬氏經籍考俱不載其目。蓋宋舊有《御藥院方》，而佚已久矣。徐東皋於《古今醫統》中引此書方藥，而於採摭書目則云：宋太宗朝無名氏集，抑攻核之不審也。元人方書李明之、羅天益、王好古、危亦林、薩德彌實、李仲南、孫允賢等之外，流傳未廣。此乃輯宋末金源諸方者，頗備亦寶，架中不可欠之書也。壬子夏日，借抄於佐伯候高標紅粟齋，因記其後爾。</p>
<p>是歲重九，丹波元簡廉夫書寬政初元，國家布維新之政，再修學校，而令朝士志於醫者入學焉。乃課講習，使長於技者代辨診脈、論病證、講方書，而學者皆孳孳有所進。云：既有學政，則又不可以不廣貯其書也。於是乎，所謂秘於帳、藏於山之書，亦無日不至焉。佐伯候有鄴候之好，其富典籍聞於海內。藏中有元《御藥院方》，法眼多紀君氣而謄之。余從而借讀之，多備所未聞之方，乃知彼時典藥者，承詔集之，以考異同，無所不搜也。既得斯書，又思公之。因僦工而上木，授之海內學醫者，觀斯多方，庶乎有補。於政化之萬一云爾。戊午仲冬，醫官法眼千賀芳久識上《御藥院方》十一卷，仿乾隆聚珍之式，擺字刷印，凡二百五十部，以廣其傳。原本舛錯不遑僂指，今釐訂其可考者，以待後之君子爾。</p>
